
Traducere de DAN POPESCU 


M. John Harrison (n. 26 iulie 1945) s-a născut în Warwickshire, 
Marea Britanie. 

Prima sa lucrare a fost publicată în anul 1966, iar între anii 1968 
şi 1975 a fost editorul literar al revistei New Worlds. 

Britanicul este un critic de ficțiune apreciat, publicându-și frecvent 
opiniile în Times Literary Supplement, The Guardian și Daily 
Telegraph. 

În 2007, M. John Harrison a primit distincţia Arthur C. Clarke 
Award și Philip K. Dick în 2008 pentru romanul Nova Swing, care va 
fi publicat în curând, la editura Tritonic, la care au mai apărut 
romanele „Viriconium”, în 2006, și „Căţărătorii”, în 2008, acesta din 
urmă fiind câștigător al premiului Boardman Tasker for Mountain 
Literature. 


1.Deziluzionat de Actualitate 


1999: 

Către sfârșit, cineva l-a întrebat pe Michael Kearney „Cum te vezi 
petrecând primul minut al noului mileniu?”. 

Asta era ideea lor pentru un joc de după masă pe când se găseau 
într-un orășel mohorât și bătut de vânturi din Midlands, unde 
merseseră pentru o conferință. O ploaie rece, de iarnă, bătea violent 
ferestrele sufrageriei particulare și se scurgea căpătând reflexe 
portocalii de la iluminatul stradal. Răspunsurile se dădeau unul după 
altul, după cum erau așezați în jurul mesei, cu o predictibilitate 
luminoasă, unele șmechere, altele decente, toate optimiste. Aveau să 
bea până să cadă jos, să facă sex sau să caște gura, dintr-un jet în 
mișcare, la focurile de artificii sau la răsăritul fără sfârșit. 

— Cu neastâmpăraţii de copii, cred, răspunse cineva la un moment 
dat. 

A urmat o explozie de râsete și un alt răspuns, în aceeași notă: 

— Cu cineva destul de tânăr să-mi fie copil. 

Au urmat și mai multe râsete și aplauze de la toată lumea. 

Majoritatea celor aproape o duzină de oameni din jurul mesei 
gândeau astfel. Kearney nu gândea nici pe departe ca ei și voia să se 
ştie acest lucru. Era furios pe femeia care îl adusese aici și ar fi vrut să 
se ştie și asta. Așa că, atunci când îi veni rândul, spuse: 

— Conducând maşina altcuiva, între două oraşe pe care nu le 
cunosc. Şi după ce lăsă ca liniștea să se așeze, adăugă cu bună știință 
„Va trebui să fie o mașină bună” 

— Vai dragă ce trist... 

Ea zâmbi către cei din jur apoi cineva schimbă subiectul. 

Kearney nu le mai dădu nici o atenţie, își aprinse o ţigară și 
reflectă asupra ideii care îl surprinsese şi pe el. Își dăduse seama de 
aciditatea ei chiar în timp ce o rostea. Nu din cauza singularității, 
egoismului sau imaginii contrastante cu enclava de  blajină 
autosatisfacție academică și politică în care se aflau, ci din cauza 
aspectului pueril. Libertăţile pe care le reprezenta erau tot atât de 
puerile pe cât de mulțumitoare: căldura și goliciunea mașinii, mirosul 
ei de plastic și de țigări, sunetul unui radio cântând încetişor în 
noapte, licărul verzuliu al cadranelor, perceperea mașinii ca pe un 
instrument sau ca pe o serie de decizii instrumentale, importante, 
gândite și aplicate la fiecare cotitură a drumului. Era o descriere a 
vieţii lui actuale. 

— A fost ceva nepotrivit pentru un om în toată firea, i-a spus 
partenera lui la plecare. 

— A fost, nu-i așa?, i-a răspuns el cu cel mai grozav zâmbet 


copilăros de care era în stare. 

Numele ei era Clara, avea aproape treizeci de ani, era roșcată, 
tânără la trup dar cu o faţă deja obosită de eforturile de a ţine pasul, 
cu început de riduri și cu ochii ascunși în orbite. Trebuia să 
muncească mult pentru cariera ei. Trebuia să-și îndeplinească cu 
succes rolul de părinte „single”. Trebuia să alerge cinci mile în fiecare 
dimineață. Trebuia să fie bună la pat, să aibă nevoie de sex, să se 
bucure de sex, să ştie cum să murmure atrăgător „Oh. Așa. Da, așa. 
Oh, da.” Kearney nu știa dacă ea se simţea cumva dezorientată în acel 
hotel victorian din cărămidă roșie și teracotă, alături de un bărbat 
care părea să nu înțeleagă nici una dintre realizările ei. 

Kearney privi de jur împrejur la pereţii alb-lucioşi ai coridorului, 
pereți care îi aminteau de școlile din copilărie. 

„Ce vechitură tristă” rosti el după care o prinse pe Clara de mână și 
o trase-n jos pe scări apoi o împinse într-o cameră pustie în care erau 
două sau trei mese de biliard și o omorî la fel de repede ca și pe 
celelalte. Ea l-a privit de jos în sus, nedumerirea luând locul 
curiozității, până când ochii i s-au opacizat. O cunoscuse cu vreo patru 
luni în urmă. La începutul relaţiei lor ea îl descria ca pe un „monogam 
serial” și el crezuse că ea ar putea să vadă ironia sintagmei nu doar 
inflația lingvistică. 

Afară, în stradă, tremurând perplex și ștergându-se repetat cu 
mâna la gură, i se păru că vede o mișcare, o umbră pe perete, sugestia 
unei mișcări în lumina portocalie a străzii. Ploaie, lapoviță și zăpadă, 
păreau să cadă în același timp. În acest amestec i se părea că vede 
duzini de fărâme de lumină. Scânteieri. Scânteieri în toate cele, gândi 
el, apoi își săltă gulerul hainei și plecă în grabă. Căutând locul unde își 
parcase autoturismul, se rătăci în labirintul de străduţe și alei 
pietonale care duceau spre gară așa că luă trenul. Reveni după câteva 
zile. Maşina încă era acolo unde o lăsase, o Lancia Integrale roșie, de 
care se bucurase să o posede și să o folosească. 

Kearney își aruncă bagajul pe bancheta din spate, un laptop și 
două volume din „Un dans către muzica timpului” și porni înapoi 
către Londra. Abandonă Lancia pe o stradă din South Tottenham după 
ce se asigură că portierele sunt descuiate toate iar cheia este în 
contact. Luă metroul către apartamentul unde își efectua cea mai mare 
parte din cercetări. Complicaţiile finanţărilor, prea bizantine să le 
descâlcești,  determinaseră amplasarea laboratorului într-un 
apartament situat pe o stradă lăturalnică, între Gower Street și 
Tottenham Court Road. Aici, el şi un fizician pe nume Brian Tate, 
aveau trei camere lungi, umplute cu sisteme de calculatoare Beowulf 
conectate la un echipament care, spera Tate, ar fi putut izola 
interacțiunile perechilor de ioni de zgomotul magnetic ambiental. 


Teoretic, aceasta le-ar fi permis să codifice date în evenimentele 
cuantice. Kearney avea îndoielile lui dar avea și unele speranţe pentru 
că Tate venea de la Cambridge via MIT și ceea ce probabil era cel mai 
important, lucrase și la Los Alamos. 

Pe vremea când adăpostise o echipă de neurobiologi care lucrau pe 
pisici vii, apartamentul fusese incendiat de mai multe ori de niște 
grupări extremiste de apărare a drepturilor animalelor și în diminețile 
umede încă se mai simțea mirosul de lemn ars și plastic topit. 
Kearney, conștient de aversiunea comunităţii științifice față de acest 
gen de proteste, pusese paie pe foc răspândind vestea că s-a înscris în 
A.L.F. Și aducând doi pui de pisică orientală, un mascul negru și o 
femelă albă. Cu picioarele lor lungi și cu trupurile slăbănoage și 
sălbatice, se învârteau neobosite pe acolo, ca niște modele de modă, 
adoptând poziţii bizare şi încurcându-se în picioarele lui Tate. 

Kearney ridică femela care, după ce se zbătu câteva clipe, i se 
aşeză pe umăr și începu să toarcă. Masculul, privindu-l pe Kearney de 
parcă nu îl mai văzuse vreodată, ciuli urechile și se retrase sub o masă 
de lucru. 

— Sunt agitate astăzi. 

— A fost pe aici Gordon Meadows. Și ele știu că lui nu-i plac 
pisicile. 

— Gordon? Ce voia? 

— Se întreba dacă am fi în stare să facem o prezentare. 

— Așa a pus problema? Pentru cine? 

Întrebarea lui Kearney l-a făcut pe Tate să râdă. 

— Pentru niște tipi de la Sony. 

Acum a fost rândul lui Kearney să râdă. 

— Gordon e un bou. 

— Gordon e finanțatorul, îl contrazise Tate. Să-ţi spun pe litere? 
începe cu F-I-... 

— Fii serios. Sony l-ar putea înghiți cu totul. Kearney privi în jur, 
la aparate. Probabil că-i disperat. Am reușit ceva săptămâna asta? 

Tate ridică din umeri: 

— Mereu aceeași problemă, răspunse el. 

Era un tip înăltuț, cu ochii blânzi, care și-ar fi petrecut timpul 
liber, în măsura în care ar fi avut așa ceva, născocind vreun sistem cu 
arhitectură bazată pe teoria complexității, plin de forme şi curbe 
„naturale”. Locuia în Croydon cu o nevastă cu zece ani mai în vârstă 
ca el și cu cei doi copii din mariajul ei precedent. Probabil ca amintire 
a timpului petrecut la Los Alamos, Tate prefera cămășile de bowling, 
ochelarii cu rame din corn și o freză deosebit de îngrijită care-l făcea 
să semene cu Buddy Holly. 

— Putem scădea rata la care biții cuantici intră în sincronism. 
Avem rezultate mai bune decât Kielpinsky, săptămâna asta am obținut 


factori de la patru în sus dar dup-aia zgomotul învinge. Ridică din 
umeri a neputinţă. Nici urmă de bit cuantic... nici-un computer 
cuantic. 

— Asta-i tot? 

— Tot. Tate își scosese ochelarii și își masa rădăcina nasului. Ba 
nu, a mai fost ceva. 

— Ce? 

— Vino să vezi. 

Tate instalase un display superplat de treizeci de inci pe o credenza 
din fundul încăperii. Tastă ceva și pe display apăru o lumină albastru 
palid, ca de gheață. Undeva, în labirinturile lui paralele, sistemul 
Beowulf începu modelarea unui spațiu Kielpinski pentru o pereche de 
ioni, un spaţiu fără decoerență. 

— Am mai văzut asta. Extensiile energetice transparente îi 
aminteau lui Kearney de aurora boreală. 

— Priveşte totuși. Chiar înainte să se dezintegreze. Am încetinit 
procesul cam de un milion de ori și tot e greu de surprins — uite! 

O cascadă de fractali asemenea unei aripi de pasăre dar atât de 
mică încât Kearney abia de o zări. Dar pisica orientală ale cărei viteze 
de reacție fuseseră realizate pe baza altor considerente biologice, 
țâşnise într-atâta. Se apropiase de ecranul acum orb și bătea cu 
lăbuţele din față oprindu-se din când în când și căutând cu privirea ca 
şi cum s-ar fi așteptat să fi prins ceva cu ele. Aproape imediat, 
motanul ieşi de unde se ascunsese și încercă să se alăture pisicii dar 
aceasta îl privi de sus, furioasă. 

Tate râse şi stinse displayul. 

— Așa face ea totdeauna. 

— Ea vede ceva ce noi nu putem. Și orice ar fi, apare după partea 
pe care o putem observa noi. 

— Dar acolo nu e nimic, chiar nimic. 

— Rulează programul din nou. 

— E doar un artefact oarecare, insistă Tate, nu face parte din 
datele actuale. Nu ţi-aș fi arătat... 

Kearney râse. 

— Încurajator. Poate fi încetinit şi mai mult? 

— Pot să încerc dar ce rost are? Nu e decât un bug, o eroare. De 
program. 

— Încearcă. Măcar de curiozitate. Mângâie pisica cu gândurile în 
altă parte, „cuminte fetița, cuminte” iar aceasta se aşeză înapoi pe 
umărul lui. Scoase niște lucruri din sertarul unui birou, printre ele și o 
pungă din piele decolorată conţinând zarul pe care-l furase de la 
Schrander cu douăzeci și trei de ani în urmă. Își strecură mâna în sac. 
Zarul era cald. Brusc, ochii minţii lui Kearney văzură imaginea femeii 
din Midlands, îngenunchiată pe pat și murmurând „doresc atât de 


mult să vină”. Tresări și îi spuse lui Tate că trebuie să plece pentru un 
timp. 

— Dar abia te-ai întors! Ne-am mișca mai repede dacă ai veni mai 
des pe aici. Tipii cu gazul rece sunt pe urmele noastre. Au reușit să 
obțină stări stabile acolo unde noi nu putem. Ştii, dacă reușesc să mai 
înainteze un pic, noi vom fi codașii! 

— Ştiu. 

În uşă, Kearney îi întinse pisica albă care se tot răsucea în mâinile 
lui. Fratele ei rămăsese cu privirile ţintă la displayul deconectat. 

— Le-ai găsit un nume? 

— Numai pisicii, răspunse Tate stânjenit. Cred că am putea să îi 
spunem Justine. 

— Foarte potrivit, acceptă Kearney. 

În seara aceea, decât să facă față unei case goale, telefonă primei 
lui soții, Anna. 


2. Căutătorii de aur ai anului 2400 DC 


Seria Mau Genlicher, căpitan K, era sus în Halou, pe nava sa Pisica 
Albă, pândind posibili clienți. 

Acolo sus, la o mie de lumini de Nucleu, Sectorul Kefahuchi își 
vălurea pe jumătate de cer vastele lui penaje de materie întunecată. 
Lui Seria Mau îi plăcea aici. Îi plăcea Haloul. Îi plăceau marginile 
zdrenţuite ale Sectorului Kefahuchi pe care toți le numeau „Plaja”, 
unde își împleteau orbitele haotice observatoare corodate și vechi de 
dinaintea oamenilor, platforme și laboratoare abandonate de milioane 
de ani de entități de care habar nu aveau ce au fost, dacă sau unde se 
mai află. Toate doriseră să privească Sectorul mai de aproape. Unele 
aduseseră planete întregi în poziţii care să le convină apoi fie 
plecaseră fie dispăruseră. Altele deplasaseră sisteme solare cu totul 
pentru ca mai apoi să le piardă. 

Chiar și fără toate acestea, Haloul era o zonă dificilă pentru 
navigaţie. Era însă un bun teren de vânătoare pentru Seria Mau care 
stătea acum la pândă, într-un fel de stare non-newtoniană, în 
interiorul unei încâlceli clasice de orbite de pitice albe. Momentele 
astea îi plăceau cel mai mult. Motoarele erau oprite. Comunicatoarele 
erau închise. Totul era oprit pentru ca ea să poată asculta. 

Cu câteva ore în urmă momise un mic convoi — trei cargouri cu 
motoare reversibile, nave civile transportând artefacte „arheologice” 
dintr-o zonă a Plajei situată la douăzeci de lumini distanţă, zorite de o 
iolă rapidă, înarmată, numită La Vie Feerique[1 ]. Le atrăsese în această 
zonă întunecată, le lăsase aici și trecuse la altceva. Matematicile navei 
ei știau exact cum să le regăsească: cu toate că navele convoiului 
foloseau transformări Tate-Kearney standard, nu ştiau nici măcar ce zi 
este. Între timp, iola suprasolicitată de sarcinile ei de călăuză, reuşise 
să ducă cargourile în umbra unei bătrâne stele gigantice gazoase și 
încerca să calculeze o ieșire din capcană. Seria Mau îi privea curioasă. 
Ea era calmă, ele nu. Le putea auzi transmisiunile. Începeau să 
bănuiască prezența ei. La Vie Feerique trimisese drone teleghidate în 
cercetare. Mici sclipiri actinice marcau locurile unde dronele 
începuseră să întâlnească câmpurile de mine pe care ea le semănase în 
sub curenţii gravitaționali ai roiului de stele cu multe zile înainte de 
sosirea convoiului. 

— Ah, ar trebui să fiți mult mai atente, aici, în spațiu. Seria Mau 
vorbea ca și cum ar fi putut fi auzită. 

Chiar în timp ce ea vorbea, Pisica Albă se strecură printr-un nor de 
materie non-barionică slab reactivă la trecerea ei. Câteva aparate din 
sistemul de back-up manual amplasat în sectorul pentru oameni, acum 
pustiu, tresăriră şi reveniră la zero: materia non-barionică lovea 


carcasa cu puterea unei fantome. Ca materie, abia dacă exista dar 
monitorii erau proiectați să o perceapă. Se adunaseră în jurul 
hublourilor, aranjând lumina care ajungea în jurul lor astfel încât să 
obțină cel mai dramatic cadru posibil, privindu-se în oglindă, 
șoptindu-și unii altora, trecându-și degetele deșirate peste buzele 
subțiri sau prin păr, agitându-și aripile uscate. 

— Of Cenuşăreaso, de-ai fi crescut și tu măcar așa... — jeleau ei în 
limba veche - ce binecuvântare ar fi fost... 

„Lăsaţi-mă în pace cu chestiile astea, mai ales acum” gândi ea apoi 
le ordonă: 

— Înapoi la posturile voastre, altfel desființez hublourile. 

— Suntem totdeauna la posturile noastre... 

— Dragă, sunt convins că nu am intenționat niciodată să te 
tulburăm. 

— ... totdeauna la posturile noastre, dragă. 

Ca la un semnal, La Vie Feerique s-a repezit să ajungă deasupra 
soarelui local și a nimerit într-un câmp de mine. 

Minele, două micrograme de anti-materie menținute cu dispozitive 
cu hidrazină în timbre de silicon de un centimetru pătrat, nu erau mai 
deștepte ca un șoarece dar odată ce aflau că ești în preajmă, erai ca și 
mort. Erai între două rele: nu puteai nici să stai pe loc, nici să te miști. 

Cu toate că s-a petrecut foarte rapid, echipajul de pe La Vie 
Feerique a înțeles ce i se întâmpla. Seria Mau a putut să îi audă cum 
urlau în timp ce La Vie Feerique se despica pe toată lungimea. La scurt 
timp, două cargouri s-au ciocnit: motoarele cu flux reversibil se 
ambalaseră pe materia spaţială după ce cargourile ieșiseră din 
ascunzătoare pe traiectorii E & E disperate, calculate doar pe 
jumătate. Cel de al treilea se strecura mai departe, tăcut — opriseră 
totul — printre resturi, pe o orbită în jurul giganticei gazoase, 
așteptând ieșirea ei. 

„Nu, nu, nu. Nu așa procedăm noi, bondoceilor” gândi Seria Mau și 
Pisica Albă se materializă în stânga pupei cargoului, lăsându-se astfel 
detectată și dând naștere unui trafic exploziv pe comunicatoarele lui 
interne, trafic căruia îi puse capăt cu una dintre comenzile ei cele mai 
serioase chiar dacă nu la fel de sofisticate. Flacăra exploziei a aprins 
mai mulți asteroizi mici și pentru scurt timp și epava iolei care, 
blocată de atractorul local, se rostogolea într-o coroană radioactivă 
aproape frumoasă. 

— Ce înseamnă „La Vie Feerique”?, îşi întrebă Seria Mau 
monitorii. 

Nici un răspuns. 

Puțin mai târziu, sincroniză viteza cu cea a epavei și rămase acolo 
rotindu-se ușor în jurul ei. Plăci îndoite de carcasă, bucăți monolitice 
din motoarele cu flux reversibil, ceva ce semăna a cablu unduindu-se 


milă după milă. „Cablu”? Pe Seria Mau o pufni râsul. „Ce tehnologie 
mai e şi asta?”. Pe Plajă puteai vedea toate ciudățeniile, inclusiv idei 
aruncate cu un milion de ani în urmă și adaptate să facă să meargă 
nave bondoace ca asta. La urma urmelor, important era că toate 
funcționau. Oriunde te uitai, găseai ceva. Cel mai urât coșmar pentru 
oricine dar și partea cea mai excitantă. Furată de gândurile astea, 
Seria Mau lăsase Pisica Albă să înainteze ușor și ajunsese în zona unde 
corpurile membrilor echipajului se rostogoleau în vid. Erau umane. 
Bărbaţi și femei cam de vârsta ei, umflate, arse, înghețate, cu 
membrele în poziții nefirești, în ușoară mișcare de rotaţie, cu 
„atmosferă” proprie. Le privea curioasă, căutând ceva în expresiile lor 
de frică amestecată cu resemnare, fără să știe bine ce caută. Mărturii. 
Mărturii referitoare la ea? 

— Mărturii referitoare la mine însumi — cugetă ea cu glas tare. 

— De jur împrejurul tău. — șușotiră monitorii aruncându-i priviri 
triste, grave, printre degetele înlănţuite. Priveşte! 

Monitorii localizaseră un supraviețuitor singuratic, în costumul 
spaţial, o ființă mătăhăloasă, albă, dând din mâini aiurea, încercând să 
meargă, strângându-se și întinzându-se ca o vietate marină - chircituri 
de durere sau poate numai teamă și dezorientare și negare. 

„Presupun - gândea Seria Mau în timp ce îi asculta transmisiile — 
că vei închide ochii și îți vei spune «Pot să scap dacă rămân calm» 
apoi vei deschide ochii şi vei înțelege iarăși ce s-a întâmplat. Doar atât 
și ar fi de ajuns să te facă să urli”. 

Se întreba cum să-l termine pe supraviețuitor când o fracțiune de 
umbră trecu pe deasupra. Era o altă navă. Una uriașă. Alarmele 
izbucniră peste tot în nava K. Monitorii se iviră de peste tot. Pisica 
Albă dispăru din spațiul local spărgându-se într-o spumă de 
evenimente cuantice, micro-geometrii non-comutative și stări de 
vacuum exotice și de scurtă durată, ca să apară la un kilometru 
distanță de poziţia ei inițială, cu toate dotările inițializate și 
disponibile. Nemulțumită, Seria Mau observă că încă mai era în umbra 
intrusului. Era atât de mare că nu ar fi putut să aparțină decât celor 
care o angajaseră pe ea. Armă totuşi prora, pentru orice eventualitate. 
Comandantul navei Nastic se îndepărta de ea într-un mod iritant. 
Spectrul lui holografic se materializă la bordul Pisicii Albe în fața 
containerului în care trăia Seria Mau, şiroind realist din încheieturile 
numeroaselor lui picioare gălbui pe care le târâia deseori din motive 
pe care Seria Mau nu le putea vedea. Capul lui osos avea mai multe 
apendice moi, ochi mozaicaţi și dâre de mucus, mai mult decât ar fi 
acceptat ea să vadă. Nu era ceva care să poată fi ignorat. 

— Ştii cine suntem, spuse arătarea. 

— Crezi că-i o treabă atât de deşteaptă să iei o navă K prin 
surprindere așa cum ai făcut tu?, strigă Seria Mau la ea? 


Spectrul clicăi răbdător. 

— Nu aveam intenţia de a te surprinde. Ne-am apropiat perfect 
descoperiți. Ai ignorat transmisiile noastre după ce ai... Făcu o pauză 
să caute un cuvânt potrivit apoi, nereuşind, încheie neliniștit: „Asta”. 

— Asta a fost cu o clipă mai înainte. 

— Asta a fost cu cinci ore în urmă. De atunci tot încercăm să luăm 
legătura cu tine. 

Foarte surprinsă, Seria Mau întrerupse legătura și în timp ce 
spectrul dispărea într-un soi de fum maroniu, ascunse Pisica Albă într- 
un nor destul de depărtat de asteroizi, acordându-și astfel timp de 
gândire. Se simțea rușşinată de sine. De ce acţionase așa? Unde-i 
fuseseră gândurile de se lăsase descoperită în halul ăsta, insensibilă la 
exterior timp de cinci ore? În timp ce încerca să rememoreze cele 
întâmplate, matematicile navei Nastic o vânau iar, verificând două sau 
trei miliarde de ipoteze pe nanosecundă asupra poziției ei. După o 
secundă sau două, permise navei Nastic să o găsească. Spectrul își făcu 
apariția imediat. 

— Tu ce ai înțelege prin „mărturie referitoare la mine însumi”? 

— Nu ştiu, răspunse spectrul. De asta ai procedat aşa? Ca să lași 
mărturii privitoare la tine? Aici ne întrebam de ce i-ai ucis cu atâta 
cruzime pe cei de un neam cu tine. 

Seria Mau se întrebase și ea mai înainte, tot așa. 

— Nu sunt de un neam cu mine. 

— Erau oameni. 

Ea răspunse acestui argument cu tăcerea pe care o merita apoi 
întreba: 

— Unde sunt banii? 

— Ah, banii. Acolo unde sunt de obicei. 

— Nu vreau monedă locală. 

— Noi nu folosim moneda locală aproape niciodată cu toate că 
uneori negociem în valorile respective. Articulațiile lui cele mai mari 
păreau să emită ceva ca un gaz. Ești disponibilă pentru o nouă luptă? 
Avem mai multe misiuni la patruzeci de lumini în jos pe Plajă. Acolo 
ai putea să te confrunți cu nave militare, să participi la un război 
adevărat, nu la ambuscade contra civililor ca asta de acum. 

— Da, războiul vostru, spuse Seria Mau străduindu-se să alunge 
gândurile negre. Cincizeci de războaie, mai mari și mai mici, erau în 
plină desfăşurare în Sectorul Kefahuchi. De fapt era un singur război, 
era o luptă asupra prăzilor. Nu-i întrebase niciodată cine le este 
inamicul. Nu voia să ştie. Neamul Nastic era suficient de ciudat. În 
general, era imposibil să înţelegi motivele străinilor. „Motive, hm...” 
își spuse ea în gând privind la colecţia de picioare și ochi din fața ei, 
„motivele țin de sensorium, de Umwelt, de senzaţii. Pisica ar avea o 
treabă tare grea dacă ar vrea să înțeleagă motivațiile muștei din gura 


ei”. „Musca are o treabă mai grea”, concluzionă Seria Mau. 

— Am ce am vrut. Nu voi mai lupta pentru voi — răspunse 
spectrului. 

— Putem să îţi oferim mai mult. 

— Nu ar fi de nici un folos. 

— Putem să te silim să faci ce vrem noi. 

— Am să dispar de aici mai rapid decât poate să gândească nava 
voastră — râse Seria Mau. Cum o să mă mai găsiți? Asta e o navă K! 

Spectrul păstră o linişte calculată. 

— Știm unde vei merge. 

Pentru o fracțiune de secundă, Seria Mau avu un presentiment rău 
dar obținuse de la ei ceea ce voia așa că putea să-i lase să încerce. 
Întrerupse transmisia şi deschise spaţiul matematic al navei K. 

— Priveşte, o salutară matematicile, am putea merge acolo. Sau 
acolo. Sau iată, acolo. Putem merge oriunde. Hai să mergem undeva. 

Ceea ce a urmat s-a petrecut exact cum spusese ea. Înainte ca nava 
Nastic să poată reacționa, Seria Mau angajase matematicile, 
matematicile angajaseră realitatea locală iar Pisica Albă dispăruse din 
acel sector al spaţiului lăsând în urmă doar un vârtej de particule cu 
sarcină. „Ai văzut?” spuse Seria Mau cu voce tare. După asta a urmat 
obișnuita plictiseală a călătoriei. 

Sistemul complex de antene al Pisicii Albe detecta doar murmurul 
particulelor fotino. Antenele aveau lungime de o unitate astronomică 
dar erau împăturite fractalic într-o dimensiune și jumătate cât să 
poată fi laminate într-un bandaj de douăzeci de metri pe carcasa navei 
K. 

La hublouri se adunaseră câțiva monitori, bâiguind și agitându-se, 
privind la motorul cu flux reversibil de parcă ar fi pierdut ceva acolo. 
Probabil că pierduseră ceva. 

— Acum rezolv ecuaţiile Schrdinger pentru fiecare punct al unei 
reţele cu zece dimensiuni spaţiale și patru temporale. Nimeni nu mai 
poate face așa ceva — o informară matematicile. 


3. New Venusport, 2400 DC 


Tig Vesicle avea o fermă de containere pe Strada Capului. 

Era un Om Nou tipic. Înalt, cu fața albă, purtător al 
caracteristicului smoc de păr portocaliu care-l făcea să pară permanent 
surprins de viața din jur. Ferma lui era prea depărtată de centru și 
afacerea nu avea cine știe ce vad. Era situată mai sus de numărul 700, 
acolo unde cartierul băncilor lăsa locul confecţiilor, croitoriilor, 
colajelor ieftine de cultivari demodați sau tatuaje senzitive. 

Ceea ce însemna că Vesicle trebuia să aibă și alte afaceri. 

Colecta rente pentru surorile Cray. Acţiona ca un intermediar 
ocazional în ceea ce uneori era numit „importuri de afară”, bunuri și 
servicii interzise de Contractele Militare Terestre. Avea și o mică 
specializare, transplanturile cu glande suprarenale de la sălbăticiunile 
locale. Niciuna dintre afaceri nu-i lua prea mult așa că își petrecea 
majoritatea timpului la fermă, masturbându-se la aproape fiecare 20 
de minute cu ochii la show-urile porno holografice — Oamenii Noi erau 
mari masturbatori. El era tot timpul cu un ochi la containere. În rest, 
dormea. 

Ca majoritatea Oamenilor Noi, Tig Vesicle nu dormea bine. Era ca 
şi cum ceva i-ar fi lipsit, ceva ce nu-i putea fi oferit de o planetă de tip 
terestru, ceva ce organismul lui cerea în mai mică măsură atunci când 
era treaz. (Până și în căldura și întunecimea Furnicarului, loc pe care 
el îl considera „acasă”, se zvârcolea și scâncea în somn, dând din 
picioarele lui lungi şi emaciate. Nevastă-sa era la fel.). Visa urât. În cel 
mai rău dintre coşmaruri, se străduia să colecteze rentele pentru 
surorile Cray dar era zăpăcit chiar de Strada Capului care, în vis, era o 
stradă conștientă de existenţa lui, o stradă plină de înșelătorii și de 
inteligență malignă. 

Era pe la jumătatea dimineţii și deja doi polițai grași trăgeau de o 
fată-ricșă în convulsii, s-o scoată dintre axele vehiculului ei. Fata se 
mișca dezarticulat, ca un cal șchiop, vinețeala încercuindu-i buzele pe 
măsură ce toate se depărtau de ea devenind prea mici pentru a putea 
fi văzute. Viaţa Străzii interpreta propria coloană sonoră iar café 
électrique tocmai ce făcea să explodeze o altă inimă hotărâtă. Intrând 
pe Strada Capului cam pe la jumătatea ei, Vesicle descoperea că nu 
mai sunt numere pe clădiri şi că nu mai putea identifica nimic. Încotro 
să se îndrepte pentru numerele mari, spre stânga sau spre dreapta? Se 
simțea ca un prost. Acest sentiment se amesteca ușurel cu panica și el 
începea să schimbe direcţia în mod repetat, după cum era silit de 
colții traficului. Drept urmare nu reușea niciodată să ajungă la o 
distanță mai mare de un bloc sau două de la strada lăturalnică pe care 
intrase. După un timp ajungea să întrezărească imagini fugare ale 


surorilor Cray așteptând rentele și ținând judecată în faţa unui bar cu 
sandvișuri. Era convins că fusese văzut și își întorcea fața de la ele. 
Trebuia să termine până la prânz iar el nici nu începuse măcar. În 
final, ajungea să intre într-un restaurant și să întrebe prima persoană 
ieșită în cale, unde se găsește și astfel să descopere că nici măcar nu 
era pe Strada Capului. Era pe o cu totul altă stradă. I-ar fi luat ore 
întregi să ajungă unde trebuia. Era greșeala lui. Pornise prea târziu în 
dimineața aceea. 

Vesicle se trezi din visul lui plângând. Nu reușea să nu se identifice 
cu fata-ricșă aflată pe moarte. Mai rău, undeva între somn și trezire, 
„rente” se transformase în „lacrimi” și simţea că transformarea asta 
concentra viața întregii sale rase. Se ridică, îşi şterse gura cu mâneca 
şi ieşi afară în stradă. Avea acel mers bizar articulat, târşit, pe care îl 
aveau toți Oamenii Noi. Două blocuri în jos către Spitalul de Boli 
Exotice, cumpără un Muranese Fish Curry pe care îl hăpăi cu ajutorul 
unei furculițe de unică folosință, din lemn, ţinând caserola de plastic 
sub bărbie și azvârlind mâncarea în gură cu mișcări lacome și 
stângace. Reveni apoi la ferma lui de containere și la gândurile asupra 
surorilor Cray. 

Surorile Cray, Evie și Bella, porniseră cu artă retroporn digitalizată 
specializându-se în suprafeţe până într-atât de realiste încât reușiseră 
să înstrăineze actul sexual în ceva maşinist și foarte interesant. După 
colapsul pieței bursiere din 2397 se orientaseră spre containere și 
speculațiile asociate. Acum erau în bani. Vesicle era mai mult 
respectuos decât temător față de ele. Ori de câte ori veneau la el să ia 
rentele sau să-l verifice, părea pocnit în cap de-o stea. Îţi putea spune 
în detaliu ce făceau surorile și încerca mereu să imite felul lor de a 
vorbi. 

După ce mai dormi puţin, Vesicle făcu un tur al fermei să verifice 
containerele. Ceva îl făcu să se oprească la unul din ele și să pună 
mâna pe el. Era cald, ca și cum activitatea din interiorul lui se 
intensificase. Era ca un ou. 


Chiar așa și era. 

Când Ed Chinezu s-a trezit, nimic din casă nu mai mergea. Alarma 
patului nu putea fi oprită, ecranul TV-ului era gri iar refrigeratorul nu 
mai vorbea cu el. Lucrurile s-au înrăutățit după prima cană de cafea, 
atunci când doi tipi de la biroul D.A. i-au bătut la ușă. Purtau costume 
cu pieptar dublu, cu jachetele deschise astfel încât să se poată vedea 
că erau porniţi. Ed îi știa de pe când lucrase el însuși la biroul D.A. 
Doi tâmpiţi. Hanson și Rank. Hanson era un gras care lua totul în ușor 
iar Otto Rank era precum rugina. Nu dormea niciodată și se spunea 


despre el că are ambiția să se identifice cu D.A.-ul. Acum stăteau în 
bucătăria lui Ed, pe taburetele înalte de la barul unde Ed servea de 
obicei micul dejun și acum le servise lor o cafea java. 

— Salut Ed Chinezu. 

— Hanson. 

— Ei, tu ce ştii, Ed? — a început Rank. Am auzit că ești interesat de 
cazul Brady. Zâmbea și se aplecase cu fața aproape lipită de-a lui Ed. 
Şi pe noi ne interesează. 

Hanson era nervos, agitat: 

— Ed, ştim c-ai fost de faţă. 

— Las-o dracu” — îl întrerupse Rank. N-avem nevoie să discutăm așa 
ceva cu el. Și rânji iar către Ed: De ce l-ai doborât, Ed? 

— Pe cine să dobor? 

Rank dădu din cap către Hanson de parc-ar fi vrut să spună „ce să 
faci cu-așa un cap sec”. 

— Pup-o Rank! Mai vrei java? 

— S-o pupi tu! Scoase o mână de tuburi de alamă și le azvârli pe 
masă. Colt 45. Marfă militară, capete dum-dum, două arme. Tuburile 
încă se mai rostogoleau zornăind pe masă. Vrei să-mi arăţi pistoalele 
tale, Ed? Colturile alea-mpuţite pe care le porți ca un detectiv de TV. 
Pariezi c-o să găsim potriveli? 

Ed îşi arătă dinţii într-un rânjet. 

— Tre-să fii înarmat pentru asta. Vrei să le scot eu? Aici și acum? 
Crezi că poţi face așa ceva, Otto? 

Hanson se foi neliniștit. 

— Nu-i nevoie de așa ceva, Ed. 

— Putem ieși după-mpuţitu ăla de mandat, Ed, să ne-ntoarcem și 
să luăm armele - spuse Rank ridicând din umeri. Putem să te luăm și 
pe tine. Şi casa ta. Și nevasta ta, dacă mai ai una. Şi să jucăm „sari la 
oase” până sâmbăta viitoare. Haide Ed, vrei s-o facem urât sau 
frumos?. 

— Putem s-o facem urât sau frumos. 

— Nu Ed. Nu de data asta. Otto Rank săltă iarăși din umeri. Sunt 
surprins că nu știi. Ei dar eu cred că ştii. Îndreptă arătătorul către fața 
lui Ed ca și cum l-a fi țintit cu o armă. Ne mai vedem. 

— Du-te dracului, Rank. 

Și Ed ştiu că ceva nu era deloc în regulă atunci când Rank ieși 
râzând. 

— La dracu, Ed. Hanson săltă și el din umeri și ieși. 

După ce fu sigur că plecaseră, Ed ieși la automobilul lui, un Dodge 
patru-pân-la-podea, din '47, pe care cineva îl încălțase cu un 409 de la 
un Caddy din '52. Îl porni şi rămase câteva clipe ascultând cele patru 
prize de aer. „Putem s-o facem urât sau frumos, scârbelor” șopti el în 
timp ce-și privea mâinile. Apoi apăsă ambreiajul până la capăt și porni 


spre centru. 

Trebuia să afle ce se petrece. Cunoștea o femeie de la biroul D.A. 
pe nume Robinson și reuși să o convingă să i-a masa împreună la 
restaurantul lui Sullivan. Era o femeie înaltă, cu un zâmbet larg, dinţi 
buni și un fel de a linge maioneza de la colțul gurii care îți sugera că 
ar putea fi la fel de bună și în lins maioneza de la colțul gurii tale. Ed 
ştia că dacă ar fi vrut, ar fi putut face o verificare dar era mult mai 
interesat de cazul Brady și de ce ar fi putut ști Rank și Hanson. 

— Salut Rita. 

— Șterge-o, Ed. Bătea darabana pe masă și privea la strada 
aglomerată de dincolo de fereastră. Venise din Detroit în căutarea a 
ceva nou dar găsise doar un alt oraș sufocat de dioxidul de sulf, un 
oraș fără speranțe dar plin de ceața motoarelor. Fredona „Lasă 
zăhărelul cu mine”. 

Ed Chinezu ridică din umeri. Era pe jumătate ieșit din localul lui 
Sullivan când o auzi întrebându-l: 

— Hei, Ed, mai regulezi? 

El se întoarse. Ziua părea să devină mai bună de-acum. Rita 
Robinson rânjea iar el se îndrepta către ea când se petrecu ceva 
ciudat. Ceva din ușa lui Sullivan obtura lumina. Rita, care putea 
observa ce se întâmplă în spatele lui Ed, se holba cu un soi de frică în 
creştere. Ed, care nu putea, începu să o întrebe ce nu e în regulă iar 
Rita își înălță braţul arătând cu degetul. 

— Isuse, Ed, uite! 

El se întoarse și privi. O rață galbenă, uriașă, se străduia să 
pătrundă în localul lui Sullivan. 


4. Acţiuni ale inimii 


— Dar tu nu suni niciodată! 

— Sun acum, îi explică el ca unui copil. 

— Niciodată nu vii să mă vezi. 

Anna Kearney locuia în Grove Park, o încâlcitura de străzi cuprinse 
între calea ferată și râu. O femeie firavă care cădea ușor pradă 
anorexiei. Cu o permanentă expresie de zăpăceală pe față. Păstrase 
numele lui pentru că îl preferase celui propriu. Apartamentul ei, inițial 
al Primăriei, era întunecat şi dezordonat. Mirosea a săpun de casă, a 
ceai Earl Grey și a lapte stricat. Imediat ce ajunsese în apartamentul 
ăsta, pictase peşti pe pereţii băii, tapetase spatele fiecărei uși cu 
scrisori de la prietenii ei, cu poze Polaroid și cu fluturași de hârtie 
care să-i amintească de una sau alta. Obiceiul era vechi dar mulți 
dintre fluturași erau noi. 

„Dacă nu vrei să faci ceva, nici nu trebuie să faci” citi Kearney. „Fă 
numai ceea ce poți face. Lasă restul”. 

— Arăţi bine, i se adresă el. 

— Vrei să spui că sunt grasă. Am știut dintotdeauna că dacă 
oamenii spun așa, vor de fapt să spună că sunt prea grasă. 

Fl ridică din umeri. 

— Ei, oricum, mă bucur să te văd. 

— Când ai sunat, tocmai mă pregăteam să fac baie. 

Într-o cameră din spate ea păstra câteva lucruri de ale lui: un pat, 
un scaun, un mic scrin vopsit în verde pe care erau două sau trei pene 
vopsite, o bucată dintr-o candelă parfumată triunghiulară și o mână de 
pietricele care încă mai purtau mirosul mării, toate aranjate cu grijă în 
fața unei fotografii, înrămate, cu el la șapte ani. 

Cu toate că îi aparțineau, viața pe care aceste obiecte o 
reprezentau îi părea indiferentă și de nepătruns. După ce le privi o 
vreme, își trecu mâinile peste față și aprinse candela. Scoase zarurile 
Shrander din punguţa lor de piele și le aruncă de mai multe ori. Mai 
mari ca de obicei, tăiate dintr-o substanță maronie pe care o bănuia că 
ar fi os uman, săriră și se rostogoliră printre celelalte obiecte, formând 
grupări din care nu putea alege nimic. Înainte de a le fura, folosise în 
acelaşi scop, cărți de tarot. Undeva în scrin, mai erau două sau trei 
pachete, soioase, dar tot în cutiile lor originale. 

— Vrei să mănânci ceva? Ana era în baie. Se auzi sunetul mișcării 
ei în apă. Pot să-ți pregătesc ceva dacă vrei. 

— Da, mi-ar face plăcere. 

Dădu iar cu zarurile, le puse la loc și-și aruncă privirile prin 
cameră. Era micuță, cu podeaua din lemn abia prelucrat și cu fereastra 
dând către coșurile din țeavă neagră, subțiri și murdare, de pe 


celelalte acoperișuri. Pe peretele cândva alb de deasupra scrinului, cu 
ani în urmă, Kearney desenase cu cretă colorată două sau trei 
diagrame din care nu-i ieșise nimic. 

După ce au mâncat, ea a aprins câteva candele și l-a convins să se 
suie în pat cu ea. „Chiar sunt obosită. Epuizată” i-a spus ea pe când se 
lipea de el. Pielea ei era încă umedă și înroșită de la baie. Kearney își 
strecură degetele în jos, între coapsele ei. Ea începu să respire 
întretăiat apoi se întoarse pe burtă, uşor ridicată cât să o poată lua el 
mai bine. Sexul ei era moale ca pielea de căprioară. O frecă până ce 
întregul ei corp deveni rigid și gâfâind și gemând uşor, ajunse la 
orgasm. Spre surpriza lui, toate astea îl făcură să aibă o erecţie bună. 
O așteptă să se potolească, ceea ce dură câteva minute, apoi spuse: 

— Cred că trebuie să plec. 

— Și eu? îl țintui ea cu privirile. 

— Anna, te-am părăsit de mult..., îi reaminti el. 

— Dar ești încă aici. Te bucură să vii și să mă regulezi. Tu, pentru 
asta vii. 

— Tu ești cea care vrea. 

— Dar văd chestia aia — îi spuse ea strângând-ul puternic de mână 
- acum o văd în fiecare zi. 

— Când o vezi? Oricum nu pe tine te vrea. Niciodată nu te-a vrut. 

— Sunt așa de obosită azi. Chiar nu știu ce-i cu mine azi. 

— Dacă ai mânca mai bine... 

— Nu ştiu de ce ai venit — îi întoarse brusc spatele apoi continuă 
cu vehemenţă - am văzut-o! Am văzut-o în camera asta! Stătea chiar 
acolo, privind afară pe fereastră. 

— Dumnezeule, de ce nu mi-ai spus până acum? 

— Da de ce trebuie să-ți spun ţie totul? 

Ea adormi în scurt timp. Kearney se dezlipise de ea și stătea cu 
ochii în tavan, ascultând traficul de pe Chiswick Bridge. A durat mult 
până să adoarmă și el și când a făcut-o, a retrăit sub forma unui vis, o 
amintire din copilărie. 


Totul era foarte limpede. Avea trei ani, poate ceva mai puţin și 
culegea pietricele pe o plajă. Toate valorile vizuale ale plajei erau 
accentuate ca într-o publicitate şi lucrurile păreau să fie puțin prea 
limpezi, prea strălucitoare, prea net conturate. Lumina soarelui 
strălucea pe apele în reflux. Nisipul de culoarea jaluzelelor din pânză, 
avea curburi moderate. Pescăruşi erau aliniați pe un dig din apropiere. 
Michael Kearney stătea în mijlocul pietricelelor. Încă ude, așezate de 
resac în benzi și grămăjoare, zăceau în jurul lui ca niște giuvaer uri, 
fructe uscate, cioturi osoase. Le lăsa să-i curgă printre degete, alegând, 


aruncând, alegând și renunțând. Vedea pietricele crem, albe, gri, 
dungate ca un tigru, roșu rubiniu. Le dorea pe toate. La un moment 
dat a aruncat o privire să verifice dacă mama lui era atentă la el și 
când şi-a coborât privirile, o modificare a vederii i-a schimbat 
perspectiva și a observat limpede că golurile dintre pietricelele mari 
aveau forme similare cu golurile dintre pietricelele mici. Privind mai 
atent, observa că aranjamentul se repetă. Dintr-o dată a înțeles că asta 
e o regulă a lucrurilor Și dacă poți observa modelele pe care le fac 
valurile sau dacă poți reține formele de la un milion de nori mici și 
albi, atunci vei observa în toate procesele lumii o similaritate 
clocotitoare, inexplicabilă, ameţitoare, râzând în tăcere, plină de viață 
în toate reluările mereu schimbătoare, întotdeauna aceeași cu toate că 
nimic nu se repetă identic. 

În acel moment s-a pierdut. Din nisip, din cer, din pietricele, din 
tot ceea ce mai târziu avea să considere ca fiind fractalitatea 
încăpățânată a lucrurilor, ieșea la iveală Schrander. Atunci nu avea 
nume pentru el. Nici formă. Dar a fost prezent în toate visele 
ulterioare. Ca o goliciune, ca o absenţă, ca o umbră pe ușă. S-a trezit 
din cel mai recent vis de acest fel, cu patruzeci de ani mai târziu și era 
o dimineață palidă și umedă, cu ceață în copacii de pe partea cealaltă 
a drumului. Anna Kearney era agăţată de el şi-i șoptea numele. 

— Am făcut urât as'noapte? Acum mă simt mult mai bine. 

A regulat-o încă odată apoi a plecat. Din ușa apartamentului, ea i-a 
spus „Lumea consideră un eșec dacă trăieşti singur dar nu e așa. Eşec 
este când trăieşti cu cineva pentru că nu poți face față la altceva”. Pe 
dosul uşii era prinsă cu pioneză o notă pe care scria „Cineva te 
iubește”. 

Toată viața lui, Kearney le preferase pe femei bărbaţilor. Era o 
alegere timpurie, genetică sau viscerală. Femeile îl calmau și excitau 
în aceeaşi măsură. Din cauza asta, probabil, relaţiile lui cu bărbaţii 
deveniseră incomode, neproductive, iritante. 


Ce arătaseră zarurile? Nu era mai sigur ca altădată. Se decise să 
încerce să îl găsească pe Valentine Sprake. Sprake îl ajutase de multe 
ori de-a lungul anilor. Acum locuia undeva prin North London. 
Kearney avea un număr de telefon de la el dar nu era sigur că e bun. Îl 
încercă totuși, de la un telefon din Gara Victoria. După câteva clipe de 
tăcere la celălalt capăt al firului s-a auzit o voce feminină rostind, Aţi 
apelat serviciul de relații BT Cellnet.”. 

— Alo? Kearney verifică dacă formase corect numărul. Dar ăsta nu 
e număr de celular! Alo? Tăcere. Lui Kearney i se păru că aude ceva ca 
o respiraţie. Sprake? Nimic. Puse telefonul în furcă și coborî spre 


peroanele metroului. Porni spre centrul orașului. Schimbă la Green 
Park și la Baker Street. Trebuia să ajungă la Lymph Club, pe Greek 
Street, unde spera să afle vești despre Sprake de la beţivanii de acolo. 

Piaţa Soho Square era plină de schizofrenici. Scăpaţi de grija 
comunității și lăsaţi de izbeliște, se adunau în locuri precum acesta, cu 
cărucioarele lor jegoase, atrași de mișcare, de mulțime, de comerț. O 
femeie între două vârste își sprijinise băncuţa de o cocioabă 
maimuțărind stilul Tudor, amplasată chiar în mijlocul pieţei și privea 
vioi, încoace și încolo dar fără ca privirea ei să denote vreun interes 
anume. Avea un accent despre care Kearney nu-şi putea da seama de 
unde provine. Din când în când buza superioară a femeii se ridica și 
lăsa să scape un sunet involuntar care aducea mai mult a exclamaţie 
decât a cuvânt. Chiar atunci când Kearney apăruse venind cu pas iute 
dinspre Oxford Street, o privire de om educat își făcu loc în ochii ei și 
femeia începu să-și vorbească sieși, cu glas tare. Subiectele erau 
variate şi fără legătură între ele. Kearney se grăbi să treacă de ea apoi, 
dintr-o dată, se întoarse. 

Auzise cuvinte pe care nu le înţelegea: „Sectorul Kefahuchi”. 

— Ce-i asta? Ce vrei să spui? 

Confundând întrebarea cu o acuzaţie, femeia tăcu și puse privirile 
în pământ. Avea pe ea un amestec ciudat de haine de calitate și 
tricoturi, cizme „Wellington” verzi, mănuși fără degete făcute în casă. 
Spre deosebire de ceilalți, ea nu avea nici un fel de bagaje. Faţa ei, 
cafenie de la alcool, mahmureală și de la vântul permanent din jur, 
avea un surprinzător aspect rural și sănătos. Când își ridică în sfârșit 
privirea, Kearney văzu doi ochi albastru deschis. 

— Mă întreb dacă ai putea să-mi dai din banii tăi pentru o cană de 
ceai. 

— Am să fac mai mult de atât, promise Kearney, numai să-mi zici 
ce ai vrut să spui. 

Ea îl privi chiorâș. 

— Așteaptă-mă aici. Kearney se repezi la cel mai apropiat Pret, 
cumpără trei „gustări pentru o zi” și o cafea mare, expresso cu lapte, 
le puse într-o pungă și se grăbi înapoi. Femeia nu se mișcase din loc, 
continuase să se uite chiorâș în jur, strigând uneori la trecători dar 
atentă mai ales la cei doi, trei porumbei care ţopăiau în fața ei. 

— Poftim - Kearney îi întinse punga - și acum spune-mi ce ai 
văzut. 

— N-am văzut nimica - îi aruncă ea un zâmbet bine dispus. Mi-am 
luat medicamentele. Întotdeauna îmi iau medicamentele. Ţinu punga 
de la Pret câteva clipe apoi i-o înapoie lui Kearney. Nu vreau. 

— Ba da, vrei — şi începu să scoată din pungă să îi arate. Uite, 
„gustări pentru o zi”. 

— Mănâncă tu. 


El puse punga lângă ea pe băncuţă și o prinse de umeri. Ştia că 
dacă va rosti cuvintele potrivite, ea avea să prezică. 

— Ascultă, eu știu ce știi tu, îi spuse cu glas imperios și pe un ton 
plin de siguranţă. Înţelegi? 

— Ce vrei? Mi-e frică de tine. 

— Eu sunt cel înfricoşat, râse Kearney. Uite, ţine astea. Mănâncă- 
le. 

Femeia aruncă o privire spre sandvișurile din mâinile lui apoi își 
îndreptă privirea peste umărul lui stâng de parcă ar fi văzut pe cineva 
cunoscut. 

— Nu-mi trebuie. Nu le vreau. Se străduia să-și țină capul departe 
de Kearney. Vreau să plec. 

— Ce vezi? 

— Nimic. 

— Ce vezi? insistă el. 

— Ceva cum coboară. Foc. 

— Ce foc? 

— Lasă-mă. 

— Ce foc vezi? 

— Lasă-mă acum. Lasă-mă. 

Kearney o lăsă şi se îndepărtă. 

Pe la optsprezece ani se visase la finele vieţii, într-o postură 
similară. Cobora o alee clătinându-se şovăitor, plin de revelații ca de o 
boală. Era bătrân și plin de regrete dar de câțiva ani ceva își ardea 
drum din interiorul lui și ajunsese să țâșnească incontrolabil prin 
degete, prin ochi, prin gură, prin sex, aprinzând și hainele de pe el. 
Mai târziu a realizat cât de neobișnuit era visul lui. Orice ar fi fost, nu 
era nici nebun, nici alcoolic, nici măcar ghinionist. 

Privind înapoi către piața Soho Square observă nebunii cum își 
treceau sandvișurile lui de la unul la altul, desfăcându-le să vadă ce e 
în ele. Îi agitase ca pe o supă și cine știe ce avea să mai iasă la 
suprafaţă. În general, îi privea cu compasiune şi bunăvoință dar fără 
să fie tentat să facă ceva concret pentru ei. Erau descurajanţi precum 
copiii. Vedeai lumină în ochii lor dar nu era decât ignis fatuus. La urma 
urmelor ei știau mai puţin și decât Brian Tate. Care nu știa nimic. 

Valentine Sprake care avea pretenţia că este tot atât de inițiat ca și 
Kearney, poate chiar mai bine, nu era la Lymph Club și nu-l văzuse 
nimeni pe acolo de mai bine de o lună. Kearney îşi luă ceva de băut și 
în timp ce privea la pereţii îngălbeniţi, la beţivii de după-amiază și la 
TV-ul de deasupra barului, se întreba pe unde să îl caute în 
continuare. Afară, după-amiaza devenise ploioasă iar străzile, pline de 
oameni vorbind la celulare. Conștient că mai devreme sau mai târziu 
avea să ajungă în pustiul propriului apartament, oftă iritat, își ridică 
gulerul hainei și porni spre casă. Ceva mai liniștit dar sleit de ceea ce 


el numea cerințele emoționale ale lui Brian Tate, ale Annei și ale 
femeii din piața Soho Square, stinse toate luminile și adormi într-un 
fotoliu. 


— Sosesc verii tăi, îi spunea mama lui Kearney. 

Avea opt ani. Era atât de emoţionat încât imediat ce sosiră, fugi 
afară, peste câmpurile din spatele casei, dincolo de o fâşie de teren 
împădurit, la un eleșteu sau un vad înconjurat de sălcii. Era locul lui 
preferat. Nimeni nu mai fusese acolo. Iarna, tulpini maronii de stuf 
ieşeau la iveală prin gheața subțire, albă ca o pisică. Vara, insectele 
bâzâiau printre sălcii. Kearney stătu acolo mult timp ascultând ţipetele 
în scădere ale celorlalți copii. Când a fost sigur că nu îl vor urma, un 
soi de liniștire hipnotică s-a lăsat peste el. Şi-a dat jos pantalonii și 
cum stătea cu picioarele desfăcute în soarele blând, și-a privit sexul. 
La școală cineva îl învățase cum să și-o frece. S-a făcut mare dar nu a 
reușit și altceva. În cele din urmă, plictisit, s-a cățărat pe trunchiul 
unei sălcii prăbușite. A stat acolo, la umbră, privind în jos la apa în 
care mișunau o mulțime de peștișori adevărați. 

Nu a putut niciodată să facă față altor copii. Îl emoționau mult 
prea mult. Niciodată nu a putut să facă faţă verilor lui. Doi sau trei ani 
mai târziu avea să inventeze „Casa Grozamei”, numită uneori „Casa 
inimii”, loc lipsit de amenințări în care visele lui senzuale și 
transformante puteau fi duse la un sfârșit bun. 

În „Casa Grozamei” era totdeauna vară. Trecătorii de pe drum 
puteau vedea numai copaci, iederă, câțiva metri de drum mărginit de 
mușchi, placa pe care era numele casei, fixată de poarta veche din 
lemn. În fiecare după-amiază, palidele lui verişoare pe cale de a 
deveni domnișoare, se așezau pe jos, cu rochițele ridicate la piept, 
depărtându-și ușor picioarele murdare cu genunchi zgâriați și în 
amurgul împestrițat de razele soarelui, și-o frecau cu iuțeală și 
pricepere de țesătura albă și întinsă dintre picioare în timp ce Michael 
le pândea dintr-un copac suferind în tăcere în pantalonii lui gri și 
scurți de şcoală. 

Dintr-o dată, simțindu-i prezenţa, ele se uitau în sus la el, pierdute. 

Ceea ce l-a condus pe Kearney spre deșertăciunile vieţii, l-a făcut 
să fie sensibil la interesele Schrander-urului. Înota alături de peştișori 
în umbra sălciei tot așa cum așezase pietricelele de pe plajă pe când 
avea doi ani. Se găsea în orice peisaj. Interesul lui începuse de când cu 
visele în care alerga pe suprafața plană și verzuie a canalelor cu apă 
sau simţea ceva oribil care trăia în grămada de piese Lego. Dragonii se 
manifestau prin fumul motoarelor în timp ce părțile mecanice se 
mișcau cu un soi de încetineală uleioasă și grețoasă iar Kearney 


pornea să caute ceva din cauciuc pe fundul căzii. 
Schrander-ul era în toate. 


5. Unchiul Zip, Croitorul 


Mare parte din Halou este materie arsă, rămășițe din perioada 
timpurie a galaxiei. Sorii tineri sunt rari dar pot fi găsiți. Funcţionând 
încă pe bază de hidrogen, întâmpină vizitatorul uman cu o căldură 
plăcută, asemenea miticelor hanuri de pe Pământul Antic. 

Două zile mai târziu, Pisica Albă s-a ivit în apropierea unuia dintre 
ei şi-a oprit motoarele cu flux reversibil și a parcat modest, deasupra 
celei de a patra planete numită, în onoarea generoaselor ei facilități, 
Motel Splendido. 

Motel Splendido era, din punct de vedere al locuirii ei de către 
umani, la fel de veche ca orice alt bolovan din acel colț de Plajă. Avea 
oceane, un climat mulțumitor și un aer de care încă nu-și bătuse 
nimeni joc. Erau spaţio-porturi pe ambele continente, unele publice 
altele nu prea. Avusese partea ei de expediţii, organizate, echipate și 
trimise pe lumea cealaltă în lumina orbitoare și dezrădăcinantă a 
Sectorul Kefahuchi care vâjâia pe cerul de noapte asemeni unei 
aurore. Avusese partea lui de eroi și încă mai avea. Căutătorii de aur 
ai anului 2400 D.C. Riscau totul la o aruncătură de zaruri. Se socoteau 
oameni de știință, se socoteau cercetători, în realitate fiind hoți, 
speculatori, cowboy intelectuali. Lor le aparținea moștenirea științei 
aşa cum se definise ea cu patru sute de ani mai înainte. Erau 
pescuitori de perle. Plecau într-o dimineaţă lăsând totul în urmă și se 
întorceau spre seară în postura de CEO[2] grei de brevete. Asta era 
traiectoria uzuală, aşa mergeau lucrurile. Drept urmare, Motel 
Splendido era o planetă favorabilă afacerilor. Câteva artefacte 
intrigante zăceau în carantină în zonele deșertice care nu fuseseră 
deserturi până ce, cu patruzeci de ani în urmă, un program de 
manipulare genetică vechi de două milioane de ani și pe care cineva îl 
pescuise de pe o epavă, la mai puţin de două lumini în lungul Plăjii, 
fusese scăpat de sub control. Asta fusese marea descoperire a 
generaţiei respective. 

Marile descoperiri constituiau principala afacere de pe Motel 
Splendido. În fiecare zi, în orice bar, puteai auzi de cea mai nouă. În 
fiecare zi cineva găsea în rămășițele extraterestre ceva ce ar fi putut 
răsturna fizica lor pe de-a-ntregul, cosmologia ba chiar universul 
însuşi. Cu toate acestea, secretele adevărate, cele cu bătaie lungă, dacă 
ar fi fost să existe, se găseau în sector, numai că nimeni nu revenise 
încă de acolo. 

Nimeni nu ar fi revenit vreodată. 


Mulţi veneau pe Motel Splendido ca să facă avere. Sau să-și facă un 
nume. Seria Mau Genlicher venise în căutarea unui indiciu. Să facă o 
afacere cu Unchiul Zip, croitorul. Vorbise cu el prin spectru, de pe 
orbita de parcare, cu toate că monitorii încercaseră să o convingă să 
coboare ea însăși la suprafață. 

— La suprafaţă?, râsese ea cam strepezit, Moi? 

— Dar astfel te vei distra. Privește! 

I-a refuzat dar ei i-au arătat ce distractiv ar fi putut fi acolo jos 
unde Carmody, un vechi port transformat în spaţio-port, își deschidea 
aripile cețoase și frumos mirositoare în noaptea care se lăsa. 

Luminile se stinseseră în ridicolele turnuri de sticlă ce răsăreau 
oriunde masculii umani ajungeau să facă afaceri. Străzile portului de 
jos erau pline de o lumină slabă, caldă, plăcută, ceţoasă, prin care 
hălăduia tot ce era viață inteligentă pe Carmody, de-a lungul 
Corniche-i şi prin Orașul Banilor, spre aburii barurilor amăgitoare de 
pe Calea Libertăţii. Cultivari și himere sofisticate de toate felurile și 
mărimile - uriașe cu colți sau pitice și colorate, cu penisuri ca de 
elefant, aripi de libelulă sau de lebădă, piepturi goale decorate 
conform modei cu tatuaje mișcătoare reprezentând harta vreunei 
comori — se fuduleau de colo colo aruncându-și unii altora priviri 
sfredelitoare. Fetele-ricșă, cu mușchii coapselor și gambelor modificaţi 
să aibă fibrele longitudinale ca la iepe și protocolul ATP al unui 
ghepard, sprintau ici și colo, ajutate de opiul local întărit cu café 
électrique. Băieţii nălucă erau peste tot, normal, mai iuți decât privirea, 
licărind pe la colțuri, materializându-se pe alei, şoptindu-și oferta fără 
încetare. 

„Putem să-ți aducem tot ce vrei”. 

Saloanele de codare și cele de tatuaj - conduse toate de un poet 
chior, de şaizeci de ani, îmbibat cu whisky Carmody Rose, din porumb 
- magazinele pentru colaje și croieli „pe loc”, cu micile lor ferestre de 
prezentare burdușite cu prezentări animate de mărimea unui timbru 
poștal, cu insigne din campaniile unor războaie imaginare, cu cutii de 
bomboane inocent colorate, erau deja aglomerate de clienți. Dinspre 
enclavele corporatiste etajate deasupra Cornișei, bărbați și femei în 
haine de programator coborau agale, încrezători, către restaurantele 
portului, îndreptându-și deja spinările ca o anticipare a efectelor 
bucătăriei terestre. Luminile portului se reflectau în marea de culoarea 
vinului negru. O plimbare nocturnă prin Orașul Banilor — creatori de 
bunăstare, făcători de prosperitate, puţin prea buni pentru Orașul 
Banilor, toți pe cont propriu și toți energizați într-un mod misterios de 
tot ce-i ieftin și fără gust. Voci care se ridică. Și râsete care se ridică 
deasupra vocilor. Muzica e peste tot. Dub-ul transformațional rănește 
urechile; pe mare, bass-ul poate fi auzit până la douăzeci de mile 
distanță. Şi peste toată larma se ridică feromonul tăios, presant, al 


așteptărilor umane — o mireasmă compusă nu atât din sex, lăcomie ori 
agresivitate cât din abuzul asupra materiei, mirodenii ieftine și parfum 
scump. 

Seria Mau cunoștea mirosurile precum și privirile și sunetele. 

— Vă purtaţi de parcă nu aș ști nimic din toate acestea, le răspunse 
ea monitorilor. Știu şi de fetele-ricşă şi de tatuaţi. Corpuri! Am mai 
fost aici. Am văzut tot ce era de văzut și nu mai vreau. 

— Ai putea măcar să te faci frumoasă într-un cultivar. Ai deveni 
atât de nice. 

Au scos un cultivar pentru ea. Era ea însăși la vârsta de șapte ani. 
Îi împodobiseră mâinile mici și palide cu spirale roșii și complicate şi 
îi acoperiseră corpul cu o rochie de mătase albă, lungă până la tălpi, 
împodobită cu funde de muslin și tivită cu dantelă crem. Privea timid 
la propriile picioare şoptind „Ceea ce a fost pierdut, revine”. 

Seria Mau alungă monitorii strigând: 

— Nu vreau corp! Nu vreau să fiu nice! Nu vreau simţurile unui 
corp! 

Surprins, cultivarul dădu înapoi, se împiedică de o anexă și căzu. 

— Nu mă vrei? Arunca priviri în sus și în jos ştergându-se apăsat 
pe față. „Nu știu sigur unde mă aflu” mai rosti înainte ca ochii să se 
închidă ca după un mare efort și să înceteze să se mai miște. Văzând 
aceasta, monitorii își acoperiră fețele cu lăbuțele lor slabe și se 
retraseră zumzăind „zzzh, zzzhh, zzzzhh”. 

— Faceţi-mi legătura cu Unchiul Zip. 


Unchiul Zip, croitorul, îşi conducea afacerile dintr-un atelier situat 
pe Strada Henry, în jos, către Digul Portului. Fusese faimos în zilele lui 
bune, croielile lui fiind francizate în toate porturile importante. Un om 
gras, cu ochii albastru-de-china ușor ieșiți din orbite, cu obraji albi și 
umflaţi, buze roșii ca bobocii de trandafir, cu un pântece greu ca o 
pară de ceară. Pretindea că a descoperit originile vieţii, codificate în 
proteine fosile, pe un sistem din Golful Radio, la mai puţin de 
douăzeci de lumini de marginea Sectorului. Credibilitatea lui depindea 
de cât de bine îl cunoșteai. Plecase talentat și revenise focalizat. Asta 
era sigur. Însă oricare ar fi fost codurile găsite de el, îl îmbogăţiseră ca 
pe oricare alt croitor bun. Unchiul Zip nici nu voia mai mult sau cel 
puțin asta spunea. Locuia împreună cu familia, în camerele de 
deasupra atelierului. Nevastă-sa purta fuste roșu aprins. Avea numai 
fete. 

Când imaginea lui Seria Mau se materializă în mijlocul atelierului, 
Unchiul Zip se distra împreună cu vizitatorii lui. 

— Doar câţiva prieteni, îi preciză el atunci când văzu imaginea ei. 


Poţi să rămâi să mai înveţi una, alta sau poți să revii mai târziu. 

Cânta la un acordeon mare, cu clape. Își pusese cămașă albă și 
pantaloni negri a căror talie îi veneau până aproape de subsuori. 
Roșeaţa rotundă din obrajii albi ca creta îl făcea să arate ca o uriașă 
păpușă de porțelan împodobită cu transpiraţie. Instrumentul lui, o 
antichitate frumos lucrată cu clape de fildeș și butoane lucioase din 
crom, sclipea şi scânteia în lumina neonului de Carmody. În timp ce 
cânta, se legăna și ţinea ritmul bătând din picior. Avea o voce 
explozivă de tenor pur. Dacă nu îl vedeai nu puteai să îți dai seama 
dacă este vocea unei femei sau a unui băiat. Trebuia să treacă ceva 
timp pentru ca agresivitatea, puțin controlată, să-ți indice că vocea 
aparținea unui bărbat. Audienţa, patru bărbaţi cu pielea tuciurie și 
pantaloni mulați, cămăși de lurex și frizuri umflate şi zvârlite-ntr-o 
parte, cu toate că beau și vorbeau fără să pară că i-ar da vreo atenţie, 
zâmbeau fin, aprobativ, ori de câte ori auzeau vibraţiile notelor înalte. 
Din când în când, doi sau trei copii apăreau în fața ușii deschise a 
atelierului și-l îndemnau să cânte aplaudând și strigându-l „papa”. 

Dădu liber audienței care dispăru politicos, cu grație de narcoman, 
către noaptea din Orașul Banilor de parcă nici nu ar fi fost vreodată pe 
acolo. Se așeză pe un taburet, respirând greu. Apoi se adresă imaginii 
lui Seria Mau Genlicher, ţintind-o cu degetul: 

— Salut! Ai coborât prin spectru? 

— Scuteşte-mă. Am încasat destule de acasă. 

Spectrul lui Seria Mau Genlicher arăta ca o pisică. Era un model 
neperformant, ale cărui culori se schimbau în funcţie de starea 
sufletească. Altfel, semăna cu o pisică domestică de pe Pământul 
Antic, mică, nervoasă, cu botul ascuţit, cu tendinţa de a-și freca țeasta 
de diferite lucruri. 

— Spectrul este o insultă la adresa croitorului. La Unchiul Zip vii 
în persoană sau nu vii de loc. Se ștergea pe frunte cu o batistă albă 
uriașă râzând cu râsul lui înalt, plăcut. Tu ai vrut să fii o pisică și ți- 
am făcut una care să nu-ți dea bătaie de cap. Se aplecă în faţă și-și 
trecu mâna de mai multe ori prin hologramă. Ce-i asta? O fantomă, 
dragă domniță. Pentru lumea asta, fără corp eşti un fotino, un reactor 
mititel. Nici măcar nu-ţi pot oferi ceva de băut. 

— Unchiule, eu am deja un corp, îi reaminti Seria Mau cu glas 
moale. 

— Și atunci de ce ai mai venit? 

— Nu funcţionează. Nu-mi vorbește. Nici măcar nu acceptă scopul 
în care a fost creat. 

— Te-am avertizat că e marfă complexă și că s-ar putea să fie unele 
probleme. 

— Nu mi-ai spus că nu era de la tine. 

Pe fruntea Unchiului Zip apărură câteva mici cute dezagreabile și 


dezaprobatoare. 

— Am spus că era proprietatea mea. Nu am spus că ar fi fost 
construit de mine. De fapt mi l-a pasat Billy Anker. Credea că este 
modem, K-Tech, militar. Săltă ușor din umeri. Unul dintre cei cărora 
nu le pasă ce se vorbeşte... — dădu din cap și-și supse buzele gânditor 
- deşi tipul ăsta, Billy, e foarte atent, demn de încredere. Neajungând 
la nici o concluzie, ridică iar din umeri. L-a găsit în Golful Radio dar 
nu ar fi reușit să afle ce poate face. 

— Tu ai putea? 

— Nu am putut identifica identitatea croitorului — Unchiul Zip își 
privea propriile mâini examinându-le cu atenţie. Într-o zi am reușit 
totuși să văd dincolo de croială. Era mândru de degetele lui durdulii, 
de unghiile curate și îngrijite, de ceea ce putea să facă cu ele de parcă 
ar fi acționat cu ele direct asupra genelor, ca un cizmar de lux. 
Dincolo de croială, în cealaltă parte. De asta aveai tu nevoie, de 
confirmarea că nu vei avea necazuri. 

— Și atunci de ce nu funcţionează? 

— Trebuie să mi-l aduci. Poate-am să mai arunc o privire. 

— Mă tot întreabă de Dr. Haends. 


6. În vise 


La prima vedere ai fi crezut că surorile Cray se tratau în vreun 
cultivar, observai însă destul de repede că aveau prea multă grijă de 
propria persoană ca să facă așa ceva. Erau înalte și aveau acel aspect 
de mai-mult-decât-viu pe care îl au cultivarii ai căror utilizatori nu le 
prea pasă de ce se întâmplă. Aveau fundurile mari și musculoase și 
purtau fuste scurte şi negre din nylon. Picioarele erau scurte, 
puternice, cu gambele încordate și încheiate de călcâie de aproape 
zece cm., făcute să țină o viaţă întreagă. Bluzele lor albe și cu mâneci 
scurte, de „secretară”, aveau umerii întăriți și mult ieșiți în afară. 
Șerpi tatuaţi se încolăceau și descolăceau leneș în jurul bicepșilor 
puternici. 

Într-o zi apărură în magazinul lui Tig Vesicle iar Evie îl întrebă 
dacă nu cumva avea în containerele lui un avatar numit Ed Chinezu, 
înalt cam atât — și Evie a indicat 5 cm. deasupra ei — cu o creastă 
mohican oxigenată și crescută-ntr-o parte și cu ceva tatuaje ieftine. 
Părea că fusese un tip mușchiulos, zicea ea, până să se lase prins de 
viaţa în containere. 

— N-am văzut pe nimeni așa. 

Vesicle se simți cuprins de teroare imediat ce rosti minciuna. Dacă 
voiai să-ți vezi de treabă, nu mințeai surorile Cray. În fiecare 
dimineață își acopereau fețele cu fard alb, gros și-și desenau buzele cu 
roșu, lat, voluptuoase, furioase, ca de clown. Cu gurile astea protejau 
pe bani întreaga Stradă a Capului. Aveau nenumărați soldați, băieți- 
nălucă în cultivaruri, punkiști adolescenți înarmați și ieftini. Plus că 
fiecare purta asupra sa, în genţile vechi sau în poșetele de piele fină, 
un pistol Chambers cu reacţie. La prima vedere păreau o grămadă de 
contradicții dar îți puteai da seama repede că nu era așa. 

Adevărul era că avataru' ăsta, Chinezu, era singurul client constant 
pe care-l avea Tig Vesicle. Cine-ar fi apelat la un container de pe 
Strada Capului mai sus de 700? Nimeni. Afacerile adevărate erau la 
celălalt capăt, unde puteai găsi câți bancheri voiai pentru investiţii, la 
fel de mulţi ca femeile care-și pierduseră cățelul favorit de zece ani și 
tot nu reușiseră să treacă peste asta. Restaurantele unde se luau 
mesele de afaceri erau toate acolo jos, la numerele mici. Fără Chinezu 
ăsta care când își permitea se dregea în container câte trei săptămâni 
odată, afacerea lui Vesicle s-ar fi dus de râpă. Ar fi fost în stradă toată 
ziua, muncindu-se să implementeze viteze AbH și Terestre unor puşti 
interesați doar să manipuleze chiar ei pachetele de gene obţinute de la 
un tip de dincolo de Halou, unul numit Unchiul Zip. 

Surorile Cray i-au aruncat lui Tig priviri destinate să transmită 
ceva de genul „minți acum, mâine rămâi fără sursele de proteine 


rare”. 

— Serios, a insistat Tig. 

Evie Cray săltă din umeri. 

— Vezi vreun tip așa, noi aflăm primele! Primele. 

Aruncă o privire de jur împrejurul fermei de containere, la 
podeaua cenușie, la afişele de aruncat la ţintă ce atârnau pe pereţi, în 
fine lui Tig, dispreţuitoare: 

— Isuse, ai putea să faci locul ăsta să fie măcar un pic mai 
neospitalier decât este? Crezi că ai putea? 

Bella Cray râdea. 

— Crezi că ai putea să faci asta de dragul ei? 

După ce au plecat, Tig rămase în fotoliul lui repetându-și „Crezi că 
ai putea să faci asta?” și „Vezi vreun tip așa, noi suntem primele care 
află!” până când avu certitudinea că pronunță bine. Apoi se duse să 
vadă containerele. Luă o cârpă dintr-un dulap și şterse praful de pe 
ele. Ştergea containerul Chinezului când realiză că acesta era cel cald. 
„Cine-o fi tipu” de-l vor surorile Cray așa, dintr-odată?” Nu-l mai voise 
nimeni până atunci. Încerca să-şi amintească înfățișarea lui Ed 
Chinezu dar fără nici un rezultat. Pentru el, avatarii păreau toți la fel. 

Ieși afară şi-și luă de la o tarabă, alt fish curry. 

— Vezi vreun tip așa, noi aflăm primii! — își încerca norocul cu 
femeia care vindea. 

Aceasta îl privi fără să zică nimic. 

— Primii - sublinie Vesicle. 

„Oameni Noi”, gândi ea în timp ce îl privea cum se îndepărtează 
către partea de sus a străzii Capului, cu unul dinte picioare făcând un 
unghi ciudat, în afară. Ce o fi cu ei? 

Oamenii noi invadaseră Pământul pe la mijlocul anilor 2100. 
Păreau scoși din reclamele radio și TV ale secolului 20 care mai 
ajungeau încă la ei prin păienjenișul căilor de comunicaţii, pline de o 
vitalitate misterioasă și străină. Erau bipezi, umanoizi — cu oarecare 
bunăvoință - toți la fel de înalți și de albi la piele, fiecare cu un smoc 
de păr roșu aprins. Fără îndoială, aveau rădăcini irlandeze. Era greu să 
distingi între sexe și aveau un fel aparte de a-și articula membrele. La 
început fuseseră plini de energie și de optimism. Tot ce ţinea de 
Pământ îi uluia și într-un mod paternalist, au preluat controlul, au 
înţeles aiurea și au condus prost. Părea să fie o încercare de înțelegere 
a rasei umane prin prisma unei reclame Coca Cola din 1982. 
Produceau o mâncare pe care nu o putea mânca nimeni, au scos 
politica în afara legii punând în loc un fel de birocrație asemănătoare 
celei din artele subvenţionate și au îngropat sub scoarța terestră 
mașinăriile ucigașe. 

Apoi parcă s-ar fi dat la o parte stingheriți... s-au apucat de 
droguri, muzică pop și containere — o tehnologie pentru distracţie, 


nouă la acea vreme, incitantă, chiar dacă nu tocmai bine pusă la 
punct. 

Ulterior s-au împrăștiat odată cu omenirea, exemplificare a 
expansiunii şi comerțului liber. Îi găseai deseori la cele mai de jos 
nivele ale crimei organizate. Ei își propuseseră să se adapteze dar erau 
fatalmente retrospectivi. În orice ocazie spuneau „Omule, ştii? Chiar 
îmi plac fulgii ăștia de porumb ai tăi.” 

Vesicle s-a întors la ferma lui de containere. Capetele terminale 
ieşeau în afară la câteva picioare deasupra corpului multistrat înalt 
până la umeri, făcându-l să semene cu un stupid coşciug baroc, de 
alamă, acoperit cu ornamente ieftine. „Poţi să fii orice vrei” susțineau 
posterele de pe spatele fiecărui container. 

Cel al Chinezului era cald cum nu mai fusese vreodată. Vesicle 
putea să vadă și de ce: fusese depăşit creditul. Îi mai rămăsese cel 
mult jumătate de zi după cum reieșea din fișa lui. Urma lumea cea 
reală, rece. Sistemul de proteine al containerului, un amestec vâscos 
de agenţi nutritivi și hormoni ajustaţi, începuse să îi pregătească 
trupul pentru viața pe care o lăsase afară. 


Era trei şi jumătate într-o după-amiază cenușie de martie. Fluviul 
de Est avea o culoare pământie. De pe la amiază traficul dinspre vest 
trecuse pe podul Honaluchi. Ed Chinezu își scosese capul pe fereastra 
Dodge-ului său în mirosul de plumb și diesel ars, în încercarea de a 
vedea ce se întâmpla în faţă. Nimic. Ceva se dusese naibii, luminile se 
stinseseră, probabil vreo pană. Toată lumea de acolo era în 
suprasarcină — supraîncărcare la muncă, supraîncărcare de 2,4 ori la 
copii, supraîncărcare cu fleacuri — și coborâse din mașină să se ia la 
bătaie prosteşte. Cine știe ce se întâmplase? Era ca de obicei. Ed dădu 
din cap cu gândul la superficialitatea omenirii, renunță să mai asculte 
raportul despre trafic și se întoarse către Rita Robinson: 

— Rita, știi... 

Două sau trei minute mai târziu, fusta ei cu dungi de culoarea 
mentei și a zahărului candel era sus, în jurul taliei. 

— Cuminte Ed, s-ar putea să mai stăm pe aici o vreme... 

— Eddy Cuminţelul, ăsta-i numele meu - îi răspunse el râzând. 

Rita râse și ea. 

— Sunt pregătită Eddy. Sunt gata. 

S-a dovedit ulterior că Rita avusese dreptate. 

După două ore erau tot acolo. 

— Nu vă termină chestia asta? 

Femeia din Mustangul roz oprit cu câteva mașini mai în față, 
întrebase cu ochii pe Rita — care îşi așezase fusta și gulerul și acum se 


examina în oglinda retrovizoare cu acea intensitate ursuză a profesiei 
- dar pierzându-și interesul cu repezeală. „Bună dragă, vă distraţi?” 

Toată lumea oprise motorul și se dezmorțea foindu-se de colo colo. 
Un tip vindea hot dogs celor din coadă oprindu-se cam din zece în zece 
mașini. 

— N-am crezut că poate fi atât de rău... Femeia din Mustang râse, 
îndepărtă un fir de tutun de pe buza inferioară și-și continuă ideea „or 
fi aterizat rușii”. 

— E o idee — îi răspunse Ed. Ea îi zâmbi, stinse chiștocul sub talpa 
piciorului şi se duse la mașina ei. Ed porni radioul. Rușii nu 
aterizaseră. Nici marţienii. Și nici știri nu erau. 

— Ei, şi ce zici de treaba aia cu Brady? — o întrebă pe Rita. Ce se 
spune prin birourile DA? 

— Și tu Eddy! Îl privi o clipă sau două, clătină din cap și reveni la 
oglindă. Îşi scosese rujul. „Nu credeam că ai să mă întrebi”. Tonul era 
indiferent. Rujul părea să nu i se potrivească pentru că îl pusese la loc 
cu un gest ce denota iritare. Privea afară, la râu, cum curge. 

— Nu credeam că ai să mă întrebi — repetă ea, cu un ton amar de 
data asta. 

Vorbise exact când răţoiul galben și uriaș începuse să-și îndese 
capul pe fereastra laterală a mașinii lui Ed. Rita păru să nu-l observe. 

— Hai Număr Şapte, timpul tău a expirat. 

Ed apucă unul dintre pistoalele Colt de sub jacheta lui de baseball 
pe spatele căreia scria „Lungers 8-ball Superstox”. 

— Am glumit. Voiam doar să te anunţ că mai ai numai șapte 
minute până la închidere. Ed, în calitatea ta de client apreciat al 
organizației noastre, ai posibilitatea de a face plăți suplimentare sau 
de a te bucura pe deplin de timpul rămas. Răţoiul își înălțase capul și 
privea la Rita cu un ochi umed. Știu ce aș face în locul tău... 


7 .Căutarea lui Dumnezeu 


Când Michael Kearney s-a trezit, afară era noapte adâncă. Luminile 
erau toate stinse. În cameră se auzea o respirație supărătoare. 

— Cine-i acolo? a strigat cu voce ascuţită. Lizzie? 

Zgomotul încetă. 

Mobilat sumar, cu podea din lemn nevopsit, o bucătărie minusculă 
şi un dormitor la etaj, apartamentul era al celei de a doua lui soții, 
Elisabeth, care se mutase înapoi în State după divorţ. De la ferestrele 
de sus se putea vedea de la Chiswick Eyot până la Castelnau. 

Frecându-și fața, Kearney se ridică din fotoliu și urcă. Nu era 
nimeni acolo. O rază de la becul din stradă lumina peste patul în 
dezordine. Un vag parfum de la hainele lui Elisabeth persista să-l 
bântuiască. Cobori și aprinse luminile. 

Un cap fără trup era lăsat pe marginea sofalei Heals. Arăta ca 
naiba. Toată carnea se retrăsese din zonele proeminente ale feței, 
evidențiind astfel oasele descărnate de sub pielea cenușie. Nu era sigur 
cui aparținuse sau ce sex avusese... Imediat ce fusese zărit, capul 
începuse să înghită în sec şi să-și umezească buzele de parcă nu-i mai 
rămăsese destulă salivă să poată vorbi. 

— Nu pot începe să descriu răutățile vieţii mele, strigă el dintr-o 
dată. Ai mai simţit vreodată așa, Kearney? Ai mai simţit vreodată cât 
de banală ţi-este viața? Cât de flendurită? Ai simţit-o vreodată ca 
perdeaua asta roasă de vreme și care abia dacă poate acoperi furia, 
gelozia, starea de neputinţă, toate ambițiile și poftele lacome și 
devoratoare care n-au îndrăznit să se arate? 

— Pentru numele lui Dumnezeu, dădu înapoi Kearney. 

Capul zâmbi disprețuitor. 

— A fost o perdea ieftină. Nu crezi? Asemenea celor de la 
ferestrele astea, dintr-un material portocaliu dezgustător, cu o crustă 
de vechi încă din ziua când au fost agățate pentru prima oară. 

Kearney încerca să spună și el ceva dar constată că gura i se uscase 
subit. În cele din urmă, reuși: 

— Elisabeth nu a pus niciodată perdele. 

Capul îşi linse buzele. 

— Ei bine, dă-mi voie să-ți spun ceva, Kearney. Nu te-ar fi ascuns 
în nici un caz. În spatele ei, corpul ăsta oribil de slăbănog al tău s-a 
contorsionat și zvârcolit timp de patruzeci de ani ciudați, de tot felul, 
râzând și schimonosindu-se, oh da, schimonosindu-se, Kearney, 
bălăngănindu-şi bărbăţia uriașă, făcând orice pentru a fi luat în seamă. 
Acceptat. Recunoscut. Dar tu nu te-ai uitat, nu-i așa? Pentru că odată 
trasă perdeaua, te-ai fi făcut scrum până și de la puţina energie 
blocată de ea. 


Capul se holbă obosit în juru-i și după câteva clipe, continuă cu 
voce mică: 

— Ai simţit vreodată în felul ăsta, Kearney? 

— Nu, răspunse Kearney după un scurt moment de reflecţie. 

Faţa lui Valentine Sprake păru să radieze din interior o 
fluorescență palidă. 

— Nu? Ei asta e. 

Se ridică şi ieşi de după sofaua pe care se ghemuise. Un bărbat 
energic, cam de cincizeci de ani, cu umeri drepți, păr de un portocaliu 
nisipos și o barbă ca de ţap. Ochii lipsiți de culoare aveau privirea 
încăpățânată și absentă în același timp. Purta o jachetă cafenie, 
subțire, prea lungă pentru el, o pereche de blugi Levi strâmţi și vechi 
care-i făceau coapsele să pară subțiri și crăcănate, cizme zdravene, 
Merrell. Mirosea a tutun de trabuc și a whisky. În mâna cu articulații 
proeminente, de muncă sau de vreo boală, ţinea o carte. Privi la ea cu 
mirare apoi i-o întinse lui Kearney. 

— Uită-te la asta. 

— Nu vreau, dădu Kearney înapoi, nu vreau. 

— Tâmpitule, am luat-o de pe raftul de colo. 

Era o carte veche de vreo treizeci de ani, observă și Kearney, 
îndrăgită în mod deosebit de Elisabeth, o ediție Penguin Classics a 
„Doamnei Bovary”. 

Sprake smulse câteva pagini din ea și și le îndesă prin buzunarele 
jachetei bombănind: 

— Nu pot fi silit să-mi bat capul cu indivizi care nu-și cunosc nici 
măcar propriile gânduri... 

— Ce vrei de la mine? 

— Tu m-ai sunat — ridică Sprake din umeri — eu așa am înţeles. 

— Nu. Am primit un fel de răspuns automat dar n-am lăsat nici un 
mesaj. 

— Ba da - Sprake râse — Alice și-a amintit de tine. Alice chiar te 
place. Își frecă mâinile ca un om care are o treabă de făcut. Ce-ai zice 
de o cană cu ceai? 

— Nici măcar nu sunt sigur că ești aici. Kearney privi neliniștit 
spre sofa. Tu ai înțeles ceva din ce ai spus când erai acolo? Mi s-a 
întâmplat iar. În Midlands, cu două zile în urmă. Credeam că ai putea 
şti ce e de făcut. 

— Tu ştii deja ce e de făcut. 

— Da, dar m-am săturat. 

— Atunci mai bine ieși. Indiferent ce vei face, mă îndoiesc că vei 
scăpa întreg. 

— Nu mai merge. Nici nu știu dacă a mers vreodată. 

Sprake îi oferi un zâmbet şters. 

— Ba merge. Eşti tu nepriceput. Ridicase o mână în semn de 


liniştire, pentru cazul în care Kearney s-ar fi supărat. Glumeam. 
Glumeam. Zâmbi încă o clipă sau două apoi ceru permisiunea să-și 
aprindă o ţigară. 

Pe interiorul încheieturii de la mâna stângă avea un tatuaj 
stângaci, cuvântul FUGA, în cerneală negru albăstrui uşor decolorată. 

Kearney ieși spre bucătăria minusculă. În timp ce el făcea ceaiul, 
Sprake fumă nervos, culegând firele de tutun ce-i rămâneau pe buze 
apoi stinse lumina așteptând cu un aer satisfăcut ca apartamentul să se 
umple de lumina de pe stradă. La un moment dat zise „Să știi că 
gnosticii greșeau” și pentru că nu primi nici un răspuns, continuă 
„Vine o ceață dinspre râu”. 

A urmat o pauză chiar lungă. Kearney a auzit câteva mișcări, 
sunetul unei cărți luate de pe raft, o inspiraţie urmată de „Ascultă 
asta...” şi iar linişte. Când a ieșit din bucătărie, ușa de la stradă era 
deschisă iar camera goală. Pe podea, câteva cărți zăceau înconjurate 
de pagini smulse din ele. Pe peretele alb și gol de deasupra sofalei, 
într-un paralelogram strălucitor de la lumina lămpilor cu sodiu de 
afară, era proiectată umbra unui cap enorm cu nas coroiat. Nu semăna 
deloc cu capul unei păsări. „Cristoase”, inima lui Kearney bătea de îi 
zguduia întreg bustul. „Cristoase”. Umbra începu să se răsucească de 
parcă posesorul ei, atârnând la înălțimea a două etaje deasupra străzii 
din Chipswick, la ora două a dimineţii, se întorcea să-l privească. Sau 
mai rău, de parcă nu ar fi fost doar o umbră. 

Kearney țâșni afară strigând „Isuse Cristoase, e aici Sprake, e aici” 
şi putu să audă pașii lui Sprake pe pavaj, undeva în fața lui. 


Centrul Londrei, trei dimineața. 


Fractalii se răspândeau pe albastrul de gheață al ecranelor, 
dezvoltându-se asemănător mișcărilor cadru cu cadru ale vechilor 
programe. Brian Tate se freca la ochi și continua să privească. În 
spatele lui camera era întunecată. Mirosea de la resturi de mâncare de 
fast food și a cafea rece. Motanul mișuna pe la picioare, printre pahare 
de plastic și cartoane de la cârnaţi. Pisica stătea liniștită pe umărul lui 
Tate privind cu complicitatea unui tovarăș la monstrul matematic ce 
se desfășura pe ecranele din faţa lor. Destul de des, întindea o lăbuță 
şi mieuna să-i atragă atenţia lui Tate asupra vreunei mișcări de pe 
ecrane. Ştia unde era mișcarea. 

Tate își scoase ochelarii și-i puse pe biroul din faţa lui. Chiar și la 
aceste viteze, nu era nimic special de văzut. 

Sau aproape nimic. La Los Alamos, plictisit de vorbăria 
permanentă despre fizică şi bani, deşi nu ar fi recunoscut în fața 
nimănui, își petrecuse cea mai mare parte din timpul liber în camera 
proprie, în faţa televizorului cu sonorul oprit, schimbând fără încetare 


de la un canal la altul. Asta îl determinase să mediteze asupra alegerii. 
Momentul alegerii putea fi precis localizat la trecerea de la o imagine 
la alta, la momentul când o imagine pâlpâia și dispărea înlocuită de 
următoarea. Ce s-ar fi putut observa dacă separai mișcările, dacă ai fi 
putut privi exact momentul tranziției? Distrându-se cu fantezia mult 
mai plăcut de privit decât reluările foiletoanelor din „Buffy, 
omorâtoarea de vampiri”, a unei stații transmițând exact în momentul 
alegerii, încercase să înregistreze video schimbarea de canale și apoi 
să le vizualizeze în „stop-frame”. Se dovedise ceva imposibil de 
realizat. 

Se întinse să scarpine pisica între urechi. Ea se făcu scăpată, sări pe 
podea și scuipă către motan până ce îl alungă sub scaunul lui Tate. 

În acest timp Tate apucă telefonul și încerca numărul de acasă al 
lui Kearney. 

Nu răspundea nimeni și mai lăsă un mesaj. 


8.Tăietura Croitorului 


Când a auzit-o pe Seria Mau rostind „Dr. Haends”, Unchiul Zip a 
rămas perfect nemișcat pentru o fracțiune de secundă, apoi a ridicat 
din umeri. 

— Trebuie să îl aduci înapoi — repetă el; ăsta era modul lui de a-și 
cere scuze. Voi fi generos cu tine. 

— Unchiule Zip, ai auzit de dr. Haends? 

— N-am auzit niciodată de dr. Haends - răspunse Unchiul cu 
repezeală -— și îi știu pe toți croitorii de aici și până în Nucleu. 

— Crezi că-i militar? 

— Nu. 

— Crezi că-i modern? 

— Nu. 

— Și ce să fac? 

— Ţi-am spus deja, să mi-l aduci înapoi, aici. 

Seria Mau ezita. Se simţea de parcă o altă cale i s-ar fi putut 
deschide de aici încolo: 

— Ţi-ai cam pierdut credibilitatea pe aici și vreau să-l văd şi eu pe 
tipul ăsta, Billy Anker. 

Unchiul Zip râse în timp ce-și deschidea brațele a acceptare: 

— Am şi altceva mai bun de făcut decât să mă cert cu un spectru. 
Încă o mai privea amuzat dar se vedea că este alertat. În primul rând 
Billy Anker nu e cunoscut ca un tip căruia să îi ceri despăgubiri. În 
plus e relația mea, nu a ta. Unchiul Zip vorbea calm. Și în al treilea 
rând nu-i un croitor, înţelegi? Tânără femeie, ce crezi că ai putea 
obține de la el și nu poţi avea de la mine? 

— Nu ştiu Unchiule. Ceva. Nu știu ce. Tu nu-mi spui ce știi și 
trebuie să încep de undeva. 

Unchiul o privi lung și se putea vedea că analizează, apoi îi aruncă 
un „Ok”. 

— Am bani. 

— Nu vreau bani. Dacă mă gândesc bine, ar putea să ne fie de 
folos tuturor. Chiar și lui Billy. Ca o favoare -— și își zâmbi ușor — am să 
te pun în legătură cu Billy. Poate că ai să-mi faci și tu o favoare 
cândva. Nu am să-ți cer cine știe ce, nu-ți fă probleme. 

— Prefer să plătesc. 

Unchiul Zip se ridică elegant. 

— Darul nu se caută la-ncheieturi — îi aminti el cu voce plată. 
Acceptă propunerea mea! Am să-ți arăt unde se află Billy. Poate am 
să-ți spun și despre ambițiile lui actuale. 

— Mă mai gândesc. 

— Da” nu prea mult. 


Cât fusese aşezat își ținuse acordeonul pe coapsele puternice. Îl 
apucă, își trecu peste umeri curelele din piele și scoase câteva sunete 
de acordare. 

— La urma urmelor ce sunt banii? Banii nu sunt totul. De aici și 
până la Nucleu sunt 500 de ani-lumină de bani. Bani peste tot. Au 
cucerit toate sistemele planetare locuibile. Au adus femei cu 
antrenament de 2 zile oferindu-le astfel posibilitatea să-și hrănească 
pruncii iar copiii Terrei să poată căpăta un altoi legal mai bun de 
nivelul cinci... Ştii ce spun corporatiștii? 

— Ce spun, Unchiule Zip? 

— Spun că „banul nu are suflet” şi o spun cu vocile alea care te fac 
să vomiţi iar ei sunt tare mândri de ei când spun asta. 

În Carmody era ora două noaptea. Sectorul Kefahuchi sclipea pe 
cer tot atât de luminos pe cât era acordeonul Unchiului Zip. Acesta 
mai scoase câteva acorduri, apoi o serie de arpegii fără legătură între 
ele, trecând iute dintr-unul în altul. 

Trase aer în piept de i se umflară obrajii și începu să ţină tactul 
bătând din picior. Unul câte unul, prietenii se strecurară înapoi în 
atelier aruncând ușoare zâmbete de scuză către spectrul Seriei Mau. 
Parcă așteptaseră undeva pe strada Henry sau prin vreun bar din 
apropiere ca Unchiul Zip să reia cântatul. Aduseseră sticle în ambalaje 
maro și de data asta și câteva femei timide care, din când în când, 
aruncau câte-o privire cu coada ochiului către Unchiul Zip. Seria Mau 
ascultă un alt cântec apoi dispăru într-un nor de fum brun. 

Pentru ea, Unchiul Zip era un tip bazat. Făcea afaceri cu ceea ce 
era la modă: cultivari pentru plăcere, tatuaje sensibile, tot felul de 
altoiuri și ajustări, de exemplu pentru ca primul născut să aibă gena 
norocului de la Elvis. În fiecare după amiază, atelierul lui era plin de 
mame nervoase care-și doreau copii geniali. „Toţi vor să fie bogați. 
Am făcut un milion de genii” — se plângea el. „Toţi vor să fie Buddy 
Holly, Barbra Streissand, Shakespeare. Și nimeni nu știe cum arăta 
vreunul dintre toți ăștia, îţi spun eu”. 

Era o afacere cam ilegală așa că nu ar fi putut face mai multe. Dar 
era și distractivă. Era, cum spunea tot el, echivalentul „pălăriei-cu- 
noroc” care se comercializa cândva de Ziua Muncii. Sau ca tatuajele 
din vremea respectivă. Cu toate acestea, în laborator făcea lucrări 
tuturor. Şi pentru militari și pentru băieții-nălucă și pentru 
toxicomani. Și ADN extraterestru. Nu-i păsa nici ce tăia nici pentru 
cine tăia atâta vreme cât era plătit. 

Amicii lui erau cultivari, clone ale propriilor celule, chiar și tânăra 
femeie cu fustă neagră, asigurare pusă „la gheață” în ziua când 
pornise către Golful Radio. Ei erau clonele lui, mai bine zis clonele 
tânărului care fusese înainte de descoperirea acestui mare secret, 
clone chemate să-l venereze de două ori pe noapte în sanctuarul din 


care-și ridicase succesul. 


Sub Pisica Albă, Motel Splendido îşi arăta faţa nocturnă. Din zona 
de parcare, Seria Mau privea în jos către oraş. Pe insula lui din 
arcuirea oceanului sudic, Carmody se prezenta ca o pată lunguiață de 
lumină cu culoare și margini imprecise. Își conduse spectrul la 
întâmplare, pe străzile luminate erector. Centrul însemna blocuri-turn 
negre și aurii, obiecte de lux în mall-uri pastelate, lumini fluorescente 
şi tăcute conturând suprafețe din plastic mat, mătăsuri înspumate, 
sidefate, dantelate. În jos spre ocean, muzici dub, reformate sau saline, 
pulsau de prin baruri fondul muzical al vieții umane cu melodii ca 
„Noapte-ntunecată, lumină lucitoare” și altele asemenea. Oamenii! 
Aproape că le putea simți mirosul bucuriei de a trăi acolo, în inima 
neluminată și fierbinte a lucrurilor din jur. Aproape că le putea simţi 
şi mirosul vinovăţiei. Ce căuta ea acolo? Greu de spus și sigur era doar 
că ipocrizia Unchiului Zip îi alungase somnul. 

Zorile se iviră brusc și într-un colț al falezei, unde o scară cobora 
către nisipul recent spălat de apă, dădu peste trei siluete gri în lumina 
slabă, trei băieți-nălucă. Toţi trei erau încorporaţi în cultivari de unică 
folosință, de 24 de ore, cu mușchi consistenţi și bine reliefați, cu 
vânătăi datorate lipsei de griji pentru urmări, cu jachete din dril, fără 
mâneci. Stăteau pe vine şi jucau „Nava Spațială” pe plaja bătută de 
vânturile dimineţii, aruncând cu zarurile din os pe o păturică, mârâind 
şi protestând la răsturnările lor sau schimbând date în fluxuri de mare 
viteză - asemeni unor ţipete înalte, de furie. Desfășurau un proces 
complex de pariuri, mai puţin asupra jocului și mai mult asupra 
evenimentelor din lumea înconjurătoare: zborul unei păsări, înălțimea 
unui val, culoarea luminii solare. După fiecare aruncare a zarurilor se 
pocneau cu mâinile și cu picioarele ca într-o pantomimă și îşi aruncau 
bani, râzând și fornăind. 

— Hei, pis-pis — strigară către spectrul Seriei Mau. 

Nu ar fi putut să-i facă nimic. Cu ei era în siguranță. Era ca și cum 
ar fi fost cu niște frați mai mari. Câteva clipe ei continuară să arunce 
cu zarurile la o viteză ameţitoare apoi unul dintre ei i se adresă fără să 
își ridice privirile: 

— Nu te plictisești să fii ireală în felul ăsta? 

Jocul fu întrerupt de râsetele lor. 

Seria Mau continuă să le privească jocul până când sunetul unui 
clopoțel de pe Pisica Albă făcu spectrul ei să dispară. 

Imediat ce dispăru, doi dintre băieţii-nălucă se aruncară spre cel de 
al treilea și-i tăiară gâtul după care, copleșiți de puritatea acelui 
moment existenţial, îi legănară căpățâna zâmbitoare spre nicăieri, în 


lumina caldă și aurie, în timp ce viaţa lui se scurgea pe ei, 
bolborosind, ca o binecuvântare. „Fii liniștit, diseară o iei de la capăt”. 


Sus, în zona de parcare, Serial Mau își luă privirile de la ei cu un 
oftat. „Vezi? — se adresă ea navei pustii — mereu se termină așa. Toată 
lupta și tot sexul nu ajută la nimic. Toată agresivitatea și toată agitația 
şi toate lucrurile pe care și le dau unii altora. Dacă pentru o clipă am 
crezut...” Ar mai fi fost în stare să plângă? Și continuă fără nici o 
legătură „Băieţii ăia frumoși în lumina răsăritului”. Asta o făcu să își 
amintească ce spusese comandantului Nastic acolo sus, în umbra navei 
lui stupid de mare. Și își aminti și de pachetul cumpărat de la Unchiul 
Zip și de intenţiile pe care le avea pentru el. O făcu să își amintească 
de oferta Unchiului Zip. Deschise o linie de comunicaţie către el și-i 
spuse: 

— OK, spune-mi unde-i acest Billy Anker. Apoi, râzând și 
maimuțărind maniera de exprimare a croitorului, adăugă: „Precum și 
ambițiile lui actuale” 

Unchiul Zip râse și el, amuzat. Apoi chipul lui redeveni neutru. 

— Te-ai lungit prea mult cu oferta mea. Între timp m-am 
răzgândit. 

Stătea pe un scăunel fără spetează, în camera din față. Purta un 
costum de marinar cu mâneci scurte şi pălărie. Pantalonii din prelată 
albă stăteau întinși pe picioarele lui gata să plesnească. Pe fiecare 
genunchi ținea câte una dintre fiice, fetițe cu feţe rozalii, durdulii, 
ochi albaștri, obraji lucitori și cârlionţi aurii, râzând și întinzându-se 
spre pălăria lui. Imaginea era ca o pictură clasică, toată carnea era vie 
și lucioasă, toate culorile erau pline şi intense. Unchiul Zip își ținea 
braţele împrejurul fetițelor, cu palmele pe spatele lor mititel de parcă 
ar fi ținut acordeonul. În spatele lor camera era vopsită în roșu și 
verde iar pe rafturile de la perete erau aşezate componente lustruite 
de motociclete și alte kitschuri, colecţia lui de obiecte istorice de pe 
Terra. Puteai să vezi orice din casa Unchiului Zip cu excepţia soţiei lui 
şi a uneltelor pe care le folosea la afacerile lui. 

— În ceea ce privește locaţia lui, iată unde vei merge... 

Și îi dădu numele unui sistem și al unei planete: 

— Oficial se numește 3-alfa-Ferris VII. Localnici, nu prea numeroși, 
îi spun Redline, Linia Roșie. 

— Dar este-n... 

— Golful Radio. Rânjea. Copilă, pe lumea asta nimic nu se obține 
cu ușurință. Trebuie să te hotărăști cât de mult îți dorești ceea ce îţi 
dorești. 

— La revedere Unchiule Zip, îi tăie ea firul vorbei și plecă lăsându- 


l cu familia lui cea costisitoare. 

Două sau trei zile mai târziu, Pisica Albă, nava de tip K înregistrată 
în Venusport, New Sol, ca vas-corsar, părăsi orbita de parcare a 
Motelului Splendido și se strecură în lunga noapte a Haloului. 
Încărcase combustibil şi echipament de artilerie. În urma inspecției 
făcute de reprezentanţii autorității portuare, acceptase câteva reparaţii 
minore ale carcasei și plătise prețul scandalos de mare. Și plătise și 
toate cele cuvenite. În ultimul moment, pentru rațiuni greu de înțeles, 
luă și o echipă de exogeologi care se îndrepta către Suntory IV. Pentru 
prima oară după aproape un an, se aprindea lumina în sectorul uman 
al navei. Monitorii spălaseră și curăţaseră sectorul. Acum stăteau pe la 
colțuri șușotind și înlănțuindu-și braţele ca într-un fel de mulțumire. 

Ce erau ei? Algoritmi cu o existență proprie. Îi puteai găsi pe 
navele interstelare cum era și Pisica Albă, în orașe, peste tot unde erau 
și oameni. 

Ei făceau toată munca. Fuseseră dintotdeauna prin galaxia asta 
așteptând oamenii să se aşeze aici? Extratereștri care se poziționaseră 
singuri în spaţiul gol? Vechi programe de computer disponibilizate de 
propriul hardware să cutreiere pe acolo, oarecum rătăcite, utilizabile 
parțial, sperând să le caute cineva vreodată? 

Reușiseră să se integreze în doar câteva sute de ani. Nimic nu mai 
funcționa fără ei. Se puteau aplica până și țesuturilor biologice, 
asemeni băieţilor-nălucă ticsiți de crime, frumusețe și motive 
inexplicabile. Dacă ar fi vrut, șopteau ei uneori către Seria Mau, ar fi 
putut să acționeze și asupra lămpilor. 


9.Acesta este apelul dumneavoastră deșteptător 


Tig Vesicle avea o fermă de containere dar de când își umplea 
venele cu AbH, nu se mai ocupa singur de ea. Din punctul lui de 
vedere, viața lui era de rahat dar era, totuși, o viață. Drept urmare, 
filmele porno pe care le urmărea erau și ele comune, ieftine, 
holografice, nu participative. Reclamele le numeau „fără invitație”. 
Povestea era cam așa: camera unei femei era ticsită cu microcamere, 
fără ştirea femeii desigur, puteai să vezi tot ce făcea, de regulă se 
termina cu vreun cultivar, tot numai fildeși, cu penisul ca la cai, care 
dădea peste ea la duș. Vesicle sărea de obicei peste partea asta. 
Spectacolul pe care îl revedea cel mai des era unul distribuit de 
undeva din afara Haloului și prezenta o femeie numită Suspina și care 
se pare că locuia într-o enclavă corporatistă, undeva pe Motel 
Splendido, cu soțul mai mult plecat dar care adeseori revenea pe 
neașteptate însoţit de cinci dintre asociaţii lui dintre care unul era 
femeie. Suspina purta fuste din latex, scurte, rozalii, mulate, șosete 
albe şi sutiene cilindrice. Avea un petec mic de păr pubian. Era 
plictisită, sprintenă și răsfăţată. Lui Vesicle îi plăcea să o privească 
atunci când, goală, își picta unghiile de la picioare sau se privea în 
oglindă peste umăr. Un lucru era clar cu Suspina asta: chiar dacă era o 
clonă, corpul ei părea adevărat. Nu era ceva reconstruit. Îi făceau 
reclamă ca una care nu fusese niciodată pe la croitor iar Tig credea că 
așa și este. 

Și mai era ceva la Suspina, părea să fie conștientă că este privită 
chiar dacă nu avea de unde să știe asta. 

Poți trece de paradoxul ăsta? Vesicle considera că el poate și că 
odată înțeles, avea să afle ceva important despre univers sau, la fel de 
important, avea să afle ceva despre ființele umane. El simţea că ea știe 
de prezenţa lui. Nu e o stea porno! îşi spunea el deseori. 

Tocmai visa cu ochii deschişi acest vis ieftin, tipic şi predestinat 
Omului Nou - în timp ce Suspina căsca și încerca un șort galben nou 
nouț de Mickey Mouse, cu nasturi mari și bretele adaptabile - când 
ușa de la intrare se deschise brusc lăsând să pătrundă o rafală de vânt 
rece și cenușiu odată cu un grup de șase sau șapte puștani mărunţei. 
Aveau părul negru scurt și nişte feţe de asiatici furioși. Zăpada se 
topea pe umerii impermeabilelor negre. Cel mai mare, o fată, avea 
vreo opt ani, două lanterne fixate de păr, deasupra urechilor și un 
Nagasaki Hi-Lite automat pe care-l ținea strâns cu ambele mâini. Se 
răspândiră printre tancuri căutând ceva, strigând și trăncănind cu voci 
cleioase și scoțând cablurile de alimentare astfel că tancurile treceau 
la programul de trezire în cazuri critice. 

— Hei, strigă Vesicle la ei. 


Se opriră din activitate și din trăncăneală. 

Fata cea mare strigă și gesticulă la ceilalți puștani, aceștia priviră 
când la ea când la Vesicle apoi continuară să scoată cablurile de 
alimentare a tancurilor. La un moment încercau să salte capacul 
tancului șapte cu o bucată de fier în chip de pârghie. Între timp fata 
venise şi se proțăpise în faţa lui Vesicle. Era jumătate cât el. Café 
électrique îi stricase deja dinţii neregulați. Era excitată de-i săreau 
ochii din cap. Mâinile îi tremurau sub greutatea armei dar reuși să o 
ridice spre el și-i strigă ceva care suna cam așa: 

— Djuu-ăn dag forti? Hă! 

Suna de parcă ar fi mâncat cuvintele la fel de repede ce le spunea. 
Uimit, Vesicle se zgâia în jos, la ea. 

— Îmi pare rău dar nu înţeleg ce vrei să spui. 

Asta păru să o înfurie peste măsură. 

— Forti, ţipă ea. 

Privind înjur în căutarea unui răspuns, Vesicle își aminti ceea ce îi 
spusese odată un avatar chinez. Era o parte dintr-o anecdotă de pe 
vremea când avatarul încă mai avea o viaţă a lui proprie, deh, toți 
avatarii pretindeau că își amintesc de ea. Vesicle plictisit de poveste 
dar intrigat de experiențele extreme pe care le poți cuprinde într-o 
singură frază, o memorase cu încântare. Se strădui câteva clipe să își 
amintească precis gesturile cu care avatarul chinez însoțise zicala și 
privind în jos către fată, rosti: 

— Sunt atât de speriat că nu știu dacă să râd sau să fac pe mine. 

Ochii ei s-au bulbucat şi mai tare. Putea să vadă cum începe să 
apese pe trăgaciul armei. Deschise gura chinuindu-se să găsească ceva 
care să domolească acest nou val de furie dar era prea târziu să mai 
spună ceva. A urmat o explozie zdravănă care, ciudat, părea să fi 
provenit de undeva de pe lângă ușa de la intrare. Ochii fetei s-au 
bulbucat şi mai tare apoi au sărit din capul ei cât le-au permis 
țesuturile. În același timp capul ei s-a transformat într-o mâzgă roșu- 
gri care-l acoperi pe Vesicle în timp ce dădea înapoi și cădea jos 
întrebându-se ce se întâmplase. 

Asta: cultivari de unică folosință stăteau în stradă, în fața fermei. 
Zece sau doisprezece. Stăteau în ninsoare mângâindu-și armele 
reactive cu ţeavă scurtă. Purtau pantaloni din piele, murdari, și veste 
bolero, tot din piele. Respirația lor de animale mari și de nădejde, se 
condensa în aerul înghețat. Până și umbrele lor aveau colți. Brațele lor 
urieşeşti erau vinete din cauza frigului dar erau prea duri ca să le mai 
pese de asta. „Trebuia să mă îmbrac mai subțire” își spuneau unul 
altuia. 

Au spart ușa iar puștanii dinăuntru, ascunși în spatele tancurilor, 
au început să tragă în ei. 

Era ca la nebuni. Armele fulgerau peste tot. Laserele se conturau în 


vălătucii de fum. Domnea un miros puternic de fluide umane. 
Fereastra din față nu mai era. Pereţii erau plini de găuri mari și 
fumegânde. Două containere căzuseră de pe suporturile lor. Celelalte, 
cu alarmele roz la maximum, se încălzeau cu repeziciune. Impresia lui 
Tig Vesicle era că totul se învârtea în jurul containerului șapte. 
Puștanii renunțaseră să îl mai deschidă dar părea că nu au de gând să- 
Il mai lase cuiva. Observând asta, Tig se târâse cât de departe de ei era 
posibil și se oprise într-un colț, cu mâinile la ochi, în timp ce cultivarii 
năvăleau prin fum urlând „Hai, nu-ţi fă griji să mă acoperi” și erau 
luaţi din plin. Puștanii aveau un avantaj tactic dar erau cu puterea de 
foc în scădere și cu norocul așijderea. Ţipau în argoul lor cleios. 
Scoteau alte arme din pelerinele negre. Tot privind în spate în 
căutarea unei ieşiri au ajuns curând într-o stare pe care croitorul nu o 
mai putea rezolva. Situaţia era foarte proastă când s-au petrecut două 
evenimente: cineva a lovit containerul șapte iar în poarta fermei au 
apărut surorile Cray, clătinând din cap și căutându-se în poșete după 
arme. 


Ed Chinezul și Rita Robinson fugeau pe undeva printre tufișurile 
din spatele spălătoriei auto care luase foc. Hanson era mort, gândea 
Ed, iar biroul D.A. mort odată cu Hanson deci nu se putea aștepta la 
ajutor din partea aia. Otto Rank avea avantajul înălțimii. Şi mai avea 
şi arma 30.06 pe care o luase din bucătăria lui Hogfat, din Wisconsin, 
după ce o torturase şi omorâse pe adolescenta lui Hogfat. Pentru ca 
jocul de puzzle să fie complet, mai trebuia să afle cum scăpase de 
corpul ei. Trebuia să-şi fi dat deja seama dar fusese prea ocupat să o 
facă pe craiul iar lipsa lui de intuiţie risca să coste încă două vieţi, una 
fiind chiar a lui. 

Capul lui Ed ieşi prea mult dintre tufe. Trosnetul plat și șfichiuitor 
al armei de 30.06 seceră După-amiaza moleșită. Câteva păsări își luară 
zborul de pe malul râului ce curgea cam la un sfert de milă de acolo. 

Şaisprezece focuri. Ed număra așteptând ca arma să rămână fără 
încărcătură. 

Dodge-ul lui Ed era unde-l parcase, pe drumul secundar de cealaltă 
parte a lotului. Nu credea că ar putea să reușească să ajungă atât de 
departe. Rita era rănită. Și Ed era rănit dar nu la fel de rău. Într-unul 
dintre Colturi îi rămăseseră câteva gloanţe. Porni să alerge tare dar 
mișcarea asta stârni rana Ritei. 

— Hei, lasă-mă jos. Hai s-o facem aici — încercă Rita să râdă dar 
fața ei rămase cenușie și lipsită de viaţă. 

— Oh Dumnezeule, Rita! 

— Ştiu. Îmi pare rău. Ţie să nu-ți pară, Ed. Am fost împuşcată 


odată cu tine, am primit mai mult decât altele, încercă iar să râdă. 
Chiar nu vrei s-o facem în tufișuri? 

— Rita... 

— Am obosit Ed. 

Şi nu a mai spus nimic iar expresia feţei ei a rămas neschimbată. 

Ed o lăsă jos și începu să plângă. După un minut sau două, strigă: 

— Otto, ești un nemernic! 

— Fi? 

— A murit. 

Câteva clipe a fost liniște apoi Rank îl întrebă: 

— Vrei să vii? 

— A murit, Otto! Tu urmezi. 

Celălalt izbucni în râs. 

— Dacă vii... — începu Rank apoi tăcu, să se gândească. Ce trebuia 
să fac? Hei, Ed, ajută-mă! Ba nu, stai, mi-am amintit. Dacă te predai, 
am să am grijă să ai un proces corect. Şi trase în direcţia unde credea că 
ar fi capul lui Ed. Ştii ce? — reveni după ce se stinseră ecourile 
împușcăturii. — Şi eu sunt rănit. Rita m-a lovit drept în inimă cu mult 
înainte să te întâlnească pe tine. Ah, femeile astea! A fost punct ochit, 
punct lovit. Pricepi Ed? 

— Mi se rupe. 

Se ridică pe cât putu de încetişor. Îl zări pe Otto Rank jos, la 
capătul platformei spălătoriei auto, în poziția clasică a infanteriștilor, 
cu un genunchi pe pământ și cu arma în poziţie de tragere. Ed ridică 
Coltul cu grijă, ţinându-l cu ambele mâini. Mai avea doar două 
gloanţe și era important ca primul să nu ajungă la Otto. Se şterse de 
sudoarea care-i pica în ochi și expiră cu atenţie. Glonţul ajunse cam la 
trei-patru metri de Otto. Acesta, surprins să-l vadă pe Ed ieșind dintre 
tufe și expunându-se, izbucni în râs cu ușurare și-i strigă: 

— N-ai arma potrivită! Se ridică și el în picioare. „Hei! mai trage 
odată! E gratis!” Deschisese brațele larg. „Nimeni nu poate nimeri 
ceva la 35 de metri cu un Colt 45”. 

Ed tinti din nou și trase. 

Lovitura îl nimeri pe Rank drept în frunte și-l azvârli spre spate, cu 
picioarele în aer. Căzu dincolo de platformă, în tufișuri. „Să te ia 
dracu, Ed!” mai strigă el dar cu fața pe jumătate dusă, era deja mort 
când atinse solul. 

Ed Chinezul își cobori privirea către Colt și în timp ce rostea „lartă- 
mă Rita” dădu să arunce arma când cerul din spatele spălătoriei 
căpătă o culoare oțelită și crăpă ca un afiş din hârtie proastă. De data 
asta rățoiul era uriaș. Ceva nu era în ordine. Penele lui aveau un 
aspect unsuros și o limbă umană atârna moale, într-o parte, din cioc. 

— Întrerupem serviciul, spunea el. În calitatea dumneavoastră de 
client prețuit... 


În acest moment conștiința lui Ed fu dată la o parte și el resimți din 
plin răceala și durerea universului. Toate culorile lumii lui se duseseră 
luând cu ele și ironiile simple și frumoase apoi și lumea se despături 
până ce putu să zărească lumina lăptoasă a tuburilor fluorescente din 
ferma lui Tig Vesicle. Țâșni din epava containerului șapte, pe jumătate 
înecat, cu privirile dezorientate și pline de groază. Se holbă la 
corpurile puștanilor morți, la fumul care se împrăștia, la cultivarii 
buimaci. Lichidul nutritiv se scurgea de pe el ca albușul unui ou 
stricat. Biata Rita, se dusese de tot și nici el nu mai era detectivul Ed 
Chinezul. Era avatarul Ed Chinezul. 

— Asta-i casa mea, băieți. Aţi fi putut să bateţi la ușă. 

Se auzi un râset dinspre ușa de la intrare. 

— Ne ești dator cu bani, Ed Chinezu, spuse Bella Cray. 

Se uita gânditoare prin încăpere și la cei doi puștani rămași. „Nu-s 
de-ai mei” se adresă lui Tig care reușise între timp să se ridice în 
picioare și să se aciuieze în spatele barului ieftin, furniruit. 

Evie Cray râse și ea, „Nici de-ai mei nu-s” și-i împușcă drept în 
față, pe rând, cu pistolul ei Chambers. Apoi rânji către Ed: 

— Asta o să pățești și tu Ed, dacă nu ne plătești. 

Iar Bella completă: 

— Hei, vreau s-o fac eu! 

— Puștanii erau de-ai lui Fedora Gash - spuse Evie către Tig — de 
ce le-ai dat drumul înăuntru? 

Tig răspunse cu un ridicat din umeri, ce ar fi putut să facă? 

Cultivării plecau luând cu ei morţii și răniții lor. Cei răniți își 
priveau și pipăiau rănile şi comentau de genul „ştii, aş putea face asta 
toată ziua”. 

În timp ce se uita la ei cum pleacă, pe Ed îl apucă frigul. Ieși dintre 
resturile containerului, își smulse cablurile conectate la coloana 
vertebrală și încercă să se curețe de lichidul proteic cu mâinile goale. 
Simţea deja glasul întunecat al renunțării ca pe o voce îndepărtată, 
aflata undeva în spatele capului, adresându-i-se persuasiv. 

— Nu știu, nu-ți datorez nimic. 

Evie îi dărui zâmbetul ei cel mare și rujat. 

— Am cumpărat-o de la Fedy Gash, îi explică ea. Studie atent 
resturile containerului și ale fermei. „Părea că nu prea voia să vândă”. 
Îşi adresă şi ei un zâmbet. „Totuși... Un avatar ca tine e dator tuturor 
celorlalți din univers. Asta-i avatarul, o picătură de protoplasmă în 
ocean. Ce să-i faci, Ed? Toţi suntem peștişori”. 

Ed ştia că Evie are dreptate. Mai încercă odată să se curețe de 
lichidul de pe el apoi, văzându-l pe Vesicle în spatele barului se 


apropie și îl întrebă: 

— N-ai pe-acolo niște cârpe, ceva, să mă şterg? 

— Hei, Ed, am asta! 

Scosese la iveală arma automată pe care o recuperase de la 
puștanca moartă şi trase un foc. „Sunt atât de speriat c-aş putea să fac 
pe mine. Așa sisihasmă știți, de să vă ia dracu” strigă el către surorile 
Cray care se zgâiau la el luate prin surprindere în timp ce el se 
extrăgea din spatele barului cu mişcări smucite și trăgând aiurea. Abia 
de-şi putea stăpâni tremurul membrelor. „La dracu, Ed, cum mă 
descurc?” 

— Dumnezeule, Tig! Ed îl privea la fel de surprins ca și surorile 
Cray. Bella și Evie şi-ar fi putut reveni în orice clipă și ar fi putut 
scutura praful de pe umeri și ar fi început ceva grav. 

Ed ţâșni în stradă. Un pământean terminat, gol, puțind de la 
lichidul proteomic, cu găuri pentru conexiunile la centrele lui 
energetice, cu o creastă de păr crescută doar într-o parte, cu ceva 
tatuaje șerpiforme. Strada Capului era pustie. 

După câteva clipe, explozii și fulgere luminară ferestrele fermei de 
containere iar Tig ieși și el, clătinându-se, înjurând, cu mânecile 
hainei în flăcări de la reactorul pistolului. 

Se uitară unul la altul cu priviri în care se amestecau groaza și 
ușurarea. 

Chinezul își stinse flăcările de pe braţe și porniră împreună în 
noapte, ținându-se pe după umeri, ameţiţi de camaraderie și de 
chimicalele corporale. 


10.Agențţii plătiți 


Era trei dimineața. Valentine Sprake plecase demult. Michael 
Kearney înaintase poticnit pe malul nordic al Tamisei apoi, ajuns 
printr-un pâlc de copaci i se păruse că aude o voce ceea ce l-a speriat 
iar şi a alergat tot drumul până la Twickenham, prin vânt și întuneric, 
înainte să-și recapete stăpânirea de sine. Ajuns acolo încercă să 
priceapă ce i se întâmplă dar singurul lucru care-i veni în minte era 
imaginea lui Shrander. 

Se gândi să o cheme pe Anna. Apoi se gândi să cheme un taxi însă 
mâinile îi tremurau prea tare ca să mai poată folosi un telefon așa că, 
în cele din urmă nu făcu nici una nici alta și o porni înapoi, către est. 
O oră mai târziu Anna, într-un capot lung, din bumbac, îl găsi la ușa 
ei. Era îmbujorată iar el îi putea simți căldura corpului de la distanţă. 

— Tim e la mine! Anna era nervoasă. 

Kearney o privi lung. 

— Cine e Tim? 

Întorcându-se către cameră, Anna strigă „OK. E Michael” apoi 
revenind către el, îl întrebă cu reproş „Ai putea să revii mâine 
dimineaţă?”. 

— Vreau doar câteva din lucrurile mele. N-o să dureze mult. 

— Michael... 

El o împinse la o parte și intră. Apartamentul mirosea puternic a 
smirnă şi a ceară de lumânări. Ca să ajungă în camera unde-și ținea 
lucrurile, trebuia să treacă pe lângă ușa întredeschisă de la dormitorul 
Annei. Tim, cine-o mai fi fost și el, stătea la capul patului, sprijinit de 
perete, cu fața pe trei sferturi luminată de flăcăruile gălbui ale câtorva 
candele. Era un tip cu piele frumoasă, cu o constituţie zveltă și 
atletică, trăsături care-l ajutau să aibă o alură tinerească cu toate că se 
apropia de patruzeci de ani. Ţinea un pahar de vin roșu în mână și 
privea gânditor la el. 

Kearney îl privi din cap până în picioare: 

— Cine naiba mai e și ăsta? 

— Michael, el este Tim. Tim, el este Michael. 

— Salut! — Tim îi făcu semn cu mâna — n-am să mă ridic. 

Michael se îndreptă spre camera din spate unde o căutare scurtă 
dădu la iveală niște blugi Levi's şi o geacă veche, neagră, din piele, 
care-i plăcuse prea mult ca să o arunce. Se schimbă. Era acolo și o 
geantă de curier cu logo-ul Marin pe clapă și goli în ea conţinutul 
sertarelor micului scrin verde. Ridicându-şi privirile, descoperi că 
Anna ștersese diagramele trase cu cretă pe peretele de deasupra 
scrinului. Se întrebă de ce făcuse ea asta. O putea auzi vorbind cu 
Tim, în dormitor. Ori de câte ori ea încerca să explice ceva, vocea ei 


lua tonuri copilăroase, convingătoare. Păru să renunțe după un timp și 
ţipă „Sigur că nu! Ce vrei să spui?”. Kearney și-o aminti când încerca 
să îi explice și lui într-un mod similar. Se auziră unele zgomote în 
spatele ușii și Tim își strecură capul afară privind de jur împrejur: 

— Nu te băga. Sunt și-așa destul de nervos. 

— Mă întrebam dacă ai cumva nevoie de ajutor. 

— Nu, mulțumesc. 

— ştii, e cinci dimineaţa și ai apărut aici plin de noroi. 

Kearney săltă din umeri. 

— Ştiu. Știu... 

Anna, furioasă, rămase în ușă privindu-l cum pleacă. 

— Ai grijă, îi spuse el cât de călduros putu. 

Coborâse deja două etaje când îi auzi pașii ei în spate. 

„Michael”, îl striga ea, „Michael”. Neprimind nici un răspuns, ea l- 
a urmat până în stradă, desculță și doar cu cămașa de noapte pe ea, 
continuând să-l strige. „Te-ai întors pentru încă un futai?” Vocea ei 
răsuna pe strada pustie. „Asta voiai?”. 

— Anna, e cinci dimineața. 

— Nu-mi pasă. Te rog să nu mai vii aici. Tim e drăguţ și mă 
iubește cu adevărat. 

Kearney zâmbi: 

— Mă bucur. 

— Nu, nu te bucuri. Nu te bucuri — îi răspunse Anna țipând. 

În spatele ei, Tim ieși din clădire. Era îmbrăcat şi în mână avea 
cheile de la mașină. Traversă fără să se uite la Anna sau la Kearney și 
se urcă în mașină. Cobori geamul de pe partea șoferului dorind parcă 
să spună ceva unuia din ei dar renunță și demară. Anna privi uimită 
după el apoi izbucni în plâns. Kearney o apucă pe după umeri iar ea 
își sprijini capul de pieptul lui spunându-i cu voce mică „Sau te-ai 
întors să mă omori așa cum ai făcut și cu celelalte...” 

Kearney porni spre staţia de metrou Gunnersbury. Telefonul țârâi 
pe neașteptate dar el nu îi dădu nici o atenţie. 


Heathrow, terminalul 3, liniștit, după o noapte lungă, păstra o 
uşoară căldură uscată. Kearney cumpărase lenjerie de corp şi câteva 
articole de toaletă și stătea acum într-o zonă de așteptare citind 
Gardianul și luând înghiţituri mici dintr-o cafea espresso dublă. 

Femeile din spatele ghișeelor comentau aprins ceva de la „știri”. 
„Nu mi-ar place să trăiesc o veșnicie” spusese una din ele mai înainte. 

— Poftim restul, dragă. 

Kearney, care se aștepta să-și vadă numele pe pagina a doua a 
ziarului ridică privirea. Vânzătoarea îi zâmbi: 


— Să nu uiţi restul! 

Găsise doar numele femeii pe care o omorâse în Midlands; nimeni 
nu căuta o Lancia Integrale. 

Împături ziarul şi se uită lung la un grup de asiatici care-și croiau 
drum spre sala de așteptare pentru un zbor al companiei LAX. 
Telefonul îi ciripi din nou. Îl scoase: mesaj vocal. 

„Salut” spuse vocea lui Brian Tate. „Te-am căutat pe-acasă”. Părea 
iritat. „Mi-a venit o idee acum 2 ore. Sună-mă dacă primeşti mesajul.” 
Urmă o pauză și Kearney crezu că se terminase dar Tate adăugă: 
„Chiar mă interesează. Gordon a fost iar aici după ce ai plecat. Așa că 
sună-mă.” 

Kearney închise telefonul și rămase cu privirea pe el. Peste vocea 
lui Tate auzise mieunatul pisicii albe care încerca să atragă atenţia. 
„Justine!” zâmbi el. 

Căută prin geanta de curier până găsi zarurile Shrander. Le luă în 
mână. Erau calde mereu. Simbolurile de pe ele nu erau în nici o limbă 
sau sistem numeric cunoscute de el, antice sau moderne. Pe o pereche 
de zaruri obișnuite, fiecare simbol s-ar fi găsit pe ambele zaruri. Aici 
nu. Kerney le privi cum se rostogoliră pe tablia mesei și cum se opriră 
în cafeaua vărsată din jurul ceştii lui goale. Le studie un moment apoi 
le luă și le aruncă în geantă unde îndesă grăbit şi ziarul și telefonul. Și 
plecă. 

— Restul, dragă! 

Femeile se uitară după el, apoi una la cealaltă. Una din ele dădu 
din umeri. În clipa aceea Kearney era deja la spălător tremurând și 
vomitând. Când ieși o găsi pe Anna așteptându-l. Aeroportul Heathrow 
se trezise de-acum. Oamenii se grăbeau să plece în călătorie, să dea 
telefoane, să înainteze. Anna stătea, fragilă și apatică în mijlocul 
îmbulzelii uitându-se la toate chipurile celor care treceau pe lângă ea. 
De câte ori credea că îl vede, i se lumina fața. Kearney își aminti când 
o cunoscuse la Cambridge. La scurt timp după ce s-au cunoscut, un 
prieten îi spusese „Era s-o pierdem odată. O să ai tu grijă de ea, nu-i 
așa?”. Rămăsese nedumerit de acest avertisment și cu imaginea Annei 
ca un pachet de care ai uitat dar numai până ce o găsise în baie, o 
lună mai târziu, plângând și privind în gol, cu venele tăiate la mâini. 
Acum, ea îl privi şi-i spuse: 

— Ştiam că ești aici. 

Kearney se uita la ea neîncrezător. Începu să râdă. Anna râse şi ea. 

— Ştiam că vei veni aici, repetă ea. Ţi-am adus câteva dintre 
lucrurile tale. 

— Anna... 

— Nu poți fugi la nesfârșit, ştii doar. 

Asta îl făcu să râdă și mai tare după care se opri brusc. 


Adolescenţa lui Kearney trecuse ca un vis. Când nu era pe câmp, 
era la casa imaginară pe care el o numise Casa Grozamei, cu pâlcurile 
sale de pini, cu peticele de sol nisipos cu iarbă neagră și buruieni, cu 
râpele pline de flori și bolovani. Era vară mereu. Își privea verișoarele, 
elegante, cu picioare lungi, alergând goale pe plajă, în zori; le auzise 
șoptind în mansardă. Îi era tot timpul greață de la masturbare. La casa 
Grozamei era mereu ceva mai mult. Era mereu ceva mai mult după 
aceea. Respirație întretăiată, un miros sărat ivit brusc într-o cameră 
goală, un murmur de surpriză. „Visarea asta nu-ți folosește la nimic”, 
spunea mama lui. 

Toţi îi spuseseră aşa dar el descoperise numerele. Descoperise cum 
aceeaşi secvență descria și structura unei galaxii și a unei cochilii 
spiralate. Ordinea și determinarea, haosul și ordinea ivită pe 
neașteptate: noile unelte ale fizicii și biologiei. Kearney le văzuse cu 
ani înainte ca modelarea pe calculator să facă artă proastă din regulile 
lui Mandelbrot, învârtejindu-se turbulente în inima lucrurilor. 
Numerele l-au făcut să se concentreze mai mult, l-au încurajat să le 
dea atenţie. De la fuga de școală cu amestecul ei de plictiseală și 
nebunie, ajunsese să o dorească. Numerele l-au făcut să vadă că fără 
şcoală nu ar mai fi putut ajunge la Cambridge, unde să poată să 
înceapă să lucreze cu adevăratele structuri ale lumii. 

Descoperise numerele. În primul său an la colegiul Trinity, cineva 
îi arătase Tarotul. O chema Inge. El o dusese la Brown’s și la 
rugămintea ei, la un film numit „Pisica Neagră, Pisica Albă” de Emir 
Kusturica. Inge avea mâini lungi și un râs enervant. Era de la alt 
colegiu. „Privește!”, ordonase ea iar el se aplecase în față, să vadă mai 
bine. Cărţile erau împrăștiate pe vechea fața de masă împletită, 
irizând fluorescent în lumina slabă a după-amiezii, fiecare dintre ele 
ca o fereastră către lumea măreață și uitată a simbolurilor. Kearney 
fusese uimit. „Nu am mai văzut așa ceva”, spusese el. „Fii atent”, 
poruncise ea. Arcana Majoră se deschisese ca o floare, combinând 
înţelesuri pe măsură ce ea vorbea. „Dar e ridicol”, spusese el iar fata îl 
aţintise cu privirea întunecată, fără să clipească. 

Matematică și profeție. Kearney realizase pe dată că exista o 
legătură între ele chiar dacă nu o putea defini. Apoi, în dimineaţa 
următoare, așteptând un tren spre King's Cross, identificase o relaţie 
între  fluturarea cărților din camera liniştită şi  vânzoleala 
indicatoarelor mecanice de destinaţie din stația de metrou. 
Similaritatea se baza pe o metaforă, trebuia să admită asta, pentru că 
în timp ce prezentarea cărților de tarot era —- sau părea - să fie 
aleatorie, secvențele destinaţiilor erau - sau păreau - să fie 
determinate. Decisese totuși să încerce imediat o serie de călătorii 


sugerate de prezentarea cărților de tarot. Câteva reguli simple aveau 
să determine direcția fiecărei călătorii și în onoarea metaforei, aveau 
să fie făcute întotdeauna cu trenul. 

Încercase să-i explice asta lui Inge. „Evenimentele pe care noi le 
vedem ca fiind aleatorii, adeseori nu sunt întâmplătoare - îi spusese el 
în timp ce îi privea mișcările mâinilor amestecând și aranjând cărţile — 
sunt doar impredictibile”. Era nerăbdător ca ea să înțeleagă diferenţa. 
„Ei, doar un pic de distracţie” răspunsese ea. În cele din urmă ajunsese 
în pat cu ea și constatase cu surprindere că nu reușea să o penetreze. 
Dacă pentru Inge asta a însemnat sfârșitul relației, pentru Kearney s-a 
dovedit a fi începutul a ceva cu totul nou. Și-a cumpărat propriul său 
joc de Tarot, un set Crowley, cu imaginile pline de testosteron arhaic 
şi nebun -— și fiecare călătorie pe care a făcut-o după aceea, tot ceea ce 
a învăţat și realizat, l-a dus mai aproape de Shrander. 


— La ce te gândești? l-a întrebat Anna după aterizarea la New 
York. 

— Mă gândeam că lumina soarelui transformă orice. 

De fapt se gândea la cum sunt transformate lucrurile din cauza 
fricii. Un pahar de apă minerală, părul de pe dosul palmei, fețele 
oamenilor de pe o stradă centrală. Frica făcuse ca toate aceste lucruri 
să devină atât de reale pentru el, încât, temporar, nu găsea nici un 
mod de a le descrie. Până și imperfecțiunile paharului de sticlă, petele 
şi zgârieturile minuscule de pe el, deveniseră oarecum semnificative 
prin ele însele și mai puțin semne ale uzurii. 

— A, da, zise Anna, pariez că la asta. 

Stăteau într-un restaurant de la marginea Pieței Fulton. Cele șase 
ore de zbor o făcuseră să fie la fel de dificilă ca şi un copil. 

— Ar trebui să spui mereu adevărul, spuse ea, dăruindu-i unul 
dintre zâmbetele acelea strălucitoare și neîmblânzite care-l captivaseră 
atât de mult pe când aveau amândoi douăzeci de ani. 

Au avut de așteptat patru ore până la decolare. Ea moţăise în cea 
mai mare parte a călătoriei și se trezise obosită și înțepenită. Kearney 
se întreba cum avea să se descurce cu ea în New York. Se întreba de ce 
acceptase să vină cu el. 

— La ce te gândeai de fapt? 

— Mă gândeam cum să scap de tine. 

Ea râse și-l mângâie pe braţ. 

— Asta nu-i chiar o glumă, nu-i așa? 

— Ba firește că este. Uite! 

Se spărsese o ţeavă de aburi dintr-un sistem vechi de încălzire 
centrală care trecea pe sub şosea și la colțul străzii Fulton, aburul se 


ridica din trotuar înmuind asfaltul. Era o privelişte obișnuită dar 
Anna, încântată, îl apucă strâns de braţ pe Kearney. 

— Suntem într-un cântec de Tom Waits, exclamă ea. Cu cât îi era 
zâmbetul mai strălucitor, cu atât părea să fie mai aproape de-un 
dezastru. Kearney scutură din cap și după câteva clipe scoase săculețul 
din piele care adăpostea zarurile Shrander. Desfăcu șnurul și lăsă 
zarurile să-i cadă în mână. Anna încetă să mai zâmbească și-i aruncă o 
privire tăioasă. Strânse picioarele lungi și se lăsă pe scaunul ei 
depărtându-se de Kearney. 

— Dacă-ncepi să dai şi-aici cu chestiile alea, te las aici cu ele. Te 
las singur. 

Trebuia să sune mai puțin a amenințare decât fusese de fapt. 
Kearney cântări spusele ei apoi strada aburindă. 

— Nu-l simt pe-aproape. Măcar odată. Poate că n-o să am nevoie 
de ele. Și puse zarurile încet, la locul lor în săculeţ. În Grove Park, în 
apartamentul tău, în camera în care îmi tineam lucrurile, erau niște 
desene făcute cu creta pe peretele de deasupra scrinului verde. Spune- 
mi de ce le-ai şters. 

— De unde să ştiu? răspunse ea cu indiferență. Poate că mă 
săturasem să le tot văd acolo. Poate-am crezut că trebuia s-o fac mai 
demult. Michael, ce facem noi aici? 

— N-am idee, îi răspunse el râzând. 

Fugise trei mii de mile iar acum că teama i se mai domolise, își 
dădea seama că habar n-avea de ce venise aici și nu plecase în altă 
parte. 

Mai târziu în după-amiaza aceea, s-au mutat în apartamentul unui 
prieten de-al lui, în Momingside Heights. Primul lucru pe care Kearney 
l-a făcut a fost să dea telefon lui Brian Tate, la Londra, la laborator. 
Când a văzut că nu-i răspunde nimeni a încercat acasă la Tate. Și 
acolo i-a răspuns tot robotul. Kearney lăsă jos receptorul frecându-se 
nervos pe bărbie. 

În următoarele câteva zile a cumpărat haine noi de la Daffy's, cărți 
de la Barnes & Noble și un laptop ieftin de la un magazin de lângă 
Union Square. Anna a făcut și ea cumpărături. Au vizitat galeria Mary 
Boone și mănăstirea medievală Cuxa la anexa din Fort Tryon Park a 
Muzeului Metropolitan de Artă. Anna a fost dezamăgită „Mă aşteptam 
să arate mai veche. Mai uzată.” 

După ce au terminat s-au așezat să bea o bere New Amsterdam 
apropierea West End Gate. 

Noaptea, în căldura maronie a apartamentului, Anna a tot suspinat 
şi oftat, umblând agitată de colo colo şi îmbrăcându-se și 
dezbrăcându-se. 


11.Visurile mașinii 


Locaţia lui Billy Anker, dezvăluită de Unchiul Zip, era la câteva 
zile de Motel Splendido, în jos pe Plajă. Până la vadurile 
gravitaționale și vânturile de particule corozive din Golful Radio, 
navigația nu punea nici un fel de probleme. După ce Seria Mau a 
verificat sectorul uman de pe supercargou, nu i-a mai rămas nimic de 
făcut așa că matematicile Pisicii Albe au preluat controlul navei iar pe 
ea au trimis-o să doarmă. Nu putea să le reziste. 

Visurile și coșmarurile au ţâşnit din ea ca un catran fierbinte... 

Visul obişnuit era cu imagini din copilărie. Presupunea că 
amintirile sunt ale ei. Într-o lumină ciudată și clară în același timp, 
imaginile apăreau și dispăreau, încadrate ca niște fotografii arhaice și 
însoțite de muzică la pian. Tot felul de oameni și întâmplări. O zi 
frumoasă. Un pui de animal. O barcă. Râsete. Ceaţă, apoi un chip 
foarte apropiat de al ei, cu buzele mișcându-se cu insistență, hotărâte 
să îi spună ceva ce ea nu voia să audă. Asemenea unei povești, ceva se 
străduia să i se prezinte. 

Imaginea de final era cu o grădină umbrită de dafini și de 
mesteceni albi, având în centru o femeie brunetă, frumoasă, cu ochi 
căprui, rotunzi și cu privire deschisă. Zâmbetul ei arăta încântare și 
ironie în același timp. Era zâmbetul unei studente pline de viață uşor 
surprinsă de noua postură de mamă. În faţa ei erau doi copii, o fată de 
şapte ani și un băiat de zece, ambii semănându-i vizibil la ochi. 
Băiatul avea părul foarte negru și ținea în braţe un pisoi. În spatele 
lor, cu o mână pe umărul femeii, cu gândurile aiurea, stătea un 
bărbat. Să fi fost tatăl? Cum ar fi putut să afle? Părea foarte important. 
Seria Mau cerceta detaliile imaginii cât de mult posibil apoi imaginea 
dispărea ușor într-un fum cenușiu lăsând-o cu ochii umezi. 

Urma un alt vis, ca un comentariu la cel dinainte... 

Seria Mau privea un perete de interior, acoperit cu mătase sidefie, 
brodată. După un timp, în cadrul imaginii apărea partea superioară 
unui bărbat înclinându-se către ea. Înalt, subțire, îmbrăcat cu frac 
negru și cămașă albă, scrobită. Mâinile înmănușate cu alb ţineau, una 
un joben și cealaltă, un baston din lemn de abanos. Șuviţele brunete 
erau date cu briantină și stăteau lipite de cap. Avea o privire albastru- 
deschis penetrantă și mustăţi subțiri, negre, cu vârfuri ca de penel. Își 
dădea seama că el se înclină către ea. Îi zâmbea după un timp lung, în 
care el ajungea în câmpul ei de vedere cât de mult putea fără să și 
pășească. În acest moment, peretele acoperit cu mătase brodată era 
înlocuit de un grup de trei ferestre arcuite dând către strălucirea 
maiestuoasă, aspră și orbitoare a Sectorului Kefahuchi. Observa că 
imaginea era ca și cum camera s-ar fi rostogolit prin spațiu. Încet, 


omul în frac se retrăgea din imagine. 

Dacă scopul acestui al doilea vis era să-l lămurească pe cel 
precedent, era un scop neatins. 

În containerul ei, Seria Mau se trezi trăind un moment de profundă 
deșertăciune. 

— Am revenit, se adresă ea furioasă către matematicile navei. De 
ce mi-ați dat visurile astea? Pentru ce? 

Nici un răspuns. 

Matematicile o treziseră, se retrăseseră tăcute de la comanda navei 
în spaţiul lor propriu şi începuseră să sorteze cuantele provenind de la 
evenimentele de navigaţie semnificative din spațiul non-local, 
utilizând o tehnică numită rezonanţă stohastică. Fără să ştie prea bine 
de ce, Seria Mau fusese lăsată cu o senzaţie de furie și de neterminare. 
Matematicile puteau să o trimită la somn oricând ar fi vrut. Ar fi putut 
să o trezească oricând ar fi vrut. Erau inima navei într-un mod în care 
ea nu ar fi putut fi. Habar nu avea cum fusese, ce fusese, înainte ca 
tehnologia K să o conecteze atât de complex cu matematicile. 
Matematicile o învăluiau amabile, blânde, răbdătoare, inumane, de o 
vârstă cu Haloul. Aveau permanent grijă de ea. Dar motivațiile lor îi 
erau total necunoscute. „Uneori vă urăsc”, le informă ea. Onestitatea o 
determină să revină cu o corectură: „Uneori mă urăsc și pe mine”. 

Seria Mau avea șapte ani când văzuse pentru prima oară o navă K. 
Impresionată contrar voinței personale, de aspectul pragmatic ale 
navei, strigase emoţionată „Vreau să fiu așa ceva nu doar s-o am”. 
Asta dorise ea atunci. Era un copil liniștit, interiorizat, deja în 
confruntare cu forțele dinlăuntrul ei și-atunci ceva părea că îi strigase 
„priveşte” şi o scuturase ca pe-o cârpă, ceva, un sentiment care avea să 
fie ca un maestru de ceremonii pentru toate celelalte. 

Asta dorise atunci iar acum se răzgândise și se temea că este prea 
târziu. Pachetul de programe al Unchiului Zip o provocase cu 
promisiunile lui pentru ca mai apoi să nu rezolve nimic. Prudentă, îl 
izolase de restul navei. 


Partea vizibilă a programelor zăcea pe un platan dintr-o încăpere 
mică, situată în sectorul uman al navei, într-o cutie de carton roșu 
şters, legată cu o fundă verde strălucitor. Unchiul Zip îi prezentase 
pachetul în felul lui caracteristic, cu o carte de vizită împodobită cu 
îngerași, cununi de laur și candele aprinse, semnată și cu un buchet 
din două duzini de trandafiri cu coada lungă. Trandafirii zăceau acum 
împrăștiați pe platan, cu petalele tremurând ușor ca sub o adiere rece. 

Cutia era ultima de felul ei. Tot ce era înăuntrul ei era foarte vechi. 
Unchiul Zip doar îi pusese funda. Nici el nici altcineva nu ar fi putut 


spune scopul ei original. Unele dintre artefacte aveau o identitate 
proprie și utilizări perimate de milioane de ani. Erau ieşite din uz, 
sparte sau destinate să facă ceva de neimaginat. Fuseseră abandonate 
şi supraviețuiseră celor care le creaseră și utilizaseră. Orice încercare 
de a le înțelege era ca o ghicitoare. Oameni ca Unchiul Zip puteau să 
stabilească o punte software dar nimeni nu ar fi putut spune ce avea 
să fie în partea cealaltă. În cutie se găsea un cod, periculos prin însăși 
existența lui, precum și o infrastructură nano-tehnologică pe care era 
de presupus că putea fi rulat codul respectiv dar când comandai 
rularea, se auzea o sonerie politicoasă, ceva ca o ceață albă părea să se 
împrăștie pe trandafirii din jur și o voce feminină întreba de Dr. 
Haends. „Nu știu ce e asta” răspundea furioasă Seria Mau iar cutia 
repeta ca și cum nu ar fi auzit-o. 

— Nu înţeleg ce vrei! — admise Seria Mau. 

— Dr. Haends la chirurgie, vă rog. 

Aburul continua sa acopere trandafirii până ce Seria Mau comanda 
oprirea rulării. Dacă ar fi putut să îl miroasă, ar fi mirosit a migdale 
amare şi a vanilie. Pentru o clipă, Seria Mau își aminti aceste mirosuri 
cu atâta putere încât amețţi, întregul ei sistem de simţuri părea că rupe 
legăturile vechi de douăzeci de ani cu Pisica Albă și că începe să se 
rostogolească neajutorat în noapte. În containerul ei nu vedea nimic, 
se simțea ca bătută, dezechilibrată, dezorientată. Speriată de 
posibilitatea de a se pierde, de a muri, de a nu mai fi deloc. Monitorii 
se adunau neliniștiți prin colțuri, ca niște pânze de păianjen, şușotind 
şi comentând, frângându-și mâinile. „Ceea ce s-a făcut”, își 
reaminteau, „și ceea ce a rămas nefăcut”. „Este doar un copil”, 
spuneau la unison. 

Plânsetul ei cu greu putea să cuprindă forța supărării și dezgustului 
de sine și furiei nerostite. Indiferent ce le spusese pe când erau pe 
orbita de parcare de lângă Motel Splendido, acum își schimbase 
punctul de vedere, dorea să fie din nou umană. Chiar dacă, atunci 
când privea la pasagerii ei, se întreba de ce ar dori așa ceva. 


Erau patru sau cinci, greu de numărat pentru că una dintre femei 
era clona celeilalte. Veniseră la bord cu aproape o tonă de echipament 
generator de câmp și cu o atitudine plină de încredere. Hainele lor 
aveau un aspect practic până îţi dădeai seama cât de fragile erau 
materialele din care erau făcute. Părul femeii era tăiat scurt și dat cu 
puțin gel, atât cât să îi susțină autoritatea. Bărbații aveau implanturi 
de recunoaștere discrete, logo-uri animate ale corporațiilor trecute. 
Pisica Albă, cu aspectul ei militar și formele care să împiedice 
detectarea, trezise adolescenţii din ei. Nici unul dintre ei nu mai 


vorbise până atunci cu un căpitan K. Au salutat timid, neștiind în ce 
direcție să privească. Apoi, imediat ce au crezut că sunt singuri, s-au 
întrebat unul pe altul dacă e un căpitan ciudat sau s-o fi întâmplat 
ceva. 

— Vă rog să păstraţi curățenie în cabine, i-a întrerupt Seria Mau. 

Le-a monitorizat îndeaproape activitățile, mai ales pe cele sexuale, 
desfășurate aproape continuu, cu nanocamere pozate pe la colțuri sau 
în cutele hainelor sau plutind prin încăperi, asemenea unor fire de 
praf. Conectate la orice moment, nanocamerele transmiteau imagini 
ale vieții umane, prost luminate, ca luate sub apă: cum mâncau, cum 
exersau, cum defecau, cum se împreunau, cum se spălau pentru ca 
mai apoi să se împreuneze iar. Seria Mau pierdu șirul combinațiilor, al 
feselor săltate și al picioarelor încolăcite. În orice moment ar fi deschis 
sunetul, ar fi auzit un „da” șoptit. Toţi bărbaţii făceau sex cu una 
dintre femei, apoi și cealaltă femeie făcea sex cu ea iar bărbații 
priveau. În viaţa de zi cu zi, clona era o ființă maleabilă, tandră, 
înclinată să izbucnească în plânsete furioase sau să ceară consiliere 
financiară. Spunea deseori că se simte nesigură. În aproape orice 
privință. Bărbaţii făceau sex cu ea, dormeau apoi o întrebau pe Seria 
Mau dacă ar putea să oprească gravitația artificială. „Mă tem că nu”, 
minţea ea. 

Era deopotrivă dezgustată și fascinată de ființele umane. 

Rezoluţia slabă a nanocamerelor dădeau acțiunilor lor un aspect 
similar viselor ei. Să fi fost vreo legătură? 

Exersa murmurul „oh, da, aşa”. 

Şi în același timp examina echipamentul stivuit în cala Pisicii Albe. 

Pe cât putea să își dea seama, nu era nici pe departe destinat unor 
activități ex geologice ci pentru menținerea unei mici cantități de 
izotopi în stări deosebit de exotice. Pasagerii ei erau prospectori veniți 
în Plajă, ca mulți alţii, în căutarea unui câștig. 

Deveni furioasă fără vreun motiv aparent aşa că matematicile o 
trimiseră iar la somn. 


Au trezit-o aproape imediat. 

— Priveşte! 

—Ce? 

— Cu două zile în urmă am desfășurat senzori de particule la pupa 
— spuneau „pupa” cu toate că termenul nu avea nici un fel de 


semnificaţie dat fiind geometriile implicate - și au detectat 
evenimente cuantice semnificative. Acesta este rezultatul. 
— Două zile? 


— Rezonanta stohastică cere timp. 


Seria Mau studie informaţiile primite în containerul ei sub forma 
unei diagrame. Ceea ce putea să vadă era limitat de posibilitățile 
Pisicii Albe să prezinte zece dimensiuni spaţiale în numai patru. Un 
spaţiu gri radiant și în apropierea centrului puteai vedea, înnodați, doi 
viermi de lumină galbenă, într-o neîntreruptă mișcare pulsatilă și 
schimbare de culoare. Imaginii i se puteau aplica numeroase grile 
pentru a obține diverse regimuri și analize. 

— Ce este? 

— Consider că este o navă. 

Seria Mau studie imaginea din nou, aplicând diverse criterii. 

— Nu seamănă cu nici una dintre navele de care știu. E cumva 
veche? Și ce caută aici? 

— Nu pot răspunde la întrebare. 

— De ce? 

— Nu sunt complet sigură unde se află. 

— Scutește-mă. Până la urmă știi ceva util? 

— Ne urmează cu aceeași viteză cu a noastră. 

— Asta-i imposibil. Nu pare să fie o navă K. Ce vom face? 

— Continuăm să sortăm cuantele. 

Seria Mau iniție o linie de comunicare spre sectorul uman al navei. 

Acolo, unul dintre bărbaţi tocmai afișase un display holografic și 
prezenta ceva celorlalți iar femeia-clonă stătea într-un colț, vopsindu- 
și unghiile, făcând tot felul de comentarii nepotrivite şi râzând cu un 
soi de malițiozitate lipsită de vlagă la tot ce spunea bărbatul. 

— Ce nu pot să înțeleg este de ce ea nu trebuie niciodată să facă 
asta. Eu trebuie să o fac, ea nu. 

Display-ul era ca un cub mare de fum, prezentând imagini din roiul 
de stele al Golfului Radio, incluzând printre altele și Suntory-4 și 3- 
Alpha-Ferris-VII. Nori de gaz cu temperatură joasă se tulburau și 
învârtejeau lăsând să se vadă, ici și colo, bătrâne pitice brune asemeni 
unor bețivani traversând un drum în ceață. O planetă a fost adusă în 
prim plan. Era colorată ca o ciupercă și ornată cu fâșii catifelate cu 
cromatica sulfului fierbinte. Au urmat imagini de la suprafața planetei. 
Nori, ploi curgând haotic, mai mult chimie decât vreme. Câteva 
construcții non-umane abandonate de două sute de mii de ani, ceva cu 
aspect de labirint. Ei lăsau adeseori în urmă labirinturi ca acesta. 
„Ceea ce vedeţi aici este vechi. Foarte vechi.” concluzionă bărbatul. 
Brusc, în display a apărut un asteroid cu vedere directă asupra 
Sectorului Kefahuchi, ca o bijuterie pe o catifea neagră. 

— Cred că o lăsăm pentru o călătorie viitoare. 

Râseră cu toţii exceptând clona care, întinzându-și mâinile în față, 
întrebă: 

— De ce mă urâţi cu toții atât de mult — privindu-i printre unghiile 
roșu strălucitor — că mă puneţi pe mine să o fac, nu pe ea? 


Bărbatul se duse la ea și o ridică uşor, în picioare. O sărută. 

— Ne place să o facem cu tine pentru că te iubim. Te iubim cu 
toţii. 

Apucă una din mâinile ei şi îi examină unghiile. 

— Este un moment istoric! 

Holograma clipi, se mări la aproape doi metri și începu să prezinte 
fața clonei la orgasm. Gura ei era deschisă, ochii larg deschişi de 
plăcere sau de durere — Seria Mau nu putea face diferența. Nu puteai 
şti ce i se făcea. Se așezară cu toţii jos, să privească holograma cu 
aceeași considerație pe care o arătaseră imaginilor din Golful Radio, 
vechilor artefacte extraterestre, marilor secrete, lucrurilor pe care le 
doreau atât de mult. Curând, trecură iar, cu toţii, la activități sexuale. 

Seria Mau care începuse să se întrebe asupra motivului real al 
prezenţei lor acolo, îi privi suspicioasă un timp apoi deconectă. 

Visurile au continuat să o chinuie. 

O lăsau cu impresia despre sine ca despre un origami prost 
realizat, ca despre un spațiu plisat ca un acordeon, să aibă conținut 
peste posibil sau acceptabil, plin de materie invizibilă precum Haloul. 
Oare așa visau ființele umane despre ele? Nu avea nici cea mai mică 
idee. 

Zece zile din călătorie a visat o călătorie cu vaporul pe un fluviu 
numit Perla Nouă. Mama le spunea că este mai lat de o milă. De pe 
fiecare mal, vegetaţie luxuriantă atârna către apa ale cărei valuri 
păreau solide și sidefate. Emana miros de vanilie și migdale. Mamei îi 
plăcea la fel de mult ca și copiilor. Își lăsa picioarele să atârne în apa 
rece şi perlată și râdea și repeta într-una „Cât suntem de norocoși!”. 
Copiii iubeau ochii ei căprui. Iubeau entuziasmul ei pentru toate câte 
erau pe lume. 

„Cât suntem de norocoşi!” 

La schimbarea de scenă, întunecime apoi grădina cu laurii ei 
întunecaţi, vorbele încă îi răsunau în urechi. 

Era după amiază. Ploua. Bătrânul care era tatăl și puteai vedea la 
el cât este de încurcat și chinuit de responsabilitatea asta, cât efort 
trebuia să depună, făcuse un foc mare. Cei doi copii stăteau și-l 
priveau cum aruncă lucruri pe foc. Cutii, hârtii, fotografii, haine. 
Fumul zăcea deasupra grădinii, în straturi plane, păcălit de iarna 
timpurie. Priveau inima focului. Mirosul, ca la oricare alt foc mare, îi 
emoțţiona contrar voinţei lor. Stăteau îmbrăcaţi cu pelerine, mănuși și 
cizme, trişti și vinovați în asfinţitul rece, privind flăcările și tușind de 
la fumul cenușiu. 

Era prea bătrân ca să fie tată, părea să pledeze el. Prea bătrân. 

Tocmai când situația devenise de nesuportat, cineva smulse visul la 
o parte. 

Seria Mau se găsi privind într-o vitrină luminată de magazin. Era o 


vitrină retro, plină de obiecte retro, de pe Pământ. Lucruri pentru 
scamatori, lucruri pentru copii, făcute din plastic prost, pene, cauciuc 
ieftin, obiecte neînsemnate la vremea lor dar acum de mare valoare 
pentru colecționari. Erau jurubițe de fals lemn dulce, era și o 
inimioară de îndrăgostit care se lumina singură cu ajutorul diodelor de 
dragoste dinlăuntrul ei, erau și ochelari cu raze x și pantofi-elevator. 
Era și o cutie neagră, japoneză, unde puneai o bilă de biliard pe care 
apoi nu o mai găseai niciodată deşi o puteai auzi cum zuruie. Era și 
paharul cu față reflectată pe fundul ei și care se dovedea a nu fi faţa 
ta. Erau și inelul și cătușele pe care nu mai puteai să le scoţi. 

Cum privea, omul cu joben negru își apleca încet bustul în vitrină. 
Jobenul era pe cap. Îşi scosese mănușile albe şi acum le ţinea în mână 
la un loc cu frumosul baston de abanos. Zâmbetul nu i se schimbase, 
era tot cald și cu o umbră de ironie sclipitoare în el. Era un om care 
ştia prea multe. Încet şi cu o mișcare amplă, își scotea pălăria cu mâna 
liberă și o plimba maiestuos deasupra lucrurilor din vitrină ca și cum 
le-ar fi oferit pe toate lui Seria Mau. În același timp, observa Seria, se 
oferea şi pe el însuși. Într-un fel, el era acele obiecte. Zâmbetul lui nu 
se schimba niciodată. Își punea încet pălăria pe cap, se îndrepta într-o 
liniște politicoasă şi dispărea. 

O voce rostea „În fiecare zi, viaţa trupului trebuie să uzurpe și să 
dezmoștenească visul. Chiar dacă nu ai mai crescut, acesta este 
ultimul lucru văzut pe când erai copil”. 

Seria Mau se trezi tremurând. 

Şi continuă să tremure până când matematicile navei se milostiviră 
de ea afluind containerul, materia proteică din el, cu proteine 
complexe, artificiale. 

— Atenţie, avem probleme. 

— Arătaţi-mi. 

Diagrama de semnale apăru iar. 

În centrul ei, dacă zece dimensiuni redate în patru pot avea vreun 
centru, curbele de probabilitate erau atât de apropiate că deveneau un 
solid, un obiect inert, cu contururile unei nuci, contururi care nu se 
mai modificau aproape deloc. „Prea multe ghicitori” a fost primul 
gând al Seriei Mau. Semnalul original complicându-se la infinit, se 
sfârșise în pepita asta stohastică încă și mai enigmatică. 

— Zadarnic. 

— Așa se pare, răspunseră matematicile pe un ton egal, dar dacă 
trecem la un alt regim, care să corecteze deplasarea fluxului și trecem 
pe N la o valoare suficient de mare obținem... 

Urmă un salt. Hazardul trecu în ordine. Semnalul se clarifică și se 
împărți în două, cu componenta mai slabă, colorată în violet închis, 
apărând și dispărând cu frecvență mare. 

— Ce vedem? 


— Două nave, explicară matematicile. Semnalul stabil este o navă 
K. Calată pe fază cu matematicile ei, ca la navele Nastic grele. 
Probabil că este un crucișător. Avantajul metodei este că nimeni nu 
poate descifra urma lor. Dar aste e doar partea vizibilă. În realitate 
utilizează o navă K pe post de unealtă de navigaţie. Nu am mai văzut 
aşa ceva până acum. Cine a scris codul este aproape la fel de bun ca și 
noi. 

Seria Mau rămase privind la display. 

— Şi ce fac? 

— Ne urmăresc. 


12.Adăpostul 


Tig se simțea pierdut dar refuza să accepte ideea. Lipsit de 
adrenalină, era împietrit într-un soi de pasivitate încordată. 

Ed Chianese, cu urechile încă răsunându-i de vocile demonilor, 
continua să-l urmeze pe Vesicle pentru că nu se putea gândi să facă 
altceva. Era flămând și nu se simţea în apele lui. 

După ce scăpaseră de surorile Cray, hoinăriseră pe străzi la est de 
Strada Capului până ce se treziră pe o înălțime situată la intersecția 
dintre Yulgrave, Groapa Yul și Demesne, Domeniului. 

De aici puteau observa întreaga curbură a orașului, năclăită cu 
lumină la intersecțiile importante, până jos, la docuri. 

Cu un aer de încredere recâștigată, cu brațele larg deschise, Vesicle 
rosti: 

— Adăpostul! 

Plonjând în labirintul de lumină și întuneric, rătăciră din nou la 
întâmplare, sub colții vântului care se pornise și el din nou, până ce se 
treziră înapoi pe Yulgrave, întunecată, pustie, plină de ecouri, 
întinzându-se până departe printre depozite şi magazii, pentru 
totdeauna. 

Aici au fost martorii unei întâmplări atât de stranii încât Ed 
Chianese și-a scos-o din minte pentru multă vreme. Prea multă, după 
cum s-a dovedit ulterior. 

Pe moment, singurul lui gând a fost că „nu se întâmplă nimic”. 

Pe care l-a schimbat cu „se întâmplă dar sunt în container”. 

— Sunt încă în container? — întrebă el cu voce tare. 

Nici un răspuns. 

„Poate că sunt altcineva”, gândi el. 

Zăpada continua să cadă dar aerul cald dinspre Golful Zgurii, 
contaminat cu mirosul instalațiilor de la țărm și al uzinelor de 
distilare, o dizolva în zloată căzând printre lămpile cu vapori de 
mercur ca niște rotocoale de scântei din vreo nicovală nevăzută. 
Pășind printre scânteieri, venea spre ei o femeie micuță, durdulie, cu 
aspect oriental, purtând un cheongsam ornat cu frunze aurii — un 
chimonou tradițional - despicat până la coapse. Pasul ei avea 
nervozitatea specifică folosirii tocurilor înalte pe vreme rea. Câteva 
momente, Chianese a fost convins că nu este ceva aievea. În clipa 
următoare convingerea îi dispăruse. Clipi. Se frecă cu mâinile pe față 
și pe ochi. Halucinaţiile, coșmarurile, amintirile aiurea erau ceva 
obișnuit pentru un avatar. 

— O vezi și tu? — îl întrebă pe Vesicle. 

— Nu știu, răspunse acesta cu indiferență. 

Ed Chianese privea în jos la femeie iar ea privea în sus la el. 


Era ceva deosebit de înșelător la faţa ei. Dintr-un unghi de vedere 
avea chipul frumos, oval, cu pomeţii înalți, specific orientalilor. Dacă 
se întorcea sau dacă își schimba Ed unghiul de privire, chipul ei se 
încețoșa și se transforma într-un chip îngălbenit și ridat de vârstă. 
Rămânea același chip. Fără nici-o îndoială. Dar era într-o schimbare 
continuă. Uneori era tânăr și bătrân în același timp. Efectul era 
devastator. 

— Cum faci asta? o întrebă Ed, şoptit. 

Fără să își dezlipească ochii de la femeie, Ed întinse o mănă către 
Tig Vesicle. 

— Dă-mi arma! 

— Ce? E a mea. 

— Dă-mi arma - repetă Ed formulând cuvintele cu mare atenţie. 

Femeia dădu la iveală o cutiuţă aurie, o deschise și scoase din ea o 
țigaretă ovală. 

— Ai o flacără? Ed Chianese! 

O privea de jos în sus cu faţa aia schimbătoare, frumoasă, cețoasă, 
bătrână. 

O rafală iute de zloată îi învălui pe amândoi cu scânteieri 
portocalii. Ed apucă Hi-Lite-ul din mâna lui Tig și trase drept în chipul 
din faţa lui. „Drept între ochi” avea el să spună mai târziu, „am 
împușcat-o drept în față, drept între ochi”. 

Pentru o clipă nu se întâmplă nimic. Femeia continuă să stea acolo, 
privindu-l de jos în sus. Apoi se descompuse într-un flux de fire de 
praf aurii şi energice care izbucni din locul de impact și se alătură 
scânteierilor ploii. Mai întâi se dizolvă capul apoi corpul, destul de 
lent, ca un foc de artificii. Fără nici un sunet însă. La urmă, Ed mai 
auzi odată glasul, ca un murmur, „Ed... Ed Chianese”. 

Strada era goală iar. Ed privi în jos la ţeava armei din mână apoi 
privi la Tig Vesicle care se zgâia la cer cu capul dat pe spate atât de 
tare că ploaia îi cădea drept în gură. 

— Isuse. 

Ed aruncă arma și fugiră amândoi de acolo. După un minut sau 
două Ed se opri și se rezemă de un zid. „Nu-i de mine chestia asta. Tu 
cum te simți?” Privi năuc în sus către stele. Și ele arătau ca niște 
scânteieri, repezindu-se în spirala care se topea, chiar deasupra 
depozitelor, în negura trandafirie a sectorului Kefahuchi. Asta îi 
aminti lui Ed ceva ce uitase să întrebe: 

— Hei, Tig, pe ce planetă mă aflu? 

Vesicle se uită la el cu surprindere. 

— Haide, fii cinstit, oricui i se poate întâmpla. 


New  Venusport, Noul Port Venusian, fusese primul avanpost 
terestru în halou. 

Orașele militare se desfășuraseră în emisfera sudică. Componente 
ale corporației EMC, erau mai degrabă niște zone de comerț liber de 
taxe care atrăgeau emigranții tot aşa cum găurile negre atrag gazul 
norilor stelari. Atrăgeau pe cei înfrânți, pe proști și pe cei slabi. 
Atrăgeau Oamenii Noi așa cum lumina atrage fluturașii. Te duceai în 
New Venusport pentru că nu aveai unde în altă parte. 

New Venusport era o mare bază de întreținere și reparaţii. Nave K 
îi umpleau cerul sau ţâșneau spre orbită cu viteze de 50 mach. Zi și 
noapte se ghemuiau în nișele pentru întreținere cu lumini de arc 
electric lucind de-a lungul carenelor întunecate. N-aveau odihnă. 
Scintilau în și în afara spectrului vizibil după cum culegeau date 
sistemele lor de navigaţie, din cele zece dimensiuni spaţiale. Nu 
decuplau niciodată sistemele de siguranţă și nici pe cele de stabilire a 
poziției țintelor și drept urmare, aerul din preajma lor era copt de 
radiaţii de tot felul. Lucrul în apropierea lor însemna să porți costum 
de plumb. Până și vopseaua de pe ele era un pericol mortal. 

Prin alte părți contractorii corporației EMC acoperiseră solul cu 
steril de la minele de suprafață, mari cât continentele, mine în care 
foloseau mașinării dirijate şi puse în mișcare de vechi tehnologii 
extraterestre. Apăsau pe butonul de pornire, se lăsau pe spate, se uitau 
unii la alții cu încântare comentând „chestia asta ar putea decoji o 
planetă întreagă.” 

În orașe, apa şi mâncarea erau infecte şi nu știai ce venea odată cu 
apa de ploaie. Oamenii Noi îngrămădiți în Adăposturi și prădaţi de 
gangsteri, de polițiști fanatici şi de poliția corporației EMC, porneau la 
muncă dis-de-dimineaţă, năuci, tușşind și tremurând și curbându-și 
umerii într-un mod stângaci. Dar nu erau chiar toate atât de rele. 
Noile reguli corporatiste privind siguranța la locul de muncă, 
autoimpuse și respectate, măriseră cu câteva puncte speranța de viață 
a unui muncitor mascul. Se ajunsese la douăzecișipatru de ani. Toată 
lumea confirma că este un avans serios. 

Între timp, răspândite în emisfera nordică, enclavele corporatiste 
se construiau asemenea Pământului Antic. 

Susțineau dezvoltarea de orașe mici, cu pieţe comerciale, numite 
Saulsington sau Brandett Hersham, cu trenuri curate care se deplasau 
pe şine amplasate pe câmpii de teren arabil. Bărbaţii EMC alegeau 
femei înalte, frumoase cărora le cumpărau haine de iarnă din blană 
adevărată, de culoarea mierii. Femeile alegeau bărbați din 
managementul superior, îi iubeau cu devotament nebun și feroce și le 
dăruiau copii frumoși cu părul de culoarea mierii. Aveau biserici din 
piatră cenușie cu clopotnițe ca niște pălării de vrăjitoare. Luncile 
afluenților lui New Pearl River, Noul Râu al Perlei, aveau flori sălbatice 


toată vara şi lacuri îngheţate, late de o milă, iarna. Numai bune de 
patinaj. 

Mergeai la New Venusport dacă erai norocos, dacă erai un 
muncitor puternic sau dacă erai și una și alta. Corporaţia te trimitea 
aici la o slujbă dar tu mergeai pentru cerurile albastre, norii cumulus 
şi ploile curate. Pentru caii frumoși și îngrijiţi cu atenţie. Pentru 
sporturile în aer liber. Și găseai așa o mâncare bună în Saulsington... 
și mulțimea de brânzeturi... 

Pentru New Venusport, broșurile de recrutare precizau: planeta de 
calitate. 

Adăpostul ocupa un cvartal întreg mărginit pe două părți de 
docuri, terenul viran rămas în locul unui vechi accident industrial pe 
cea de a treia parte iar pe cea de a patra de Strada Tensiunii, limita de 
vest a districtului de frontieră. 

Înăuntru lumina era aprinsă permanent — lumina de la holograme 
sau cea a lămpilor adaptate pentru ochii Oamenilor Noi - așa că 
domnea un fel de amurg gri-albăstrui, asemănător luminii 
monitoarelor antice. Brambureala de cămăruțe cu pereți din placaj 
uşor și fără uși era tot timpul aglomerată iar atmosfera era încinsă. Nu 
existau coridoare și era foarte greu să te orientezi. Niciodată nu știai 
unde te afli. Ca să mergi de la una la alta, treceai printr-o a treia. Ca 
să ajungi la o ieşire, trebuia să treci prin vreo treizeci de cămăruţe. 
Uneori chiar şi aceste cămăruţe erau împărțite în spații mai mici. 

— Ei bine, am ajuns acasă. — spuse Tig Vesicle. 

Ed Chianese, tremurând încă din cauza ieșirii bruşte din container, 
privi în jur şi răspunse scurt: 

— Fain. E drăguţ. 

În oricare dintre cămăruţe erau opt sau nouă oameni moșmondind 
ceva — făceau mâncare sau spălau rufe, greu de precizat. Uneori erau 
mai mulți. Aveau un miros specific, greu de definit, ceva amintind de 
scorţişoară amestecată cu untură. Dormeau pe saltele întinse direct pe 
podea. Bărbații își întindeau picioarele în modul acela ciudat, specific, 
aşa că era imposibil să nu dai peste ei când treceai dintr-o cămăruță în 
alta. Te priveau o clipă cu ochi goi, lipsiți de expresie, ca ai 
animalelor, apoi reveneau la ale lor — mulți dintre ei se masturbau. 
Femeile își ţineau părul strâns deasupra creștetului oval. Purtau 
rochițe simple, fără umeri, în nuanțe de ocru. Limbajul corpului lor 
spunea că trebuiau tot timpul să facă ceva, să fie ocupate cu ceva, să 
nu își amintească unde se află. Copii alergau aproape peste tot, 
jucându-se de-a căpitanii sau navele K. Postere populare cu sectorul 
Kefahuchi erau lipite pe aproape toți pereţii. Oamenii noi aveau un fel 
de cult centrat pe ideea că ei erau originari de undeva din Sectorul 
Kefahuchi. Era la fel de trist ca aproape tot ce avea legătură cu 
existenţa lor — până și copiii știau de unde au venit și nu era vorba de 


vreun loc din Sector! 

La un moment dat Tig Vesicle se opri, puţin nesigur, într-una din 
cămăruţe — semănând leit cu celelalte: 

— Da. Am ajuns acasă. 

Într-unul dintre colțuri era o femeie care arăta ca și el şi stătea cu 
privirile pierdute la holograma de pe perete. 

— Ea este Neena. Ea este soția mea. 

Ed privi în jos la femeie și un rânjet mare i se contura pe față. 

— Salut. Mă bucur să te văd, Neena. Ai ceva de mâncare? 


În fiecare cămăruță era câte o plită, o mașină de gătit ieftină. 
Oamenii noi mâncau un fel de supă de tăiței. Uneori aveau în supă și 
un fel de cuburi ca de gheață doar că fierbinţi și albăstrii. 

Ed stătu în adăpost vreme de patru săptămâni. Dormi pe o saltea 
aşezată direct pe podea, ca toți ceilalți. În timpul zilei, când Tig ieșea 
în oraș să facă ceva bani din droguri fără să fie găsit de surorile Cray, 
Ed se uita la holograme și mânca ce îi gătea Neena. Timpul trecea tare 
greu. Era ca un refugiat. Era penibil, chinuitor. Era departe de 
actualitate și simplul fapt că trăia printre ciudaţii de Oameni Noi 
înrăutăţea situaţia. Continua să se chinuie să își amintească cine este 
el de fapt. Putea doar să și-l amintească pe Ed cel ficțional, o 
adunătură de evenimente limpezi ca ziua dar care nu avuseseră loc 
aievea. 

În După-amiaza celei de a treia zi, Neena Vesicle îngenunche lângă 
el, pe saltea: 

— Aș putea să te ajut cu ceva? 

Ed o privi cu atenţie. 

— ştii, cred că da. 

Îşi puse mâinile pe coastele ei și încercă să o determine să 
îngenuncheze peste el. Femeii îi trebuiră câteva clipe bune să 
înţeleagă ce voia Ed. Apoi încercă să se supună, într-un mod serios și 
neîndemânatic. „Sunt doar braţe și picioare”. Nici un fel de miros nu 
venea dinspre ea până ce Ed începu să o mângâie. Apoi fu învăluită de 
un fel de dulceaţă groasă. De fiecare dată când Ed o mângâia într-un 
loc nou, ori zvâcnea dintr-un picior ori exclama ținându-și respirația 
ori se cambra înfiorată. 

Privi în jos la mâinile lui Ed care îi ridicau rochia spre piept. 

— Oh, ia te uită la tine! Adică la mine. 

Râdea. Coastele ei se articulau într-un mod de neînțeles pentru Ed. 

— E-n regulă? Am luat-o cam rău pentru tine. Un pic. 

Sâsâi. Își trecu o mână peste față, peste creştet. 

— E bine? 


Izolarea din container își spunea cuvântul. Devenise organică, 
celulară. Dar era și un fel de neliniște datorită despărțirii de container. 
Era strigătul dorinţei de a reveni în lumea dragă pe care o pierduse. 
Fără să fie un remediu, sexul era totuși de ajutor. Avatarii scoși din 
containerul lor erau avizi după sex. Pentru ei, sexul era ca o morfină. 

— E bine așa. Da. E bine. 

În cele patru săptămâni cât a stat în adăpost a ajuns să fie imitat de 
toți cei de acolo. Mai fuseseră ei vreodată atât de aproape de o ființă 
umană? Ce însemna asta, mai exact, pentru ei? Veneau în ușa 
cămăruței și îl priveau cu un soi de pasivitate posomorâtă. Oricare 
gest de-al lui, orice mod de a vorbi, se răspândea în tot adăpostul în 
mai puțin de o oră. Copiii îl imitau din cămăruță în cămăruţă. Neena 
Vesicle îl imita și când făcea sex cu ea. 

— Depărtează-ţi picioarele mai tare, îi sugera ea. lar acum, eu în 
tine — râzând — adică tu în mine. Râdea iar. Oh, Dumnezeule, e grozav. 
Haide, mai tare! Hai! 

Ea era perfectă pentru el pentru că era străină şi mai greu de 
înțeles decât el. Când terminau, ea zăcea stângace în braţele lui și 
zicea „E fain. Este chiar bine. Cine ești tu Ed Chianese?” Erau mai 
multe moduri de a răspunde dar ea avea preferințele ei. Dacă el 
răspundea cu „sunt un avatar” ea îl privea nemulțumită, chiar 
furioasă. După câteva zile el începu să simtă că îşi revine după ieșirea 
bruscă din container. 

Începu chiar şi să îşi amintească evenimente reale din viața lui Ed 
Chianese. 

— Aveam datorii. Cred că sunt dator peste tot în univers. 

Privi în jos către ea. Fix. Câteva clipe ea îi susținu privirea apoi se 
uită în altă parte ca și cum nu ar fi vrut. 

— Cred că toți vor să-și recupereze banii sau să mă termine. Ce s-a 
întâmplat în ferma de containere a fost o luptă între doi creditori. 

Neena îi luă mâinile într-ale ei. 

— Nu, ăsta nu ești tu. 

— Îmi amintesc de pe vremea când eram copil... 

— Cum era? 

— Nu știu. Mama murise, soră-mea fugise. Tot ce îmi doream era 
să conduc rachete. 

Neena zâmbi. 

— Toţi băieţeii doresc așa ceva. 


13.Plaja monstrului 


Kearney și Anna erau în New York de o săptămână. Apoi Kearney 
văzu iar Shrander-ul. Era pe strada 110, la gara Cathedral Parkway, 
într-un moment de lâncezeală, într-o secvenţă goală a zilei. Peroanele 
erau goale dar se simțea că de curând fuseseră pline; coloanele 
centrale din oțel nituit mărșăluiau în întunericul everberant din 
ambele direcții. Kearney crezu că aude ceva ca un fâlfâit de pasăre și 
când își ridică privirile, văzu Shrander-ul atârnând. Mai bine zis, văzu 
căpăţâna lui. 

— Încearcă să-ți imaginezi — îi spusese mai demult Annei — ceva ca 
un craniu de cal. Nu un cap de cal ci craniul, o atenţionase el. 

Craniul unui cal nu seamănă deloc cu capul calului ci cu o enormă 
foarfecă curbată sau cu un cioc osos ale cărui două jumătăți se 
întâlnesc doar la partea superioară. 

— Imaginează-ţi, îi mai spusese el, ceva rău, inteligent, cu un 
aspect lipsit de noimă și care părea să nu poată vorbi. Câteva fâşii sau 
şuviţe de carne atârnau și fluturau din el. Până și umbra lui era ceva 
greu de suportat privirii. 

Era mai mult decât putea îndura să vadă, singur pe peronul de la 
Cathedral Parkway. Se mai uită o clipă, apoi o rupse la fugă. Nu 
auzise vreo voce dar cu siguranță îi spusese ceva. Un pic mai târziu se 
trezi plimbându-se fără țintă prin Cathedral Park. Ploua, reveni în 
apartament. Tremura și se simțea întors pe dos. 

— Ce s-a întâmplat — îl întrebă Anna — ce Dumnezeu e cu tine? 

— Împachetează. 

— Schimbă-ţi hainele măcar, îi spuse ea. 

EI își schimbă hainele, ea împachetă apoi închiriară o mașină de la 
Avis şi Kearney conduse cât putu de repede pe Henry Hudson Parkway 
şi apoi afară din oraș. Spre nord. 

Traficul era agresiv, străzile întunecate și murdare se înnodau 
intersecție după intersecţie la fel ca și nervii lui K. După mai puţin de 
o oră Anna trebui să preia volanul cu toate că el nu ar fi vrut să 
renunțe dar nici nu mai vedea nimic din cauza durerii de cap sau a 
ceții luminilor de pe stradă. Până și interiorul mașinii părea umplut de 
noapte și de vremea urâtă. Stațiile de radio locale nu se prezentau, 
doar secretau muzica rap ca pe o nouă formă de viaţă. 

„Unde suntem?”, „la-o la stânga” — strigătele lor încercau să 
acopere muzica — „La stânga!”, „Opresc!”, „Nu, nu, dă-i-nainte! 

Erau ca niște marinari în ceață. Kearney se uita neajutorat prin 
parbriz apoi se rostogoli pe bancheta din spate şi adormi instantaneu. 

Se trezi câteva ore mai târziu, într-un refugiu de pe autostrada 
interstatală 93. Auzise un zgomot animalic, pătrunzător, gotic. Era 


Anna, îngenuncheată pe scaunul din dreapta-faţă, cu spatele la parbriz 
şi rupând pagini la întâmplare din ghidul rutier primit odată cu 
mașina. 

Le smulgea una câte una și le arunca la picioare tânguindu-se 
şoptit „Nu știu unde mă aflu, nu știu unde mă aflu, nu știu unde mă 
aflu...” 

Era atât de multă furie și suferință în Pontiacul albastru și ieftin — 
pentru că Anna își irosise toată viaţa și nu ar fi fost în stare să-și 
revină atunci — încât el adormi la loc. Ultimul lucru pe care l-a văzut a 
fost un indicator rutier la aproximativ 400 de yarzi în față (365,76 m) 
reflectând schimbător farurile camioanelor care treceau pe acolo. Apoi 
se făcu ziuă și erau în Massachusetts. 

Anna găsise o cameră de motel la Mann Hill Beach, aproape de 
sudul Boston-ului. Părea să fi depășit depresia de peste noapte. Stătea 
în parcare, în lumina palidă a soarelui, clipind din cauza luminii 
reflectate de apele Oceanului și legănând cheile camerei prin faţa lui 
Kearney până când acesta se ridică, căscând, de pe bancheta din spate 
a mașinii. 

— Vino să vezi! îl zori ea. Nu-i așa că e drăguță? 

—E o cameră de motel, acceptă Kearney în timp ce privea 
suspicios la perdelele din hârtie imitând o țesătură în dungi. E-o 
cameră de motel din Boston. 


Stăteau în Mann Hill Beach de mai mult timp decât stătuseră în 
New York. 

În fiecare dimineaţă coasta era învăluită în ceață dar se risipea 
curând iar pentru restul zilei totul era înălbit de lumina clară a 
soarelui de iarnă. Noaptea puteau vedea, dincolo de golf, luminile din 
Provincetown. Nimeni nu mai venise pe acolo. 

La început Kearney cercetase camera la fiecare câteva ore și 
dormise doar cu veioza aprinsă. În cele din urmă s-a liniştit. În tot 
acest timp Anna hoinărea de-a lungul și de-a latul plajei, aduna cu un 
entuziasm dezorientat tot felul de obiecte aduse de valuri la mal și 
conducea, prudent, Pontiacul până în Boston, să servească ceva frugal 
în restaurante italienești. „Ar trebui să vii cu mine” spunea ea. „E ca o 
vacanță. Ţi-ar prinde bine”. Apoi se examina în oglindă și întreba „M- 
am îngrășat, nu-i așa? Sunt prea grasă?” 

Kearney stătea în cameră cu televizorul deschis dar cu sonorul 
oprit — un obicei luat de la Brian Tate — sau asculta un post local de 
radio, specializat în muzica anilor '80. Chiar îi plăcea asta pentru că îl 
făcea să se simtă convalescent, adormit pe jumătate. Apoi într-o seară 
au ascultat vechiul cântec al lui Tom Waits „Metroul spre centru” 


(„Downtown Train”). 

Nu-i plăcuse niciodată dar de data asta, de la primul acord, se 
simți atât de transpus în propria-i adolescență încât rămase perplex. 
Nu reușea să înțeleagă cum de îmbătrânise atât de nemilos, cum de 
ajunsese într-o cameră de motel cu cineva necunoscut, cineva pe care 
urma să o întâlnească de aici încolo, o femeie mai în vârstă decât el și 
care, când îi atingea umărul slab, îi arunca priviri furișe și zâmbitoare, 
îi dădură lacrimile. Fusese doar un moment de confuzie dar fusese 
devorator și el simţi că prin acceptare îi făcuse posibilă existența. De 
acum încolo avea să-l urmeze necruţător precum Shrander-ul. Mereu 
va aștepta să-l cuprindă din nou. Poate că într-un anume fel era 
Shrander-ul și avea să-l roadă clipă de clipă dacă nu făcea repede 
ceva. Așa că în dimineața următoare se trezi înaintea Annei luă 
Pontiacul și merse în Boston. 

Acolo cumpără o minicameră Sony. Petrecu ceva timp până ce găsi 
sârmă moale, acoperită cu plastic, din cea pe care o folosesc grădinarii 
dar găsi destul de uşor un cuţit de bucătărie, din oțel. Pe negândite, 
porni spre Bacon Hill și cumpără două sticle de Montrachet. La 
întoarcere spre mașină, se opri o clipă pe malul sudic al Charles River 
Basin și privi vis-à-vis la MIT (Massachusetts Institute of Technology). 
ÎI sună pe Brian Tate. Nici un răspuns. 

Înapoiat la motel o găsi pe Anna goală, pe pat, cu picioarele sub 
ea, plângând. Era abia zece dimineaţa și ea prinsese deja, în pioneze, 
peste tot, pe pereţi şi pe uși, bilețele cu tot felul de texte. „De ce eşti 
îngrijorată?” . „Niciodată să nu faci mai mult decât poţi”. 

Erau ca nişte faruri pentru marinari proști, rătăciți într-o 
strâmtoare cunoscută. În baie mirosea vag a vomă iar ea încercase să 
acopere mirosul stropind înjur cu parfum. Deja arăta mai slabă. El o 
luă de după umeri: 

— Capul sus, spuse el. 

— Puteai să-mi spui că vrei să ieși. 

Kearney luă mini-camera Sony și-i spuse: 

— Uite! Hai să ne plimbăm pe plajă. 

— Nu vorbesc cu tine. 

Dar Annei îi plăcea enorm să fie filmată. Tot restul zilei, în timp ce 
pescărușii se repezeau cu iuțeală în apele puţin adânci sau planau ca 
zmeiele deasupra plajei, ea alergă, se rostogoli și poză așezată pe 
nisipul alb, în lumina limpede și cu privirile spre ocean. 

— Dă-mi să văd... Dă-mi să văd... 

Urmau râsete şi chicoteli de plăcere pe măsură ce imaginile, șuvoi 
de bijuterii, curgeau pe micul ecran. Nu putea să aibă răbdare să le 
vadă pe televizor. Avea nerăbdarea unei puștoaice de 14 ani. Uneori 
părea să spună că tragedia ei personală era că viaţa nu îi permisese să 
rămână la vârsta de 14 ani. 


— Aici a fost ceva ce nu știi, spuse ea. 

Se opriră pe o dună și ea îi povesti despre monstrul marin din 
Mann Hill... 

Noiembrie 1970: trei mii de livre de carne (= 1,38 tone) putrezesc, 
spălate de valuri, pe nisipul Massachusetts-ului. A doua zi, se adună o 
mulțime de oameni, veniți cu mașinile tocmai din Providence sau din 
Boston. Părinţii se holbează la înotătoarele cărnoase. Copiii se agită, 
se apropie, se sperie, fug țipând și apoi o iau de la capăt. Chestia aia e 
prea descompusă ca să mai poată fi identificată și cu toate că structura 
ei osoasă seamănă cu a unui Plesiosaur, toți sunt de acord că furtuna a 
adus la mal doar rămășițele unui rechin ceva mai mare, nimic exotic. 

Până la urmă toată lumea a plecat acasă dar controversele au 
continuă vreme de 30 de ani... 

— Pariez că nu știai asta! spuse Anna, lăsându-se pe spate către 
pieptul lui Kearney și încurajându-l să o cuprindă cu braţele. Chiar 
dac-o să spui că ştiai. 

Ea căscă și privi în larg către golf care se întuneca precum o crustă 
fină pe o picătură de mercur. 

— Sunt frântă dar mă simt excelent. 

— Ar trebui să te culci mai devreme. 


În seara aceea ea bău aproape tot vinul, râse mult, se dezbrăcă și 
adormi pe neașteptate. Kearney trase păturile peste ea, trase perdelele 
imitație de stofă și conectă camera video la televizor. Stinse lumina și 
pentru o vreme derulă neatent imaginile filmate pe plajă. Se frecă la 
ochi. Anna sforăi brusc și bolborosi ceva neinteligibil. Ultimele 
imagini prinse de cameră, prost luminate și cu granulaţie mare, o 
arătau pe Anna în colțul camerei, când ajunsese la descheiatul 
blugilor. Sânii erau deja dezgoliți iar ea își întorcea capul ca și cum 
Kearney tocmai i-ar fi vorbit. Avea ochii larg deschişi iar gura dulce 
dar obosită de acceptări, părea să știe ce avea să urmeze. 

Opri imaginea aia pe ecran, găsi o pereche de foarfeci și tăie două, 
trei lungimi din firul pe care-l cumpărase dimineaţa și le puse la 
îndemână pe măsuța de la capul patului, își scoase hainele, scoase 
cuțitul de bucătărie din ambalajul de plastic, trase pătura la o parte și 
privi în jos, la ea. 

Stătea ghemuită, cu mână peste genunchi. Spatele și umerii ei erau 
slabe și nemusculoase, ca la un copil, cu șira spinării proeminentă și 
vulnerabilă. Faţa ei, din profil, arăta ascuţită și scobită ca și cum 
somnul nu ar fi ajutat-o să se dumirească asupra enigmei propriei 
existenţe. 

Kearney stătea deasupra ei, sâsâind printre dinţi, furios pe șirul de 


întâmplări care o adusese pe Anna aici. Și care îl adusese și pe el. Era 
gata să treacă la acţiune când se gândi că ar fi fost bine să dea cu 
zarurile Schrander-ului, ca să fie sigur. 

Probabil că ea a auzit zgomotul zarurilor rostogolindu-se pe masă 
pentru că, atunci când Kearney se întoarse către ea, era trează și îl 
privea buimăcită de somn. Gura îi mirosea rău din cauza vinului băut. 
Ochii ei văzură cuțitul de bucătărie, firele, erecţia neobișnuită a lui 
Kearney și incapabilă să înțeleagă ce se petrece, întinse o mână să-l 
tragă lângă ea. 

— Vrei să faci sex cu mine? 

Kearney negă din cap oftând. Încercă să se desprindă de braţele ei. 

— Ştiu. Vocea Annei era schimbată. Am știut din totdeauna că 
până la urmă ai să o faci și cu mine. 

Kearney se desprinse cu blândeţe, puse cuțitul pe măsuţa de la 
capul patului și-i şopti: 

— Genunchii sus, hai. 

Ea se conformă, stingherită și nedumerită. 

— Am chiloţii pe mine. 

— Şşşt. 

El o ținu cu mâna, ea se apropie, scoase un sunet mic și se puse în 
mișcare imediat. 

— Hai și tu, hai și tu... 

O avu acolo, în tăcere, până când ea își îngropă fața în pernă și 
încetă să se mai controleze... 

Destupă sticla cu vin și o servi cu jumătate de pahar și zăcură apoi 
pe pat privind la televizor. 

Anna pe plajă apoi Anna dezbrăcându-se apoi cum camera cobora 
pe o parte a corpului ei și urca pe cealaltă și când se plictisiră, trecură 
la știrile CNN. Kearney mări volumul la timp ca să audă „... Sectorul 
Kefahuchi, numit așa după descoperitorul lui.” 

Pâlpâind pe ecran în culori nenaturale, apăruse un obiect cosmic 
neînțeles. Nu semăna cu nimic din ce văzuse până acum. Un nor de 
gaz rozaliu un strop de lumină strălucitoare în centru. 

— E frumos, comentă Anna cu voce sugrumată. 

Kearney, invadat brusc de sudoare, opri din nou volumul sonor. 

— Uneori am impresia că toate aste nu sunt decât niște prostii. 

— Dar e frumos totuși, obiectă ea. 

— Nu-i așa. Nu arată așa nici pe departe. Nu seamănă cu nimic din 
cele cunoscute. Acolo vezi doar niște date de la un telescop cu raze X. 
Doar niște numere frecate să iasă o imagine. Uită-te și tu în jur. Toate 
sunt făcute din numere. Numai statistici. Încercă să îi explice câte ceva 
despre fizica cuantică dar ea îl privi amețită. 

— Lasă, nu-i nimic. Acolo nu e chiar pustiu. Ceva numit 
decoerență ţine lumea adunată așa cum o vedem iar tipi ca Brian Tate 


lucrează să afle matematici care să ne ajute să depășim această 
situație. Cât de curând, vom putea trece dincolo de decoerență călare 
pe matematici și toate chestiile astea -— făcu un gest spre TV și spre 
umbrele din încăpere - vor însemna tot atât de mult pentru noi cât și 
pentru un foton. 

— Şi asta cât înseamnă? 

— Nu prea mult. 

— Îngrozitor. Pare să fie periculos. De parcă totul — făcu un gest 
vag, cu mâna - va da în clocot. Și se va pulveriza. 

Kearney întoarse privirile către ea: 

— O face deja. Se săltă într-un cot şi luă câteva înghițituri de vin. 
Acolo este deja dezordine. Se pare că spaţiul nu înseamnă nimic de 
unde rezultă că și timpul este lipsit de semnificaţie. Râse. Într-un fel, 
aici e toată frumuseţea. 

— Vrei să facem sex din nou? întrebă ea cu voce mică... 


A doua zi reuși să îl prindă pe Brian Tate la telefon și-l întrebă: 

— Ai văzut prostia aia de ieri de la televizor? 

— Poftim? 

— Obiectul detectat cu raze X, ce-o mai fi fiind şi ăla. Am auzit pe 
cineva de la Cambridge vorbind despre Penrose și despre ideea unei 
singularități fără orizont de evenimente, prostii de genul ăsta... 

Tate părea să fie agitat și confuz: 

—N-am auzit de nici-un obiect. Michael, trebuie să vorbesc cu 
tine... 

Legătura se întrerupse. Kearney privea furios la telefon, gândindu- 
se la definiția lui Penrose pentru orizontul evenimentelor nu ca la o 
limitare a cunoașterii umane ci ca la o protecţie împotriva colapsului 
legilor fizicii, să nu se extindă în univers. 

Porni televizorul. Rămăsese pe CNN iar acolo, nimic nou. 

— Ce-i? întrebă Anna. 

— Nu ştiu. Te superi dacă mergem acasă? 

Porniră cu Pontiacul spre aeroportul Logan International. Trei ore 
mai târziu, zburau deasupra coastei Newfoundland care, de la 
înălțimea aceea părea o pată de mucegai direct pe apele oceanului. 
Avionul străbătu o pătură de nori și țâşni în lumina orbitoare a 
soarelui. 

Anna părea să fi dat uitării întâmplările nopții trecute, îşi petrecu 
majoritatea timpului călătoriei privind în jos la nori cu un zâmbet 
palid şi ironic pe faţă. La un moment dat luase mâna lui Kearney și-i 
șoptise „Îmi place aici, sus” dar nu primise nici un răspuns, Kearney 
fiind cu gândul la alte călătorii. 


În cel de al doilea an la Cambridge, Kearney dimineaţa lucra iar 
După-amiaza şi-o petrecea cu cărțile de Tarot. Pentru sine, alegea 
totdeauna Nebunul. 

„Noi mergem înainte mânaţi de puterea adânc înrădăcinată a 
dorinţei”, spunea Inge înainte să își găsească pe cineva care să i-o 
tragă mai bine. „Asemeni Nebunului care pășește la nesfârşit de pe 
stânca lui către spațiu, tot așa și noi, suntem niște prezențe care se 
străduie să umple golul care ne atrage spre înainte.” La vremea 
respectivă nu avea nici cea mai vagă idee despre ce vrea Inge să 
spună. Considera că e o vorbă învățată și folosită să facă conversaţia 
mai interesantă dar a rămas cu ea în minte și din acele zile, orice 
deplasare avea să fie, din orice punct de vedere, o călătorie. 

Trebuia să scoată Nebunul din pachet înainte de orice etalare. 
Târziu în după amiază, când lumina începea să părăsească încăperea, 
cartea lăsată pe braţul fotoliului strălucea spre el, mai mult ca un 
eveniment decât ca o imagine. 

Cu reguli simple, o etalare determina drumul care avea să fie făcut. 
De exemplu, dacă la etalarea cu o singură carte ieșea Sceptrul, 
Kearney avea să meargă spre nord dacă deplasarea urma să fie făcută 
în a doua jumătate a anului sau dacă la a doua carte întoarsă ieșea 
Cavalerul. Celelalte reguli, ale căror clauze și contra-clauze le intuia 
pe măsură ce etala și re-etala cărți, acoperea direcţiile sud, vest și est 
ba chiar și hainele pe care urma să le folosească. 

Niciodată nu mai etala cărți după ce pornea la drum. Avea prea 
multe de făcut. Oriunde ar fi privit, găsea ceva nou în peisaj. Grozamă 
răspândită pe delușorul cu casă gospodărească în vârf. Coșuri de 
fabrică dizolvate într-o revărsare orbitoare de lumină solară. O gazetă 
deschisă la căderea pe podeaua vagonului cu un zgomot asemenea 
unei rafale de ploaie pe o fereastră. Între evenimente, reveria izbucnea 
de la sine, fără întreruperi, ca un sirop auriu. Se întreba cum ar putea 
să fie vremea în Leeds sau în Newcastle, deschidea „Independentul” să 
afle și dădea peste „Economia globală pare să se păstreze pe un curs 
liniștit”. Brusc, observă ceasul de la mâna femeii de pe bancheta 
cealaltă a compartimentului. Era făcut din plastic transparent care lăsa 
vederii mecanismul interior și privind în complexitatea de rotițe 
verzui și lucitoare, ochiul pierdea poziţia acelor! 

Ce căuta el? Singurul răspuns care i-a venit a fost plăcerea stârnită 
de vederea botului galben curat al unui Intercity care venea din sens 
opus. 

Dimineaţa lucra. După-amiaza etala cărțile de Tarot. În weekenduri 
călătorea. Uneori o zărea pe Inge prin oraş. Când îi spusese de cărți ea 


îl mângâiase cu un fel milă îndurerată. Era întotdeauna drăguță și ușor 
nedumerită. „E doar o joacă” repeta ea. Kearney avea nouăsprezece 
ani. Fizica matematică i se deschidea precum o floare, revelându-i 
viitorul. Dar viitorul nu era de ajuns. Pe măsură ce făcea călătoriile, 
devenea tot mai convins că urma să își deschidă o „a cincea direcție”, 
numai a lui, care avea să îl conducă spre adevărata Casă a Grozamei 
unde să trăiască de adevăratelea visele din copilărie, când totul era 
plin de promisiuni și predestinare și lumină. 


— Michael! 

Kearney privi de jur împrejur, neînţelegând unde se află. 

Lumina transformă orice: paharul de plastic plin cu apă minerală, 
părul de pe dosul mâinii, aripa unui avion la o mie de metri deasupra 
Atlanticului. Toate aceste lucruri puteau fi recuperate să fie ele însele 
pentru un anumit timp. Echipajul începuse să se foiască pe intervalul 
dintre scaune și să golească sacii de la fotolii. Scurt timp motoarele se 
auziră mai tare apoi avionul reintră în nori. Vaporii se tulburară atrași 
în turbulențele create de aripi, pista de aterizare deveni vizibilă iar 
ziua luminoasă se transformă în spaţiile umede și bătute de vânturi ale 
aeroportului Heathrow. 

— Aterizăm. Anna era emoţionată, se prinsese de braţul lui și 
privea pe hublou. Aterizăm. 

În final toate călătoriile duceau spre, evident, spre Schrander. 
Schranderul îi aştepta, de mult, la pândă, să îi prindă. 


14.Alaiul fantomă 


Seria Mau deschise o linie de comunicaţie către sectorul oamenilor 
și-i descoperi adunaţi iarăși în jurul afișorului de holograme. De data 
asta era prezentată una dintre instalaţiile din cala Pisicii Albe, în timp 
ce era utilizată într-un deșert cu nisip măsliniu și cu grămezi de 
bolovani cu aspect de rocă topită care, la o privire mai atentă, se 
arătau a fi niște ruine. 

— Tipii ştiau să se distreze, rosti unul dintre bărbaţi, materia asta a 
fost topită la 12000 de grade Kelvin, poate mai mult, scoase de vreun 
emițător gamma de bandă largă. Arată de parcă ar fi adus aici o stea 
mai mică. Cu un milion de ani în urmă. Și se băteau pe bunuri vechi și 
ele de un milion de ani. Isuse! Priviţi aici! 

— Isuse, repetă femela-clonă, ce plictiseală împuțită. 

Râseră toți și reveniră la afişor. Cele două femei, îmbrăcate 
amândouă cu niște rochii drepte din ceva cu aspect mătăsos și de un 
roz strident stăteau cu mâinile la spate. 

Seria Mau îi privea curioasă şi furioasă în același timp. Nu știau 
decât să facă sex, să se bată și să se bage. Vorbeau numai de 
împărțirea profitului, evenimente artistice pe care le văzuseră și 
vacanțe în Nucleu. Și despre ce mai cumpăraseră sau voiau să 
cumpere. Ce folos ar fi putut aduce cuiva eventual lor înșiși? Ce 
aduseseră cu ei pe navă? 

— Ce-aţi adus cu voi pe nava mea?, întrebă Seria Mau cu voce 
tare. 

Oamenii tresăriră și se priviră — cu vinovăţie, consideră Seria Mau. 
Priviră în jur să vadă de unde venea vocea. 

— De ce-aţi adus chestia aia la bord? 

Şi tăie legătura înainte ca ei să poată răspunde ceva, revenind la 
monitorul propriu. Acolo era nava tip K și legată de ea, ca o cămilă 
oarbă la capătul unei funii, era crucișătorul Nastic. Îl identificase. 
Comparase semnalele lui caracteristice cu ce se găsea în bazele de 
date ale Pisicii Albe. Un crucișător de înaintare numit Atingerea Vidului 
şi al cărui comandant o plătise pentru ambuscada asupra Vieţii feerice. 
Şi îi spusese „Știu unde mergi”. Aflată în container, pe Seria Mau o 
trecură fiorii la amintirea acestor vorbe. 

— Ce fac?, se adresă ea către matematici. 

— Stau acolo unde sunt. 

— Au de gând să mă urmeze peste tot unde mă duc, ţipă Seria 
Mau. Nu pot suporta așa ceva. Urăsc asta. Nimeni nu ne poate urmări. 
Nimeni nu-i atât de priceput. 

Matematicile raționară... 

— Sistemul lor de navigaţie este aproape la fel de înzestrat ca și 


mine. Pilotul lor este militar. Este mai priceput ca tine. 

— Scapă de ei, ordonă ea matematicilor. Voi mi-ați adus asta, îi 
acuză apoi pe oameni. Bărbaţii din grup deveniră neliniştiți. Încă mai 
aruncau priviri încolo și încoace de parcă ea ar fi fost o prezență 
alături de ei. Cele două femele își vorbeau în șoaptă, ținându-se de 
mâini. Acum nu mai puteai spune care dintre ele e clonă. „Opriţi 
chestia aia...” — oamenii opriră afișorul de holograme - „și spuneţi-mi 
ce folos aduceţi voi cuiva”. În timp ce oamenii încercau să găsească un 
răspuns, un tremur ușor străbătu structura Pisicii Albe. Iar o clipă mai 
târziu se auzi o sonerie. 

— Ce-i? — se repezi Seria Mau cu întrebarea. 

— Vin peste noi, raportară matematicile. Jumătate de lumină în 
ultimele treizeci de nanosecunde. Nu este grav dar va fi în curând. 

— Juma” de lumină? Nu cred! 

— Ce vrei să fac? 

— Armează tehnica de luptă. 

— Acum cred că ei tocmai încearcă... 

— Pune ceva între noi. Ceva mare. Și asigură-te că acoperă toate 
frecvențele particulelor. Vreau să nu vadă nimic, să fie orbi. Lovește-i 
dacă poţi dar asigură-te că nu ne pot vedea. 

— Un sfert de lumină, raportară matematicile. Alarmă! 

— Mda. Chiar e priceput. 

— E aici. La câțiva kilometri. 

— Suntem la 95 de nanosecunde de un dezastru. Unde-i tehnica de 
luptă? 

Se auzi un ușor bâzâit prin carcasă iar afară, în vidul gri-uniform 
de dincolo, erupse o lumină puternică. În încercarea de a proteja 
partea materială a clientului său, alcătuirea Pisicii Albe se stinse 
pentru o nanosecundă și jumătate, timp în care tehnica de luptă își 
lansase încărcătura la lungimea de undă maximă. Razele X au ridicat 
temperatura din spaţiul local la peste 25000 de grade kelvin, celelalte 
particule au orbit toate tipurile de senzori iar subspaţiile temporare au 
scăzut în dimensiuni fractalice din fierberea singularității create de 
arme. Unde de șoc au cântat prin mediul fluxurilor reversibile precum 
vocile îngerilor, asemeni primei muzici care rezonase prin vâscozitatea 
substanței universului primordial înainte ca protonul și electronul să 
se lege din nou. Sub acoperirea acestui moment, nu atât prin supleţe 
cât prin crudă nebunie și metafizică, Seria Mau stopa motoarele și 
scoase nava în spaţiul ordinar. Pisica Albă licări înapoi în existență la 
zece ani-lumină de orice altceva. Era singură. 

— Vezi? Nu a fost chiar atât de priceput. 

— Trebuie să spun că s-a retras înaintea noastră. Dar nu știu dacă a 
luat cu el și crucișătorul Nastic. 

— Îl putem vedea? 


— Nu. 

— Atunci du-ne undeva și ascunde-ne, ceru Seria Mau. 

— Contează unde? 

— Deocamdată nu. 

Şi Seria Mau se retrase epuizată în container. 

În spatele lor — dacă „spate” poate avea vreun înțeles într-un spațiu 
cu patru dimensiuni temporale și zece spaţiale — explozia încă se 
stingea ca un fel de imagine remanentă în ochiul vidului. Totul se 
desfășurase în patru sute cincizeci de nanosecunde. Nimeni din zona 
oamenilor nu observase ceva. Păreau surprinși doar de întreruperea 
bruscă a convorbirii. 

În ce mai rămăsese din secundă, în continuarea visului, Seria Mau 
reveni în grădină. 

La câteva săptămâni după foc, casa era încă plină de urmele lui. 
Fumul se infiltrase peste tot. Totul era contaminat. Toate acele lucruri 
vechi pe care tatăl le arsese, reveneau prin propriul fum care se lăsase 
pe rafturi, pe mobilă, pe traverse. Reveneau sub forma unui miros. În 
paltoane şi cu fulare la gât, cei doi copii stăteau lângă cercul de 
cenușă ca un bazin negru în mijlocul grădinii. Îşi puseseră vârfurile 
pantofilor drept la margine și priveau în jos la ele. Se priveau unul pe 
celălalt cu un fel de surpriză solemnă în timp ce tatăl se auzea 
mergând prin casa din spatele lor. Cum putuse să facă așa ceva? Cum 
putuse să comită o greșeală atât de mare? Se întrebau ce putea să 
urmeze. 

Fata nu mânca. Refuza să bea și să mănânce. Tatăl privea la ea de 
sus, cu o figură serioasă. O apuca de mâini astfel încât ea trebuia să 
privească în ochii lui. Ochii lui căprui erau atât de decoloraţi că 
băteau spre portocaliu. Oamenii ar fi numit acești ochi rugători. Erau 
plini de o rugă mută. 

— Va trebui ca tu să fii mama, spunea el. Poţi să ne ajuţi? Poţi să 
fii tu mama? 

Fata fugea în fundul grădinii și plângea. Nu voia să fie mama 
cuiva. Voia să aibă ea o mamă. Dacă și acest fapt era parte a vieţii, ei 
nu-i plăcea. Nu avea încredere într-o viața ca asta. S-ar fi dus totul 
naibii. Alerga dintr-o parte într-alta a grădinii, cu braţele larg deschise 
și făcând zarvă mare până când fratele ei râdea și i se alătura iar tatăl 
ieşea şi o făcea să îl privească în ochii aceia căprui și o întreba iar 
dacă nu ar fi vrut să fie ea mama. Ea privea departe de el cât de tare 
putea. Știa ce greșeală imensă făcuse el: dacă e greu să te desprinzi de 
o fotografie este şi mai greu să te desprinzi de un miros. 

— O putem avea înapoi, propunea ea, o putem avea înapoi ca și 
clonă. E ușor. Ar fi mai ușor. 

Tatăl nega din cap și explica de ce nu ar fi vrut asta. 

— Atunci nu voi fi mama, răspundea fata, voi fi ceva mai bun. 


Matematicile i-au ascuns frumos. Au găsit un soare mic de tip G, 
puţin obosit dar cu un șir de planete care luceau ca niște hublouri în 
noapte. 

Ceea ce era de remarcat la acest sistem numit Șlițul lui Perkins era 
alaiul de vehicule străine care cădeau unul în spatele celuilalt pe o 
lungă orbită de cometă al cărei afeliu era pe la jumătatea distanţei 
față de cea mai apropiată stea. Aveau lungimi între unul și treizeci de 
kilometri, aveau carcasele ca o coajă tare și subţire, în culori gri fără 
luciu, cu forme neregulate de asteroid - cartof, clopot mut, 
descentrate și cu găuri — și fiecare acoperită de un strat gros din praful 
scos de o catastrofă stelară lipsită de imaginaţie și nu foarte recentă. 
Praful vieţii chiar dacă nu era nici un semn de viață pe acolo. Oricine- 
ar fi fost proprietarul lor, le abandonase cu multă vreme înainte ca 
proteinele să apară pe Pământ. Vastele lor spaţii nautiloide interne 
erau curate și goale de parcă nimic nu ar fi trăit vreodată acolo. Din 
când în când o parte a alaiului cădea în soare sau plonja navă cu navă 
în giganta gazoasă a sistemului. 

Alaiul fantomă era principala resursă economică a Șlițului lui 
Perkins. Exploatau navele astea ca pe orice altă resursă. Nimeni nu știa 
ce făcuseră cândva și cum de ajunseseră acolo sau cum să le 
folosească. Așa că le tăiau și le topeau acolo jos și le vindeau prin 
intermediari către unele corporaţii din Nucleu. Era cel mai simplu 
lucru de făcut. Erau economia locală. Cele mai uzate erau înconjurate 
de nori din resturi de obiecte, unele mai surprinzătoare ca altele: 
cenușă și zgură, structuri interne de neînțeles făcute din metale pe 
care nu le voia și nici nu le înțelegea nimeni, deșeuri. Pisica Albă găsi 
un loc acceptabil într-unul din aceşti nori, nor în care cea mai mică 
bucată era de două sau de trei ori mai mare ca ea și se abandonă 
acestui atractor dezordonat. Închise motoarele și instantaneu, se 
pierdu, deveni statistică. 

Seria Mau Genlicher se trezi furioasă din ultimul ei vis și deschise 
o linie de comunicaţie către cargou. 

— Aici coborâţi. 

Azvârli echipamentul din cală apoi deschise către vid şi zona 
oamenilor. Aerul fâsâi ușor și în curând nava tip K avea și ea propriul 
norișor de gaze înghețate, bagaje și bucăţi de îmbrăcăminte. Printre 
ele pluteau cinci corpuri albastre și decompresate. Două dintre ele 
încă erau unite de actul sexual. Clona era cel mai greu de eliminat. 
Încă se ţinea, țipând, de mobilier. Aerul vâjâia pe lângă ea dar ea nu 
accepta sa fie evacuată. După un minut, lui Seria Mau i se făcu milă, 
închise deschizăturile și refăcu presiunea în zona oamenilor. 

— Sunt cinci corpuri acolo, afară, se adresă ea matematicilor. 
Trebuie că și unul dintre bărbaţi era o clonă. 

Nici un răspuns. 


Monitorii stăteau pe la colțuri cu mâinile la gură. Se uitau în altă 
parte. 

— Nu vă uitaţi așa la mine. Oamenii ăia au adus cu ei la bord un 
soi de emițător-receptor automat. Cum altfel am fi putut fi urmăriți? 

— Nu era nici un emițător, spuseră matematicile. 

Monitorii se foiau ca algele din apă, întrebându-se cu voci mici, 
şoptite, ca de hârtie „Ce-a făcut ea? Ce-a făcut?”. Și tot ei răspundeau 
„I-a omorât pe toți. Pe toţi”. 

Seria Mau îi ignora. 

— Trebuie să fi fost ceva. 

— Nimic, oamenii ăia erau doar niște oameni. 

— Dar... 

— Doar niște oameni. 

— Lasă. Nimeni nu e inocent. 


Clona rămăsese ghemuită într-un colț. Scăderea presiunii aerului 
smulsese aproape toate hainele de pe ea și acum stătea pe vine, cu 
braţele în jurul corpului. Pielea ei era iritată și înroşită de la aerul care 
țâşnise afară. Ici și colo de-a lungul coastelor subțiri, vânătăi 
negricioase indicau locurile unde suferise impactul obiectelor 
absorbite de vid. Privirile-i sticleau de neînțelegere și de o isterie greu 
stăpânită. Era şocată şi nedumerită, nereușind să aprecieze cele 
întâmplate, încăperea mirosea a vomă și a lămâie. Pereţii ei erau 
scrijeliți de anexele și armăturile smulse. Când Seria Mau a vorbit, 
clona a aruncat câteva priviri speriate în jur și s-a înghesuit și mai tare 
în colțul ei. 

— Lasă-mă-n pace, strigă clona. 

— Gata, au murit toţi, o informă Seria Mau. 

— Ce? 

— De ce le-ai permis să se poarte așa cu tine? l-am văzut. Am 
văzut tot ce ți-au făcut. 

— Du-te dracului. E ceva de necrezut. O mașină tâmpită îmi ține 
lecţii după ce tocmai i-a ucis pe toți. 

— Le-ai permis să se folosească de tine. 

Clona își strânse brațele și mai tare. Lacrimile-i curgeau șiroaie pe 
fiecare parte a nasului. 

— Cum poţi să spui așa ceva? Eşti doar o mașină tâmpită. Eu îi 
iubeam! 

— Nu sunt o mașină, preciză Seria Mau. 

— Dar ce? — râse clona. 

— Sunt un căpitan K. 

Clona afișă o figură dezgustată și obosită. 


— Aş da orice să nu ajung ca tine. 

— La fel și eu. 

— Mă omori și pe mine acum? — întrebă clona. 

— Vrei să o fac? 

— Nu! 

Clona își pipăi buza lovită și se uită deprimată prin încăpere. 

— Nu cred să fi scăpat ceva din hainele mele. 

Brusc, izbucni în plâns, dârdâind: 

— Sunt toate acolo, afară, nu-i așa? Cu prietenii mei. Toate hainele 
mele bune, nu-i așa? 

Seria Mau ridică temperatura încăperii. 

— Monitorii pot să rezolve această problemă. Pot să mai fac ceva 
pentru tine? 

— Ai putea să mă duci undeva unde sunt oameni adevăraţi — 
răspunse clona după un moment de gândire. 


Planeta ocupată din acel sistem se numea Perkins IV dar locuitorii 
ei preferau să-i spună New Midland. Fusese teraformată, conform 
uzanțelor. Avea o agricultură tradițională, câteva uzine de asamblare 
stil FTZ și două sau trei orașe de 50-60000 de locuitori, toate pe un 
continent din emisfera nordică. Agricultura producea în principal 
cartofi şi sfeclă plus o varietate locală de dovlecel care se vânduse 
foarte bine peste tot în Plajă până când un croitor găsise o cale de a-l 
obține mai ieftin. Asta fusese soarta tuturor sistemelor agricole 
tradiționale de trei secole și ceva încoace. Orașul mai mare avea 
cinematografe, clădiri municipale și biserici. Ei se considerau oameni 
obișnuiți. Croitoria nu prea se practica pe acolo, poate din cauza 
senzației de nenatural pe care o inspira. Aveau o religie mai degrabă 
pragmatică iar la școală învățau despre alaiul fantomă și despre cum 
putea fi el exploatat. 

În acea primă zi de luni din primăvara timpurie și furtunoasă, copii 
jucau un joc care începea cu „m-am dus la piața de particule și-am 
cumpărat...”. 

Ajunseseră la „... un boson Higgs, câțiva mezoni K neutri și un 
kaon neutru vechi care tocmai s-a descompus în doi pioni...” când o 
zguduire plată a făcut să vibreze ferestrele și un obiect triunghiular, 
cenușiu-mat, acoperit cu guri de aspirație, dispozitive și fel de fel de 
protuberanţe, se ivi deasupra orașului și se opri la vreo treizeci de 
metri deasupra. Era Pisica Albă. Copiii se repeziră la ferestrele școlii, 
strigând și țipând veseli. 

Seria Mau coborî clona pe sol printr-una din porțile pentru marfă: 

— La revedere. 


Clona nu îi dădu nici o atenţie. De cinci ore îți spunea într-una „Eu 
îi iubeam și știu că și ei mă iubeau pe mine”. Privi de jur împrejur la 
clădirile municipalităţii, la parcul de tractoare, la curtea școlii și la 
resturile de hârtie din praful de pe jos. „Ce fundătură. Șlițu' lu 
Perkins” Râse. Se îndepărtă câțiva pași de nava K, aprinse o ţigaretă și 
se opri în stradă așteptând să apară cineva și să o ia la plimbare. Chiar 
așa şi arată. Seamănă cu un loc care ar putea fi numit „Șliţu lu’ 
Perkins”. 

Izbucni iar în plâns dar asta nu se putea vedea din școala unde 
copii stăteau lipiți de ferestre, băieții privind-o timid iar fetiţele 
invidiind-o pentru rochia de mătase roz, pantofii de piele cu toc înalt 
şi unghiile stacojii. Când aveau să crească mari, băieţii urmau să o 
salveze din necazuri pe undeva prin Nucleu, printre doctorii de gene și 
clonele vagaboande iar ea avea să fie recunoscătoare și să îi 
recompenseze arătându-le sfârcurile sânilor. Ba poate și să le atingă, 
bune și calde... 

Probabil că intuind ceva din toate acestea, clona se întoarse și lovi 
cu putere în carena Pisicii Albe. 

— Dă-mi voie înăuntru. 

Poarta cargoului se deschise. 

— Trebuia să te lămurești, spuse Seria Mau. 

Flotilele de interceptoare locale lansate pe când nava de tip K 
pătrundea în păturile superioare ale atmosferei, se iviră și ele după un 
minut sau două și se grupară în formaţiuni de atac. 

— Ia te uită și la idioţii ăştia — comentă Seria Mau - apoi continuă 
pe un canal deschis „V-am spus că nu stau”. 

Părăsi zona gravitațională aproape vertical, o torță cu aproape 40 
Mach lăsând în urmă un nor slab dar totuși vizibil de gaz ionizat. 

Copiii chiuiră iar. Tunetul se rostogoli de jur împrejurul planetei, 
întâlnindu-se cu sine cum venea pe cealaltă parte. 


Privit din afara atmosferei, Șliţul lui Perkins arăta ca un ochi 
bolnav de cataractă. Clona stătea în încăperea ei, privind apatică în 
jos în timp ce monitorii se foiau în jurul ei, întinzându-se să o palpeze 
şi tânguindu-se în limba lor. 

— Puteţi să renunţați la activitatea asta înainte de pornire. 

Seria Mau lansă o pereche de interceptori orbitali cu unul dintre 
manipulatoarele joase, consultă matematicile, porni motoarele cu flux 
reversibil şi își orientă nava către bezna fără sfârșit. 

Câteva zeci de nanosecunde mai târziu, un obiect cunoscut se 
desprinse neobservat de alaiul fantomă și porni după ea. Fuselajul lui 
purta urmele unui eveniment recent, de temperatură foarte înaltă. 


15.„Omoară-I, Bella” 


Ed se asigura totdeauna să vorbească atât cu Tig cât și cu Neena. 

Pe stradă era greu. Poliţia era peste tot. Surorile Cray erau peste 
tot. (Ed le simţea cum se îngrijeau de sporirea abuzurilor lor în nopţile 
New Venusport-ului, reci și crude ca niște pești de pradă. Era conștient 
că nu trebuie să se simtă în siguranță acolo, în adăpostul unde se 
aciuia doar plancton, ca el, aproape de suprafaţa, în lumina albastră 
estompată.) Seara, Tig venea din ce în ce mai târziu. Era totdeauna 
flămând și niciodată nu avea timp să mănânce. Mersul lui era tot mai 
incoerent pe măsură ce se acumula oboseala. 

„Sunt eu, Tig” spunea din ușă, ezitant, de parcă nu ar fi vrut să 
intre fără acceptul lui Ed. 

În unele nopți, Ed ieșeau cu el pe străzi. Rămâneau în partea de sus 
a orașului și încercau să mai cumpere sau să mai vândă câte ceva. 
Comerţ mărunt la colțul străzii. Ici și colo. Nu a lăsat niciodată să se 
înțeleagă că l-ar fi bănuit pe Ed că-i regulează nevasta. Printr-o 
înțelegere nerostită, nu menţionau niciodată numele surorilor Cray. 
Nu aveau cine știe ce în comun așa că de cele mai multe ori vorbeau 
despre Ed. Pentru Ed era convenabil, vorbitul îl ajuta. În cea de a treia 
săptămână, grație generozităţii lui Neena, începu să recupereze 
perioade mari din trecutul lui. Problema era că nu se legau deloc între 
ele. O analepsie neașteptată. Imagini, oameni, locuri, întâmplări 
reținute de o cameră șovăielnică sub o lumină slabă. Textura de 
legătură lipsea. Nu existau povești cu sau despre Ed. 

— Știu câţiva tipi uluitori — începu el pe neașteptate, într-o seară, 
sperând că verbalizarea amintirilor l-ar fi ajutat la clarificarea lor — 
tipi de-a dreptul nebuni, tipi cu niște vieţi fascinante. 

— Ce fel de tipi? 

— Ştii, tipii ăştia sunt peste tot în galaxie și ei chiar o fac. Sunt 
peste tot... Se distrează. 

— Ce fac? 

Ed era nedumerit cum de se făcea că Tig nu știa deja. 

— Orice, totul. 

Stăteau la colțul intersecţiei Dioxina cu Photino. Era două sau trei 
şi jumătate dimineața. Nu prea era mișcare pe stradă. De fapt strada 
era pustie. Deasupra, cerul era plin de stele iar dintr-un colț, Sectorul 
Kefahuchi strălucea feroce spre ei, ca un ochi rău. 

Fără să vrea, Ed făcu un gest desemnând tot ce ea în jurul lor și 
repetă: 

— Chiar toate. 


Și iată la ce se referea Ed: 


De mic, Ed Chianese fusese un hoinar și un căutător de senzaţii 
tari. Nu își amintea de pe ce planetă provenea. „Poate că e chiar asta”, 
râdea el. Plecase de acolo cu prima ocazie, planeta nu avea nimic 
potrivit pentru el. Era un băiat înalt, necizelat, brunet, căruia îi 
plăceau pisicile, excitat fără vreun motiv anume și se simțindu-se mult 
mai liber decât cei de o seamă cu el, chiar dacă fuseseră mai bine 
îngrijiţi. Călărea nave cu flux reversibil. Timp de vreo trei ani făcuse 
drumuri scurte, de la o planetă la alta, până când a ajuns la frontiera 
Plajei. Aici întâlni oameni pentru care viaţa nu însemna nimic până ce 
nu ajungeau în situaţia de a o pierde. 

Asta însemna să faci Kefahuchi Boogie. Adică prospecțiuni si 
entrada, deschideri. Însemna să surfezi anvelopele stelare în rachete 
pentru un singur om numite nave de scufundare, făcute din nimic 
altceva decât matematici, câmpuri magnetice şi un fel de carbon 
inteligent. Nu erau mulți care să facă așa ceva. 

Însemna să alergi prin vechi labirinturi străine risipite de la o 
margine la cealaltă a sistemelor artificiale din halou. 

Ed fusese foarte bun la așa ceva. Făcuse Cassiotone 9 în cel mai 
bun timp de după Al Hartmeyer pe bătrâna lui Heavyside Layer, 
Orizont înnourat, şi despre care, toată lumea era de acord să afirme că 
la vremea lui fusese un tip dat naibii. 

Nimeni nu depășise adâncimea realizată de Ed în labirintul de pe 
Askesis pentru că nimeni nu mai încercase să pătrundă acolo. 

Făceai așa ceva pentru banii contractaţi cu vreo subsidiară 
împuţită a EMC. Sau de dragul sportului. Indiferent de motiv, Ed se 
învârtise și el câțiva ani printre tipi de genul ăsta, prospectori, 
deschizători, piloți stelari, performeri ai tehnicii în căutare de 
mașinării străine, mari, complicate. Erau şi femei. Ed era în hotelul 
Venice de pe France Chance IV, Ocazia Franceză IV, în ziua când Liv 
Hula a ieșit cu hiperscufundătorul ei Saucy Sal, Cocheta Sal, din 
fotosfera soarelui local. Nimeni nu mai pătrunsese așa vreodată. În 
acel moment de glorie uralele se puteau auzi de la ani-lumină. A fost 
prima care încercase așa ceva, la naiba, fusese prima. Ed trăise patru 
săptămâni pe transportorul parcat lângă  Tumblehome, Casa 
Dezordonată, în timp ce Dany Lefebre aștepta ca boala necunoscută pe 
care-o căpătase să-și urmeze cursul. Ed o recuperase. Pe jumătate 
nebună. Pe jumătate moartă. Ed nici măcar nu apucase să o cunoască 
mai bine. 

Peste tot pe unde apărea vreo provocare și oamenii se adunau să 
participe, era și Ed. „Mai departe” își spuneau unii altora. „Hei, mai 
departe!” 

Apoi s-a întâmplat ceva, nu-şi amintea ce, și s-a îndepărtat de toate 
acestea. Poate fusese cineva cunoscut. Poate făcuse el ceva. Poate 


fusese Dany privindu-l şi incapabilă să îi mai vorbească vreodată. 
Lacrima de pe faţa ei. 

După aceea, viața lui Ed păruse că o ia niţel la vale chiar dacă la 
fel de trepidantă. A luat proasavin D2 pe Badmarsh, Balta Rea. Iar în 
orașele orbitale din Roiul Kauffman și-a injectat heroina terestră 
combinată cu ribozomi de saguina manipulată genetic. Când rămânea 
fără bani făcea orice, fura, vindea, codoșea. Nu prea mult. Bine, poate 
mai mult. Dar dacă mâinile lui nu erau curate inima era plină de 
dragoste de viață şi unde găsești mai multă viață decât la limita spre 
moarte? 

Asta era credinţa lui de când soră-sa îl părăsise. Apoi pornise către 
Plaja de lângă Sigma Terminus unde se alăturase unor tipi asemenea 
legendarului Billy Anker, care la vremea aia era obsedat de Radio RX- 
L. 

— Omule - strigă Ed spre Tig -— nici nu-ți mai spun de realizările 
tipului ăsta. Rânji. În câteva cazuri eram la bord cu el. Dar nu în cele 
mai grozave. 

Vesicle era nedumerit. El avea copii. O avea pe Neena. Avea o 
viaţă. Și nu înţelegea rostul acţiunilor lui Ed. 

Dar nu asta era adevărata problemă. 

Ar fi vrut să ştie cum de ajunsese Ed să fie un avatar, avatarul fiind 
tot ce se putea mai diferit de ce îi povestise Ed. Ce rost aveau 
fanteziile ieftine dintr-un container după ce ai surfat pe raza 
Schwartzchild a unei găuri negre? 

Ed rânji iar în felul lui delăsător: 

— Eu cred că după ce ai făcut tot ce se poate face mai bine, este 
cazul să începi să faci şi invers. 

Adevărul însă era că nu era sigur de nimic. Poate că fusese un 
avatar din totdeauna. Un avatar latent care își cerea drepturile la 
existență. Până în ziua când, la un colț, pe cine știe care dintre 
planete, văzuse „Fii orice vrei să fii!” Le făcuse pe toate celelalte așa 
că, de ce nu? De atunci, posibilitatea de a fi orice dorea îl costase dacă 
nu totul, atunci aproape totul. Mai mult, dacă nu fusese cine știe ce de 
capul lui în acele zile din trecut, acum era și mai rău. 

Şi decise în sinea lui că imediat ce avea să facă rost de bani, avea 
să intre din nou într-un container. 


Nu se mai putea așa. Ed știa. Avea vise vinovate. Se trezea noaptea 
copleșit de sentimentul dezastrului. În cele din urmă, au venit toate 
deodată, într-o dimineaţă, pe când făcea sex cu Neena. 

În fiecare zi, periodic, adăpostul trecea prin clipe în care agitația 
trecea în linişte ca să revină ulterior. De trei sau de patru ori pe zi. 


Pentru Ed, perioadele de linişte aveau ceva fantomatic. Curenţi de aer 
rece treceau de la o nișă la alta. Imagini ale Sectorului Kefahuchi 
licăreau de pe posterele ieftine atârnate ca niște icoane religioase. 
Copiii dormeau sau erau afară, pe maidanele dinspre docuri. Situaţia 
era înrăutățită de sunetele ocazionale ale unor strănuturi sau suspine. 
Te simţeai golit pe dinăuntru. Dacă așa fuseseră toate dimineţile 
dinainte, acum părea că viața umană s-ar fi oprit de tot, peste tot, nu 
doar acolo. 

Ed auzea doar respiraţia neregulată a Neenei. Ajunsese într-o 
poziție ciudată, cu obrazul lipit de un perete și cu un genunchi sub ea. 
„împinge mai tare” bolborosea ea. Asta l-a determinat pe Ed, plin de 
amintiri şi de melancolie, să-şi schimbe ușor poziţia și să ajungă astfel 
să vadă, de-a lungul spatelui alb, silueta umbrită a celui care îi 
observa. Pentru o clipă, Ed a crezut că avea o halucinație cu tat-su. Un 
soi de tristețe sângerândă se revărsa asupra lui, o amintire pe care nu 
o putea identifica. Se cutremură („Daa”, rosti Neena, „Ohh, da, da, 
da...”) și închise ochii. 

— Isuse, Tig, tu ești? 

— Da, eu sunt. 

— Nu ai mai venit niciodată atât de devreme. 

În timp ce privea şovăitor prin încăpere, Vesicle părea mai degrabă 
nedumerit decât rănit. 

— Tu eşti, Neena? întrebă el. 

— Bineînţeles. Ea părea furioasă şi nerăbdătoare. Îl împinse pe Ed 
la o parte, se ridică, își îndreptă rochia și-și trecu mâinile prin păr. 
Cine te așteptai să fie? 

Câteva clipe, Tig păru să stea pe gânduri. 

— Nu știu. 

După alte câteva clipe, privi direct la Ed și spuse: 

— Nu mă aşteptam să fie altcineva. Cred... 

— Cred că am să plec. Ed se temea, să se miște. 

Neena îi aruncă o privire: 

— Ce? Nu! Nu vreau. Se întoarse brusc și se îndreptă către plită. 
Aprindeţi luminile. E frig. 

— Ştii că nu ne putem reproduce cu ei, nu? o întrebă Tig. 

Umărul ei stâng părea să tremure de la sine. 

— Vreţi tăiţei? Pentru că asta-i tot ce avem. 

De-acum, inima lui Ed nu mai bătea așa de tare, puterea de 
concentrare îi revenise și auzea din nou zgomotele adăpostului. La 
început păreau să fie cele obișnuite - ţipetele copiilor, sonorul 
hologramelor, zăngănelile domestice. Apoi auzi voci stridente. Strigăte 
care se apropiau. Apoi, două sau trei explozii. 

— Ce-i asta? Oamenii fug. Ascultaţi! 

Neena privi către Tig. Tig privi către Ed. Se priveau unul pe altul, 


toți trei. 

— Surorile Cray. Au venit după mine. 

Neena reveni la plită întrucât nu o interesa subiectul. 

— Vreţi tăiței? repetă nerăbdătoare. 

— la arma, Tig. 

Vesicle o luă din ceva care semăna a seif. Era învelită într-o cârpă. 
O despachetă, o privi o clipă după care o oferi lui Ed șoptindu-i: 

— Ce facem? 

— Fugim. 

— Şi copiii? strigă Neena. Nu-mi părăsesc copiii! 

— Tu poți să vii mai târziu — îi răspunse Ed - pe mine mă vor. 

— Dar n-am mâncat nimic, obiectă Neena ținându-se de plită. 

În cele din urmă au luat-o cu forța și și-au croit drum către ieşirea 
spre strada Tensiunii. 

A durat o veșnicie. Au greșit drumul de nenumărate ori. Şi nu 
prindeau viteză de loc. Neena trăgea înapoi cât putea ori apuca în 
direcții greşite. De fiecare dată când treceau de o ușă, deranjau ceva 
sau pe cineva. Fiecare nișă părea conectată la toate celelalte. Dacă 
adăpostul semăna cu un labirint dintr-un coșmar ieftin, tot așa părea 
să fie și urmărirea: tocmai când părea să slăbească, iar Ed credea că se 
poate linişti, izbucnea din altă direcţie și mai energică decât până 
atunci. Izbucnea un schimb de focuri, se depărta, se scurgea într-o 
liniște. Se auzeau țipete și explozii. Cine trăgea printre ecourile 
încăperilor pline de fum albăstrui? În cine? Puştani mărunței, 
înarmaţi, purtând pelerine de ploaie? Cultivari de unică folosință cu 
fildeși de-un metru? Siluete de bărbaţi femei și copii împrăștiindu-se 
din fața fulgerelor armelor. 

Neena Vesicle privi înapoi. O străbătu un fior, apoi izbucni în râs: 

— Ştiţi, n-am mai alergat aşa de când mă știu! 

Apucase braţul lui Ed. Ochii ei, vioi și uşor defocalizați de emoție 
licăreau spre ai lui. Ed îi mai văzuse așa și îi răspunse râzând: 

— Uşurel, copilă! 

Puțin după asta, lumina se făcu mai mult gri decât albăstruie. 
Aerul se răci. Împrăștiară mâncarea cuiva pe podea — Ed avu timp să 
vadă arcul de lichid, un vas ceramic învârtindu-se pe cant, ca o 
monedă, o imagine a Sectorului Kefahuchi licărind dintr-o hologramă 
în sunetul unei muzici de catedrală - și ajunseră afară, în Strada 
Tensiunii, gâfâind și bătându-se pe spate. 

Ningea iar. Straint, o privelişte din ziduri și lumini stradale, se 
întindea în faţa lor ca un canion plin de confeti. 

Ed tremura. „Scânteieri” îi veni în minte pe neașteptate. 
„Scânteieri în toate cele. La dracu.” 

După un minut, începu să râdă: 

— Am reușit. 


Tig Vesicle izbucni și el în râs. 

— Am reușit — rosti Neena experimental. Repetă încă o dată sau de 
două ori. Am reușit! 

— Tu ai reușit cu siguranță, dragă — fu de acord Bella Cray. 

— Ne-am gândit că o să ieșiți pe partea asta — rosti sora ei, Evie. 

— De fapt am pus pariu, completă Bella. 

Stăteau amândouă acolo, în mijlocul străzii, în ninsoare, așteptând. 
Erau echipate complet și strângeau la piept poșetele lor uriașe, ca 
niște femei ieșite la distracție la marginea sectorului confecțiilor, la 
şapte seara, gata să se îmbete sau să ia droguri și să afle ce are lumea 
de oferit. Ca să se ferească de frig, își puseseră niște jachete din 
imitație de blană, lungi până în talie, peste bluzele lor de secretară. 
Bella avea și o pălărie pillbox, din același material cu jachetele. 
Picioarele lor goale fuseseră vopsite în roșu și băgate în cizmulițe de 
iarnă, din piele de vițel. 

Evie Cray începu să deschidă fermoarul poșetei ei. 

Se opri la jumătatea mișcării surprinsă să o mai vadă încă pe 
Neena acolo: 

— Oh, tu poţi pleca dragă, nu avem nevoie de tine. 

Neena Vesicle privea când la Ed când la soţul ei. 

Făcu un gest neîndemânatic: 

— Nu. 

— Hai du-te. Pe mine mă vor - rosti Ed cu blândeţe. 

Neena scutură din cap cu încăpățânare. 

— Poți pleca — reveni Ed. 

— Pe el îl vrem - aprobă Evie Cray. Tu poţi pleca, dragă. 

Tig Vesicle o prinse pe Neena de mână. Îl lăsă să o îndepărteze un 
pas sau doi deși rămăsese cu trupul și cu ochii spre Ed. 

El îi zâmbi cu cel mai frumos zâmbet al său. „Du-te” rosti el în 
tăcere, din buze, apoi cu voce tare: 

— Mulţumesc pentru tot. 

Neena îi răspunse cu un zâmbet incert. 

— Că veni vorba - interveni Evie Cray — îl vrem și pe bărbatul tău. 

Băgă mâna în poșetă, dar Ed scosese deja Hi-Lite-ul și îi proptea 
ţeava în față, deformându-i pielea sub ochiul stâng. 

— Ţine-ţi mâna în poșetă, Evie. 

— Omoară-l, Bella! 

Ed se trezi privind peste capul lui Evie drept în ţeava uriașului 
pistol Chambers pe care Bella îl îndreptase spre el. Ridică din umeri: 

— Omoară-mă, Bella. 

Tig Vesicle observă scena câteva clipe şi dădu să se retragă. Încă o 
mai ținea pe Neena de mână. 

— La revedere, Ed. 

Se întoarse și porni în fugă, în josul străzii. La început a trebuit să 


o împingă pe Neena dar mai apoi ea își reveni și alergă și ea cu toată 
seriozitatea. 

Semănau cu niște păsări stângace. Zăpada se rotea în jurul lor, 
acoperind parțial membrele lor prost articulate și felul bizar de a 
alerga. 

Ed Chianese se simţea ușurat, pentru că le datora o mulțime 
fiecăruia. Spera că vor ajunge la o înţelegere și se vor întoarce la 
copiii lor și vor fi fericiți. 

— Hei, mai departe! Mai departe! 

— La dracu, spuse Evie Cray. 

Se auzi o bubuitură puternică de la Chambers-ul ei din poșetă, un 
fulger zbârnâi către josul străzii iar Ed, surprins, trase în Evie, drept în 
față. 

Ea deveni rigidă și căzu pe spate, în brațele Bellei care apăsase și 
ea pe trăgaci așa că trase şi ea în ceafa lui Evie. 

Ed o lăsă pe Evie să cadă, păși într-o parte și propti Hi-Lite-ul iar, 
sub bărbia Bellei de data asta. 

— Bella, sper că era un cultivar. Și aruncă arma înainte să o 
încasezi și tu. 

Bella privi în jos la trupul surorii ei apoi la Ed. 

— Să te ia dracu. Lăsă pistolul să cadă. N-ai să mai găsești adăpost 
nicăieri. Niciodată. 

— Nu era cultivar deci. Asta e, îmi pare rău. 

A așteptat să fie sigur că Tig și Neena scăpaseră și ei apoi adună 
toate armele și porni în fugă apucând-o în direcția opusă lor. 

Habar nu avea încotro să o ia. Zăpada se transformase în ploaie. 

O auzea pe Bella Cray cum striga după pistolari. Privind în urmă o 
zări pe Bella cum se străduia să o ridice pe soră-sa. Rămășițele capului 
lui Evie căzură cu zgomot pe jos. Zdrențe umede în lumina străzii. 
Punct ochit, punct lovit — gândea Ed - drept între ochi. 


16.Capitalul de asociere şi risc 


În ziua în care ajunse înapoi la Londra, Michael Kearney închise 
casa din Chiswick și se mută în apartamentul Annei. 

Nu avea multe de mutat, ceea ce însemna un avantaj pentru că 
Anna strângea o mulțime de lucruri ca să se autoizoleze de propriile 
gânduri. 

Pentru început, apartamentul era un adăpost bun: linear în plan 
dar fiecare cameră avea o dimensiune diferită sau funcționa ca un 
pasaj între alte două. Niciodată nu știai unde te afli. Nu era prea multă 
lumină naturală. Ea redusese luminozitatea și mai tare vopsind pereţii 
cu un fel de galben Tuscan și montând în partea superioară teracotă 
foarte deschisă la culoare. 

Bucătăria şi baia erau minuscule iar cea din urmă fusese 
ornamentată cu peștișori albastru-auriu. Peste tot erau măști, panglici, 
lămpi chinezești, bucăţi de draperii prăfuite, candelabre din bucăţi de 
sticlă şi fructe uscate, mari, din țări în care ea nu fusese niciodată. 
Cărțile căzuseră de pe rafturile din lemn moale, încovoiate de la 
greutate, pe podeaua de culoarea melasei. 

Kearney intenționase să folosească futonul, cuvertura japoneză, 
matlasată, din camera din spate dar imediat ce se așeza pe el, inima o 
lua la trap și se simțea copleșit de temeri inexplicabile așa că, după 
vreo două nopți, începu să doarmă în patul Annei. Probabil că și asta 
a fost o greșeală... 

— E ca și cum am fi din nou căsătoriți, observă Anna într-o 
dimineață, în timp ce se trezea zâmbindu-i strălucitor şi dureros în 
același timp. 

Când Kearney ieși din baie, ea pregătise ouă-omletă, pâine prăjită 
şi croissante. Era 9 dimineața, iar masa era aranjată cu grijă, cu 
suporturi, șervețele și lumânări aprinse. 

În general, Anna părea că se simte mai bine. 

Se înscrisese, la Centrul Artistic Waterman la niște cursuri de yoga. 
Încetase să-și mai scrie bileţele cu toate că le lăsase pe cele vechi 
fixate cu pioneze pe spatele ușii dormitorului de unde îl confruntau pe 
Kearney cu responsabilități emoţionale uitate. 

Cineva te iubește. Petrecea mult timp, în fiecare noapte, privind 
baia de lumină de la becurile stradale, reflectându-se pe tavanul 
camerei, ascultând murmurul traficului peste podul Chiswick. 

Imediat ce se simţi restabilit, merse în Fitzrovia, să se întâlnească 
cu Tate. 


Era o luni după-amiază urâtă. La est de şoseaua Tottenham Court, 
ploaia golise străzile. 

Apartamentul în care își aveau laboratorul, o anexă a Colegiului 
Imperial lăsat recent în grija economiei de piață, avea drept cale de 
acces o zonă de subsol curată dar sumbră, cu o plăcuţă de identificare 
satinată și cu grilaje noi, din oțel vopsit în negru. Câteva străzi mai 
spre est ar fi găzduit o agenţie literară. Ventilatoarele erau pornite și 
făceau zgomot. Prin ferestrele glazurate Kearney putea să vadă pe 
cineva mișcându-se. Se auzea sunetul slab al unui radio. Kearney 
cobori scările și tastă codul său de acces pe keypad-ul ușii. Văzând că 
nu funcționează, apăsă butonul interfonului și aşteptă ca Tate să-i 
deschidă. Interfonul suna, dar nimeni nu venea să îi deschidă. După 
câteva clipe, strigă la Tate. 

— Brian? 

Apăsă interfonul din nou apoi îl ţinu cu degetul. Nici un răspuns. 
Se întoarse în stradă și privi prin grilaje. De data asta nu mai văzu pe 
nimeni mișcându-se și tot ce auzi fu zgomotul ventilatoarelor. 

— Brian? 

După câteva încercări ajunse la concluzia că se înșelase. 
Laboratorul era pustiu. 

Kearney își ridică gulerul jachetei de piele și porni în direcția zonei 
centrale a orașului. Nu ajunsese la capătul străzii când îi veni ideea să 
îl sune pe Tate la el acasă. Răspunse soția lui Tate. 

— Nu-i acasă. E absolut absent, ca să zic așa. A plecat înainte să 
mă trezesc eu. Dacă a fost acasă astă-noapte — completă ea sec. Când îl 
vezi, spune-i că iau copiii și mă înapoiez în Baltimore. Serios. 

Kearney se uita ţintă la telefon încercând să-şi amintească numele 
sau chipul ei. 

— Ei, continuă ea, de fapt... nu vorbesc serios. Dar o s-o fac în 
curând. 

Neauzind nimic de la el, femeia strigă în telefon: 

— Michael? 

Kearney își aminti că numele ei era Elisabeth iar lumea îi spunea 
Beth. 

— Iartă-mă, Beth. 

— Vezi? Toţi sunteţi la fel. De ce nu suni la nenorocita aia de ușă 
până se trezește? Crezi că e cu vreo femeie? Aș fi ușurată. Ar fi mai 
uman. 

Kearney spuse: 

— Uite ce e, așteaptă puţin, eu... 

Se întoarse la timp ca să-l vadă pe Tate urcând scările dinspre 
apartament, apoi cum se opri un moment să privească și în stânga și 
în dreapta, apoi cum traversă strada și se îndreptă cu pași repezi către 
strada Gower. 


— Brian! 

Telefonul îi prinse vocea și începu să țipe cu repeziciune la el. 
Închise legătura și alergă după Tate strigând: 

— Brian! Eu sunt! Brian, ce mama dracului se petrece? 

Tate nu dădea semne că ar fi auzit. Își înfipsese mâinile în 
buzunare își adusese umerii în față şi continua să meargă. Începu să 
plouă și mai tare. 

— Tate! 

Tate aruncă o privire peste umăr, surprins, apoi o luă la fugă. 

Când Michael l-a ajuns din urmă, în Piaţa Bloomsbury, abia mai 
răsuflau și unul și celălalt. Kearney îl înșfăcă pe Tate de umerii 
jachetei sale gri, de schior, și îl întoarse cu faţa. 

— Lasă-mă-n pace, spuse Tate și rămase pe loc, înfrânt și cu apa 
curgându-i șiroaie pe față. 

Kearney îi dădu drumul. 

— Nu înţeleg, ce se-ntâmplă? 

Tate îşi trase sufletul şi reuși să articuleze: 

— M-am săturat de tine. 

— Ce? 

— M-am săturat de tine. Trebuia să fim împreună în povestea asta. 
Dar tu nu ești niciodată aici și nu răspunzi la telefon iar acum, 
afurisitul de Gordon vrea să vândă patruzeci și nouă de procente din 
afacerea noastră unei bănci comerciale. Eu nu mă bag la partea 
financiară. Nu e treaba mea. Unde ai fost în ultimele două săptămâni? 

Kearney îl prinse de antebrațe. 

— Uită-te la mine. Totul este în regulă. Se strădui să râdă. Isuse, 
Brian. Uneori ești tare dificil, omule. 

Câteva momente Tate îl privi cu furie apoi râse și el. 

— Hai să mergem la Apa Limpede şi să bem ceva. 

Dar Tate nu se lăsa cu una cu două. Nu-i plăcea Clubul Apa 
Limpede. Și avea mult de lucru. 

— Presupun că după aceea vei putea veni cu mine la laborator, da? 

Kearney își permise un zâmbet și fu de acord cu Tate că ăsta era 
cel mai bun lucru de făcut. 

Laboratorul lor mirosea a pisici, a mâncare stătută și a bere Giraffe. 

— Aproape în fiecare noapte dorm aici, pe jos — se scuză Tate — nu 
reuşesc să-mi fac timp să trec pe-acasă. 

Pisicile scormoneau în coșul cu cartoanele de la hamburgeri de 
lângă birou. Ciuliră urechile la intrarea lui Kearney. Motanul veni 
repede la el și porni să se frece de picioarele lui. Pisica rămase pe loc, 
lumina transformându-i blănița albă într-o aureolă transparentă, 
așteptând să se ducă el la ea. Kearney, râzând, își plimbă mâna peste 
căpșorul ei ascuţit. 

— Ce mai casă de primadone, vorbi el pisicii. 


Tate îl privea nedumerit. 

— Le-a fost dor de tine, spuse el. Dar uite aici. 

Au strâns gunoiul din jurul credenței din spatele camerei și s-au 
aşezat în faţa unuia dintre cele mai mari display-uri. 

Pisica se foi pe acolo cu coada ridicată, parcă în căutarea unei 
prăzi, apoi se așeză pe umărul lui Kearney și porni să toarcă. 

Tate prelungise viața uzuală a unui q-bit de opt până la zece ori. 
Rezultatele testelor se perindau prin fața ochilor lor, unul după altul, 
ca niște trâmbe de activitate sinaptică în spaţii libere de decoerență. 

— Nu-i un calculator cuantic, preciză Tate după ce Kearney îl 
felicitase, dar cred că am luat-o înaintea echipei lui Kielpinski. Înţelegi 
acum de ce am nevoie de tine aici? Nu vreau ca Gordon să ne vândă 
ca pe niște gogoși tocmai acum când putem cere orice oricui. 

Întinse mâna până la tastatură dar Kearney îl opri. 

— Dar cealaltă chestie? 

— Care cealaltă chestie? 

— Defectul din model sau ce o fi fost. 

— Ah, păi, am făcut tot ce am putut. 

Apăsă pe câteva taste şi lansă un alt program. Apăru o fulgerare de 
lumină albăstruie, ca de gheaţă. Pisica strânse cu ghearele umărul lui 
Kearney. Apoi, sistemul Beowulf începu să simuleze spaţiul și pe 
ecranul din fața lor înflori testul de mai înainte, mult mai lent și mai 
clar. Ceva se acumulă în spatele semnalelor și izbucni de la o margine 
la cealaltă a ecranului. Un milion de lumini colorate și clocotitoare se 
rotiră ca un banc de peștișori speriaţi. Pisica albă de pe umărul lui 
Kearney se repezise la display cu atâta forță încât căzu pe jos ameţită. 
Treizeci de secunde pline, fractalii se revărsară și se înghiontiră de la 
o margine la cealaltă a ecranului. Totul încetă la fel de brusc cum 
izbucnise. Pisica se agită încă vreo jumătate de minut, cu blăniţa ei 
albă reflectând lumina albastră ca de gheaţă a display-ului, apoi își 
pierdu interesul și se apucă, afectată, să-și spele blănița. 

— Ce înţelegi din asta? zise Tate. Kearney! 

Kearney stătea cuprins de un fel de oroare ancestrală, mângâind 
pisica. Văzuse ceva chiar înainte de izbucnirea fractalilor, exact în 
momentul în care modelul lor cedase. Cum să scape, cum să se 
salveze? Cum să pună cap la cap tot ce vedea și știa? Reuşi să 
articuleze cu greu: 

— Probabil că este un artefact. 

— La asta m-am gândit și eu, comentă Tate. Și nu ne este de nici 
un folos. Poate pentru amuzamentul pisicilor. Râse. 

Kearney nu-i răspunse, așa că Tate o lăsă baltă și se apucă să 
pregătească alt test. Vorbi după vreo cinci minute ca și cum ar fi 
continuat o conversaţie: 

— Ah, da, a venit pe, aici un obsedat. voia să te vadă. A venit de 


mai multe ori. Îl chema Strake. 

— Sprake - îl corectă Kearney. 

— Asta am și spus. 

Kearney se simţi, deodată, ca și cum s-ar fi trezit în toiul nopţii că 
este lipsit de noroc. Lăsase pisica din braţe și privea aiurea prin 
laborator întrebându-se cum de-l găsise Sprake acolo. 

— A luat ceva? A văzut monitoarele? 

— Cred că glumești — râse Tate — nu l-am lăsat să intre. S-a foit pe 
aici, prin zonă, dând din mâini și perorând într-o limbă pe care n-am 
recunoscut-o. 

— Lătratul lui e mai rău decât mușcătura. 

— După a doua vizită am schimbat codul de acces de la ușă. 

— Am observat. 

— Pentru orice eventualitate, se apără Tate. 


Kearney îl întâlnise pe Sprake cam la cinci ani după ce furase 
zarurile. Întâlnirea avusese loc într-un tren de navetiști, aglomerat, 
trecând prin Kilburn spre Euston. Pereţii de la Kilburn erau acoperiți 
cu graffitti, explozii de roșu, purpuriu şi verde realizate cu grijă și 
entuziasm, forme asemenea unor focuri de artificii, forme asemenea 
unor fructe tropicale zemoase, efecte ale suprafeţelor lucitoare. Eddie, 
Daggo, Mince, nume mai degrabă desenate decât scrise. După ce le 
vedeai, aproape toate deveneau înăbușitoare și obtuze. 

Cu toate că peronul de la Kilburn era gol, trenul a avut o oprire 
lungă de parcă ar fi fost așteptat cineva. Într-un târziu, cineva s-a suit 
în tren. Un tip cu părul roșu, privirea decolorată și dură, cu o cicatrice 
veche și îngălbenită pe tot obrazul stâng. Purta o uniformă militară de 
la stocuri, cu centură, fără cămașă sau tricou pe dedesubt. Cu toate că 
ușile fuseseră închise, trenul nu se pusese în mișcare. Imediat ce s-a 
suit, tipul și-a pregătit o ţigară și a început să fumeze cu ușurare, 
zâmbind și salutând pe cei din jur cu înclinări ușoare ale capului. 
Bărbații își admirau pantofii lustruiți sau schimbau priviri inflamate. 
Femeile studiau masa de păr nisipiu de pe pieptul tipului. Cu toate că 
ușile fuseseră închise, trenul rămăsese pe loc. Tipul își săltă mâneca să 
vadă cât e ceasul și atunci se putu observa pe interiorul încheieturii, 
tatuat, cuvântul FUGA. Tipul rânji către graffitti „Ei îi spun 
bombardament — explică el către una din femei - Așa ar trebui să ne 
trăim și noi viețile.” Femeia deveni brusc interesată de ziarul pe care îl 
avea la ea. 

Sprake aprobă cu o mișcare a capului, ca și cum ea ar fi răspuns 
ceva. Își scoase ţigara din gură și-i examină filtrul poros, turtit, plin de 
salivă. 


„Acum, voi toţi, grămadă. Arătaţi ca o grămadă de fanfaroni sătui.” 
Erau acolo lucrători IT de corporație și agenţi imobiliari, tineri, în jur 
de douăzeci și cinci de ani, afişându-se cu cravate de firmă sau umeri 
vătuiți la sacouri, să semene puternicilor finanţiști din Oraș. „Asta 
vreți?” Râdea. Strigă: „Ar trebui să bombardăm și noi pereții închisorii 
cu numele noastre”. Cei din imediata apropiere se depărtară de el 
astfel încât rămase doar Kearney. 

— Cât despre tine — privea cu interes către Kearney, ținându-și 
capul într-o poziție ciudată, ca o pasăre de pradă și continuă scăzând 
tonul vocii, că abia mai putea fi auzit — trebuie să continui să ucizi, 
nu-i așa? Pentru că doar așa îl poți ţine la distanță. Am dreptate? 

Întâlnirea avea deja acea anxietate acută, aura şi reaua presimţire 
epileptică pe care, în veghea indusă de Shrander, o avuseseră multe 
dinaintea ei, ca și cum entitatea ar fi împrăștiat o iluminare proprie. 
Pe atunci Kearney încă se mai considera ca un fel de ucenic sau de 
explorator. Încă mai spera să descopere ceva pozitiv. Încă mai 
considera că retragerea din fața Shrander-ului era însoţită de o 
traiectorie în sens opus, o mișcare înspre el, ceva din care că continue 
cu o transformare. Adevărul însă era că până la întâlnirea cu Sprake, 
dăduse cu zarurile, călătorise la întâmplare și nu ajunsese nicăieri, cât 
pentru o viață întreagă. Simţi o încercare de vertigo, poate din cauza 
deplasării trenului, la început încet apoi tot mai repede, spre 
Hampstead South, și întinse o mână către umărul lui Sprake, să se țină 
de el. 

— De unde ştii? Vocea îi răsuna aspră şi amenințătoare. Un ton pe 
care nu îl mai avusese de multă vreme. 

Sprake îl ţinti cu privirile preţ de o clipă: „Un ghiont e la fel de 
bun ca o clipire din ochi. Pentru un cal chior”, spuse el adresându-se 
celor din jur apoi se feri, viclean, și Kearney, dezechilibrat, dădu peste 
femeia care se ascundea în spatele ziarului. 

Kearney se îndreptă, îşi ceru scuze și realiză instantaneu cât era de 
bun corpul lui la metafore: vertigo. Era în zbor. Nimic nu putea să iasă 
bun din asta. Cădea în continuu din momentul în care zarurile 
ajunseseră în mâna lui. 

Coborî din tren împreună cu Sprake, traversară împreună 
mulțimea zgomotoasă și ieșiră împreună pe Calea Euston. 


În anii care au urmat, au dezvoltat ceea ce ei au considerat ca fiind 
teoria lor despre Shrander chiar dacă nu conţinea nici un fel de 
explicaţii şi era articulată ici și colo doar de acțiunile lor. Într-o după- 
amiază de sâmbătă, în trenul spre Leeds, au omorât o bătrână în 
spaţiul dintre vagoane și înainte să o înghesuie în cabina toaletei, au 


scris la subsuoara ei, cu un pix cu gel roșu „Trimite-mi inima unui eon 
/ Caută înăuntru” A fost primul lor efort comun. Mai târziu, într-o 
inversare ironică a traiectoriei, flirtaseră cu incendierile și cu uciderea 
de animale. La început Kearney simţise o oarecare ușurare fie și 
considerând numai complicitatea, camaraderia lor. Fața lui, scofâlcită 
de parcă ar fi fost mort, se relaxa. Reuşise să acorde mai mult timp 
lucrărilor lui. 

În cele din urmă complicitatea lor a fost singurul câștig. În pofida 
actelor destinate să le aducă împăcarea, circumstanțele rămâneau 
neschimbate iar Shrander-ul îi urmărea peste tot unde mergeau ei. În 
acest răstimp, Sprake începuse să îi ocupe aproape tot timpul. Cariera 
lui, lucrările lui, lâncezeau. Se despărțise de Anna. Cu toate că avea 
treizeci de ani, devenise sclerotic din cauza neliniștii. 

Dacă o lăsa mai moale, Sprake îl aducea la linia de plutire. 

— Tu încă mai crezi că nu-i real — spunea el în felul lui delicat și 
insinuant - nu-i aşa? Dă-i-nainte, Mick. Mickey. Michael. Mie poți să- 
mi spui. 

Valentine Sprake trecuse de patruzeci de ani, dar continua să 
locuiască cu părinții. Familia lui avea un magazin cu haine la mâna a 
doua, în North London. Mama lui, o femeie în vârstă cu un vag accent 
central-european, stătea toată ziua într-un fel de transă, sleită parcă de 
putere, cu privirile pierdute spre spaţiile denaturate din reproducerile 
religioase de pe pereţi. Fratele lui Sprake, un băiat de vreo paisprezece 
ani, stătea de dimineață până seara în spatele tejghelei magazinului, 
mestecând ceva cu miros de anason. Alice Sprake, sora, avea brațe și 
picioare groase, un zâmbet absent, piele măslinie, o umbră de mustață 
şi îl privea pe Kearney, contemplativ, cu ochi mari, căprui. Dacă ar fi 
rămas vreodată doar ei doi, singuri, ea s-ar fi așezat lângă el, și-ar fi 
pus mâna umedă pe cocoșelul lui, el ar fi intrat imediat în erecţie şi ea 
i-ar fi zâmbit posesiv dezvelindu-și dinții nu tocmai buni. Nimeni nu a 
avut parte de un astfel de spectacol. Pe lângă celelalte limitări ale lor, 
întreaga familie avea o inteligență emoțională ofilită. 

— i-ar plăcea să i-o tragi o dată, nu? Trage-i una scurtă și 
fierbinte, Bătrâne Mike. Pe mine nu mă interesează, nu-i treaba mea 
dar ceilalți doi nu te vor lăsa. 

Sprake a fost cel care i-a dus în Europa. 

Au ucis prostituate turcoaice în Frankfurt iar în Anvers, o creatoare 
de modă din Milano. Spre sfârșitul a ceea ce se transformase într-un 
chef de șase luni, erau în Haga. Mâncau la un restaurant italian de 
calitate vis-ă-vis de hotelul Kurrhaus. Briza de seară împrăștia nisipul 
prin piață. Lampa de deasupra mesei se clătina și ea în bătaia 
vântului, iar umbrele paharelor se agitau neliniștitor pe fața de masă, 
asemenea complexelor umbrae et penumbrae planetare. Mâna lui 
Sprake se mișcase printre ele iar acum zăcea, parcă epuizată. 


— Aici suntem ca niște urşi în bârlog. 

— Voiai să nu fi venit? 

— Crespelle şi ricotta. Azvârli meniul pe masă. Ce naiba or mai fi 
fiind şi astea? 

După o oră sau două, apăru acolo, din amurg, un băiat înalt cam 
de un metru optzeci și de vreo douăzeci și şase de ani. Avea părul dat 
pe spate și lipit de creştet. Purta un pantalon scurt, galben, cu bretele. 
În mână ţinea o jucărie micuță, galbenă și ea. Deşi zvelt, umerii, 
şoldurile și coapsele aveau rotunjimi cărnoase. Pe față avea expresia 
de mulțumire și de oarecare crispare a cuiva care-și expune fanteziile 
în public. 

Sprake rânji către Kearney. 

— la uite la ăla șopti el către Kearney - vrea să fie trimis într-un 
lagăr din cauza sexualităţii lui. Vrei să-l pocnești pentru că-i un bou. 
Se şterse la gură și se ridică de la masă. Voi doi ați putea să vă 
întâlniți. 

Mai târziu, în camera lor de hotel, stăteau și se uitau la ce îi 
făcuseră băiatului. 

— Ştii, dacă nici acum nu pricepi, nimic nu te va ajuta să mai 
înţelegi ceva. 

Kearney îl privi fără să comenteze și Sprake, făcând un gest a 
lehamite, ca un maestru în fața ucenicului rosti dezgustat: 

— „Era un mister pentru ei că tot timpul fuseseră în credința 
Tatălui.” 

— Poftim? Vrei să repeţi? rosti băiatul. 

Toate promisiunile de până, atunci că va înțelege ce se petrece 
aduseseră prea puţin. În timp ce asocierea lor nu ajunsese niciodată să 
pară ceva cât de cât pozitiv și nu o eroare, Sprake se dovedise în toți 
acei ani ca un complice nedemn de încredere, mobilurile lui 
rămăseseră la fel de ascunse, chiar și pentru el însuși, ca și metafizica 
prin care susținea că înțelege ce se petrece. În acea după amiază din 
trenul spre Euston căuta un scop căruia să i se dedice şi considerase că 
o folie a deux, o nebunie în doi, avea să îl ajute. Dar toată vorbăria nu 
folosise la nimic. 


Era târziu. Căndeluţele pâlpâiau pe pereţii apartamentului Annei. 
Ea dormea, vorbea în somn, dormea pe spate cu brațele date în lături. 
Din când în când răzbătea până la ei zgomotul traficului de pe 
Hammersmith, deplasându-se peste pod și dispersându-se spre vest și 
spre sud. Kearney dădu cu zarurile. Răpăiră împrășştiindu-se. De 
douăzeci de ani erau uneltele lui pentru ghicit, parte componentă a 
jocului de puzzle din centrul vieții personale. Le luă iar, le cântări o 


clipă în palmă și le azvârli din nou să le poată privi cum saltă și se 
rostogolesc pe covor, ca niște insecte într-un cuptor. 

Zarurile arătau după cum urmează. 

Contrar culorii lor, nu erau nici din fildeș nici din os. Fiecare faţetă 
prezenta o reţea de crăpături fine și, mai demult, crezuse că sunt din 
porțelan. Era posibil să fie din porțelan. Probabil că erau antice. Apoi 
nu mai păreau în nici un fel. Greutatea lor, densitatea lor, îi aminteau 
uneori de zarurile pentru poker sau de fisele folosite în jocul chinezesc 
mah-jong. Pe fiecare fațetă era un simbol adânc incizat. Colorat. Unele 
dintre culori, mai ales albastrul și roșul, erau foarte intense având în 
vedere lumina ambientală. Celelalte erau prea slabe. Nu reușise să le 
descifreze. A crezut că proveneau dintr-un alfabet pictografic. A crezut 
că făceau parte dintr-un sistem numeric. A crezut că din când în când 
își schimbau forma de la o aruncare la alta, ca și cum rezultatele 
aruncării ar fi afectat sistemul. În cele din urmă a ajuns să nu mai ştie 
ce să creadă. Dar le-a dat nume: Mișcarea Voortman, Marele Dragon, 
Marile Coarne ale Cerbului. N-avea nici o idee din ce parte a minții lui 
ieşiseră numele astea. Oricare dintre nume îl tulbura dar cuvintele 
„Marile Coarne ale Cerbului” îi făceau pielea ca de găină. Unul dintre 
simboluri semăna a cuptor, altul semăna cu o corabie, o corabie 
veche. Te uitai dintr-o parte și vedeai o corabie veche. Te uitai din 
altă parte și nu mai vedeai nimic. Privitul nu era o soluţie: cum ai fi 
putut să știi din ce parte să te uiţi? De-a lungul anilor Kearney îl 
văzuse pe pi inserat în simboluri. Apoi constantele lui Plank. Văzuse 
un model al șirului lui Fibonacci. Văzuse ceva despre care credea că 
este un cod pentru aranjamentele legăturilor hidrogenului în 
moleculele proteinelor primitive din setul catalitic. 

De fiecare dată când punea mâna pe ele știa tot atât de puţin ca 
prima dată. În fiecare zi o lua de la capăt. 

Stătea în dormitorul Annei Kearney şi dădea iar cu zarurile. 

De unde să afli cum să te uiţi la ele? 

Se înfioră când observă că ieșiseră „Marile Coarne ale Cerbului”. 
Strânse zarurile cu iuţeală și le băgă la loc în săculeţul lor din piele. 
Nu mai putea să ia nici o decizie fără ele, fără regulile pe care le 
stabilise pentru interpretarea combinațiilor lor, fără să primească un 
semn. Se întinse lângă Anna și sprijinit într-un cot, privi la ea cum 
dormea. Arăta deprimată şi în același timp liniștită. Ca o persoană 
foarte bătrână. Ea îi şopti numele fără să se trezească, murmură iar și- 
şi desfăcu picioarele. Dinspre ea venea o căldură tangibilă. 

Cu două nopți mai înainte Kearney găsise jurnalul ei. Scria așa: 


„Privesc la fotografiile pe care mi le-a făcut Michael în America și 
urăsc deja femeia din ele. Aici stă pe Plaja Monstrului și ținându-și o 
mână deasupra ochilor, priveşte dincolo de golf. Aici e beată și se 


dezbracă. Aici culege lemne aduse de valuri și zâmbește cu gura până 
la urechi. Dansează pe nisip. Aici stă pe spate sprijinită-n coate, în faţa 
unui cămin, îmbrăcată cu niște pantaloni deschiși la culoare și o 
bluziță din lână. Camera în mișcare o filmează din cap până-n 
picioare. Râde iubitului din spatele camerei de filmat. Genunchii sunt 
ridicați și ușor depărtați. Corpul este relaxat și nu în ultimul rând, 
senzual. Iubitul ei va fi dezamăgit din cauza asta ba poate chiar și mai 
mult pentru că arată atât de bine. Este ceva în neregulă cu încăperea? 
Căminul o trădează, este un cadru nepotrivit, o scoate prea mult în 
evidenţă. Energia ei este proiectată dincolo de spaţiul fotografiei. Aici 
realizează contact vizual. Dezastru. El e obișnuit cu o față trasă, piele 
şi os, cu un limbaj al trupului trecând de la gramaticile durerii la ale 
sexului. Ea nu mai este femeia pe care o știe el, asta nu-i nici înfiorată 
de dorință, nici nu se strânge singură în braţe. El e obișnuit cu mai 
mult stres. 

El nu va mai fi atras de cineva atât de vesel.” 

Kearney își întoarse faţa de la femeia adormită şi cumpăni justețea 
celor citite. Îşi aminti de ceea ce văzuse pe monitorul lui Tate. Trebuia 
să vorbească iar cu Sprake. Adormi gândindu-se la asta. 


Când se trezi, Anna era îngenunchiată lângă el. 

— ȚŢii minte căciula mea rusească? 

— Poftim? 

Kearney se holba la ea simțindu-se prostit de somn. Privi ceasul de 
la mână: era zece dimineaţa iar draperiile erau complet date la o 
parte. Anna deschisese și fereastra, încăperea era plină de lumină și de 
zgomotele străzii. Anna ţinea un braț la spate și se aplecase în față 
sprijinindu-se cu toată greutatea pe celălalt braț. Decolteul cămășii de 
noapte, căzut, lăsa să i se vadă sânii. Din motive personale și 
complicate, Anna nu-l încurajase niciodată pe Kearney să se atingă de 
sânii ei. Mirosea a săpun și a pastă de dinți. 

— Am fost la cinema în Fulham, să vedem un film de Tarkovski, 
cred că era Oglinda, dar am ajuns în altă parte și era foarte frig și te- 
am așteptat mai mult de o oră pe treptele de la intrare. Când ai ajuns 
în sfârşit la mine, singurul lucru la care te uitai era căciula mea 
rusească. 

— Îmi aduc aminte de căciula asta. Spuneai că te face grasă. 

— Lată. Spuneam că îmi lățește fața. Iar tu, fără să eziți o clipă, ai 
spus „îţi face fața ta, fața ta. Asta-i tot Anna: fața ta.” Ştii ce mai 
ziceai? 

Kearney negă cu o mișcare a capului. Tot ce își amintea era cum o 
căuta furios, prin cinematografele din Fulham. 


— Spuneai „la ce bun să iroseşti din viață cerându-ți iertare?” 

Ea privi în jos, la el, și după o pauză, zise: 

— Nici nu pot să-ți spun ce mult te-am iubit pentru asta. 

— Mă bucur. 

— Michael? 

— Ce? 

— Vreau să mi-o tragi în timp ce port căciula mea rusească. 

Aduse în față brațul pe care, până atunci îl ţinuse la spate și în 
mână avea ceva gri, mătăsos, de mărimea unei pisici. Kearney începu 
să râdă. Anna râse şi ea. Își puse căciula pe cap și instantaneu, arătă 
cu zece ani mai tânără. Zâmbetul ei era larg, atrăgător, vulnerabil ca 
şi încheieturile ei. „N-am putut niciodată să înţeleg pe cineva care și-a 
pus căciulă rusească să se uite la un film de Tarkovski”, spuse el. Îi 
strânse cămașa de noapte în zona lombară și o pătrunse. Ea gemu. Era 
încă în stare să gândească așa cum făcea deseori „poate că a fost 
destul și voi fi în sfârșit eliberat, voi putea trece de zidul dintre mine 
și mine însumi.” 

„Poate că asta o va salva de mine” 

Mai târziu, a dat un telefon și drept urmare, în după-amiaza aceea, 
l-a întâlnit pe Valentine Sprake patrulând pe lângă șirul de taxiuri din 
stația Victoria cu doi sau trei porumbei încurcându-se printre 
picioarele lui. Toţi erau șchiopi. Sprake era iritat. 

— Să nu mă mai suni niciodată la numărul ăsta! 

— De ce? 

— Pentru că nu vreau eu. 

Nu arăta prin nimic că și-ar fi amintit ce se întâmplase la ultima 
lor întâlnire. Relaţia lui cu Shrander-ul, zborul lui, dacă acceptai o 
astfel de comparaţie, era la fel de particulară ca și a lui Kearney, la fel 
de particulară ca o nebunie: un dialog atât de interiorizat încât putea 
fi doar dedus, parțial și imprecis, din suma acţiunilor. Kearney îl luă 
într-un taxi și porniră prin traficul dens din centrul Londrei, spre valea 
Lea unde zonele industriale şi hipermarketurile încă erau încastrate cu 
o împletitură de străzi rezidențiale, mai vechi și mai noi, nici curate 
nici murdare, locuite de alergători de prânz și pisici sălbăticite pe 
jumătate. Sprake privea posac pe fereastra taxiului, la ziduri și la 
casele pustii. Părea că își vorbeşte singur, șoptit. 

— Ai văzut chestia asta — Kefahuchi? îl întrebă Kearney într-o 
doară. La știri. 

— Care știri? 

Pe neașteptate, arătă spre florile expuse direct pe pavajul din fața 
unei florării. „Credeam că sunt coroane”, rosti râzând tăios, „sumbre, 
cu toate că sunt colorate”. 

După aceea starea lui sufletească se amelioră puţin chiar dacă a 
continuat să mormăie „știri” plin de dispreț până când au ajuns la 


birourile MVC Kaplan, liniștite, calde și pustii la finele acelei zile de 
muncă. 

Gordon Meadows își începuse cariera în domeniul genetic, cu 
acțiuni de brevetare apoi, după lansarea mai multor medicamente 
specializate pentru o firmă de produse farmaceutice din Elveţia, 
trecuse în domeniul finanțelor. Se specializase în finanțarea de idei, 
cercetări excentrice și repuneri în activitate. De regulă lansa un balon 
de săpun, sprijinea finanțarea și publicitatea, menținea ideea în 
platou, răspândea informaţiile unde trebuie și-și extrăgea profitul cu 
un pas, doi înainte ca produsul să intre pe fluxul obișnuit. Dacă nu 
puteai ajunge atât de departe, te vindea pe ce putea să mai scoată. 
Drept urmare, Meadows Venture Capital avea o structură de sticlă 
strălucind incomod printre fațadele ornate cu aluminiu ale unui parc 
prin de „excelență” Walthamstow. Și nimeni nu-și mai amintea de 
Kaplan, un hiperintelectual perplex care, incapabil să se adapteze la 
mentalitatea și provocările pieţei libere, revenise pentru o scurtă 
perioadă la biologia moleculară înainte de a deveni profesor într-o 
universitate generalistă din Lancashire. 

Meadows era înalt și subțire, zvelt ca o trestie. 

Când Kearney l-a întâlnit prima oară, Meadows tocmai repurtase 
câteva succese răsunătoare în domeniul farmaceutic și avea aspectul la 
modă al antreprenorului de internet, cioc și păr blond tuns foarte 
scurt. Acum purta costume Piombo, iar locul lui de muncă având o 
vedere sinistră asupra copacilor de pe marginea vechiului canal de 
navigaţie, părea să fi fost mobilat ca dintr-un număr al revistei 
Wallpaper. Fotolii B&B Italia stăteau în faţa unui birou dintr-o bucată 
de sticlă re-topită pe care, ca și cum ar fi avut vreo legătură, erau 
aşezate un calculator Mac Cube și un filtru de cafea Sottsass. Meadows 
stătea în spatele acestui birou privindu-l pe Valentine Sprake cu 
amuzament prudent. 

— Trebuie să ne prezinţi — îl atenţionă el pe Kearney. 

Sprake, care reușise un puseu de febră pe când urcau cu liftul, 
stătea cu faţa lipită de zidul de sticlă al clădirii, holbându-se în jos la 
două sau trei grămezi de material pentru ambalare, de mărimea unor 
refrigeratoare, plutind pe canal în amurgul care se lăsa. 

— Să-l lăsăm pe el pentru mai târziu, el are o idee grozavă pentru 
un medicament nou — propuse Kearney de la celălalt capăt al biroului. 
Brian Tate este îngrijorat în ceea ce te privește. 

— Serios? Îmi pare rău. 

— Zice că vânezi rezultate. Se teme că ai putea să ne vinzi lui 
Sony. Noi nu vrem așa ceva. 

— Crezi că Brian este... 

— Gordon, trebuie să îți explic de ce nu vrem așa ceva? Nu vrem 
pentru că Brian este o prima donna. Trebuie să arăţi încredere față de o 


prima donna. Uite, încearcă un experiment mental. Kearney își ridică 
mâinile cu palmele în sus. Privi la cea din stânga. „Lipsă de încredere” 
rosti el, apoi, privind spre cea dreapta, rosti „fără computer cuantic”. 
Repetă pantomima de mai multe ori... Gordon, ești suficient de 
inteligent ca să pricepi legătura dintre ele? 

Meadows râse. 

— Cred că ești mai puțin naiv decât sugerezi. Iar Brian este, cu 
siguranță, mult mai puțin nervos decât pretinde. Să vedem... Apăsă 
câteva taste pe monitor înfloriră foi de calcul, ca niște fructe coapte. 
Rata voastră de consum e destul de mare. Își ridică palmele în sus și 
mimă și el cum făcuse Kearney mai înainte. „Fără bani - fără muncă”. 
Avem nevoie de fonduri noi. lar o mișcare ca asta — atâta vreme cât 
am considerat-o bună pentru știință -— ne va lărgi posibilităţile, nu le 
va limita. 

— Care „noi”? 

— Nu asculți. Brian ar avea propriul departament. Asta ar face 
parte din pachet. El se întreabă însă dacă tu, Michael, muncești destul 
de mult. Este îngrijorat în această privinţă. 

— Eu cred că tu vrei să ne vinzi. Fii atent! Nu încerca! 

Meadows își examina mâinile. 

— Devii paranoic, Michael. 

— Imaginează-ți ce-ar fi să fie așa! 

Valentin Sprake părăsi priveliștea care se întuneca și cu pas iute și 
smucit, traversă încăperea ca și cum ar fi văzut acolo, în mlaștini, ceva 
ce l-ar fi surprins. Se întinse peste biroul lui Meadows, luă cafetiera și 
bău direct din ea. 

— Săptămâna trecută — se adresă el lui Meadows — Urizen a revenit 
printre noi iar numele Lui este Vechea Anglie. Suntem cu toții în voia 
valurilor mării spaţio-temporale de aici. Gândește-te și la asta. 

Se depărtă de birou şi rămase drept, cu brațele la piept. 

Meadows părea amuzat. 

— Ce înseamnă asta Kearney? 

— Nu mă-ntreba, răspunse Kearney cu mintea în altă parte. 

În drum spre ieşire, adăugă: 

— Și nu-l mai împinge de la spate pe Brian. 

— Nu vă pot proteja pe amândoi, la nesfârşit — strigă Meadows 
după ei. 

Auzind asta, Kearney știu că Meadows îi vânduse deja lui Sony. 

Pentru a crea oaze de intimitate în clădirea de sticlă a MVC Kaplan, 
fuseseră utilizate panouri super ușoare în culori pastelate. Primul 
lucru pe care Kearney îl văzu la ieșirea din biroul lui Meadows a fost 
umbra Shrander-ului proiectată cumva dinlăuntrul clădirii pe unul 
dintre aceste panouri. Era în mărime naturală, ușor neclară și difuză la 
început, întărindu-și contururile mai apoi și rotindu-se în jurul 


propriei axe ca o crisalidă atârnând de un tufiș. Pe măsură ce se rotea, 
se auzea din ce în ce mai tare un fel de foșnet pe care nu îl mai auzise 
de douăzeci de ani și un miros pe care îl recunoștea. Simţi cum trupul 
i se răcește și înțepenește de frică. Dădu câțiva pași îndărăt apoi fugi 
înapoi în birou, îl apucă pe Meadows de piepţii hainei, peste biroul de 
sticlă și-l pocni de trei sau de patru ori peste obrazul drept. 

— Dumnezeule, zise Meadows cu voce firavă, ahh... 

Kearney îl trase peste birou, afară din încăpere timp în care Sprake 
ieşea din lift. 

— L-am văzut! L-am văzut! 

Sprake rânji: 

— Nu mai e aici. 

— Mișcă-te dracului. E mai aproape ca niciodată. Vrea să fac ceva. 

Împreună, l-au înghesuit pe Meadows în lift şi au coborât trei etaje. 
În timp ce-l târau prin foaier, păru că își revine. „Kearney?” întrebă de 
mai multe ori, „Tu ești? Ce-i cu mine? Ce s-a întâmplat?”. Kearney îi 
dădu drumul și începu să-l lovească în cap. Sprake reuși să se 
strecoare între ei și să-l țină pe Kearney să se calmeze. L-au dus pe 
Meadows la marginea canalului și ţinându-l de picioare, l-au 
scufundat cu fața în apă. Arcuindu-se, el a încercat să-și țină capul 
deasupra apei, dar la un moment dat a renunțat cu un geamăt. Bule de 
aer ieșşiră la suprafaţa apei. 

— Hristoase, e mort? 

Sprake rânji iar: 

— Eu aș zice că da. 

Sprake îşi lăsă capul pe spate până ce putu să privească drept la 
stelele firave de deasupra Waltamstow, își ridică braţele la nivelul 
umerilor și porni să danseze, îndreptându-se lent spre nord, către 
Edmonton. 

— Urizen! — strigă el. 

— La dracu. Şi Kearney porni în fugă în direcţia opusă și fugi tot 
drumul până la podul Lea unde se sui într-un minibus spre parcul 
Grove. 


Fiecare omor îi amintea de casa Shrander-ului pe care, într-un fel, 
nu o părăsise niciodată. Căderea lui începuse de acolo. Conștiinţa îl 
ținea prizonier acolo. Din alt punct de vedere, urmărirea lui de către 
Shrander în toți acești ani era chiar această cunoaștere, această 
decădere permanentă în cunoașterea propriei prăbușiri. Când omora și 
în special când omora femei, se simţea ușurat de ceea ce știa. Pentru o 
clipă, se simțea ca și cum ar fi scăpat iar. 

Podele prăfuite, desfundate, cenușii, perdele ca o plasă, lumină 


cenușie și rece. O casă oarecare pe o stradă oarecare. Shrander-ul, 
intact, de necontestat, durabil, stătea în camera de sus, cu privirile 
pierdute pe fereastră, ca un magistru, ca un căpitan de corabie. 
Kearney fugea de el mai ales din cauza mantoului pe care îl purta. Era 
speriat de mirosul lânii ude. Mirosul acesta avea să fie ultima lui 
senzaţie neștirbită. 

Ciocul se deschidea. Cuvinte erau rostite. Panica - a lui, proprie — 
umplea încăperea ca un fluid, un albuș sau o gelatină cu așa o 
consistență încât se simțea forțat să se întoarcă și să înoate până la ușa 
deschisă. Mâinile se mișcau ca pentru înot în timp ce picioarele 
alergau într-o mișcare lentă și fără rost. Se împletici pe holul de la 
intrare și apoi în jos pe scări, plin de teroare și extaz, cu zarurile în 
mână, direct în strada ploioasă, căutând pe cineva, să-l omoare. Ştia 
că nu are scăpare dacă nu ucide. Un fel de gravitație laterală îi veni în 
ajutor: căzu tot drumul de la casa Shrander-ului până la stația de 
metrou. Călătoriile, spera el, aveau să fie o îndepărtare de pierzanie, o 
îndepărtare spre o situație mai bună, spre mai multă îndurare. 

Era o după-amiază umedă și târzie de iarnă. Trenurile abia se 
mișcau, supraîncălzite, pustii. 

Totul era foarte, foarte, foarte lent. 

Luă o cursă locală care-și măcina drumul spre Buckinghamshire. 

De fiecare dată când își cobora privirile spre zarurile din mână, 
lumea din jur se clătina, iar el trebuia să privească în altă parte. Stătea 
acolo asudat până ce cu două sau trei staţii înainte de Harrow-on-the- 
Hill i se alătură o femeie cu pielea tăbăcită, și foarte obosită. Purta un 
costum negru-business. Într-o mână ducea o servietă, iar în cealaltă o 
pungă de plastic Marks & Spencer. Se foi cu telefonul mobil, răsfoi o 
cărticică de autodezvoltare cu un titlu de genul „De ce să nu am ce 
vreau?”. Două stații mai departe, spre nord, trenul încetini apoi se 
opri de tot. Ea se ridică și se apropie de ușă pregătindu-se de coborâre, 
cu privirea spre peronul întunecat și ghereta luminată de unde se 
puteau cumpăra bilete. Bătea din picior. Îşi privi ceasul. Soțul o 
aştepta în parcare, cu Saab-ul și urmau să meargă drept la sala de 
forță, în susul și în josul trenului, alte uși se deschideau și se 
închideau, oamenii grăbindu-se să iasă. Privi nervoasă în stânga și în 
dreapta. Privi la Kearney. În pustietatea supraîncălzită, călătoria ei se 
întinse ca o gumă de mestecat, apoi plesni. 

— Scuzaţi-mă, se pare că nu vor să mă lase să cobor. 

Râse. 

Kearney râse și el. 

— Să vedem ce putem face. 

Cinci sau șase lănțișoare de aur, toate purtând inițiala ei sau 
numele ei de botez ca pandantiv, atârnau peste tendoanele 
proeminente ale gâtului. 


— Să vedem ce putem face, Sophie. 

Când el se întinse să pipăie urma de machiaj din colțul gurii ei, 
trenul se mișcă ușor înainte. Când căzu, cumpărăturile ei se 
împrăștiară pe jos. Ceva, asemenea unor foi de salată, împăturite, se 
rostogoli din sacoșa de plastic, în lungul vagonului. Peronul lunecă 
înapoi și fu înlocuit de noaptea neagră. Ușile nu se deschiseseră 
niciodată. 


Kearney, așteptând dintr-un moment în altul să fie descoperit, trăia 
de la un program de știri la altul. Nimic despre Meadows însă. Partea 
superioară a unui corp recuperat din apele Tamisei în apropiere de 
podul Hungerford s-a dovedit a fi a unei femei. Un al doilea corp, găsit 
în Peckham, era al unui băiat nigerian. În afară de aceste incidente, 
nimic. Kearney privea la televizor cu neîncredere crescândă. Nu putea 
înţelege cum era posibil să scape. Nimeni nu iubeşte un capitalist cu 
afaceri riscante — se trezi gândind într-o noapte - dar nici chiar așa. 

„lar acum, sport”, spuse prezentatoarea cu un zâmbet strălucitor. 

Kearney îşi dădu seama că se temea mai puţin să fie descoperit 
pentru omor decât se temea de Shrander. Avea să fie Meadows de 
ajuns pentru a-l ține departe? Un moment era încrezător, în momentul 
următor îşi pierdea orice speranță. Un simplu zgomot de pe stradă îi 
făcea inima să bată cu putere. Ignora telefonul care suna adeseori 
dimineața, de două, trei ori. Mesajele se adunau pe robot dar nu 
catadicsea să le afle. În schimb, dădea cu zarurile, obsesiv, privindu-le 
cum se rostogoleau pe podea depărtându-se de el, ca niște bucăţi de os 
uman. Nu putea mânca, iar cea mai mică ridicare a temperaturii îl 
făcea să asude abundent. Nu putea dormi și, când totuși o făcea, visa 
cum este omorât. Când se trezea din vis, plin de un amestec de 
depresie și neliniște, supărat pe lumea întreagă, o găsea pe Anna 
întinsă lângă el, plângând și șoptindu-i cu mândrie „E-n regulă. Te 
rog. Totul este în regulă.” 

Neîndemânatică și lipsită de practică, își încolăcea strâns braţele si 
picioarele în jurul lui, de parcă ar fi vrut să-i înăbușe jalea. Încercările 
Annei de a mângâia pe altcineva erau atât de neobișnuite încât 
Kearney o alunga terorizat și se întorcea de bună voie la visele lui. 

— Nu te înțeleg, i se plânse ea în dimineața următoare, ai fost atât 
de drăguţ cu câteva zile în urmă... 

Kearney se privea precaut în oglinda din baie, pândind dacă se 
vede cumva și altceva. Faţa lui arăta ca o pungă zbârcită. În spatele 
lui, printre aburii cu miros de ulei de trandafiri şi de miere, o putea 
vedea pe Anna în cadă, culoarea pielii ei fiind întărită de fierbințeala 
apei, bosumflată de o confuzie veritabilă. Puse jos aparatul de 


bărbierit, se aplecă și o sărută pe gură. Își strecură mâna între 
picioarele ei. Anna se răsuci să se prezinte mai bine, gâfâind și 
stropind cu apă peste marginea căzii. Se auzi soneria celularului lui. 

— Nu-i da atenţie. Nu răspunde. Ohh... 

Ulterior, Kearney reuși să își asculte mesajele. 

Majoritatea erau de la Brian Tate. Tate îl sunase de câte două sau 
trei ori pe zi, uneori lăsând doar numărul de telefon al laboratorului, 
ca şi cum Kearney ar fi putut să îl uite, alteori vorbind până ce robotul 
oprea înregistrarea. Dacă la început glasul lui suna rănit, răbdător, 
acuzator, nu mult după aceea devenise imperios. „Michael, pentru 
Dumnezeu, unde ești? Înnebunesc!”. Apelul fusese făcut la opt seara și 
izbucnirile de râsete din fundal sugerau că telefonase dintr-un local. 
Lăsă telefonul dar în mai puţin de cinci minute primi un nou mesaj, de 
pe un celular. Mesajul începea cu „Semnalul e atât de-mpuţit.” 
Continua cu ceva neinteligibil şi „Datele nu sunt de nici un folos iar 
pisicile...” După două sau trei zile păru că își revine. „Renunţ dacă nu 
apari!”, ameninţa el. „M-am săturat de toate astea”. A urmat o pauză, 
apoi „Michael, îmi pare rău, știu că ai fi vrut”. 

După asta nu a mai fost nimic, nici un apel, până la cel mai recent 
în care se auzea doar „Kearney” și un fundal ca o cădere de ploaie. 
Kearney încercă să sune înapoi dar telefonul lui Tate era închis. Când 
repuse mesajul, în spatele zgomotului ploii mai auzi ceva, ca un 
semnal de feedback înăbușindu-se singur. 

Tate rostea „Kearney?” având în fundal ploaia și feedback-ul. 
„Kearney?”. Era greu de descris cât de ezitant suna. 

Kearney scutură din cap și își puse haina. 

— Ştiam că ai să ieși din nou, comentă Anna. 


Imediat ce Kearney reuși să intre, pisica neagră, motanul, fugi spre 
el mieunând și miorlăind pentru a atrage atenţia dar el întinse brațul 
prea iute și pisica fugi de parcă ar fi lovit-o. 

— Psss... Psss... făcu Kearney pus pe gânduri. Temperatura și 
umiditatea apartamentului erau riguros controlate iar el nu putea auzi 
nici ventilatoarele nici uscătoarele. Atinse un comutator și lumina 
fluorescentă cu bâzâitul aferent inundară apartamentul. Clipi. Totul, 
exceptând mobilierul, fusese împachetat și dus în altă parte. Pe covor 
erau împrăștiate resturi din materialul plastic folosit pentru ambalare. 
Două cutii de carton, purtând logo-ul unei firme numite Blaney 
Research Logistics, stăteau aruncate într-un colț. Bancurile și mesele de 
lucru mai aveau pe ele doar praful adunat în lunile de zile cât 
lucraseră acolo. 

— Pisi? 


Desenă cu degetul în praf. 

Pe credenţa lui Tate găsi un bilet post-it galben, cu un număr de 
telefon și o adresă de e-mail. 

„Iartă-mă Michael” mâzgălise Tate dedesubt. 

Kearney privi de jur împrejur. Îşi aminti tot ce spusese Meadows cu 
privire la Tate. Negă din cap a lehamite. „Brian, bastard prefăcut!” 
Aproape că se amuza de situaţie. 

Tate îşi luase ideile la Sony cu sau fără ajutorul MVC Kaplan. Cu 
siguranță că își planificase mutarea cu multe săptămâni înainte. Acolo 
însă, se întâmplase altceva, ceva mai greu de înţeles. De ce părăsise 
pisicile? De ce deconectase ecranele plate, le azvârlise pe jos apoi le 
călcase în picioare cu furie? Pe Tate nu-l puteai asocia cu mânia 
dezlănțuită. 

Kearney vântură resturile de pe jos, cu piciorul. Pisicile vomaseră 
printre resturile de mâncare și de ambalaje, unele vechi de mai mult 
de o săptămână. 

Motanul se ghemuise printre sfărâmături și-l privea ca un balaur. 

— Pssst. Psst. 

Se întinse către motan cu mai multă grijă de data asta și motanul 
se alintă de mâna lui. Coastele emaciate tremurau. Capul era ascuțit 
ca un topor. Ochii erau plini de ușurare și de teamă, de mulțumire și 
neîncredere, în acelaşi timp. Kearney îl ridică şi-l ţinu la piept. Îi 
mângâie urechile și strigă pisica pe nume privind în jur cu speranţă. 
Nici un răspuns. 

— Psst. Știu că ești aici... 

Stinse luminile și se așeză pe credenţa lui Tate. Se gândea că dacă 
va lăsa ceva timp pisicii să se obișnuiască cu prezenţa lui, ea avea să 
iasă de unde se ascunsese. Între timp frate-su încetase să mai tremure 
și torcea cu un huruit dezarticulat, răgușit. 

— Ce sunet bizar pentru un animal de talia ta. Îmi imaginez că 
până la urmă te-ar fi botezat Schrodinger. Așa te striga? Era chiar așa 
de prost? 

Motanul mai toarse un timp și se opri dintr-o dată, pufnind. Și se 
făcu nevăzut printre grămezile de resturi de echipament și cartoane de 
la hamburgeri. 

Kearney privi și el în jos. 

— Hei? — murmură el. 

Spera să vadă femela și, într-adevăr, lângă piciorul lui apăru o 
umbră alburie dar nu era pisica. Era o scurgere de lumină, izvorând ca 
un fluid de la unul dintre monitoarele sparte și lingând podeaua spre 
picioarele lui Kearney. „lisuse”, strigă el. Şi sări în sus. Motanul pufni 
speriat și se smulse din braţele lui. Îl auzi izbindu-se de podea și 
fugind prin întuneric. Lumina continua să izvorască din ecranul spart, 
un milion de puncte luminoase deplasându-se în jurul picioarelor lui 


într-un rece dans fractalic şi conturând forma de care se temea atât. 
Fiecare punct -— ştia prea bine - și fiecare punct care îl includea pe 
precedentul urmau să adopte aceeași formă, „Întotdeauna mai e ceva” 
șopti Kearney. „Întotdeauna mai urmează ceva”. Se ridică brusc și 
porni să caute ieșirea, nesigur de picioarele lui, lovindu-se de lucruri. 

Nu furia fusese ceea ce îl determinase pe Tate să distrugă 
echipamentul ci... frica. 

Kearney ţâșni în stradă fără să se mai uite înapoi. 


17 .Deschiderile Pierdute 


Fiinţele umane, captivate de misterul Sectorului Kefahuchi, au 
ajuns la porţile lui la două sute de ani după ce au ieșit în spațiu. 

Erau niște nou-veniţi veritabili, mânaţi de entuziasmul nouveau al 
unei economii de cowboy. Habar n-aveau de vreun scop sau de cum 
să-l atingă: știau doar că vor reuși. Nu aveau habar nici de cum ar 
trebui să se poarte. Au simţit că se pot face bani și pur și simplu s-au 
aruncat. Au pornit războaie. Au buimăcit cinci dintre rasele 
extraterestre care stăpâneau galaxia și le-au redus la tăcere. S-au 
luptat cu a şasea — pe care o numeau „Nastic” din cauza unei traduceri 
greşite a cuvântului Nastic pentru „spaţiu” - și au ajuns la un 
armistițiu viclean. După aceea s-au luptat între ei. 

Cauza acestui comportament era o nesiguranță metafizică în esență 
şi exagerată în conținut. Spaţiul era mare iar băieții de pe Pământ, în 
pofida voinţei lor, erau copleșiți de ceea ce găsiseră acolo și mai ales 
de încurcăturile în care ajunseseră cunoștințele lor științifice. 

Fiecare dintre rasele pe care le întâlniseră în calea lor prin Nucleu 
aveau motoare stelare bazate pe câte o altă teorie. Toate acele teorii 
erau valabile chiar și atunci când își anulau reciproc ipotezele de bază. 
Se pare că pur și simplu se putea călători printre stele indiferent de 
ipotezele folosite. Fie că teoria considera spaţiul ca o spumă, fie că se 
lucra cu unde, nu era exclus ca vreun alt motor perfect funcțional pe o 
suprafață Einsteiniană, să se comporte foarte bine și în spaţiul 
interstelar. Aflaseră și motoare bazate pe teorii asemănătoare teoriei 
superstringurilor care, contrar promisiunilor din urmă cu 400 de ani, 
nu oferise niciodată ceva cu adevărat funcțional. 

Descoperirile astea erau o adevărată insultă așa că atunci când au 
reuşit să-și transmită spectrele la frontiera Sectorului Kefahuchi l-au 
privit direct şi au început să-și răspândească condamnațţii și 
dezrădăcinaţii în speranţa că aceştia vor găsi, printre altele, și unele 
răspunsuri. Se întrebau de ce universul care părea atât de dur la 
suprafață era atât de pliabil în profunzime. Totul era posibil. Oriunde 
te uitai, descopereai ceva. Sperau să afle și de ce. Și în timp ce 
emigranții mureau în moduri pe care nimeni nu și le-ar fi putut 
imagina, striviți, prăjiți, expandaţi sau reduși la nori de particule chiar 
de către Sector, sufletele mai mici se îndreptau cu entuziasm către 
Plaja unde au dat peste Golful Radio. Au găsit noi tehnologii. Au găsit 
reminiscențe ale unor rase străvechi și s-au repezit la ele precum puii 
de bull-terrier la un os vechi. 

Au găsit sori artificiali. 

Cândva, demult, în spaţiul din imediata apropiere a Sectorului 
Kefahuchi, se descoperise că în roiul de stele numit Golful Radio sorii 


artificiali erau mai numeroși decât cei naturali. Unii fuseseră aduși 
acolo de prin alte părți; alții fuseseră creați in situ. Planete fuseseră 
poziționate în jurul lor pe orbite nenaturale astfel încât să se obțină o 
vizibilitate maximă a Sectorului. Erau protejate contra radiaţiilor de 
câmpuri magnetice curbate sălbatic și de atmosfere înalte, între 
planete, în furtuna de lumină, luni solitare își croiau drumul în orbite 
fantastic de complexe. 

Acestea erau mai degrabă faruri călăuzitoare decât sisteme stelare, 
mai degrabă laboratoare decât faruri şi mai degrabă experimente 
decât laboratoare: enormi detectori destinați să reacționeze la forțele 
inimaginabile care se revărsau din singularitatea nestăpânită și 
ipotetică din centrul Sectorului. 

Acest obiect avea o energie extraordinar de mare. Era înconjurat 
de nori de gaze fierbinți cu o temperatură de până la 50.000 grade 
Kelvin. Scotea jeturi și spume de materie și barionică și nebarionică. 
Efectele lui gravitaționale puteau fi detectate, fie și slab, până în 
Nucleu. Era, după cum s-a exprimat un comentator: „un loc deja vechi 
pe când începuseră să ardă primii quasari mari în întunericul 
inimaginabil al universului timpuriu”. Indiferent ce era, transformase 
Sectorul din jur într-o zonă de găuri negre, imense acceleratoare 
naturale și tot soiul de resturi — un borş din spaţiu, timp, și orizonturi 
de evenimente posibile; un ocean imprevizibil de energie radiantă și 
de lumină intensă. Acolo se putea întâmpla orice, legile naturale, în 
măsura în care ar fi existat aşa ceva, fiind suspendate. 

Niciuna dintre rasele antice nu reușise să pătrundă Sectorul și să se 
întoarcă cu informaţii. Fiecare își făcuse încercarea. Când au apărut și 
oamenii, marginea Sectorului era plină de obiecte și artefacte vechi de 
până la șaizeci și cinci de milioane de ani, unele dintre ele fiind urme 
evidente ale unor culturi mult mai stranii sau mai inteligente decât 
orice ai fi putut vedea azi. Toate veniseră cu teorii noi, geometrii noi, 
nave noi, metode noi. În fiecare zi se lansau în foc şi se transformau în 
cenuși. 

Oamenii s-au lansat din locuri precum Linia Roșie. 


Oricine ar fi fost cel care construise Linia Roşie și soarele ei actinic 
și turbat, nu era nici pe departe om. În plus avea o mișcare orbitală 
specifică, destinată să menţină artefactul de la polul sud orientat spre 
o locație din profunzimea Sectorului Kefahuchi, și care imprima 
ritmuri dezgustătoare şi nestatornice. Pe Linia Roșie, primăvara venea 
de două ori în cinci ani iar în următorii douăzeci venea o singură dată 
dar pentru un an întreg; apoi din două în două zile. Atunci când 
venea, avea culoarea și calitatea neonului ieftin. Jungle radio pline de 


vapori şi deșerturi albăstrui decapate de raze ultraviolete făceau 
imposibilă abordarea directă de către ființele umane deși ca o 
metaforă aproximativă a explorării Golfului Radio însuși, curajoșii, 
nenorocoșii și dislexicii morali continuau să se răspândească în valuri 
grăbite de emigrări neplanificate. Să caute ce? Nu știa nimeni... Se 
pierdeau cu repeziciune în negurile ruinelor fetide. Cei care se 
întorceau își schimonoseau fețele în încercarea de examinare a ceea ce 
găsiseră, umblau o săptămână sau două prin barurile de pe Motel 
Splendido lăudându-se că s-au întors apoi mureau de boli de nedescris, 
în buna tradiție entrada, a deschiderilor. 

Seria Mau își consultă hărțile ei virtuale.. Artefactul de la Polul 
Sud nu poate fi analizat, pare să fie mai degrabă un receptor decât un 
emiţător. Deși se poate spune că pe Linia Roșie există 'zi' și 'noapte, 
apariția lor nu poate fi determinată”. Acesta era locul care se întindea 
sub ea, atât de ambiguu și neumblat încât era o bucurie să-l priveşti. 
Pe undeva, asemănător destinului ei. Deschise o linie de comunicație. 

— Billy Anker, am venit să te văd. 

O voce fragmentată, estompată, deformată de electricitatea statică, 
răspunse cu întârziere: 

— Vrei să cobori? 

Seria Mau, instantaneu iritată, trase de timp: 

— Am să trimit un spectru. 

Billy Anker avea o față slabă, nerasă, iar părul negru era dat spre 
spate într-o coadă ca de cal. Vârsta lui era incertă. Pielea era închisă 
de lumina a mii de sori. Ochii erau gri-verzui, adânciți în orbite. Nu 
comunicau nimic. Dacă te plăcea, ochii lui te studiau un timp, 
privirea-i devenind adesea amuzată și caldă; dacă nu te plăcea, 
privirea îi aluneca în altă parte. Billy Anker se bucura să se afle acolo 
în Golf. Unii ziceau că s-ar fi născut acolo dar ce ştiau ei, entradistas, 
prospectori, drogați aflați într-o permanentă căutare și ale căror voci 
slabe, alterate de whisky-ul Carmody condimentat cu ribozomii 
liliecilor locali, nu spuneau altceva decât propria lor legendă 
înfrumusețată. El nu avea nici un fel de înțelegere față de cei ce nu 
simțeau asemeni lui. Sau care nici măcar nu simțeau ceva. „Suntem 
aici să vedem -— spunea el — și să ne minunăm. De puţin timp. Priveşte 
asta. Da, aia, o vezi? Uite!” 

Era un bărbat mic de statură, slab, activ, piele și tendoane, egoist, 
care purta tot timpul partea inferioară a unui costum de pilot antic, 
două haine de piele şi o eșarfă roșu cu verde cu un nod bizar. Își 
pierduse două degete de la o mână într-o aterizare proastă pe Sigma 
Terminus, la marginea discului de acreţie a celebrei găuri negre 
numită Radio RX-I, în apropierea căreia se afla intrarea într-o gaură de 
vierme artificială care, credea el la vremea aceea, era orientată în 
aceeași direcție cu Artefactul de la Polul Sud de pe Linia Roșie. Nu-și 


pusese alte degete în loc. 

Când spectrul Seriei Mau apăru la picioarele lui, o studie câteva 
clipe apoi întrebă: 

— Cum arăţi în realitate? 

— Nu mare lucru, sunt o navă K. 

— Da, zise Billy Anker după ce-și consultă sistemele. Așa este. Dar 
cum ai reușit? 

— Nu-i treaba ta, Billy Anker. 

— Nu-i cazul să fii atât de secretoasă. Ce mai e nou prin univers? 
Ce-ai văzut tu și eu nu? 

Seria Mau era amuzată. 

— Asta vrei tu să știi când stai în vechitura asta de rahat cu o 
mână în mănușă? — râse ea privind prin încăperea lui Billy Anker. Am 
văzut o mulțime cu toate că n-am fost niciodată în Nucleu - și-i spuse 
câte ceva despre ce văzuse. 

— Impresionant, recunoscu el în timp ce se legăna în scaun. Nava 
asta a ta... Poate pătrunde adânc. Înţelegi ce vreau să spun, nu? Am 
auzit că o navă ca asta poate ajunge aproape oriunde. Te-ai gândit 
vreodată la Sectorul Kefahuchi? Te-ai gândit vreodată să te duci 
acolo? 

— Când am să mă satur de viaţa asta. 

Au râs amândoi, iar Billy a continuat: 

— Trebuie să plecăm odată de pe Plaja asta. Cu toţii. Să ne 
maturizăm. Să lăsăm Plaja și să ne aruncăm în spațiu... 

— ... pentru ce altceva trăim, nu? îi luă Seria Mau vorba din gură. 
Asta voiai să spui, nu? Am auzit-o spusă de mii de bărbaţi ca tine. Și 
ştii ce, Billy Anker? 

—Ce? 

— Toți aveau haine mai bune ca ale tale. 

EI se holbă surprins. 

— Nu ești doar o navă K, tu ești Pisica Albă. Eşti fata care-a furat 
Pisica Albă... 

A fost rândul ei să fie surprinsă că el și-a dat seama atât de repede, 
dar el zâmbi și o întrebă: 

— Și ce pot face pentru tine? 

Seria Mau își întoarse privirea. Nu-i plăcea că un tip de pe un jaf 
de planetă din Golful Radio, în drum spre nicăieri, înțelesese atât de 
repede situaţia ei plus că nici măcar în postura de spectru nu reușea să 
facă faţă privirilor lui. 

Înţelegea, și fără ajutorul monitorilor, trupurile și limbajul lor. 
Asta era o parte a problemei iar când a văzut ochii lui Billy Anker s-a 
bucurat că nu avea și ea ochi sensibili și irezistibili. 

— Croitorul m-a trimis aici. 

Faţa slabă a lui Billy Anker păru să iasă din amorțeală. 


— Ai cumpărat pachetul Doctorului Haends. Acum înțeleg. Tu ești 
persoana care l-a cumpărat de la Unchiul Zip. Fir-ar! 
Seria Mau întrerupse legătura. 


— Ei, e drăguţ, zise clona. 

— Asta a fost o transmisie personală, îi tăie vorba Seria Mau. Iar 
vrei să ajungi în vid? 

— L-ai văzut mâna? Uaau! 

— Ştii că pot s-o fac dacă vrei. „E prea ager acest Billy Anker” își 
spuse Seria Mau în gând, apoi continuă cu voce tare: chiar ţi-a plăcut 
mâna aia? Cred că exagerează. 

Clona râse cu sarcasm. 

— Ce poate ști cineva care trăiește-ntr-un container? 

De când Seria Mau se răzgândise și nu o mai lăsase pe Șilițul lui 
Perkins, clona, pe care o chema Mona sau Moehne sau ceva de genul 
asta, trăia într-o stare de tulburare, cu stări schimbătoare de la o zi la 
alta. Când se simţea bine, simțea că întreaga ei viață urmează să se 
schimbe fundamental. Fustele ei erau mai roz și mai scurte. Își cânta 
toată ziua, pe ritmuri de plajă marină precum „Zarul ionic” sau „Lasă 
graba” ori ritmurile alea vechi și fantastice care fuseseră la modă în 
Nucleu. Când era deprimată stătea toată ziulica într-un colț mușcându- 
şi unghiile sau uitându-se la vreo hologramă porno și masturbându-se. 
Monitorii o venerau şi aveau grijă de ea într-un mod exagerat pe care 
Seria Mau nu-l îngăduise niciodată. Îi lăsa să o îmbrace în haine cu 
care fetele Unchiului Zip s-ar fi dus la o nuntă; sau să-i decoreze 
camera cu oglinzi la standardele astronomiei optice. Pentru monitori 
era foarte important și să o vadă mâncând bine. lar ea era destul de 
isteață să le înțeleagă nevoile și să se joace cu ei. Când busola 
dispoziţiei arăta nordul, îi avea pe toţi la degetul ei mic. Îi punea să-i 
pregătească mâncare de-a lui Elvis și bluze din lurex care-i săltau sânii 
şi dădeau în vileag sfârcurile. I-a pus să-i schimbe lățimea pelvisului 
printr-o operație estetică rapidă. „Aşa cum vrei tu, dragă”, au răspuns. 
„Cum crezi tu că-ți este de trebuință”. Ar fi făcut orice ca s-o 
înveselească. Ar fi făcut orice numai să o ţină departe de capotul cu 
pete de mâncare. Au încurajat-o chiar și să fumeze tutun, ceea ce era 
de-a dreptul ilegal de douăzeci și șapte de ani. 

— N-am tras cu urechea. 

— De-acum înainte să nu te mai apropii de banda asta, a avertizat- 
o Seria Mau. Și fă ceva cu părul ăla. 

Zece minute mai târziu își trimitea spectrul din nou, jos. Înapoi la 
Billy Anker. 

— E plin de interferenţe pe-aici, zise el cu înţelepciune. Probabil că 


de-asta te-am pierdut. 

— Poate. 

Indiferent ce făcuse cândva Billy Anker, oricare-ar fi fost motivul 
pentru care era celebru, acum nu făcea cine știe ce. Trăia în nava lui, 
Sabia Karaoke, navă despre care Seria Mau credea că nu va mai pleca 
vreodată de pe Linia Roșie. Vegetația de neon, de un albastru spălăcit, 
viguroasă, crescuse peste lungimea sa normală (de aproximativ opt 
sute de metri) ca o iederă radioactivă pe o coloană striată de piatră. 
Sabia Karaoke era făcută din metale extraterestre și era plină de 
cicatricile a douăzeci de mii de ani de utilizare și a zece ani de ploi pe 
Linia Roșie. Puteai doar să încerci să ghicești câte ceva despre istoria ei 
dinainte de a fi găsită de Billy. Înăuntru, chestii terestre uzuale erau 
conectate la comenzile originale. Pachete de tuburi, fascicole de fire, 
afișoare TV vechi de patru sute de ani și pline de praf. Asta nu era 
tehnică tip K. Erau la fel de demodate ca și părțile mașinii dar în nici 
un caz de prost gust sau de dorit. În plus, la bordul navei Sabia 
Karaoke nu existau monitori. Dacă doreai să se facă ceva, trebuia să 
faci cu propriile mâini. Billy Anker nu avea încredere în monitori dar 
nici nu ar fi spus de ce. Stătea pe ceva ce părea să fie un vechi scaun 
de pilot de navă de luptă, cu o mulțime de tuburi cu lichide colorate și 
fire care intrau în el și o cască pe care Billy și-o putea pune pe cap 
oricând ar fi avut chef. 

Urmărea cu privirea spectrul Seriei Mau cum dădea târcoale prin 
resturile de la picioarele lui. 

— La vremea lui, jaful ăsta m-a dus în câteva locuri stranii. 

— Te cred... 

— Ei, e destul de bună, așa e. 

— Billy Anker, am venit să-ți spun că pachetul de programe al Dr. 
Haends nu funcționează. 

În prima clipă, Billy păru surprins apoi reveni la starea iniţială. O 
expresie şireată apăru pe faţa lui. 

— Și vrei banii înapoi — ghici el — ei bine, nu sunt cunoscut... 

— .. ca un tip care dă banii înapoi. Știu. Fii atent, asta nu-i... 

— Asta e metoda, puişor. Billy Anker dădu din umeri cu tristeţe 
dar și așa, figura lui era destul de liniștitoare. Ce-aș putea să mai zic? 

— Poţi să taci şi să asculți. Măcar acum. Ăsta-i motivul pentru care 
eşti singur, aici, printre lucrurile astea vechi, pentru că nu asculți 
niciodată, pe nimeni. Nu am venit aici ca să-mi iau banii înapoi. Dacă 
voiam așa ceva, îi luam de la Unchiul Zip. Numai că n-am încredere în 
el. 

— Corect, recunoscu Billy Anker. Și atunci ce vrei? 

— Vreau să-mi spui de unde-l ai. Pachetul. 

Billy Anker cântări atent spusele Seriei Mau. 

— Asta-i ceva neobișnuit. 


— Și pachetul este deosebit. 

Se priviră drept în ochi. Billy Anker bătu ușor cu degetele de la 
mâna bună pe brațul scaunului lui de pilot. Drept urmare, ecranele din 
fața lui se luminară și începură să prezinte planete. Erau mari. Veneau 
repede către privitor, umflându-se și înflorind ca niște entități vii, 
aruncându-se apoi în stânga și în dreapta înainte de a dispărea. Erau 
învelite cu straturi de nori învolburaţi, de culoare purpurie, verde, 
maro murdar și galben. 

— Astea-s imagini pe care le-am luat în goană, preciză Billy Anker, 
imediat după ce au fost descoperite. Vezi cât de complexă este? Iar cei 
care-au construit-o n-aveau nici măcar un soare cu care să lucreze. Au 
cărat o pitică brună până la locul unde aveau nevoie și au aprins-o ca 
pe o torță. 

Știau cum să facă asta şi așa a apărut o stea care nu-și găsește locul 
în niciuna dintre secvențele pe care le știm noi. Apoi au adus giganții 
ăştia opt, de gaz, împreună cu alte șaizeci de obiecte planetare mai 
mici și au injectat Linia Roșie în cel mai complex culoar gravitațional 
artificial pe care l-a văzut cineva vreodată. Un fel de oscilație 
rezonantă a făcut restul. Tipii ăștia nu au fost amatori. Numai 
operaţiunea asta trebuie să le fi luat un milion de ani. De ce ai începe 
un proiect ca ăsta și nu l-ai termina?” 

— Billy Anker, nu mă interesează. 

— Ei, aşa, să nu te plictisești și să te mai gândești și la altele. Și 
mai e ceva: dacă poți face toate astea și poți mobiliza energia psihică 
necesară doar ca să construiești un fel de instrument, oare cât de al 
naibii de important este ceea ce cauţi? Te-ai întrebat vreodată? De ce 
ființele alea și-au bătut capul să-si petreacă timpul așa?” 

— Billy... 

— În orice caz, ca urmare a acestor acţiuni precum și a altora din 
cursul istoriei lui, sistemul ăsta e un coșmar de particule. Interferenţa, 
după cum arată și hărțile virtuale, este la ea acasă, e ceva obișnuit. 
Probabil că de asta s-a și întrerupt legătura noastră de mai înainte... 
înţelegi? Mie mi-a părut rău pentru că îmi plăcea în mod deosebit. 

Închise ecranele şi privi în jos la spectrul Seriei Mau. 

— Povesteşte-mi cum ai furat Pisica Albă. 


Cabina de comandă a Sabiei Karaoke mirosea a praf fierbinte. 
Monitoarele scoteau câte un ticăit şi se răceau sau porneau singure, 
brusc, la întâmplare. (Ele prezentau suprafața Liniei Roșii, o terasă 
erodată aici, o structură ruinată colo, nimic deosebit între cele două; 
reveneau constant la Artefactul Polului Sud care abia de se putea zări în 
ceața radioactivă.) O lumină intermitentă traversa pereţii încăperii pe 


care se vedeau hieroglife originale, asemănătoare cu ale civilizațiilor 
antice de pe Pământ. Billy Anker își masa, absent, mâna dreaptă ca și 
cum ar fi vrut să ușureze durerea degetelor care-i lipseau. Seria Mau 
ştia că trebuie să dea ceva în schimbul a ceea ce dorea să obțină așa că 
păstră câteva momente de tăcere înainte de a vorbi iar: 

— Nu eu. Matematicile au furat-o. 

Billy Anker râse neîncrezător. 

— Matematicile au furat-o? Cum adică? 

— Nu ştiu. De unde să știu? M-au adormit. Pot face asta. Când m- 
am trezit eram la o mie de lumini depărtare de orice și priveam în jos, 
la halou. Se trezise din obișnuitele vise tulburătoare - cu toate că pe 
vremea aia nu apăruse încă omul cu joben și frac — și a descoperit că 
se afla... nicăieri. Amintirea acelei clipe o făcu să tremure în 
container. „Eram în spațiu. Până atunci nu mai fusesem niciodată în 
spaţiu. Habar-n-ai. Nu ştii nimic.” Ea își amintea dezorientarea, 
ruptura, sentimentul de panică fără nici o legătură cu situaţia ei. „Ştii, 
cred că matematicile încercau să-mi arate ceva.” 

Billy Anker zâmbi. 

— Deci nava te-a furat pe tine nu invers, rosti el mai mult pentru 
sine. 

— Cred că da, admise ea, dar m-am bucurat că fusesem furată. Mă 
săturasem până peste poate de EMC. Toate acțiunile alea „polițienești” 
din Zonele de Comerţ Liber! Mă săturasem de politica de pe Pământ. 
Dar mai ales mă săturasem de mine... Ultimele cuvinte îl 
determinaseră pe Billy Anker să o privească cu interes sporit, aşa că ea 
se opri. „M-am săturat de multe alte lucruri care nu te interesează pe 
tine.” Se chinuia să formuleze ceva. „Totuși, dacă nava m-a furat, nu a 
avut nici un plan. Atârna acolo. Atârna acolo în spaţiu de ore întregi. 
După ce m-am liniștit, am dus-o înapoi în halou și am zăcut acolo luni 
de zile. Atunci am lăsat totul în urmă. Atunci mi-am făcut și eu 
planurile mele.” 

— Ai devenit un hoinar solitar, comentă Billy Anker. 

— Așa se spune? 

— Faci jocul celui care plăteşte. 

— Aha, și asta mă deosebește atât de mult de voi toţi! Fiecare 
trebuie să își asigure traiul, Billy Anker. 

— EMC te vrea înapoi. Din punctul lor de vedere, ești proprietatea 
lor. 

Acum a fost rândul Seriei Mau Genlicher să râdă. 

— Mai întâi trebuie să mă prindă. 

— Cât de aproape sunt ei de tine? — întrebă Billy Anker. „Atât” — și 
sublinie vorba apropiind două dintre degetele mâinii bune. „Când ai 
ajuns aici, sistemele mele au aruncat o privire la carcasa ta. Ai fost 
implicată nu de mult într-un schimb de focuri. Carcasa ta are 


impurități de la un dispozitiv cu raze X foarte puternic.” 

— N-a fost nici un „schimb de focuri”, eu am fost singura care a 
tras.” Rânji. „S-au dezintegrat în optzeci de nanosecunde”, pretinse ea 
sperând că așa și fusese. 

El ridică din umeri să arate că, deși impresionat, nu se lăsa 
îndepărtat de la problema în discuţie. 

— Dar ei cine erau? Sunt pe urmele tale, copilă. 

— Ce știi tu? 

— Problema nu e ce știu eu. Problema e ce știi tu, ce încerci să 
negi. Se vede pe tine. În felul de a vorbi. 

— Ce știi tu, Billy Anker? 

El ridică iar din umeri. 

— Nimeni nu poate prinde Pisica Albă! ţipă ea la el. 

În acel moment clona Mona ieși dintre hieroglifele de pe peretele 
camerei de comandă a lui Billy Anker. Spectrul ei, o versiune mai 
mică și mai ieftină a ei, clipea ca un neon de proastă calitate. Purta 
pantofi „trage-mi-o”, roşii şi cu tocuri de 13 cm, o rochie scurtă, 
mulată, din latex verde pastel și un bolero din lână de angora roz. 
Părul ei era legat în șuviţe, cu panglici asortate la culoare. 

— Oh, salut, scuze, cred că am apăsat din greşeală pe altceva. 

Billy Anker părea iritat. 

— Copilă, să fii mai atentă - o sfătui el. 

Ea îi aruncă o privire din cap până în picioare, nepăsătoare apoi îl 
ignoră cu totul. 

— Încercam să găsesc nişte muzică, se adresă ea către Seria Mau. 

— leşi de aici. 

— Nu pot. Nu știu cum - se plânse clona. 

— Daca nu-ţi aminteşti ce s-a întâmplat cu prietenii tăi, pot să-ți 
arăt toate imaginile. 

Câteva clipe clona rămase acolo, în picioare, mușcându-și unghiile. 
Pe figura ei, furia lupta cu disperarea, apoi lacrimile au început să-i 
curgă pe obraji, strânse din umeri și dispăru încet într-un fum 
maroniu. Cu toate că se întreba ce se ascundea în spatele acestei 
situaţii, Billy Anker urmărise scena cu o lipsă de interes bine calculată. 
După un minut se adresă către Seria Mau Genlicher: 

— Ai schimbat numele navei. Aș fi interesat să aflu de ce. 

— Nu ştiu. De ce-ai face aşa ceva? Stăteam acolo, atârnaţi în 
întuneric, nava, Matematicile și eu. Nu exista nimic care să ne ajute să 
ne orientăm cu excepţia Sectorului — firav, depărtat, clipind ca un ochi 
bolnav. Dintr-odată mi-am amintit legenda căpitanilor primelor nave 
spaţiale care, cu sute de ani în urmă, au utilizat transformările Tate- 
Kearney pentru a-şi găsi drumul de la o stea la alta. Cum vedeau 
uneori, în nopțile lor lungi de veghe, în hologramele pentru navigaţie, 
imaginea fantomatică a lui Brian Tate însuși, rostogolindu-se prin vid, pe 


umăr cu pisica lui cea albă. Ăsta a fost momentul când am ales 
numele. 

Billy Anker o fixa cu privirea. 

— Iisuse... 

Seria Mau își trimise spectrul pe brațul scaunului lui și-l privi drept 
în ochi: 

— Ai de gând să-mi spui de unde ai pachetul de programe al Dr. 
Heands? 


Înainte ca el să poată răspunde ceva, ea a fost chemată urgent de 
pe Sabia Karaoke şi dusă înapoi pe Pisica Albă. Alarme soft persistente 
umpleau nava. Pe la colțuri, monitorii își frângeau mâinile. 

— Se întâmplă ceva pe aici, o informară matematicile. 

Seria Mau reveni neliniștită în volumele restrânse ale containerului 
ei. Mădularele pe care le mai avea tremurau nervos. 

— De ce-mi spui mie? 

Matematicile prezentară diagrama unui eveniment vechi de cinci 
sau șase sute de nanosecunde. Arăta asemeni unor degete cenușii, 
temătoare, înnodându-se și deznodându-se pe fondul luminii spectrale. 
„De ce seamănă întotdeauna cu sexul?” se plânse Seria Mau. 
Matematicile, ezitând asupra modului de a răspunde, rămaseră tăcute. 
„Alege un regim nou” ordonă Seria Mau cu un ton iritat. Matematicile 
au ales un regim nou. Apoi altul. Apoi un al treilea. Era ca atunci când 
încerci ochelari colorați până ce poţi alege ce vrei. Imaginea clipea și 
se schimba asemeni anticelor fotografii de vacanţă într-un proiector de 
diapozitive. În cele din urmă ajunse să basculeze între două stări. Dacă 
ştiai exact cum să priveşti în intervalul dintre ele, puteai desluși, 
asemeni reacțiilor slabe, stafia unui eveniment. Două semnale 
îndepărtate, scufundate într-o ceață de gaz fierbinte și resturi de 
asteroizi, ceva care s-a mișcat scurt și a revenit la nemișcare. 
Nanosecundele s-au derulat în continuare dar nu s-a mai întâmplat 
nimic. 

— Vezi, aici e ceva. 

— Asta-i un sistem în care cu greu se poate observa ceva. Hărțile 
virtuale sunt clare în privinţa asta... și Billy Anker spune că... 

— Apreciez acest lucru. Dar ești de acord că acolo este ceva? 
insistară matematicile. 

— Da, este ceva acolo — admise Seria Mau - dar nu se poate să fie 
ei. Salva ar fi topit și o planetă. 

Ea se gândi o clipă. 

— O s-o ignorăm, concluzionă Seria Mau după o clipă de gândire. 

— Mă tem că nu putem face asta — îi spuseră matematicile. „Aici se 


întâmplă ceva și nu știm ce. Ei s-au furișat, ca și noi, chiar atunci când 
a izbucnit artileria. Presupunem că e din vina lor. 

Seria Mau se zvârcoli în containerul ei. 

— Cum ai putut lăsa să se întâmple asta! zbieră ea. „Puteam să-i 
facem gaz în optzeci de nanosecunde!” 

Matematicile au sedat-o în timp ce vorbea. Ea s-a auzit pierzându- 
se-ncet, ca o ilustrare a relativității generale. Apoi visă că era din nou 
în grădină, cu o lună înainte de prima aniversare a morții mamei ei. 
Domnea o primăvară umedă, cu narcise galbene de pe Pământ în 
straturile de sub tufele de laur, un cer albastru deschis, ca pe Pământ, 
printre norii albi din înalt. Casa, deschizându-şi cu greu ușile și 
obloanele după o iarnă lungă, i-a expirat pe toţi trei, ca un bătrân. 
Fratele ei găsea un melc. Se apleca și-l înțepa cu un beţișor. Apoi îl lua 
de jos și alerga de jur împrejurul casei strigând „Yoiy yoiy yoiy.” Seria 
Mau, care avea nouă ani, era îmbrăcată îngrijit cu haina ei roșie din 
lână, nu se uita la el și nici nu râdea. Toată iarna visase un cal, un cal 
alb care pășea atât de delicat! Nu știa de unde venise dar mergea după 
ea oriunde s-ar fi dus, atingând-o cu botul lui catifelat. 

Zâmbind trist, tatăl îi privea jucându-se. 

— Ce doriţi? îi întrebă el. 

— Eu vreau melcul ăsta! striga fratele. Căzu și se lovi la picioare. 
„Yoiy yoiy.” 

Tatăl râse. 

— Dar tu, Seria Mau? Poţi avea orice îți doreşti! 

Stătuse singur toată iarna, jucând șah în camera lui rece de la etaj, 
cu mâinile în mănuși fără degete. Plângea de fiecare dată la ora 
prânzului când o vedea pe Seria Mau cum aducea mâncarea. Nu voia 
să o lase să plece din cameră. Îşi punea mâinile pe umerii ei și o obliga 
să se uite în ochii lui răniți. Ea nu voia să se întâmple asta în fiecare zi 
din viaţa ei. Ea nu voia lacrimile lui; nu voia nici grădina lui, cu 
peticele ei de cenușă și mirosul de pagubă printre mesteceni. Totuși, 
în clipa în care se gândea așa, ea chiar îl dorea. 

Ea îl iubea. Și îl iubea și pe fratele ei. Cu toate acestea, dorea să 
fugă departe, foarte departe de amândoi şi să navigheze pe râul Perla 
Nouă. 

Dorea să se ducă drept în sus într-un spațiu numai al ei, ținându-se 
de coama unui cal mare și alb a cărui respiraţie delicată să miroasă a 
migdale şi vanilie. 

— Vreau să nu mai fiu obligată să fiu „mama”, spuse Seria Mau. 

Faţa tatălui ei căzu. Se întoarse. Ea se trezi stând în ploaie, în fața 
vitrinei unui magazin retro. 

În spatele sticlei aburite erau expuse sute de lucruri mici. Fiecare 
dintre ele era un fals. Dinţi falși, nasuri false, buze rubinii false, păr 
fals, ochelari cu raze X care nu funcționaseră niciodată. Lucruri vechi, 


stricate, făcute din tinichea sau plastic, al căror unic scop era să 
devină altceva în clipa în care le luai în mână. Un caleidoscop care îţi 
înnegrea ochii. Jocuri de puzzle care, odată desfăcute în bucăţi, nu 
mai puteau fi niciodată puse la loc. Cutii cu fund fals care râdeau când 
le atingeai. Instrumente muzicale care se bășeau când suflai în ele. 
Totul era fals. Era o paradigmă a lipsei de siguranţă. În mijlocul lor, la 
loc de cinste, zăcea cutia cadou a Unchiului Zip, cu panglica de satin 
verde şi șase trandafiri cu tulpină lungă. Ploaia se oprise. Capacul 
cutiei se ridică de la sine. Un substrat nanotehnologic ca o spumă albă 
ieşi din ea și începu să umple vitrina magazinului, clopoței de 
orologiu răsunau ușor și vocea unei femei șoptea „Dr. Haends? Dr. 
Haends, vă rog. Dr. Haends, la chirurgie!” 

În acest moment se auzi o bătaie ușoară dar hotărâtă dinspre 
interiorul sticlei. Spuma se limpezi dezvăluind vitrina în care nu se 
mai afla decât un obiect. Pe un fundal de satin alb cu volănașe stătea 
o bucată de carton alb, tare, pe care era reprodus desenul neterminat 
dar plin de viață al unui bărbat cu joben și frac, surprins în timp ce se 
pregătea să aprindă o ţigară turcească ovală. Își expusese manşetele cu 
o mișcare uşoară. Bătuse ţigara pe dosul mâinii lui albe și lungi. 
Încremenit în acel moment, etala un maxim de potenţial elegant. 
Sprâncenele lui negre formau arcuri ironice. „Cine știe ce urmează?” 
părea să întrebe el. Ţigara avea să dispară. Sau magicianul. Avea să-și 
dea jobenul pe spate cu capătul bastonului său din abanos și să 
dispară încet în timp ce Sectorul Kefahuchi se strecura în vitrină 
ocupând golul lăsat de magician pe fundalul de satin alb, ca un colier 
ieftin de pe timpul Reginei Victoria, lumina străzii sclipea fulgerător 
pe albul unuia dintre incisivii lui albi și totul dispărea. 

Sub această imagine, cu litere îngroșate, artistic desenate, cineva 
imprimase cuvintele: 


DR. HAENDS, CHIRURG TRANSCEDENTAL 
Apare de două ori pe noapte. 


Seria Mau se trezi nedumerită şi descoperi containerul inundat cu 
hormoni benigni. Matematicile se răzgândiseră. 

— Cred că suntem singuri — spuseră ele şi se retraseră înainte ca 
Seria Mau să mai poată comenta ceva. Drept urmare, Seria Mau a 
cerut activarea ecranelor relevante și le-a acordat toată atenţia. 

— Acum nu mai sunt atât de sigură — zise ea. 

Tăcere. 

Apoi, se deschise o linie de comunicare cu planeta de dedesubt. 

— Hei, ce s-a întâmplat? - dorea Billy Anker să știe. Vorbeai cu 
mine și ai dispărut pe neașteptate. 

— Interferenţa! îi răspunse Seria Mau cu glas vesel. 


— Bine, nu-mi trebuie favoruri - mormăi el. Tu vrei să știi 
povestea acestui pachet și poate că te voi ajuta, dar mai întâi trebuie 
să faci ceva pentru mine. 

Seria Mau râse. 

— Nimeni nu te poate ajuta cu stilul tău vestimentar, Billy Anker. 
Vreau să știi asta de la-nceput. 

De data asta Billy Anker a fost cel care a întrerupt legătura. 

Ea își trimise spectrul jos: 

— Haide, a fost o glumă. Ce vrei de la mine, ce să fac? 

Se vedea cum își calcă pe inimă. Se putea vedea că avea și el 
motivele lui să capteze atenţia lui Seria Mau. 

— Voiam să vii cu mine să vezi niște chestii de pe Linia Roșie, 
asta-i tot. Ea fu impresionată până când vocea lui atinse acea notă pe 
care o mai recunoscuse odată. „Nimic special. Sau dacă vrei, la fel de 
special ca tot ceea ce ştim aici, la frontieră...” 

— Să mergem deci — îl întrerupse ea — dacă mai mergem. 

În cele din urmă au fost nevoiţi să renunţe la discuţie pentru că 
începuseră să sune alarmele. 

Monitorii zburau prin jur. Pisica Albă se pregătea cu repeziciune 
maximă. Ceasurile ei de luptă, resetate la zero, începură să 
cronometreze în femtosecunde, ultima oprire înainte de timpul real, 
incognoscibil, al universului. Produsele de fuziune erau împărțite între 
motoare și artilerie. Ca o măsură de precauţie, scintila aleatoriu la 
întâmplare în interiorul și în afara fluxului reversibil de energie. 
Văzând acest comportament, Seria Mau înţelese că se aflau într-o 
situație de urgenţă. 

— Ce-i? întrebă ea, imperativ, matematicile. 

— Priveşte, o sfătuiră acestea și începură să mărească numărul 
conexiunilor dintre Seria Mau și Pisica Albă până când, în aspectele 
importante, Seria Mau deveni totuna cu nava. Exista în timpul navei. 
Avea conștiința navei. Ratele de procesare a datelor crescură 
vertiginos, cu mai multe ordine de magnitudine, față de neînsemnații 
patruzeci de biți pe secundă umani. Sistemul ei de simțuri, adaptat 
pentru paisprezece dimensiuni, răspundea cu ecouri rezultate din 
auto-replicare, ca o catedrală construită în spațiul mental. Acum Seria 
Mau era vie, exista, într-un fel, într-un loc și la o viteză care ar fi 
mistuit-o dacă ar fi durat mai mult de un minut și jumătate. Ca o 
măsură de precauţie, matematicile irigau deja lichidul proteic din 
container cu endorfine, inhibitori de adrenalină și hormoni răciți care, 
operând la viteze biologice, aveau să-și facă efectul numai după 
terminarea întâlnirii. 

— Am avut dreptate — spuseră matematicile. Vezi? Acolo! 

— Văd. Îi văd pe mizerabili! 

Era EMC. Nu era nevoie de nici o diagramă de semnături sau de 


vreo hartă digitală. Îi cunoştea. Le cunoștea formele. Le cunoștea până 
şi numele. Un stol de nave K - comunicatoare sunând strident de trafic 
fals, ţinte false împrăștiindu-se în mai multe dimensiuni — apăruseră în 
salturi pe culoarul gravitațional al Liniei Roșii de-a lungul unei 
traiectorii gândite să minimizeze orice tentativă de anticipare. 
Alternativele pozițiilor anticipate apăreau în sistemul de senzori ai 
Pisicii Albe asemeni unor lumini de neon pe fundalul nopţii din halou, 
una dintr-alta, una în prelungirea alteia. Anvelopa lui Krishna Moire în 
misiune militară la distanță mare de New Venusport, cuprindea pe 
Norma Shirike, Kris Rhamion, Sharmon Kier şi Marino Shirike, grup 
condus de Krishna Moire însăşi. Veneau cu matematicile interconectate 
ceea ce avea ca efect schimbarea permanentă a pozițiilor într-un fel de 
coadă împletită la întâmplare... Era un truc, o manevră clasică pentru 
navele K. Dar firul central al cozii (deși 'centru” este un termen lipsit 
de sens în astfel de împrejurări) arăta ca un obiect pe care Seria Mau 
îl recunoscu, un obiect cu semnătură ciudată, jumătate Nastic, 
jumătate uman. 

În timp ce vâjâiau spre ea, Pisica albă scintila și vibra mimând 
nesiguranța și o posibilă aripă ruptă. Dispăru de pe orbită. Grupul 
observă. Se putea auzi râsul lor sarcastic. Plictisiţi, desemnară o 
fracțiune din inteligența lor să o găsească. Seria Mau simulă 
semnătura unui satelit abandonat al Liniei Roșii, L2. Nu mai avea 
nevoie de probe. Și intuiţia ei operase în paisprezece dimensiuni. 

— Știu unde se duc. 

— Și ce? spuseră matematicile. „Plecăm de aici în douăzeci și opt 
de nanosecunde.” 

— Nu. Nu pe noi. Nu pe noi ne vor. 

Au urmat o sene de străpungeri cu lumini albe în stratul atmosferic 
superior al Liniei Roşii — lovituri de artilerie, de putere medie, lansate 
în flux înainte de începerea raidului - care trosniră atrăgând atenţia 
garniturii modeste de mine și sateliți pozate de Billy Anker. Jos, pe 
suprafața supusă rafalelor de ploaie, Sabia Karaoke începea să se 
trezească la realitate, să-şi dea seama de situaţie, cu comunicatoarele 
ezitante și cu motoarele abia încălzindu-se. O rachetă cu o 
mahmureală de zece ani, intrând în sistemul de senzori al lui Seria 
Mau ca un vierme de lumină, leneș, lovit dureros. 

Prea încet! gândi ea. Prea vechi. 

Deschise o linie de comunicaţii. „Prea încet, Billy Anker!” strigă ea. 
Nici un răspuns. Panicată, lovi atât de tare braţul fotoliului de 
acceleraţie că își dislocă un deget, indexul stâng. „Cobor!” 

— E înţelept ce faci? doriră matematicile să afle. 

— Deconectează-mă, zise Seria Mau. 

Matematicile gândiră o clipă. 

— Nu. 


— Deconectaţi-mă. Suntem ceva secundar aici. Asta nu e o luptă, ci 
o razie polițienească. Au venit după Billy Anker iar el habar n-are ce 
să facă. 

Pisica Albă reapăru la 200 kilometri deasupra Liniei Roșii. 
Loviturile de artilerie explodau în jurul ei. Cineva anticipase că ea 
urma să apară acolo și atunci. „Da”, gândi Seria Mau, „deşteaptă 
treabă, lua-v-ar dracu!” Ca să răspundă cu aceeași monedă, armă o 
mină pe care o strecurase în calea grupului de nave urmăritoare. 
„Asta-i una pe care am pregătit-o mai devreme....” Grupul de nave K 
se sparse, orbit temporar și împrăștiat în mai multe direcţii. „N-o să ne 
ierte pentru asta”, spuse ea matematicilor. „Ăștia sunt nişte javre 
arogante.” Matematicile, care tocmai utilizau pauza pentru a-și 
normaliza relația cu Pisica Albă, nu avură nici un comentariu de făcut. 
Sistemul de senzori al navei intră în colaps. Toate încetiniră. „Acum, 
intră și ieși - ordonă ea - cât mai repede cu putință.” Pisica Albă 
adoptă poziția de intrare în atmosferă. Motoarele de coborâre pulsară 
şi aruncară flăcări vii. Afară, culorile spaţiului făcură loc unor nuanţe 
ciudate, unsuroase, de roşu și de verde. Seria Mau comandă fără să 
pregete dispozitivele de frânare în atmosferă rarefiată, lăsând viteza 
să-și elimine impuritățile sub formă de căldură și zgomot până când 
nava deveni o minge de foc galben mugind pe cerul nopţii. A fost o 
coborâre dură. Monitorii șiroiau pe acolo acoperindu-și fețele cu 
mâinile lor cu degete lungi și ondulându-și aripile dantelate. În 
sectorul uman, clona Mona, care privea afară printr-un hublou, cum 
stătea nava în bot, vomita energic. 

Sparseră baza norilor și se opriră la 500 de metri înălțime. Găsiră 
Sabia Karaoke chiar sub ei. „Nu-mi vine să cred”, zise Seria Mau. 
Bătrâna navă se ridicase din noroi cam un metru și se întorcea nesigur 
încoace și încolo, oscilând ca acul unei busole ieftine. O torță de 
fuziune ardea în partea din spate, dând foc la vegetația din jur și 
generând picături de vapori radioactivi. După douăzeci de secunde, 
cala ei căzu pe neașteptate și întreaga navă se prăbușşi la pământ cu un 
geamăt, rupându-se în două cam la o sută de metri în fața motorului. 
„lisuse Hristoase”, șopti Seria Mau. „Aterizează!” 

Matematicile spuseră că nu voiau să se implice. 

— Aterizează! Nu-l las aici. 

— Nu-l lași aici, nu-i așa? strigă clona Mona din sectorul uman. 

— Sunteţi surde?” zise Seria Mau. 

— Pur şi simplu nu vreau să trec peste tine. 

— Taci! 


Grupul Krishna Moire, înțelegând ce se întâmplase, se răsuci și-și 
făcu vânt direct în orbita de parcare cu un soi de fanfaronadă stupidă, 
aşa cum băieţii-nălucă din cultivarurile de unică folosință ocupau o 


ușă să poată scuipa, să joace jocuri de noroc și să-și curețe unghiile cu 
replici ale unor nepreţuite cuțite actoricești. Îşi putea permite să 
aştepte, între timp, pentru a evita o stagnare, Krishna Moire deschise o 
linie de comunicare către Pisica Albă. Semnase contractul cu Armata 
Terestră la o vârstă mai mică decât a Seriei Mau așa că spectrul lui, 
deși avea aproape doi metri înălțime și apărea îmbrăcat într-o 
uniformă de paradă militară incluzând cizme negre, pantaloni de 
călărie cu talia înaltă, bufanţi, prinși sub genunchi și un smoking cu 
epoleţi și două rânduri de nasturi, de culoare gri-porumbel, făcea gură 
ca un băiețel. 

— Îl vrem pe Billy Anker! 

— Dacă treci de mine - îl „pofti” Seria Mau. 

Moire păru mai puţin sigur. 

— Nu e bine ce faci, nu e bine că ni te opui — o informă el. „Ca să 
nu mai punem la socoteală și celelalte rele pe care le-ai făcut. Dar n- 
am venit după tine, nu de data asta.” 

— Am făcut eu? Rele făcute de mine? 


Afară, exploziile mărșăluiau ferm pe toată suprafața acoperită de 
noroi, azvârlind în sus pietre şi vegetaţie. Ceilalți membri ai grupului 
de nave K, nerăbdători după așteptarea de jumătate de minut, 
intraseră în atmosferă și începură să caute la întâmplare. Seria Mau 
oftă. 

— Să te ia dracu, Moire și să-nveţi să vorbeşti. 

— Eşti în viață numai pentru că EMC-ului nu-i pasă de tine de nici 
un fel, o avertiză el în timp ce dispărea într-un fum maro. Dar se poate 
răzgândi. Operaţiunea asta e marcată cu roșu dublu. Spectrul lui clipi, 
dispăru, și reveni sub forma unui text „Hei, Seria, acum am stolul 
meu”. 

— Știu. Şi ce dacă? 

— Data viitoare când te voi mai vedea - promise spectrul — am să 
las mașina să vorbească. 

— Eşti o scârbă. 

Între timp reuşise să deschidă cargoul. Billy Anker, îmbrăcat într- 
un costum de colecție, se târâia spre el cu răbdarea îndârjită a 
handicapaţilor. Căzu. Se adună de jos. Căzu din nou. Își şterse vizorul. 
Sus, în stratosferă, grupul Krishna Moire se regrupase în grabă. 
Hibridul aștepta să vadă ce urmează, semnătura lui ambiguă 
tremurând ca o descriere a ceea ce se petrecuse la suprafaţa planetei. 
Cine era acolo sus, se întreba Seria Mau, împreună cu comandantul lui 
Touching the Void, Atingerea Vidului. Cine conducea aceasta operațiune 
militară? Jos, în sectorul pentru mărfuri, clona Mona îl strigă pe Billy 
pe nume. Se aplecă în afară, îi prinse mâna și îl trase înăuntru. Rampa 
cargoului se închise zgomotos. Ca și cum acesta fusese un semnal, 


urme lungi de vapori începură să iasă din plafonul de nori pe 
traiectorii în unghiuri ascuţite. Nava lui Billy Anker explodă. 
Motoarele ei se transformară într-un suspin de radiații gamma și 
lumină vizibilă. 

— Porneşte! comandă Seria Mau matematicilor. 

Pisica Albă se aprinse ca într-un arc rapid jos deasupra Polului sud, 
transmițând semnături fantomă, lansând ţinte false și particule-de- 
pază. 

— Uite! — strigă Billy Anker — Uită-te jos! 

Artefactul de la Polul Sud fulgeră sub ei. Seria Mau îl zări foarte 
puţin — un zigurat metalic, inexpresiv, vechi de milioane de ani și cu 
latura bazei de vreo 8 kilometri — înainte de a dispărea în spate. 

— Se deschide! strigă Billy Anker. Apoi, într-o șoaptă înfiorată: 
„Pot vedea. Pot vedea înăuntru....” 

În spatele lor cerul se aprinse într-o lumină albă, iar vocea lui se 
transforma într-un bocet disperat. Stolul de nave K, frustrat, lovise 
ziguratul cu ceva din partea inferioară a arsenalului lor, ceva mare, 
ceva tipic EMC. 

— Ce-ai văzut? — întrebă Seria Mau trei minute mai târziu, în timp 
ce Pisica Albă se ascundea în umbra Liniei Roșii, iar matematicile ei 
încercau să ghicească pentru ei o ieșire pe sub nasul urmăritorilor. 

Billy Anker nu a știut ce să spună. 

— Cum au putut să facă așa ceva? Era un obiect istoric unic și încă 
unul care funcționa. Mai primea încă date de undeva din Sector. Am fi 
putut învăţa ceva de la obiectul acela. 

Stătea în sectorul uman, cu fața albă, gâfâind și ștergându-și 
sudoarea de pe față cu jumătatea de sus a costumului EV plin de 
noroi. Monitorii fluturau și piuiau în jurul lui, încercând să-i repare 
degetul dislocat, dar el îi tot dădea deoparte alungându-i cu cealaltă 
mână. 

— Obiectele astea vechi sunt tot ce avem. Sunt singura noastră 
resursă! 

— Cine caută, găsește — îi spuse ea - se vor găsi mereu și 
întotdeauna mai multe, Billy Anker. Întotdeauna va fi mai fi ceva 
după. 

— Cu toate astea, tot ce-am învăţat, am învăţat de la lucrul ăla. 

— Şi ce-ai învăţat, Billy Anker? 

Lovind ușor cu degetul pe o parte a nasului, el răspunse: 

— i-ar plăcea să știi — râse ca și cum această aserțiune arăta cât 
de limpede și ascuţită era intuiţia lui — dar n-am să-ți spun. 

Era un explorator al Plajei cu toate caracteristicile de personalitate 
implicate. Marea lui descoperire îl scosese la mal. Trebuia să-l facă să 
creadă că ea era interesată de orice i-ar fi spus el. 

— În schimb îți pot spune orice vrei să ştii despre EMC. 


— Știu deja. Ei te vor pe tine. M-au urmărit tot drumul de la Motel 
Splendido numai ca să te găsească pe tine. Și încă ceva care să-ți dea 
de gândit: stolul Moire a vrut să mă pună la încercare. Ei cred că sunt 
suficient de buni. Dar cine-o fi fost în cealaltă navă, n-a vrut să-i lase, 
să nu fi prins în focul încrucișat. Ăsta-i motivul pentru care Krishna 
Moire a lovit artefactul tău, Billy. E supărat rău pe superiorii lui. 

Billy Anker rânji cu rânjetul lui șiret. 

— Și sunt suficient de buni? Să te pună la încercare? 

— Tu ce părere ai? 

Billy Anker contemplă aprobator acest răspuns. Apoi răspunse: 

— EMC nu mă vor pe mine. Ei vor ce-am găsit eu. 

În containerul ei, Seriei Mau i se făcu dintr-odată frig. 

— Este la bordul navei mele? 

— Poți spune și așa, confirmă el. Făcu un gest menit să includă tot 
Golful Radio, chiar și vasta curbură a Plajei. Dar este şi acolo. 


18.Circul lui Pathet Lao 


La câteva ore după ce o împușcase pe Evie Cray, Ed Chianese se 
afla pe terenul părăsit din spatele adăpostului Oamenilor Noi. 

Afară era întuneric beznă, străbătut de fulgere albe în unghiuri 
ciudate, dinspre docuri. Din când în când, o navă K își părăsea docul 
pe o linie verticală de produs de fuziune și timp de două-trei secunde 
Ed putea vedea pe maidan movilițe, puțuri, iazuri, grămezi de deşeuri 
tehnologice. Domnea un miros de metal și chimicale. Din depozite se 
ridicau vapori ca o ceaţă a terenului. Ed vomă, iar cu vocile din 
container răsunându-i în minte. Aruncă armele în prima baltă. Ce 
viață avusese și acum ajunsese să omoare pe cineva! Își aminti cum se 
fălea în faţa lui Tig Vesicle: Când ai terminat tot ce merită să fie făcut, 
treci la ce nu merită să fie făcut. O dâră de fum se ridica din baltă ca 
şi cum în ea s-ar fi aflat și altceva decât apă. 

Imediat după ce scăpă de arme, dădu peste o ricșă abandonată. 
Apărută în fața lui pe neașteptate, nepotrivită contextului, cu o roată 
într-o gaură plină cu apă, se întindea într-un unghi ciudat către cer. 
Detectând aproprierea lui, reclamele de pe ambele laturi ale 
coviltirului se treziră la viață întrepătrunzându-se cu luminile cerului. 
Se auzi și muzică. O voce stârni ecouri peste maidan: Observatorul 
Sandrei Shen şi Plante Autohtone Kharma, Încorporate Circului lui 
Pathet Lao. 

— Nu, mulţumesc - răspunse Ed - merg pe jos. În lumina 
următorului fulger dinspre docuri, descoperi fata-ricșă. Era căzută în 
genunchi, între oiști, inspirând cu un fel de fluierat răgușit, expirând 
ca un mârâit. Din când în când, întregul ei corp se încorda ca un pumn 
şi începea să tremure. Apoi părea să se relaxeze. O dată sau de două 
ori, râse și își spuse: Hai bărbate. Acum era concentrată asupra 
propriei morţi, la fel cum, în timpul vieţii, se concentrase asupra 
muncii. Ed îngenunche lângă ea. Parcă îngenunchease lângă un cal 
căzut. 

— Opreşte-te, zise el. Nu muri. Ai să treci peste asta. 

Se auzi un râs chinuit. 

— Ce naiba știi tu de asta, zise fata cu o voce groasă. 

El simțea căldura care se revărsa dinspre ea. Avea senzaţia că urma 
să se reverse așa cu totul, până la capăt, după care avea să se oprească 
definitiv. Încercă să-şi pună braţele în jurul ei, să o susţină, să mențină 
căldura înăuntru. Dar fata-ricșă era prea mare așa că o ţinu de o 
mână. 

— Cum te cheamă? întrebă el. 

— Ce-ţi pasă? 

— Dacă-mi spui cum te cheamă, nu poţi muri, îi explică Ed. Într-un 


fel, știi, noi am stabilit un contact. Deci îmi datorezi ceva și așa mai 
departe... Am nevoie să nu mori. 

— Rahat. Alții mor în pace, eu am parte de un avatar. 

Ed fu surprins că ea își dăduse seama.. 

— De unde ştii? N-ai cum să ştii așa ceva. 

Ea trase aer în piept. 

— Uită-te la tine, îl sfătui ea. Eşti la fel de mort ca și mine, doar că 
pe dinăuntru. Ea făcu ochii mici. Omule, ai sânge pe tine. Eşti plin de 
sânge. Eu cel puţin, n-am sânge pe mine. 

Asta păru să o înveselească oarecum. Dădu din cap ca pentru sine, 
înseninată. 

— Eu sunt Annie Glyph. Mai bine zis, am fost. 

— Vizitaţi-ne azi! izbucni pe neașteptate cipul publicitar al ricșei. 
Observatorul Sandrei Shen și Plantele Autohtone Kharma, incorporând 
Circul lui Pathet Lao. Precum și scrutarea viitorului. Profeții. Ghicit. 
Ateromanțţie. 

— Muncesc în orașul ăsta de cinci ani, cu Cafe électrique şi mâncare 
proastă. Cu doi mai mult decât celelalte. 

— Ce înseamnă ateromanţie? 

— Habar n-am. 

Fl se uită lung la ricșă. Plastic portocaliu și roți ieftine, cu spiţe. Un 
produs tipic Străzii Capului. Fetele-ricşă alergau optsprezece ore pe zi 
pentru banii zilnici, banii pentru drogurile care le asigurau viteza, 
până la epuizarea definitivă. Cafe électrique şi voinţă, cu astea se 
lăudau ele. În cele din urmă s-au ales numai cu un mit despre ele. 
Erau distruse de mitul indestructibilității. 

— Cum poţi trăi așa? 

Dar Annie Glyph nu mai trăia așa. Ochii ei erau goi, iar ea căzu 
într-o parte, răsturnând și ricșa odată cu ea. Lui nu-i venea să creadă 
că o ființă cu atâta vitalitate poate muri. Corpul ei uriaș purta încă 
strălucirea sudorii. Faţa ei osoasă părea pitică din cauza mușchilor 
gâtului și umerilor, masculinizați de inserția de testosteron pe care 
croitorul îl livra ca parte a kit-ului ieftin de transformare. Dar avea 
frumuseţea unei sculpturi. Ed îl studie o clipă sau două și apoi se 
aplecă să-i închidă ochii. 

— Ei, Annie, acum te poți în sfârșit odihni. 

În acea clipă se întâmplă ceva straniu. Pomeţii ei se încrețiră și 
tremurară tulburător. El dădu vina pe lumina agitată de la reclamele 
ricşei. Apoi însă, imaginea capului ei se tulbură și păru să se desfacă 
în lumini. 

— Rahat! zise Ed. Sări în picioare și căzu pe spate. 

A durat un minut, poate două. 

Luminile părură să fluture în sus, către zona ușor strălucitoare 
unde reclamele ricșei înfloreau în aer. Apoi și luminile și reclamele 


căzură ca o ploaie pe faţa ei, care le primi ca pe un burete uscat care- 
ți şterge lacrimile. Piciorul ei stâng se contractă, apoi lovi galvanic. 
„La naiba” zise ea apoi își drese gâtlejul şi scuipă. Împingând în noroi 
și cu mâinile și cu picioarele, se ridică dintr-o mișcare și odată cu ea, 
ridică și ricşa. Se scutură și se holbă în jos la Ed. În noaptea rece, se 
ridicau deja aburi de pe spatele ei. 

— Nu mi s-a mai întâmplat așa ceva, se plânse ea. 

— Frai moartă, șopti Ed. 

Ea ridică din umeri. Prea mult drog. Se rezolvă cu altă doză. Vrei 
să mergi undeva? 

Ed se ridică în picioare şi dădu înapoi. 

— Nu, mulțumesc. 

— Hai omule, suie, e gratis. Ai câștigat o călătorie. Aruncă o 
privire spre stele, apoi privi încet de jur împrejur la terenul părăsit, de 
parcă n-ar fi știut cum ajunsese acolo. „Nu-mi amintesc de ce, da-ți 
sunt datoare”. 


A fost cea mai stranie călătorie pe care o făcuse Ed vreodată. 

Era 2:30 dimineaţa. Străzile erau pustii, tăcute, cu excepția 
lipăitului constant al picioarelor lui Annie Glyph. Oiștile se mișcau în 
sus și în jos în pas cu mișcările ei, dar cabina avea un cip care 
compensa efectul. Pentru Ed era ca și cum ar fi alunecat și ar fi stat 
nemișcat în același timp. Tot ce putea vedea din fata-ricșă erau 
lățimea spatelui ei și fesele masive, pictate cu albastru-electric lycra. 
Mersul ei era foarte economic. Era proiectată să alerge la nesfârșit. Din 
când în când își scutura capul și împrăștia stropii de sudoare în 
aureola de la reclamele ricșei. Căldura ei unduia pe lângă el 
protejându-l de răceala nopţii. El se simțea izolat de tot ce era în jurul 
lor, ca și cum fiind pasagerul lui Annie Glyph îi permitea să se retragă 
din lume, să facă o pauză în cunoașterea misterelor ei. 

Când el verbaliză ideea asta, ea râse. 

— Avatar! Vă odihniţi — asta-i tot ce fac nesuferiții de avatari. 

— Cândva am avut și eu o viaţă. 

— Toţi spun așa. Hei, nu știi că nu trebuie să vorbeşti cu fata- 
ricșă? Chiar dacă tu n-ai treabă, ea trebuie să muncească. 

Noaptea trecea în goană, cartierul confecţiilor fiind înlocuit de 
Piaţa Unirii, înlocuită la rândul ei de Grădina de Est... Reclamele EMC- 
ului erau peste tot. „Război!” anunțau hologramele „Eşti gata?”. Annie 
coti scurt spre centrul Străzii Capului, care era la fel de pustiu ca și 
cum războiul ar fi avut deja loc. Camerele de primire în fermele de 
containere și prăvăliile croitorilor erau închise toate. Ici și colo câte un 
nenorocit bea Roses-whisky într-un bar gol în timp ce un cultivar cu 


şort ştergea tejgheaua barului cu zdreanța lui murdară și filosofa la 
diferențele dintre viață și formele ei înșelătoare. Aveau să-și petreacă 
toată noaptea așa, până-n zori când urmau să se ducă la casele lor, la 
fel de nedumerijți. 

— Şi ce-ai făcut, în viaţa cealaltă pe care ai avut-o? l-a întrebat 
Annie dintr-o dată. Viaţa în care zici că nu ai fost avatar. 

Ed ridică din umeri. 

— Un lucru am făcut sigur, începu el. Am pilotat nave de 
cercetare... 

— Toţi spuneți la fel. 

— Hei, nu-i obligatoriu să vorbim. 

Annie râse pentru sine. Părăsi strada Capului luând-o pe Impreza 
apoi, la colțul următor, coti pe Linia Stelară. Acolo, cu toate că a fost 
nevoită să tragă puternic pe o pantă de aproape un kilometru, 
respiraţia ei de-abia dacă s-a modificat. Limbajul ei corporal spunea 
discret că în viața unei fete-ricșă dealurile erau mărunțiș. După un 
timp, Ed reveni: 

— Mi-amintesc un singur lucru, am avut o pisică. Pe când eram 
copil. 

— Da? Ce culoare avea? 

— Era neagră. Era o pisică neagră. 

În minte, avea o imagine limpede a pisicii, jucându-se în hol, cu o 
pană colorată. Timp de douăzeci de minute, punea tot sufletul în orice 
îi ofereai — hârtie, o pană, un dop de plută vopsit — apoi își pierdea 
interesul și adormea. Era neagră și suplă, cu mișcări nervoase și fluide, 
o față mică ascuțită şi ochi galbeni. Îi era mereu foame. Ed avea o 
imagine mentală clară a pisicii, dar nu-și putea aminti nimic despre 
căminul familial. Avea, în schimb, o mulțime de amintiri din container 
dar despre care știa că nu erau reale pentru că aveau o completitudine 
lucitoare, o structură perfectă. S-ar putea să mai fi fost o pisică dar 
dacă mă gândesc mai bine, cred că nu. 

— Am ajuns. 

Ricșa se opri cu o smucitură. Ed, aruncat înapoi în lume, privea în 
jur dezorientat. Garduri și porţi pline de condens zăngăneau în bătaia 
brizei. În spatele acestei imagini, o fâșie glacială de beton se întindea 
spre mlaștina sărată și dunele de nisip unde se putea vedea o crustă de 
hoteluri și baruri amărâte, din lemn. 

— Unde suntem? întrebă el. Rahat. 

Când clientul nu precizează o destinaţie, îl aduc aici. Nu-ţi place? 
Lucrez cu comision pentru cei de la circ. Vezi? Uite colo. 

Ea îi atrase atenţia spre un ciorchine îndepărtat de lumini, apoi, 
când văzu că el nu e impresionat, îl privi îngrijorată. Nu e atât de rău, 
zise ea. Au aici hoteluri cu tot ce trebuie. Este portul spațial 
necorporatist. 


Ed se uita aiurea peste gard. 

— Rahat! spuse el din nou. 

— Primesc un comision ca să aduc clienţi, zise Annie. Pot să te duc 
înăuntru dacă vrei. Sau te-aș putea duce în altă parte. Dar trebuie să 
plătești. 

— Merg pe jos, zise Ed. N-am bani. 

— N-ai bani? 

Fl ridică din umeri. 

— Nu prea mai am de niciunele, completă el. 

Ea îl privea cu o expresie pe care el n-o putea înțelege. 

— Acolo, eu muream, iar tu ţi-ai făcut timp pentru mine. Deci eu 
te voi duce înapoi în oraș. 

— De fapt, recunoscu Ed, n-am nici unde să mă duc. N-am bani. N- 
am unde să mă duc. Și nici măcar un motiv să mă duc acolo. El o 
vedea cum încearcă să înțeleagă. Buzele ei se mișcară puţin în timp ce 
îl privea. Înţelese brusc că ea avea un suflet bun și asta îl făcu să se 
simtă îngrijorat. Deprimat. „Ei, și ce dacă? Nu-mi datorezi nimic, mi-a 
plăcut cursa”. 

Îi măsură corpul imens din cap până în picioare: 

— Mişcarea ta e bună. 

Ea se uită iar nedumerită la el și apoi în jos la ea și apoi, peste 
gardul legat cu lanţ și poarta care zăngănea în vânt, la circul de pe 
țărm. 

— Am o cameră acolo, zise ea. Vezi luminile alea? Dacă aduc 
clienți, îmi dau o cameră. Asta-i înțelegerea mea cu ei. Vrei să stai 
acolo? 

Poarta zăngăni, aerul marin se făcu mai rece. Ed se gândi la Tig si 
la Neena, la ce se întâmplase cu ei. 

— OK 

— Dimineaţă vei putea să-ți cauţi o slujbă. 

— Mereu mi-am dorit să muncesc într-un circ... 

Deschizând poarta, ea îl privi peste umăr. 

— Aşa fac copiii, zise ea. 

Camera era puțin mai mare decât ea, cu pereți din fibră ieftină 
care scrâșneau și lăsau înăuntru vântul marin. Într-un colț era o 
toaletă și un duș într-un cub de plastic transparent; în altul, un cuptor 
cu inducție și câteva oale și tigăi. Avea o rogojină matlasată, rulată sus 
pe perete. Era un loc cât se poate de impersonal și de temporar. 
Mirosea a orez prăjit în ulei și a transpiraţie. Transpiraţie de Café 
électrique. Transpiraţie de fată-ricșă. Dar avea și câteva lucruri 
personale, de-ale ei, pe rafturi, mai numeroase decât ar fi putut mulți 
dintre ei să se laude. Avea două costume de rezervă, din lycra, trei 
cărți vechi și niște flori de hârtie. 

— E plăcut, zise Ed. 


— Nu-i nevoie să minți. E un rahat. Aș putea face ceva de mâncare 
sau poate vrei numai să te întinzi? 

Ed nu părea să fie hotărât în vreun fel. 

— Hai, ştiu să fiu tandră, încă nu am rănit pe nimeni până acum. 

Avea dreptate. L-a cuprins cu grijă. Pielea ei măslinie, cu păr puţin, 
pufos, avea un miros puternic, ciudat, ca de cuișoare și gheață. Ea îl 
atingea uşor, îl proteja de convulsiile ei interiorizându-se foarte mult 
și îl încuraja cu blândeţe să i-o tragă cât de tare dorea. Când se trezi la 
un moment dat în noapte, descoperi că ea se încolăcise în jurul lui cu 
o considerație jenată ca și cum nu ar fi fost obișnuită să fie cineva 
acolo. Venise fluxul. Ed stătea întins și asculta cum se spărgeau 
valurile la mal. Se auzea foșnetul vântului. Curând zorile albăstriră 
cerul. Simți cum circul începe să se trezească în jurul lui. Încă nu ştia 
ce-ar putea să însemne pentru el. Respirația liniștită a lui Annie Glyph, 
mișcările pieptului ei îl adormiră curând. 


Cine mai avea nevoie de circ în vremurile acelea? Haloul era un 
circ în sine. Circ era și pe stradă și în mintea oamenilor. Să mănânci 
foc? Toţi erau mâncători de foc. Toată lumea avea gene stranii și o 
poveste de relatat. Tatuajele senzitive făceau pe oricine să semene cu 
„Omul Ilustrat”. Fiecare era undeva sus, pe trapezul zburător personal. 
Era un zbor în grotesc. Cultivarul cu fildeși de pe Calea Electrică, 
avatarul ghemuit în container ca un fetus, fie că știau fie că nu, 
formulaseră toate întrebările și toate răspunsurile posibile pe care le 
putea suporta acum universul. Erau propriii lor interpreți și propriii 
lor spectatori. 

Doar extraterestru nu puteai fi, așa că Sandra Shen ținea câțiva 
dintr-ăștia. Și profeția era căutată deoarece nu reușise nimeni să o facă 
în serie. lar în raport cu grotescul generalizat, obligat să caute 
altundeva emoția ieftină din miezul spectacolului, Circul lui Pathet 
Lao prezenta ceva de mult dispărut, normalul, prin intermediul unei 
serii de numere care îţi tăiau respiraţia, inventate și uneori 
interpretate chiar de Sandra Shen. 

Drept urmare, epoca lui Ed Chianese se putea defini ca opusul 
cultural față de „Micul dejun, 1950”. Oamenii se emoţionau la 
„Cumpărând un sutien cu șină la Dorothy Perkins, 1972” sau la 
„Citind un roman - începutul anilor '80” și râdeau pe înfundate la 
perversul „Un nou prunc” sau la „Toyota Previa cu școlarii din Vestul 
Londrei”, ambele din 2002. 

Cel mai de succes dintre toate, cu atât mai mult cu cât era o 
imagine istorică, era uimitorul „Brian Tate și Michael Kearney 
uitându-se într-un monitor de calculator, 1999”. Aceste tableaux, 


adevărate pietre preţioase — interpretate în spatele unui geam sub 
lumini puternice de clonele unor bărbaţi grași pe punctul de a avea un 
atac de cord pe peronul metroului din Zurich, sau de clonele unor 
femei anorexice îmbrăcate în haine sport sexy Angeleno din 1982, 
reînviau bizarul confort de pe vechiul Pământ. Aceste fantezii 
disperate aduceau adevăratul câștig al circului. Asemeni zânelor bune, 
ele binecuvântaseră Circul încă de la înființare, finanțaseră primele 
deplasări prin Halou, iar acum asigurau suportul anilor de declin de 
acolo din zona crepusculară de pe Noul Venusport. 

Succesul însă este și propriul distrugător. Oamenii nu mai veneau 
la circ să privească. Veneau să-și vadă propriile gânduri. Nu se mai 
mulțumeau să asiste la trecutul dispărut, ci voiau să participe la acest 
trecut. Stilurile de viață retro ce se răspândeau din enclavele 
corporatiste erau mai puţin fidele istoriei decât un tableau Shen, care 
avea și avantajul de a putea fi mai uşor de cumpărat. Aspectul era de 
genul „vinerea fără formalitate”. Era telefonul Ericsson și puloverul de 
lână italian, purtat pe umeri cu mânecile înnodate lejer în față. 

Tot pe atunci, la extrema cealaltă, pe Motel Splendido, un croitor 
de gene, fost expediționar, reușise să se transforme într-o replică fidelă 
a unei stele de muzică victoriană. 

În faţa unei astfel de concurențe, Madame Shen se gândea să plece 
mai departe. Dar mai erau și alte motive. 


Dacă pătrunzi prea adânc, este de aşteptat să te frigi. Nu există 
cale de mijloc. 

Ed visa la o navă de cercetare dezintegrându-se lent în fotosfera 
unei stele de tip G. Nava era Ed. Apoi visă că era din nou în 
containerul lui de avatar, dar lumea din container se dezbinase și el 
auzea voci din fiecare piesă de mobilier, din fiecare colț, din jupa 
fiecărei fete drăguțe. 

Apoi, tresărind se trezi și descoperi că era deja ziuă. Auzea marea 
de o parte a dunelor și circul de cealaltă. Găsi două samosa cu legume, 
împachetate într-o bucată de hârtie rezistentă la grăsime, niște bani, 
alături de un bileţel pe care scria „Du-te să vorbeşti cu recepționera 
pentru o slujbă”. 

Scrisul de mână al Annei Glyph era la fel de îngrijit și corect ca și 
felul în care ea făcea dragoste. 

Ed mâncă samosa, uitându-se liniștit prin cămăruța umplută de 
lumina și de aerul mării. Apoi făcu hârtia ghemotoc, făcu un duș să 
spele sângele de pe el și porni. 

Observatorul și Plante Autohtone Kharma, incluzând Circul lui 
Pathet Lao, ocupau o zonă betonată cam de 10 kilometri pătrați, la 


marginea portului spaţial necorporatist. 

Observatorul, găzduit într-o serie de containere presurizate și vase 
magnetice bizare, ocupa ceva mai puţin de un sfert din suprafață. 
Circul ocupa o singură construcţie ale cărei curbe și volute fuseseră 
gândite să semene cu un cort de bâlci. Restul complexului era ocupat 
de locuinţe. Exact aşa cum te-ai fi aşteptat — buruieni, laterale din aliaj 
pătat de apa sărată, vopsele bășicate și crăpate, holograme vechi cu 
vorbe mieroase, decolorate, dar pline de energie, care se trezeau la 
viaţă când treceai pe lângă ele, urmărindu-te, lăudându-te, amăgindu- 
te. Toţi cei care lucrau aici erau aidoma - vii, dar deconectaţi. Ed se 
simțea și el la fel. A trebuit să traverseze pe jos toată incinta ca să 
găsească recepţia, într-o altă clădire din lemn, alb-cenușie, sub o firmă 
de neon defectă. 

Recepţionera purta o perucă blondă. 

Păr mare, platinat, ridicat într-o coafură ieftină. Avea în față un 
terminal holografic pe care Ed nu-l cunoștea. Acesta semăna cu un 
bazin pentru pești, unul de modă veche, în care, gândi el, puteai 
discerne în răstimpuri un curent de bule de aer, o scoică falsă deschisă 
către o sirenă în miniatură. Recepţionera era și ea ca o sirenă. Mai 
bătrână decât arăta, stătea cuminte sub părul ei, o femeie micuță cu 
un simț al umorului și cu un accent pe care Ed nu îl putea încadra. 

Când Ed a explicat scopul vizitei, întreaga chestie a luat un aer 
neobișnuit de oficial și i s-au cerut o mulțime de detalii, pe care, cu 
excepția numelui, le-a inventat pe loc. 

Când îl întrebă ce ştia să facă, Ed răspunse cu ușurință: 

— Știu să pilotez orice fel de navă, spuse el mândru. 

Recepţionera se făcea că priveşte pe fereastră. 

— Deocamdată nu avem nevoie de un pilot. După cum vezi, 
suntem la sol. 

— Nave de cercetare, cargouri de cursă lungă, nave stelare, 
scufundătoare solare. Le știu pe toate și le-am pilotat — era surprins de 
cât de aproape era de adevăr — de la motoare cu fuziune la motoare cu 
flux reversibil. Chiar și unele chestii despre care nu am aflat niciodată 
ce sunt, echipament extraterestru dotat cu module de control terestre. 

— Te înţeleg, zise recepționera. Dar nu știi să faci şi altceva? 

Ed se mai gândi... 

— Am fost navigator pe nave Alcubiere. Ştii, alea mari care 
îngrămădesc realitatea în fața lor pe măsură ce înaintează? Ca o cută 
pe o pânză. Sau poate nu chiar la fel. Oricum, spaţiul este din ce în ce 
mai curbat, materia la fel, timpul iese pe fereastră împreună cu toate 
celelalte lucruri. Închis în navă nu poți face altceva decât să 
supraviețuiești. Navigatorii surfează tocmai pe partea asta a undei. Ies 
în module EVA, se așază pe anvelopă și se străduiesc să vadă ce 
urmează. Singurul lucru pe care-l pot vedea de acolo este propria lor 


viață curgând sub ochii lor. 

Se întristase amintindu-și toate cele trăite. 

— Genul de slujbe pe care le avem sunt... 

— Se numește undă însoţitoare. Ca navigator vezi unele chestii de- 
a dreptul stranii. Arată ca ţiparii argintii. Migrează. E un fel de 
radiaţie, așa mi s-a explicat, dar nu o vezi ca atare. Viaţa ta parcă se 
scurge asemeni țiparilor, în timp ce tu o priveşti. După aceea te întrebi 
de ce faci o meserie ca asta. Își privi mâinile. Am surfat unda aceea și 
au mai fost câțiva ca mine. Oricum, pot pilota orice fel de rachetă. Cu 
excepția navelor K, desigur. 

— ... adică ai putea să stivuieşti lăzile sau să faci curat la animale. 
Chestii de-astea. Recepţionera consultă din nou terminalul și adăugă: 
Sau să faci profeții. 

— Pardon? 

Ed izbucni în râs. 

Ea îl privea calmă. 

— Adică să ghicești viitorul, explică ea ca și cum ar fi vorbit cuiva 
care nu cunoștea cuvântul dar era destul de isteţ să-l învețe. 

Ed se aplecă și privi și el în terminal. 

— Ce se întâmplă aici? 

Ochii ei aveau o culoare zăpăcitoare. Uneori erau ca jadul, alteori 
verde ca un val marin. Uneori parcă amândouă deodată. În pupilele ei 
erau puncte argintii care păreau gata să se desfacă, să se împrăștie. 

Brusc, recepționera închise terminalul și se ridică în picioare de 
parcă trebuia să plece în altă parte și nu mai avea timp să stea de 
vorbă cu Ed. În picioare, părea mai înaltă și mai tânără — o parte din 
înălțime se datora pantofilor — dar tot trebuia să se uite în sus dacă 
dorea să-l privească pe Ed în ochi. 

Purta o jachetă din denim, deschisă la culoare, cu buzunare de 
cowboy şi modele cu strasuri, şi o fustă dreaptă din piele adevărată. 
Îşi netezi fusta pe picioare și adăugă: „Suntem mereu în căutarea unui 
profet”. 

Ed ridică din umeri. 

— Profeţiile nu m-au interesat niciodată. Pentru mine e o 
problemă să nu știu viitorul. Înțelegi? 

Pe neașteptate, ea îi zâmbi cu căldură. 

— Îmi închipui că așa a fost. Vorbeşte totuși cu ea. Nu se ştie 
niciodată. 

— Cu cine să vorbesc? 

Recepţionera termină de netezit fusta și porni către ușă. Mersul ei 
legănat se completa cu balansul părului ei mare, ceea ce dădea 
mersului un aer interesant pentru o persoană mai în vârstă. Destul de 
curios însă, el părea să-și amintească acel mers. O urmă afară și 
rămase în capul scărilor cu mâna streașină la ochi. Acum era 


dimineaţă de-a binelea. Lumina marină se reflecta de betonul dezgolit, 
lumină și căldură orbitoare pentru imprudenți. 

— Cu cine să vorbesc? 

— Cu Madame Sandra, răspunse ea, fără să se întoarcă. 

Fără vreun motiv aparent, numele acela îl înfioră. El se uită cum 
recepționera se îndepărta spre Circul lui Pathet Lao în cortul lui de un 
alb orbitor. 

— Hei! Unde-o pot găsi? 

Recepţionera continuă să meargă și-i răspunse fără să se mai 
întoarcă: 

— Te va găsi ea pe tine, Ed. Te va găsi ea. 


Mai târziu în dimineaţa aceea, Ed se aşeză pe dune cu privirea 
către mare. Lumina era dură și violacee. Șopârle mici cu gâtul roșu 
țâşneau prin iarba de pe plajă printre picioarele lui. Putea auzi bașii 
muzicii dub marin, explodând dintr-un club lounge de undeva de pe 
drumul de acces. În faţa lui, pe un stâlp de lemn aplecat spre nisip, un 
semn decolorat informa că aceea este „Plaja Monstrului”. Nu se putea 
spune în ce direcție era orientat indicatorul, dar Ed presupuse că drept 
în față. Rânji. „Mă depășește” îşi spuse el, referindu-se nu atât la plajă 
cât la derutanta Sandra Shen. Îi era din nou foame. Revenind spre 
cămăruța lui Annie Glyph, recunoscu niște sunete care răzbăteau din 
barul motelului Dunelor, o colibă din draniţă ridicată în mijlocul unor 
buruieni dintr-o vâlcea ca o scoică de stridie. 

Capul lui Ed se iți prin ușa deschisă, ieșind de sub lumina 
dogoritoare și pătrunzând în obscuritatea răcoroasă dinăuntru și 
descoperi trei bătrâni slăbănogi, cu șepci albe şi pantaloni din 
poliester arămiu prea mari pentru ei, aruncând zaruri pe o pătură 
întinsă pe duşumea. 

— Salut. Jocul Navei, da. 

Privirea lor lipsită de interes faţă de el, se ridică preţ de o clipă 
apoi reveni asupra jocului. Ochii lor erau ca niște gămălii întunecate 
iar albul părea coagulat de vârstă. Mustăţi pătate dar pieptănate cu 
grijă. Piele de culoarea cafelei — din cauza soarelui. Mâini subţiri cu 
vene proeminente, fragile, dar numai în aparență. Vieţi trăite din ce în 
ce mai lent, cufundate în romul Black Heart. În cele din urmă unul 
dintre ei zise încet, cu voce moale și distantă: 

— E rândul tău să plăteşti ca să poți juca. 

— E povestea capitalului, fu Ed de acord și-și băgă mâna în 
buzunar. 

Jocul Navei... 

Cunoscut de asemenea sub numele de Entreflex, Gobetween, 


Intermediarul, această abordare frontală cu valeţi și barbut, cu jargon 
aspru, cu arşicele sale din os uman, cu cele douăsprezece personaje- 
simbol colorate și al căror înțeles adevărat nu îl mai cunoștea nimeni, 
era endemică. Pe plan galactic. Unii spuneau că a venit odată cu 
Oamenii Noi, la bordul navei lor amiral, Remove All Packaging, 
Aruncaţi Toate Ambalajele. Alții spuneau că îşi avea originea pe vechile 
nave subluminice ale Creditului Icenian. Era un mod de a petrece 
timpul care văzuse multe forme. În cea actuală, un subtext ironic la 
adresa a tot ce se întâmplase mai demult, în spaţiul real, se 
presupunea că personajele și numele pe care jucătorii le dăduseră 
acestora, reprezentau vestita luptă cu numărul 1000 dintre oameni și 
Nastic, luptă în timpul căreia, în faţa numărului enorm de evenimente 
şi condiții de luptă — enorm de multe nave spaţiale, enorm de multe 
dimensiuni de conturnat, enorm de multe fizici diferite în spatele 
cărora să te ascunzi, enorm de multe strategii simultane la nivel de 
nanosecunde - amiralul EMS Stuart Kauffman a abandonat 
transformările Tate-Kearney și pur şi simplu a dat cu zarurile pentru a- 
și alege mișcările. Ed, care îl considera mai degrabă o sursă de venit 
decât un subtext, jucase jocul acesta toată viața sa adultă, de la prima 
navă la bordul căreia fugise până la ultima navă cu care sărise. Vocile 
moi ale bătrânilor umpleau barul. 

— Dă-mi o carte. 

— Nu vrei nicio carte. Eşti terminat. 

— Da” acum ce mai spui? 

— Spun că eşti terminat de două ori. 

Ed puse banii jos. Le zâmbi peste pătură și licită Ochii Șarpelui 
Vegan. 

— Asta te aduce printre noi, îl acceptară bătrânii. 

El suflă peste zarurile grele și reci la atingere, nişte oase 
extraterestre inteligente care-și extrăgeau energia din căldura mâinii și 
din energia mișcării, pentru a putea schimba personajele pe măsură ce 
se rostogoleau. Zarurile se rostogoleau care încotro. Săreau ca niște 
cosași. Simbolurile, modele de interferență cu nuanțe holografice 
vechi, albastre, verzi și roșii, reflectau scurt și fluorescent razele de 
lumină cu care se intersectau. Ed văzu Calul, Sectorul, o navă-clipper 
într-o coloană de nori ca un fum. Apoi Gemenii. Ceea ce îl înfiora. 
Unul dintre bătrâni tuși și se întinse după romul său. Câteva minute 
mai târziu, când banii începură să circule dintr-o mână într-alta, 
fiecare tranzacție era însoțită de o atmosferă respectuoasă... 


Ed era deja la circ de mai multe zile înainte să se întâmple ceva. 
Annie Glyph venea și pleca în felul ei timid și calm. Părea mulțumită 


să-l vadă la sfârșitul turei ei. Întotdeauna avea ceva pentru el. Și 
întotdeauna părea ușor surprinsă că-l găseşte încă acolo. El se 
obișnuise cu corpul ei uriaș mișcându-se în spatele perdelei de plastic 
de la duș. Ea era atât de grijulie! Numai noaptea, când transpira Café 
électrique, el trebuia să se dea la o parte să nu fie rănit. 

— Îţi place o persoană așa de mare ca mine? obișnuia ea să-l 
întrebe. Toate cele cu care ţi-ai tras-o erau mici și drăguţe... 

EI se înfuria, dar nu știa ce replică să dea. 

— Eşti ok, eşti frumoasă. 

Ea râdea şi se uita în altă parte. 

— Trebuie să țin camera goală, să nu sparg ceva. 

Întotdeauna, când venea dimineaţa, ea era deja plecată. Ed se scula 
târziu, lua micul dejun la Café Surf, pe coasta marină, și acolo afla și 
ştirile. Războiul se apropia cu fiecare zi. Nasticii omorau femeile și 
copiii de pe navele civile. Nu știa nimeni de ce. Epavele navelor 
spaţiale umpleau hologramele. Undeva pe lângă Eridani IV, haine de 
copii și artefacte casnice pluteau în derivă lentă ca amestecate cu 
lingura. O ambuscadă fără sens, trei transportatoare de marfă și o iolă 
înarmată, La Vie Fcerique, Viaţa Feerică, distruse complet. Echipaje și 
pasageri făcuți gaz în optzeci de nanosecunde. Nu înțelegeai nimic. 
După ce mânca, Ed cutreiera circul în căutare de lucru. Vorbea cu o 
mulțime de oameni. Toţi erau binevoitori, dar niciunul nu-l putea 
ajuta. 

— Este de mare importanţă să te întâlneşti cu Madame Shen mai 
întâi, spuneau ei. 

Căutarea ei devenise un joc pentru el. În fiecare zi alegea o nouă 
persoană care să o reprezinte, o figură văzută de la distanţă, cu sex 
ambiguu, vizibilă doar pe jumătate în lumina violentă reflectată de 
beton. 

Seara o bătea la cap pe Annie Glyph cu „Azi e aici?”, iar Annie 
Glyph doar râdea. 

— Ed, ea e mereu ocupată. 

— Dar azi e aici? 

— Are treabă. Munceşte în folosul altora. O s-o cunoști în curând. 

— Deci, OK, uite, aia de colo e ea? 

Annie era încântată. 

— Aia e un bărbat! 

— Bine, dar aia? 

— Ed, aia e un câine! 

Lui Ed îi plăcea agitația circului dar nu înțelegea lucrurile expuse. 
Stătea în fața tabloului cu Brian Tate și Michael Kearney și nu simțea 
decât confuzie la vederea strălucirii maniacale din ochiul lui Kearney 
când se uita la monitor peste umărul prietenului său, sau la vederea 
ciudățeniei gesticulaţiilor lui Tate când se uita în sus și-n jos, sau la 


vederea începutului înțelegerii viitoarei lor descoperiri schițate pe 
trăsăturile lor obosite. Hainele lor, însă, erau interesante. 

Se descurca ceva mai bine cu extratereștrii. Uriașele containere 
presurizate care pluteau la un metru, un metru și ceva deasupra 
solului cu un fel de reziliență uleioasă astfel încât dacă le atingeai, 
oricât de uşor, puteai simți cum reacționează într-un mod simplu, 
masiv, newtonian, îl umpleau cu un fel de neliniște. Se temea de 
straturile lor de circuite integrate și de nervurile lor baroce care 
puteau fi tot atât de bine decorațiuni dar și instalații mecanice. Se 
temea de modul în care extratereștrii își urmăreau gardienii în tot 
perimetrul, de la distanță, în lumina înșelătoare a amiezii. Cu mare 
greutate și foarte rar, îşi făcea curaj să se uite prin vitrina minusculă, 
din sticlă armată, care-ţi permitea să vezi un Microhotep sau un Azul 
sau un Hysperon, extratereștrii care ar fi trebuit să se afle în ele. Ăștia 
zumzăiau încet sau lansau raze luminoase, aproape invizibile, de 
radiaţii ionizante. El îşi imagina că privitul lor semăna cu privitul într- 
un fel de telescop. Îi aminteau de containerul lui de avatar. Se temea 
că s-ar fi văzut pe sine. 

Când i-a povestit Annei Glyph, ea a râs. 

— Voi, avatarii, vă temețţi întotdeauna să vă priviți. 

— Hai, m-am uitat o dată. O dată e de ajuns. Era de parcă ar fi fost 
un pisoi înăuntru, un fel de pisoi negru. 

Annie zâmbea uitându-se înaintea ei la ceva invizibil. 

— Te-ai uitat la tine și ai văzut un pisoi? 

EI o privi calm. 

— Vreau să spun că m-am uitat într-o chestie de-aia cu 
extratereștri. 

— Totuși, un pisoi, Ed? Asta-i chiar nostim. 

Ed ridică din umeri. 

— De-abia dacă puteai vedea ceva, continuă el. Putea fi orice. 


Madame Shen era un anti-spectacol zilnic. Cu toate acestea, Ed 
credea că îi putea simți prezența acolo. Urma să vină când i-ar fi 
convenit, iar el avea să aibă de lucru. Între timp, se scula târziu, bea 
Black Heart din sticlă și stătea pe vine cu bătrânii, deasupra dușumelei 
de la barul motelului Dunelor, ascultându-le discuţiile ocazionale în 
timp ce zarurile se rostogoleau. Ed câștiga mai mult decât pierdea. De 
când plecase de-acasă avea acest fel de noroc. Dar continua și să 
obțină Gemenii și Calul și drept consecinţă, visele lui deveniseră la fel 
de tulburate ca ale lui Annie. Amândoi transpirau, se zvârcoleau, se 
trezeau şi alegeau singura cale posibilă de ieșire. Nici nu apuca Annie 
să spună „Trage-mi-o, Ed. Trage-mi-o cât poți de tare” că Ed și era 


încârligat pe ea. Ea era bastionul lui împotriva lumii. 

— Hei, concentrează-te. Ce faci, joci prinsa? îl treziră bătrânii cu 
veselie. 

Dacă Annie lucra până târziu, juca și Ed până târziu. Bătrânii nu 
aprindeau niciodată lumina în barul ăla gol. Strălucirea de neon a 
Sectorului Kefahuchi, strecurându-se prin ușa deschisă, era suficientă 
pentru ei. Ed considera că ei trecuseră de cele mai multe dintre 
nevoile tinerilor. 

Într-o noapte, pe la zece, încă mai dădea cu zarurile când o umbră 
căzu peste joc. Își ridică privirile și o văzu pe recepționeră. Purta o 
fustă din denim, dar împodobită cu volănașe. Părul ei era coafat tot în 
sus și avea cu ea terminalul acela ca un vechi acvariu, ținut strâns sub 
un braţ de parcă ar fi fost un articol de lux proaspăt cumpărat. Se uita 
în jos la banii de pe pătură. 

— Vă considerați jucători adevărați? 

— Da, ne considerăm! veni replica lor rostită la unison. 

— Ei bine, eu nu cred! Daţi-mi zarurile alea să vă arăt cum se 
joacă. 

Ea luă oscioarele în mâna ei mică, își flexă încheietura și aruncă. 
Dublă, Caii. 

— Credeţi că asta înseamnă ceva? 

Aruncă iar. Și iar. Doi cai, de șase ori la rând. 

— Acum e bine. Asta înseamnă să fii pe calea de a obţine ceva! 

Șmecheria asta, evident familiară, îi făcu pe bătrâni să fie mult mai 
vioi ca de obicei. Râdeau și își suflau degetele de parcă s-ar fi fript. Se 
înghionteau și rânjeau unul la altul. Apoi și la Ed. 

— Ai să vezi ceva acum, promiseră ei. 

Dar recepționera negă din cap. „N-am venit să joc.” Pe chipurile 
lor se văzu supărarea. „Problema este că am altceva de făcut în seara 
asta” explică ea cu ochii spre Ed. Ei dădură din cap cum că au înţeles, 
apoi își lăsară privirile-n jos, să nu li se vadă dezamăgirea de pe feţe. 

— Dar, ia ascultați, și la Barul Lung au rom Black Heart și știți cât 
de mult vă plac fetele de acolo. Ei? Ce ziceţi? 

Bătrânii făcură cu ochiul și rânjiră. Păreau să fie interesați de 
idee... Și ieșiră. 

— Ah, ce ţapi bătrâni! îi dojeni recepţionera. 

— Vin şi eu, zise Ed. Nu prea avea chef să rămână singur cu ea. 

— Tu să stai, îl sfătui ea șoptit. Dacă știi ce e bine pentru tine. 


După ce plecară bătrânii, încăperea deveni parcă mai întunecoasă. 
Ed se holba la recepționeră, iar ea la el. Scânteieri firave se zăreau în 
acvariul de sub braţul ei. Ea își așeză părul cu mâna. „Ce fel de muzică 


îți place?” Ed nu răspunse. „Eu ascult mult Oort Country, după cum îţi 
poți da seama. Îmi plac temele lor pentru adulți”. Stăteau în picioare, 
iarăși tăcuţi. Ed se uita în altă parte, pretinzând că studiază mobila 
veche și stricată din bar sau obloanele din șipci. De-afară, dinspre 
dune, veni o briză care atinse ușor obiectele din încăpere ca și cum iar 
fi încercat să se hotărască ce să facă cu ele. După un minut sau două, 
recepţionera zise încet: 

— Dacă vrei să o cunoști, acum este aici. 

Ed simţi cum i se zbârlește părul de pe ceafă. Se ținu ferm, privind 
în depărtare. 

— Am nevoie de o slujbă, asta-i tot. 

— Iar noi avem o slujbă pentru tine, spuse o altă voce. 

Luminiţe începură să curgă prin încăpere de undeva din spatele lui 
Ed. El știa cu precizie de unde puteau veni. Nu era nimic de câștigat 
admițând asta, dar o recunoaștere putea strica totul. „Am văzut multe, 
își spuse Ed, dar nu am chef de monitori în viața mea”. Recepţionera 
pusese acvariul jos, pe dușumea. Scânteieri albe ieșeau din nările și 
ochii ei. Ceva trăsese capul lui Ed astfel încât, chit că îi plăcea sau nu, 
trebuia să fie martor la acest eveniment, să îi dea formă 
recunoscându-l. Luminile erau ca o spumă. Aveau și un fel de muzică 
cu ele, asemeni sunetului algoritmului însuși. Curând nu mai era nicio 
recepționeră, numai monitorul care o opera, acum ocupat cu 
reasamblarea ei în chipul micuței femei orientale pe care o împușcase 
deja pe strada Yulgrave. Denimul fusese înlocuit de cheongsamul 
despicat, iar aspectul „Oort Country” fusese înlocuit de sprâncene 
smulse cu sălbăticie şi cea mai delicată înghițire de consoane. După ce 
tranziția a fost încheiată, fața ei continuă să-şi schimbe propriile 
umbre, la început bătrână, apoi tânără, tânără și din nou bătrână. 
Ciudată, apoi perfectă. Avea carisma unui lucru extraterestru ireal, 
mai puternic decât sexul, deși era perceput la fel. 

— Aici lucrurile sunt cu adevărat date naibii, șopti Ed. Sper să pot 
fugi măcar. 

Sandra Shen zâmbi în sus, către el. 

— Mă tem că nu, Ed, zise ea. Nu suntem într-un container. Aici 
există consecinţe. Vrei sau nu slujba? Înainte ca el să poată răspunde, 
ea continuă: „Dacă nu, Bella Cray ar vrea să-ţi spună ceva.” 

— Ei, asta-i o ameninţare! 

Ea dădu din cap într-un mod nesemnificativ. Ed privea în jos la ea, 
încercând să vadă ce culoare aveau ochii ei. Ea zâmbi observându-i 
neliniștea. 

— Dă-mi voie să-ți spun ceva despre tine, sugeră ea. 

— Oh, da. Asta-i acum. Cum de știi totul despre mine deși nu m-ai 
mai văzut niciodată? rânji. Ce-i în acvariu? întrebă încercând să vadă 
dincolo de ea, recipientul fiind așezat pe dușumea. M-am tot întrebat 


ce-i acolo. 

— Să începem cu începutul. Ed, am să-ți spun un secret despre 
tine. Te plictisești uşor. 

Ed îşi suflă degetele ca și cum s-ar fi fript. 

— l-auzi, zise el. La așa ceva nu m-am gândit niciodată. 

— Nu, zise ea. Nu felul acela de plictiseală. Nu plictiseala cu care 
te descurci când ești într-o navă de cercetare sau într-un container de 
avatar. Toată viaţa ţi-ai ascuns adevărata plictiseală în spatele 
acesteia. Ed ridică puţin din umeri, încercă să se uite în altă parte, dar 
nu reuși pentru că acum ochii ei îl țintuiau cumva. Ai un suflet 
plictisit, Ed; ţi s-a dat înainte de a te naște. Îţi place să faci sex, Ed? 
Asta pentru ca să umpli acel gol. Îți place containerul? Și el umple 
golul. Preferi lucrurile riscante? Nu ești întregit, Ed, trebuie să umpli 
golul, asta-i toată povestea ta. Şi încă ceva ce poate fi observat de 
orișicine, chiar și de Annie Glyph, îţi lipsește o piesă. 

Ed auzise asta mai des decât își închipuia ea, deși, trebuia să 
recunoască, de obicei în împrejurări diferite. 

— Și în concluzie? 

Ea făcu un pas într-o parte. 

— În concluzie, acum te poți uita în acvariu. 

Ed deschise gura. O închise. Prostit într-un fel pe care nu-l putuse 
urmări. Știa că o să facă asta din cauza plictiselii de care vorbise ea. El 
se uită într-o parte din cauza luminii care se scurgea prin ușa deschisă. 
Lumina Kefahuchi, care făcea ca Sandra Shen să fie și mai greu de 
văzut. Deschise gura să spună ceva, dar ea i-o luă înainte. „Spectacolul 
are nevoie de un profet, Ed”. Ea începu să se îndepărteze. „Asta-i 
deschiderea. Ăsta-i târgul. Şi ştii, lui Annie i-ar prinde bine niște bani 
în plus. Nu prea rămâne cine știe ce după ce-și ia porția de café 
électrique.” 

Ed înghiți. 


Marea şușotind în spatele dunelor. Un bar gol, plin de praf și de 
lumina Sectorului Kefahuchi. Un bărbat stă în genunchi, cu capul într- 
un soi de bazin de pești, neputând să și-l scoată, de parcă, indiferent 
de natura substanţei, fum sau gel care îl umple, îl prinsese strâns și 
încearcă să-l digere. Mâinile lui trag de bazin, mușchii braţelor sunt 
umflați la maximum. Transpiraţia curge din el, dă din picioare și 
loveşte zgomotos scândurile dușumelei și cu impresia că ţipă, scoate 
un zgomot slab, un bocet ascuțit. 

După câteva minute această activitate încetează. 

Femeia orientală își aprinde o ţigara fără filtru, privindu-l cu 
atenție. Fumează o vreme, ia un fir de tutun de pe buze. 


— Ce vezi? 

— Ţipari. Ceva ca niște ţipari care înoată, îndepărtându-se de 
mine. 

Pauză. 

Picioarele lui bat din nou toba pe duşumea. Apoi, spune cu voce 
groasă „Știi, se pot întâmpla prea multe lucruri.” 

Femeia suflă fumul, dă din cap. 

— Nu ţine la public, Ed. Mai încearcă. Face un gest complex cu 
ţigara. Toate lucrurile se pot întâmpla, îi aminteşte ea, de parcă îi mai 
spusese și înainte. 

— Dar durerea! 

Ei nu pare să-i pese de durere. 

— Continuă. 

— Se pot întâmpla prea multe lucruri, repetă el. Știi? 

— Sigur că știu, zice ea, cu o voce mai compătimitoare. Ea se 
apleacă să-i atingă umerii noduroși, scurt, cu gândul în altă parte, ca 
și cum ar linişti un animal. Este un fel de animal pe care-l cunoaște 
foarte bine, unul cu care are o experiență considerabilă. Vocea ei e 
plină de carisma sexuală a lucrurilor extraterestre inventate de 
demult. Sigur că știu, Ed, pe cuvânt. Dar încearcă să vezi în mai multe 
dimensiuni. Pentru asta-i circul, dragule. Înţelegi? E amuzament. 
Trebuie să le oferim ceva. 


Când Ed Chianese îşi reveni, era ora trei dimineața. Zăcea cu fața 
în jos, în partea dinspre ocean a Motelului Dunelor. Își pipăi uşor faţa. 
Nu era atât de lipicioasă cum se aștepta. Pielea părea mai catifelată 
decât de obicei, și îl durea puţin, de parcă folosise exfoliant ieftin 
înainte să petreacă o noapte în oraș. Era obosit, dar totul — dunele, 
alge aruncate pe mal de valuri arătau, miroseau și sunau foarte 
ascuţit. La început crezu că era singur. Dar era şi Madame Shen, stând 
în picioare deasupra lui, cu pantofii ei mici care se scufundau în 
nisipul moale, iar Sectorul Kefahuchi ardea cerul nopții în spatele ei. 

Ed gemu. Își închise ochii. Vertijul îl cuceri instantaneu, o imagine- 
de-după a Sectorului, ca o pioneză rotitoare fixată pe nimicul pe 
nimicul întunecat. 

— De ce îmi faci asta? şopti el. 

Sandra Shen păru să ridice din umeri. 

— Asta-i slujba. 

— Nu-i de mirare că nu găsești pe nimeni să o facă, încercă Ed să 
râdă. 

EI îşi frecă din nou faţa cu mâinile. Își trecu mâna prin păr. Nimic. 
În același timp știa că nu va scăpa niciodată de senzaţia chestiei 


aceleia care îl absorbea. Și mai era ceva, obiectul nu mai era în bazin. 
Sau dacă era, era și în altă parte... 

— Ce-am spus? Am spus că vedeam ceva? 

— Te-ai descurcat bine pentru prima lecţie. 

— Ce este chestia aia? Este încă pe mine? Ce mi-a făcut? 

Ea îngenunche iute lângă el, atingându-i părul de pe frunte. 

— Bietul de tine — Ed îi putea simţi respiraţia pe ceafă - profeția 
încă este o magie neagră iar tu ești chiar în linia întâi. Dar încearcă să 
consideri că toată lumea e rătăcită. Oameni obișnuiți, merg pe stradă, 
au cu toții direcții eronate și toți trebuie să găsească drumul bun. Nu-i 
chiar atât de greu. Ei fac asta în fiecare zi. 

Pentru o clipă păru că ar mai fi vrut să spună ceva. Apoi îl bătu 
uşor pe spate, luă de jos acvariul și plecă târându-și picioarele, cu 
recipientul sub braţ, în sus pe dune și înapoi la circ. 

Ed se târî prin iarba uscată într-un loc unde să poată vomita în 
liniște. Descoperi că își mușcase limba în timp ce încerca să-și scoată 
capul din acvariu. 

Se hotărâse deja să încerce să uite toate chestiile pe care le văzuse 
acolo, înăuntru. Chestiile alea făceau ca ieșirea din bazin să pară o 
distracţie. 


19.Orologiul libertăţii 


După ce plecă din laborator, Michael Kearney se temu să se mai 
oprească din mers. 

Începuse să plouă. Se făcuse întuneric. Totul părea înconjurat de o 
coroană premergătoare unei crize de epilepsie, un tremur al luminii ca 
de la un neon uzat. Gura i se umplu de un gust metalic. Alerga pe 
străzi, bălăbănindu-se din cauza greţii, ţinându-se strâns de 
balustradele metalice pe lângă care trecea. 

Nimeri drumul spre stația Russell, și de aici încolo merse cu 
metroul, la întâmplare. Orele de trafic aglomerat erau la început. 
Navetiștii se întorceau să-l privească ghemuit pe vine în cotitura 
vreunui pasaj murdar sau la un colț de peron, cu umerii cocoşaţi să nu 
se vadă cum agita zarurile Shrander-ului în căușul mâinilor, dar își 
întorceau privirea când îi vedeau fața descompusă ori simțeau mirosul 
de vomă de pe hainele lui. După două ore prin stațiile de Metrou, 
panica i se mai diminuase. Îi venea greu să se oprească din mișcare, 
dar cel puțin ritmul bătăilor inimii scăzuse, iar el putea începe să 
gândească. La una dintre revenirile în centru, băuse ceva la Apa 
Limpede şi comandase şi ceva de mâncare, dar fără să poată să și 
mănânce. După asta, mai merse puţin, pe jos, apoi luă un tren pe linia 
Jubileului, până la Kilburn, unde locuia Valentine Sprake, la capătul 
unei străzi lungi, cu clădiri victoriene, inexpresive, din cărămidă, cu 
beciuri înecate de gunoaie și ferestre blocate cu scânduri, care 
atrăgeau o populaţie fluctuantă de vânzători de droguri, studenţi la 
arte și refugiați pe motive economice din fosta lugoslavei. 

Afișe politice atârnau de stâlpii de iluminat. Nici una dintre 
maşinile pătate şi ruginite, pe jumătate urcate pe trotuar printre 
resturi de ambalaje și rahat de câine, nu era mai nouă de zece ani. 

Kearney bătu la uşa lui Sprake, o dată, de două ori, și apoi a treia 
oară. El se dădu doi pași în spate și cu ploaia căzându-i în ochi, strigă 
în fața clădirii. „Sprake? Valentine?” Vocea lui răsună în josul străzii. 
După un minut, ceva îi atrase atenţia asupra uneia dintre ferestrele de 
la ultimul etaj. Își lungi gâtul să se uite, dar tot ce se putea vedea era 
doar o bucată de perdea din plasă gri și reflecția luminii stradale pe 
sticla murdară. 

Kearney întinse mâna spre uşă iar aceasta, parcă răspunzând 
intenţiei lui, se deschise singură. Kearney se dădu doi pași înapoi, 
surprins. 

— Iisuse! 

Preţ de o clipă crezu că văzuse un chip trăgând cu ochiul la el, din 
spatele uşii. Pătat de luminile străzii, mai jos decât te-ai fi aşteptat să 
îl vezi, ca și cum un copil ar fi fost trimis să răspundă la ușă, un copil 


chiar foarte mic. 

Înăuntru nu se schimbase nimic. Nu se mai schimbase nimic încă 
din anii șaptezeci şi nici nu avea să se mai schimbe ceva, vreodată. 
Pereţii erau acoperiți cu tapet din hârtie gălbuie ca tălpile picioarelor. 
Becuri slabe, care se aprindeau doar douăzeci de secunde, înainte de a 
scufunda scările, din nou, în întuneric. În fața băii mirosea a gaz iar 
dinspre camerele de la etajul doi venea un miros de mâncare râncedă. 
Şi peste tot și toate, mirosea a anason. Aproape de capătul de sus al 
scărilor, o lucarnă lăsa să intre lucirea aspră și portocalie a nopții 
londoneze. 

Într-una din camerele de sus, Valentine Sprake zăcea într-o baie de 
lumină fluorescentă, în interiorul unui cerc de cretă desenat direct pe 
dușumeaua goală. Era răstignit pe un fotoliu, cu capul dat pe spate și 
într-o parte, ca şi cum tocmai ar fi fost împușcat. Era gol și părea să se 
fi acoperit cu un fel de ulei, care lucea gălbui pe firele de păr dintre 
picioare. Gura îi era deschisă, iar expresia de pe faţa lui era în același 
timp de durere și de liniște. Era mort. Sora lui, Alice, stătea pe o sofa 
ruptă, din afara cercului, cu picioarele întinse. Kearney își amintea de 
ea ca adolescentă, mișcându-se încet și vag. Devenise o femeie înaltă, 
de treizeci şi ceva de ani, cu părul negru, pielea foarte albă și o umbră 
de mustață. Fusta ei, trasă în sus, dezgolea coapsele albe și cărnoase. 
Se holba, peste capul lui Strake, la un tablou de pe peretele opus. Din 
această piesă ciudată și ieftină de artă religioasă, grădina Ghetsimani 
văzută stereoscopic în griuri verzi și albastre, fața și partea de sus a 
trupului lui lisus erau îndreptate înspre cameră, într-un gest chinuit 
dar hotărât de îmbrățișare. 

— Alice? 

Alice Sprake scoase un sunet de genul „oii. Ioii, ioii.” 

Kearney își puse mâna la gură şi mai înaintă puţin în cameră. 

— Alice, ce s-a întâmplat aici? 

Ea privea pierdută ba la el, ba la ea, ba la tabloul de pe perete. 
Începu să se masturbeze absentă. 

— Iisuse... 

Îl mai privi odată pe Sprake. Acesta ținea strâns, într-o mână, un 
ceainic electric vechi, iar în cealaltă o ediție-pamflet a poemului 
Hodos Chameleontos al lui Yeats. O clipă mai înainte, poate că le ținuse 
cu brațele întinse, în postura hieratică a unei figuri de Tarot... 
Duşumeaua din fața lui era plină de obiecte care păreau să fi căzut pe 
jos din poala lui în timp ce murea. Scoici, craniul unui mamifer mic — 
ornamente țigăneşti din Serbia, de-ale mamei lui. 

Atmosfera aceea dădea impresia că se mai petrecuse și altceva 
acolo. Și în pofida finalităţii a ceea ce se întâmplase deja, plutea în aer 
sentimentul că s-ar mai fi putut întâmpla ceva, cu ușurință. 

— A fost un băiat bun, spuse Alice. 


Gemu tare. Arcurile rupte ale sofalei scârțâiră și apoi tăcură. După 
o clipă se ridică în picioare și își netezi fusta în jos pe coapse. Avea 
aproape doi metri, se gândi Kearney, poate mai mult. Statura ei mare 
avea un efect de calmare asupra lui, iar ea părea să fie conștientă de 
asta. Mirosea puternic a sex. 

— Am să mă ocup eu de situaţia asta, Mikey. Tu trebuie să pleci. 

— Am venit pentru că aveam nevoie de ajutorul lui. 

Ideea nu păru să-i dea vreo satisfacție lui Alice. 

— E vina ta că a ajuns așa. De când te-a cunoscut, parcă a 
înnebunit. Avea de gând să facă multe lucruri minunate în viaţa lui... 

Kearney o privi surprins. 

— Sprake? întrebă neîncrezător. Vorbeşti despre Sprake? Începu să 
râdă. În ziua când ne-am cunoscut, într-un vagon de metrou, era un 
ratat care se tatua singur cu un pix Bic. 

Alice Sprake își îndreptă spinarea. 

— Era unul dintre primii cinci vrăjitori din Londra, spuse ea 
simplu. Apoi adăugă: „Știu de ce te temi. Dacă nu pleci acum, am să-l 
trimit după tine. 

— Nu! Kearney era speriat. 

Habar n-avea ce ar fi putut ea într-adevăr să facă. Panicat, se holba 
când la ea când la mort. leși în fugă din cameră, alergă în jos pe trepte 
și o zbughi în stradă. 


Anna dormea când el se întoarse în apartament. Ea se înfășurase în 
pilotă și i se mai vedea doar creștetul. Peste tot, apăruseră bilețele noi: 
„Problemele celorlalți sunt problemele lor”, „Nu ești responsabilă de 
problemele altora.” 

Kearney se duse în camera din spate, fără să facă vreun zgomot și 
începu să golească sertarele pe întuneric, îndesând în geanta lui de 
curier, marca Marin, haine, cărți, pachete de Tarot și alte obiecte 
personale. Camera dădea spre casa scării din mijlocul blocului. 
Kearney nu era de multă vreme în cameră când începu să audă voci 
răsunând de la unul din etajele inferioare. Păreau să fie un bărbat și o 
femeie care se certau, dar nu putea distinge nici un cuvânt, ci doar să 
simtă o senzație de pierdere și de ameninţare. Se ridică și trase 
draperiile. Vocile răzbăteau însă și așa. Când termină de strâns ce 
dorise, încercă să închidă fermoarul genţii. Fermoarul se blocase și 
privi în jos. Geanta și tot ce era în ea erau acoperite cu un strat gros 
de praf. Imaginea îi induse un atât de puternic sentiment de 
deşertăciune că îl umplu de groază din nou. În cealaltă cameră, Anna 
se trezea. 

— Michael? Tu ești? Tu ești, nu-i așa? 


— Culcă-te. Am venit doar să-mi iau niște lucruri. 

Urmă o pauză în care ea se strădui să asimileze vorbele lui. 

— Să-ţi fac un ceai. Tocmai voiam să fac un ceai când am adormit. 
Eram atât de epuizată încât am adormit. 

— Nu-i nevoie. 

Auzi patul scârțiind, apoi ea veni și se sprijini de tocul ușii. Era în 
cămașă lungă de noapte, din bumbac. Căsca și se freca la ochi. 

— Ce faci? Ţi-a fost rău? Probabil că simțise mirosul de vomă de 
pe jacheta lui. 

Anna aprinse lumina pe neașteptate, iar Kearney făcu un gest inutil 
de a ascunde geanta. Rămaseră amândoi în picioare, clipind unul la 
celălalt. 

— Pleci? 

— Anna, e mai bine așa. 

— La naiba, cum poţi spune așa ceva? Cum dracu poţi spune că-i 
mai bine să pleci? 

Kearney începu să răspundă, dar renunță și se mulțumi cu o 
ridicare din umeri. 

— Am crezut ca o să rămâi! reveni Anna. Ieri ai spus că e bine, ai 
spus că a fost bine. 

— Făceam sex, Anna. La asta m-am referit. 

— Știu, ştiu. A fost bine. 

— Am spus că mi-e bine când fac sex cu tine, asta-i tot. Asta-i tot 
ce-am vrut să spun. 

Ea alunecă în jos pe lângă tocul ușii și se aşeză cu genunchii la 
gură. 

— M-ai lăsat să înţeleg că o să rămâi. 

— Asta ai vrut tu să înţelegi, încercă Kearney să o convingă. 

Ea se holba în sus la el, furioasă. 

— Şi tu voiai asta, insistă ea. Practic, asta mi-ai spus. Își trase nasul 
și își şterse ochii cu dosul palmei. Bine. Bărbaţii sunt mereu niște 
proști și niște speriați. O trecu un fior. E frig aici? Oricum de acum 
sunt trează. Măcar bea nişte ceai. Nu durează mult. 

A durat mult. Anna se agita. Se întreba dacă avea destul lapte. 
Începu să spele vasele, apoi le lăsă. Îl lăsă pe Kearney să termine de 
preparat ceaiul în timp ce ea se duse la baie și dădu drumul la apă. O 
auzi apoi umblând în altă parte a apartamentului. O auzea deschizând 
şi închizând sertare. „L-am văzut pe Tim deunăzi”, strigă ea la un 
moment dat, dar era o chestie atât de străvezie că el nici nu catadicsi 
să răspundă. „Și-a amintit de tine.” 

Kearney stătea în bucătărie, în picioare, uitându-se la lucrurile de 
pe rafturi și bând ceaiul slab Earl Grey pe care-l făcuse singur. Ţinea 
sacul de curier în mână, simțind că dacă-l pune jos, i-ar slăbi poziţia. 
Adeseori, un val de neliniște îl lingea peste tot, începând de undeva 


din adâncul creierului, ca și cum o parte foarte bătrână din el putea 
detecta Shrander-ul cu mult înainte să-l poată auzi sau vedea. 

— Trebuie să plec. Anna? 

Îşi goli ceașca în chiuvetă. Când ajunse la ușă, ea era deja acolo, 
stând în așa fel încât el să n-o poată deschide. Se îmbrăcase de ieșit în 
oraș, cu o jachetă tricotată cu fir gros și o fustă Versace falsă. La 
picioarele ei era o geantă. Ea îi văzu privirile aruncate spre geantă. 

— Dacă tu poţi să pleci, atunci pot și eu. 

Kearney ridică din umeri și întinse mâna peste umărul ei, să apuce 
mânerul zăvorului Yale. 

— De ce n-ai încredere în mine? întrebă ea ca și cum era un fapt 
stabilit deja că el nu avea încredere în ea. 

— Nu-i vorba de asta. 

— Ba da. Eu încerc să te ajut... 

El făcu un gest de nerăbdare. 

— ... numai că tu nu mă lași. 

— Anna, eu te ajut pe tine. Eşti alcoolică. Eşti anorexică. Eşti 
bolnavă adeseori și nici în zilele tale bune nu te ţii prea bine pe 
picioare. Eşti totdeauna panicată. De-abia dacă trăieşti în lumea asta. 

— Javră. 

— Cum ai putea tu să mă ajuţi? 

— Nu te las să pleci fără mine. Nu te las să deschizi ușa asta. 

Ea se luptă cu el. 

— Isuse, Anna. 

El reuşi să deschidă ușa și împingând-o, trecu de ea. Anna îl ajunse 
din urmă pe scări, îl apucă de gulerul jachetei și nu îi dădu drumul 
nici când el începu s-o târâie pe scări. 

— Te urăsc! 

EI se opri și o privi lung. Gâfâiau amândoi. 

— Şi-atunci pentru ce toate astea? 

Ea îl pocni peste față. 

— Pentru că habar n-ai! Pentru că nimeni altcineva nu o să te 
ajute. Pentru că tu eşti cel de prisos, cel cu probleme. Eşti atât de 
prost că nu vezi? Eşti chiar atât de prost? 

Ea dădu drumul hainei lui pe neașteptate și se așeză pe scări. Privi 
în sus, la el, apoi își mută privirea în altă parte. Lacrimile-i curgeau pe 
obraji. Fusta i se ridicase, iar el constată că se uita la coapsele ei lungi 
şi subțiri de parcă n-o mai văzuse niciodată. Ea îi observă privirea, își 
şterse lacrimile și-și trase fusta și mai sus. „lisuse”, șopti Kearney. O 
întoarse cu spatele și o avu acolo, pe scările reci, din piatră. 

Zece minute mai târziu, când el pleca greoi spre staţia de metrou, 
ea pur și simplu îl urma. 


O întâlnise la Cambridge, cam la doi ani după ce furase zarurile. El 
era în căutarea cuiva pe care să-l omoare, dar în schimb a ajuns în 
camera Annei. Acolo, el stătea pe pat în timp ce ea deschidea o sticlă 
cu vin, îi arăta fotografii cu cele mai recente crize anorexice, umbla 
nervoasă prin cameră într-o jachetă tricotată, lungă, fără altceva pe 
dedesubt. „Îmi placi, dar nu vreau să fac sex. De acord?”. Kearney era 
de acord. El, care era înăbușit de fanteziile din Casa Grozamei și 
epuizat de evaziunile pe care le practica în astfel de ocazii — se trezea 
adeseori spunând cam același lucru. De fiecare dată când jacheta ei 
tricotată se deschidea, el îi zâmbea vag și se uita politicos în altă 
parte. Atitudinea asta părea să o facă și mai nervoasă. „N-ai vrea doar 
să dormi lângă mine?” îl imploră ea când a venit timpul să plece. 
„Chiar îmi placi dar nu sunt pregătit să fac sex.” Kearney petrecu o oră 
întins pe pat lângă ea, apoi, pe la trei dimineaţa, se ridică din pat și se 
masturbă cu violență în chiuveta din baie. „Ţi-e rău?” întrebă ea cu 
voce înăbușită și somnoroasă. 

— Eşti atât de drăguţ..., zise ea când el reveni. Strânge-mă-n braţe. 

Fl se uită lung la ea, prin întuneric. 

— Tu chiar dormeai? 

— Te rog. 

Ea se rostogoli peste el. De îndată ce o atingea, ea gemea și se 
retrăgea ridicându-și fundul în aer și înfundându-și fața în pernă în 
timp ce el o manipula pe ea cu o mână și pe sine cu cealaltă. La 
început ea încerca să participe și ea, dar el nu voia să o lase să-l 
atingă. O aduse aproape de orgasm și o privea cum respira cu gâfâituri 
mari şi scâncea cu faţa în pernă. El o privi astfel până ce penisul i se 
întări frizând durerea. În cele din urmă îi provocă orgasmul cu două 
sau trei frecări circulare rapide și ejaculă pe fundul ei mic. Casa 
Grozamei nu păruse nicicând mai aproape. Niciodată nu se simţise 
atât de stăpân pe situaţie. Presupunea că scenariul de până atunci era 
modul ei de a controla situaţia. Cu fața încă îngropată în pernă, ea îi 
zise: 

— Chiar nu am vrut s-o fac până în momentul când am făcut-o. 

— N-ai vrut? 

— M-ai udat toată... 

— Stai așa, stai acolo și nu te mișca. 

Kearney aduse niște șervețele să o șteargă. 

După această întâlnire, mergea cu ea peste tot. Îl atrăgeau hainele 
ei alese inteligent, hohotele ei de râs neașteptate, narcisismul ei 
mascat. La nouăsprezece ani, fragilitatea ei era deja vizibilă. Avea o 
relație confuză cu tatăl ei — profesor universitar pe undeva prin nord — 
care ar fi vrut ca ea să facă facultatea mai aproape de casă. „Se purta 
ca și cum şi-ar fi pierdut o proprietate. Poţi pricepe de ce s-ar purta 


cineva așa?”. Încercase să se sinucidă de două ori. Prietenii ei, ca mai 
toți studenţii, aproape că se mândreau cu asta, dar aveau grijă de ea. 
Kearney, pe care ei îl intimidau grozav, avea și el responsabilități. 
Anna nu părea să fie stânjenită. Uitată pentru o clipă, începea să se 
piardă. „Cred că nu mănânc cine știe ce” obișnuia ea să spună, 
neajutorată, la telefon. Avea aerul unei persoane ale cărei elemente de 
bază ale personalităţii trebuiau adunate laolaltă în fiecare zi. 

Kearney era atras de toate acestea, ca să nu mai vorbim de un fel 
de îndrăzneală pe care o detectase la ea, prezentă undeva, în spatele 
tuturor acelor gesturi de panică și auto-apărare, îndrăzneala unei 
femei hotărâte să aibă în viață tot ce i-ar fi permis demonii ei. Dar 
modul ei de a face sex era ceea ce-l ţinea cu adevărat. Kearney nu era 
chiar un voyeur și nici Anna chiar o exhibiționistă. Nici unul dintre ei 
nu știuse vreodată cum era de fapt. Fiecare era un mister pentru 
celălalt. 

Și era furios tocmai din cauza asta. Întâlnirile lor erau ca apa în 
deșert. Se căsătoriseră la un birou de stare civilă la două zile după ce 
el își luase doctoratul - cumpărase pentru ocazia asta un costum Paul 
Smith. Au fost împreună zece ani. Nu au avut copii, deși ea spunea că 
își doreşte. A fost alături de ea în timpul celor două reprize de terapie, 
celor trei puseuri de anorexie și la ultima, aproape nostalgică, 
tentativă de suicid. Fa îl privise cum se muta de la o universitate la 
alta, după cum veneau finanțările, făcând ceea ce el numea 
„McScience” pentru companii, urmărind disciplina cea nouă a 
complexității și proprietăților emergente, fiind mereu cu un pas în fața 
Shrander-ului, numărătorii cadavrelor... Dacă a avut vreodată vreo 
suspiciune privind mutările lor frecvente, nu a spus niciodată nimic. 
În cele din urmă, i-a spus chiar el, totul, într-o noapte, pe când stătea 
pe marginea patului ei de la spitalul Chelsea & Westminster, cu 
privirile pierdute pe bandajele de la încheieturile mâinilor ei și 
întrebându-se cum de ajunseseră în acea situație. 

Ea a râs și i-a luat mâinile într-ale ei. „Suntem uniți pentru 
totdeauna”, dar până la sfârșitul anului au divorțat. 


20.Problema celor trei corpuri 


La două zile depărtare de Linia Roșie, Pisică Albă își schimba cursul 
la fiecare douăsprezece nanosecunde. Spaţiul newtonian învăluia nava 
într-o întunecime incalculabilă, din care se întindeau degetele 
mângâietoare ale materiei slab reactive. Monitorii atârnau nemișcaţi 
pe lângă hublouri șoptindu-și unul altuia în limbile vechi. Adoptaseră 
forma lor obișnuită, de femei care-şi muşcau degetele a regret. Billy 
Anker nu îi dorea în apropierea lui. „Hei — zicea el — noi nu ştim ce vor 
ei!” Încercase să-i scoată din sectoarele destinate oamenilor dar ei se 
strecuraseră înapoi ca fumul, în timp ce dormea, și acum atârnau pe la 
colțuri, uitându-se la el cum își visează visele lui secătuite. 

Şi Seria Mau îl veghea. Ea știa că în curând trebuie să-l facă să-i 
dea raportul referitor și la el și la obiectul pe care ea îl cumpărase de 
la Unchiul Zip. Între timp, ea își petrecea timpul cu matematicile 
navei încercând să înțeleagă ce se întâmpla în spatele lor, unde, la 
câteva lumini distanță, stolul navei Krishna Moire se mișca haotic în 
jurul semnăturii hibride şi neobişnuite a navei Nastic, astfel încât 
urma de pe display să fie fluidă, să nu te poţi baza pe ea. 

— E dificil când te simți ameninţat iar ei sunt atât de departe în 
urma ta. 

— Poate că vor să nu intrăm în panică — sugerară matematicile — 
sau dimpotrivă. 

— Putem să scăpăm de ei? 

— Puterea lor de calcul este mare dar nu la fel de mare ca a mea. 
Cu puţin noroc, pot să-i țin la o distanţă convenabilă. 

— Dar putem scăpa de ei? 

— Nu. 

Seria Mau nu putea suporta această idee. Era o limitare. Era ca și 
cum ar fi fost din nou copil. 

— Bine, fă ceva totuși! — ţipă ea la matematici. 

După o clipă de gândire, matematicile o adormiră, ceea ce, de data 
asta, fu acceptat cu ușurare. 

Ea visă din nou la vremurile când încă erau fericiți cu toţii. „Să 
plecăm de-aici!” spunea mama. „Vrei să plecăm de-aici?”. Seria Mau 
bătea din palme în timp ce fratele ei alerga încoace și încolo prin 
camera familiei țţipând „Să plecăm! Să plecăm!”. lar când venea 
momentul plecării, făcea tărăboi pentru că nu-și putea lua pisicuța cea 
neagră. Luau Trenul-Rachetă spre nord, spre Saulsignon. Călătoria era 
lungă, lentă și captivantă. Anotimpul era neclar, nici iarnă, nici 
primăvară. „Dacă e un Tren-Rachetă, ar trebui să meargă mai repede!” 
striga băieţelul în timp ce alerga în sus și-n jos pe culoar. Cerul 
albastru se întindea dintr-o parte în alta a orizontului, peste liniile 


hipnotizante ca lăsate de pluguri. Coborau la Saulsignon a doua zi 
după-amiaza. Era cea mai mică dintre gări, cu stâlpi din fier forjat și 
ciubere cu flori de pe Pământ, strălucitoare ca o broșă nouă din cauza 
rafalelor scurte de ploaie care o spălau printre razele de soare. Într-un 
colț, pisica peronului își spăla blănița ca o carapace de broască 
țestoasă. Trenul-Rachetă pleca și un nor alb acoperea soarele. Prin faţa 
gării trecea un bărbat. Când se oprea să privească înapoi, mama 
tremura şi se înfășură în haina ei de blană de culoarea mierii, 
ridicând, cu o mână lungă și albă, gulerul strâns. Apoi ea râdea, și 
soarele apărea din nou. „Voi doi, veniți încoace!”. Iar apoi, pare-se că 
după câteva clipe, se vedea marea! 

Visul se sfârșea aici. Seria Mau aștepta atentă reluarea lui sau actul 
al doilea, în care urma să apară scamatorul, îmbrăcat cu fracul lui 
frumos și cu jobenul pe cap. Constată dezamăgită că nu se întâmplă 
nimic și se trezi. 

Aprinse toate luminile din sectoarele umane. Monitorii, surprinși, 
aplecaţi cu solicitudine deasupra patului lui Billy Anker, fugiră în 
toate părțile. 

— Billy Anker - strigă Seria Mau - trezeşte-te! 

Câteva minute mai târziu, el stătea clipind și frecându-și ochii, în 
fața pachetului Doctorului Haends din cutia roșie pentru cadouri. 

— Ce-i asta? 

Privea nedumerit. Se uită în spatele cutiei. Luă unul din trandafirii 
Unchiului Zip și-l mirosi. Ridică atent capacul cutiei - se auzi un 
clopoțel și o lumină slabă păru să apară din interior - și fixă cu 
privirea spuma albă care ieșea încet din cutie. Clopoţelul răsună iar. O 
voce de femeie șopti „Dr. Haends. Dr. Haends, vă rog.” Billy Anker se 
scărpină în cap. Puse capacul cutiei la loc. Îl ridică din nou. Întinse 
mâna să pipăie cu degetul chestia aia albă. 

— Nu pune mâna! - îl avertiză Seria Mau. 

— Şşşt. Billy Anker părea absent, dar gândise bine de data asta. Mă 
uit înăuntru și nu văd nimic. Tu vezi ceva? 

— Nu-i nimic de văzut. 

„Dr. Haends la chirurgie, vă rog”, insista vocea liniștită. 

Billy Anker coborî urechea mai aproape, apoi închise cutia. 

— N-am mai văzut așa ceva până acum. Evident, noi nu ştim ce i-a 
făcut Unchiul Zip. Își îndreptă spinarea. Își pocni încheieturile 
degetelor de la mâna sa bună. „Nu arăta așa când am găsit-o eu. Arăta 
aşa cum arată de obicei un obiect K-tech. Mică. Lunecoasă. Compactă. 
(Ridică din umeri.) Ambalată în acele metale suple pe care le aveau pe 
vremuri, frumoase ca o cochilie. Nu avea valorile astea teatrale.” 
Zâmbi într-un fel pe care ea nu-l putea înţelege, cu privirile pierdute 
în depărtare. „Asta-i semnătura Unchiului Zip, dacă vrei”, comentă el 
amar. 


Spectrul Seriei Mau se foi nervos. 

— Unde l-ai găsit? 

În loc să-i răspundă, Billy Anker se așeză pe punte, să fie la același 
nivel cu ea. Părea să se simtă cât se putea de confortabil, cu cele două 
jachete de piele și cu barba nerasă de trei zile. 

El se uită o vreme în ochii spectrului de parcă voia să ajungă cu 
privirea la Seria Mau cea adevărată, apoi o surprinse spunând: 

— Nu poți să-i păcălești la nesfârșit pe cei de la EMC. 

— Nu pe mine mă urmăresc, îi aminti ea. 

— Şi totuși, în cele din urmă te vor prinde. 

— Uită-te în jur la milioanele astea de stele. Vezi ceva ce-ţi place? 
E uşor să te faci pierdut acolo. 

— Tu te-ai pierdut deja. Admir faptul că ai furat o navă K. Cine n- 
ar admira asta? Dar te-ai pierdut și nu te regăsești. Oricine poate 
vedea asta. Faci ce nu trebuie să faci. Știi, nu? 

— Cum de spui așa ceva? De ce mă faci să mă simt atât de prost? 

Seria Mau striga furioasă. 

El nu știu ce să mai spună. 

— Și ce ar fi bine să fac, Billy Anker? Să ancorez nava în vreo 
gaură împuțţită și să port două haine care scârțâie? A, da, şi să mă dau 
mare cu felul în care nu-mi plătesc datoriile? 

Ea regretă imediat ce termină de vorbit. Billy părea afectat. De la 
început el îi amintise de cineva. Nu din cauza hainelor sau din cauza 
procedurilor aplicate consolelor antice și tehnologiei învechite, ci din 
cauza părului. Era ceva legat de părul lui. Fa continuă să-l privească 
din diferite unghiuri, încercând să-și amintească. 

— Îmi pare rău. Nu te cunosc suficient de bine să-mi permit să 
spun așa ceva. 

— Mda. 

— Am greșit. 

Lăsă o pauză și pentru că el nu mai spunea nimic, reluă: 

— A fost o răutate din partea mea. 

Ea trebui să se mulțumească cu o ridicare din umeri. 

— Da. Și? Ce ar trebui să fac? Spune-mi tu, cu inteligența ta 
emoțională de care se vede că eşti atât de mândru. 

— Du nava asta departe de tot. Du-o în Sector. 

— Nu ştiu de ce vorbesc cu tine, Billy Anker. 

El râse: 

— Trebuia să încerc. OK. Da’ să știi că așa am găsit pachetul. Și 
înainte de orice, trebuie să știi câte ceva despre K-tech. 

— Billy Anker, ce-mi poţi spune tu mie despre asta? — râse Seria 
Mau. 

El continuă totuși. 

Cu două sute de ani mai înainte, umanitatea a dat peste rămășițele 


celei mai vechi culturi din halou. Slab reprezentată în comparaţie cu 
altele, împrăștiată într-un spațiu de cincizeci de lumini cubice și pe 
jumătate de duzină de planete, cu stații atât de apropiate de Sector 
încât curând a devenit cunoscută sub numele de Cultura Kefahuchi 
sau Cultura-K. Nimeni nu avea habar cum arătaseră aceste ființe cu 
toate că în conformitate cu arhitectura lor puteai spune că fuseseră 
mici de statură. Resturile erau operaţionale pe baza unui cod numeric 
dovedit ulterior a fi un fel de interfață inteligentă. 

Vestigii tehnologice încă funcționale, deși vechi de șaizeci și cinci 
de milioane de ani! 

Nimeni nu știa ce să facă cu ele. Apăru și Divizia de cercetare din 
partea Contractelor Militare ale Pământului. Ei au aruncat un cordon 
în jurul a ceea ce considerau că este „zonă afectată”, au construit în 
mare viteză colonii de ateliere presurizate și au modificat unelte 
provenind de la diverşi monitori, operatori-fantomă, pe care le-au 
folosit pe substraturi nano și bio-tehnologice. Cu aceste unelte noi, au 
încercat să acţioneze direct asupra codului. A fost un dezastru. 
Condiţiile din ateliere erau grele, dure. Cercetătorii și subiecții 
experimentelor locuiau laolaltă în partea superioară a amenajărilor 
conținutului. „Conţinut” era un alt cuvânt fără sens des folosit de 
EMC. Nu existau nici sisteme de protecţie, nici măști, nimic superior 
camerelor climatizate de clasa IV. Evoluţia avea loc cu viteza unei 
epidemii virale. Au fost și evadați și hibrizi neplanificați. Bărbaţi, 
femei și copii, transportați de-a lungul Liniei Carling, luaţi din 
renumitele cargouri-închisoare de pe orbitele lui Cor Caroli, care au 
ingerat accidental substratele experimentale, apoi, după o noapte de 
chin, dimineaţa, vorbeau limbi necunoscute. Era ca și cum mașinile ar 
fi împrăștiat un val de insecte luminoase care ţi se urcau pe braț și-ți 
intrau în gură înainte să le poți opri. Au fost explozii comportamentale 
de neînțeles, bănuite a fi imitări ale unor ritualuri religioase al 
Culturii-K. Dansuri. Culturi ale sexului și drogurilor. Imnuri de slavă. 

După revolta Tampling-Praine din 2293 care a depășit haloul și a 
infectat și alte părți ale galaxiei, încercările de a folosi codul direct sau 
cu ajutorul mașinăriilor conduse de el au fost abandonate. Marea idee 
de după toate acestea a fost să conecteze operatorii umani la un sistem 
de buffer-e și compresoare, cibernetice și biologice care includeau 
codul, operau asemeni conștiinței umane și prelucrau unsprezece 
milioane de biți pe secundă. Visul unei conexiuni directe, în timp real, 
unu-la-unu, cu matematicile, se veșştejea, așa că, în generația care a 
urmat, EMC a instalat ce aveau în nave hibridizate, motoare, arme și — 
mai ales — sisteme de navigare care fuseseră ultima dată folosite cu 
șaizeci și cinci de milioane de ani mai înainte. 

Atelierele presurizate au fost demolate iar viața indivizilor din ele 
uitată în tăcere. 


Așa a apărut cultura K-tech. 


— Şi? Nu mi-ai spus nimic nou. 

Seria Mau știa toată povestea asta dar se simțea stânjenită să o 
audă spusă cu glas tare. Simţea că purta și ea un fel de vină pentru 
toți acei oameni morți. Râse: 

— Nu e nimic nou în tot ce mi-ai spus. Înţelegi? 

— Da. 

Billy Anker continuă. 

EMC-ul s-a născut tot în acele ateliere presurizate, înainte de asta, 
exista un cartel nu foarte bine organizat de companii de securitate, 
gândit astfel încât să permită democraţiilor neo-liberale să poată da 
vina pe subcontractanți pentru orice acțiune polițienească scăpată de 
sub control. Toţi preşedinţii aceia cu aspect de adolescenţi bine făcuți 
puteau să te privească în ochi de pe displayul holografic și să declare 
cu vocile lor sanctificate „Noi nu stârnim războaie” iar apoi să obțină 
nenumărați „teroriști” uciși. După apariția K-tech, EMC s-a 
transformat şi a înglobat democraţiile, uită-te la rahatul ăla despre 
care tocmai am vorbit. Rânji. lată însă și partea bună. K-tech e 
terminată. O vreme a fost ca febra aurului. Apărea mereu ceva nou. 
Primii exploratori culegeau cu mâinile goale. Când a apărut generația 
Unchiului Zip nu mai rămăsese nimic. Acum fac numai adăugiri și 
perfecționări la interfața umană. Nu pot construi un cod nou și nici să 
reconstruiască mașinile originale. 

Înţelegi? 

Noi nu avem tehnologie. Avem numai o resursă epuizată, 
artefactele extraterestre. 

Privi de jur împrejur și gesticula să indice Pisica Albă. „Asta trebuie 
să fi fost printre ultimele. Și nici măcar nu știm pentru ce a fost 
făcută”. 

— Hai Billy Anker, eu ştiu la ce folosește. 

El privi în ochii spectrului ei, iar ea se simți mai puţin sigură de 
ceea ce tocmai spusese. 

— K-tech e terminată, repetă el. 

— Și dacă asta-i ceva bun, de ce ești așa de supărat? 

Billy Anker se ridică în picioare și făcu câţiva pași, să-și 
dezmorțească picioarele. Se mai uită o dată la pachetul Dr. Haends 
apoi reveni lângă ea. 

— Pentru că am găsit o planetă întreagă cu chestii dintr-astea. 


În sectoarele umane, liniștea izbucnea precum pachetele de date 
prin cabluri. Sub lumina slabă a lămpilor fluorescente, monitorii își 
şopteau unul altuia, întorcându-și feţele către perete. Billy Anker 
stătea pe podea scărpinându-se la un picior, cu umerii aduși în față, cu 
chipul brăzdat de încreţituri — la fel de obișnuite ca și încreţiturile 
hainelor lui din piele. Seria Mau îl privea cu atenţie. Fiecare dintre 
micro camerele de luat vederi ce pluteau prin încăpere îi prezentau 
altă imagine. 

— Acum zece ani eram obsedat de gaura de vierme din Sigma 
Terminus. Voiam să ştiu cine o pusese acolo, cum făcuseră asta. Mai 
mult, voiam ce se găsea la celălalt capăt al ei, orice ar fi fost. Nu eram 
singur. Timp de un an sau doi, fiecare tip tare care avea și o teorie, 
umbla la marginea discului de acreţie făcând încercări „științifice” cu 
ajutorul a cine știe ce vechituri găsite pe Plajă. Mulţi dintre ei 
ajungeau să se facă plasmă. Râse blând. Mii de piloți stelari, 
entradistas, deschizători de drumuri, nebuni. Fiinţe extraordinare ca 
Liv Hula sau Ed Chianese. La vremea aia, cu toții credeam că Sigma 
Terminus era poarta spre Sector. Eu am fost acela care a descoperit că 
nu era. 

— Cum? 

Billy Anker chicoti. Întreaga lui față se destinsese. 

— Am intrat. 

Ea se holbă la el. 

— Bine dar... — Seria Mau se gândea la toți cei care muriseră 
încercând să intre — nu ţi-a păsat? 

— Voiam să ştiu — răspunse el ridicând din umeri. 

— Billy Anker... 

— Ooo, nu e nici o cale de a călători într-acolo. M-a făcut praf. Mi- 
a făcut şi nava praf. Contorsionarea aia de lumină stă acolo agățată ca 
o crăpătură în neant. De-abia dacă o poţi vedea din cauza stelelor, dar 
să treci prin ea este ca și cum... Își examină mâna cu probleme. Cine 
să știe cum e? Totul era într-o permanentă schimbare. Nu-ţi pot 
descrie ce și cum se petrecea acolo. Era ca și cum aș fi fost copil din 
nou, un vis urât în care fugi mereu printr-un hol întunecat. Am auzit 
sunete de neînțeles, filtrate prin carena navei. Dar am fost acolo! 
Înţelegi? Amintirea acestui fapt îl făcu să se legene de emoție. Arăta 
cu douăzeci de ani mai tânăr decât atunci când ea îl trezise din somn. 
Liniile din jurul gurii lui dispăruseră. Ochii lui verzi-cenușii, de obicei 
greu de suportat, străluceau ca luminați pe dinăuntru de gluma lui, de 
cele nespuse, de mândria autoformării personale. Și în același timp, 
ochii îl făceau să pară vulnerabil și uman. „Am fost într-un loc unde 
nu mai fusese nici un entradista până atunci. Am fost în linia întâi, 
pentru prima dată. Îți poţi imagina asta? 

Ea nu putea, dar gândea așa: „Billy Anker, dacă nu te poți înfrâna 


să încerci să atragi oamenii în felul acesta, este pentru că nu ai nici un 
respect pentru tine. Noi vrem o ființă umană, iar tu ne arăţi Valetul de 
Cupă”. 

Pe neașteptate, Seria Mau realiză de cine îi amintea el. Coada de 
cal, dacă ar mai fost neagră, chipul fin cu pielea smeadă, dacă nu ar fi 
fost atât de obosit, atât de ars de razele sorilor îndepărtați, nimic nu ar 
fi părut nepotrivit la petrecerea de la croitoria de pe strada Henry din 
centrul Carmody, în aerul umed și catifelat al nopții de pe Motel 
Splendido... 

— Eşti una dintre clonele Unchiului Zip! 

La început ea crezuse că o să-l surprindă și o să-l determine să 
spună ceva nou, dar el se mulțumi să rânjească și să ridice din umeri. 

— Personalitatea nu se poate transmite, zise el, iar faţa îi căpătă o 
expresie complexă. 

— Te-a făcut special pentru explorări. 

— Voia un înlocuitor. Zilele lui de entradista, de deschizător, se 
terminaseră. Credea că fiul va merge pe urmele tatălui. Dar eu sunt 
propriul meu stăpân. Asta spun tuturor si așa este. 

—Billy... 

— Nu vrei să afli ce-am găsit? 

— Sigur că vreau. De fapt îi era indiferent în acel moment, atât era 
de surprinsă de soarta lui. Sigur că vreau. 

El tăcu o vreme. O dată sau de două ori porni să spună ceva, dar 
limbajul părea să nu-l ajute. În cele din urmă, începu. 

Locul ăla este atât de legat de Sector și atât de aproape că-i poți 
auzi iureșul și vuietul. Te arunci în gaura de vierme, cazi de la un cap 
la altul cu toate sistemele de control pe roșu, și iată, e acolo. Lumină. 
Lumină profundă. Fântâni, cascade, perdele de lumină. Toate culorile 
pe care ţi le poți imagina și încă vreo câteva pe care nu ţi le poți 
imagina. Forme pe care obișnuiau să le vadă cu telescopul, de demult, 
de pe Pământ. Înţelegi? Ca nişte nori de gaz și nori de stele dar 
evoluând acolo, în fața ta, în timp real, uman. Ridicându-se și 
coborându-se ca valurile. Tăcu din nou, căzut în amintire, ca și cum 
uitase că era și ea pe acolo. În cele din urmă, continuă. Ştii, locul ăla e 
tare mic. Câteva planete mici şi vechi pe care le-au trimis prin gaura 
de vierme pentru vreun motiv de al lor. Nu există atmosferă. Poţi 
vedea curbura orizontului. Și e pustiu. Doar praf alb pe o suprafață ca 
o podea din ciment... 

„Podea din ciment”, șopti el. Poţi s-auzi cum rezonează în ea codul 
K, asemenea unui cor. Ridică glasul. „N-am stat. Nu eram pregătit 
pentru așa ceva. Am înțeles de la început. Mi-era prea frică să stau. 
Puteam simţi codul, bâzâind în material. Puteam auzi lumina cum 
cădea asupra mea. Puteam simţi Sectorul în spate, pândind. Nu-mi 
venea să cred că putuseră să străbată o gaură de vierme spre un loc 


atât de demenţial. Am înșfăcat câteva lucruri... la fel ca vechii 
prospectori, primele lucruri, puţine de altfel, pe care le-am văzut și am 
plecat de-acolo cât de repede am putut. 

Arătă cu degetul mare, peste umăr, la pachetul Dr. Haends. 

— Asta-i unul dintre ele. După o clipă fu străbătut de un fior. „Am 
scos Sabia Karaoke de pe planetoid, dar a mai trecut multă vreme până 
ce am fost în stare să plec undeva. Atârnam acolo, într-o baie de 
lumină. Până și nava a simţit un fel de groază. N-am reușit să mă 
determin să intru iar în gaura de vierme. O gaură de vierme este o 
loterie. E o chestie cu o singură tragere, chiar și pentru un tip ca mine. 
În cele din urmă am luat niște repere absolute — absolute pentru unda 
gravitațională stabilă și alte câteva mai puţin stabile, din anisotropia 
întregului univers, să-mi dau seama unde mă aflu. Și m-am întors pe 
ruta ocolitoare, pe drumul cel mai lung, cu ajutorul motoarelor cu flux 
reversibil. Eram falit, așa că am vândut câteva dintre lucrurile pe care 
le găsisem. A fost o greșeală. Din câte știu eu, toată lumea din galaxie 
ar vrea să știe ce-am găsit. M-am ascuns. 

— Dar ai putea găsi locul acela din nou. Seria Mau își tinu 
respiraţia. 

—Da. 

— Atunci du-mă acolo, Billy Anker. Du-mă pe planeta aia! 

El îşi privi mâinile un timp apoi negă din cap. 

— E foarte important să nu-i ducem și pe ei acolo, înţelegi, da? 
Ridică o mână să blocheze argumentele ei. Dar nu acesta-i motivul 
principal. Te-aş duce acolo chiar și numai ca să le fac în ciudă, pentru 
că îmi dau seama cât de mult înseamnă pachetul ăla pentru tine. Tu, 
cu mine și cu Pisica Albă i-am putea lăsa în urmă ușor... 

— Atunci, de ce nu mă duci? De ce? 

— Pentru că ăla nu e un loc pentru tine sau pentru mine. 

Seria Mau își îndepărtă spectrul de Billy Anker și-l scoase printr-un 
batardou. Billy Anker păru surprins. Data următoare când mai auzi 
vocea ei, era vocea navei. Venea de peste tot din jurul lui. 

— Văd prin tine, Billy Anker - țâțâi ușor - atâta vorbărie despre 
plecarea de pe Plajă, iar ţie ţi-e frică să înoţi! 

EI se înfurie apoi reveni dur: 

— Ăla nu-i loc pentru ființe umane. 

— Eu nu sunt o ființă umană! 

El zâmbi. Faţa i se lumină ușor și începură să-i curgă lacrimi, iar ea 
înţelese că el era totuși propriul lui stăpân. 

— Ba da, ești. 


21.Război 


Ed Chianese îşi continua perfecționarea ca vizionar. 

Lui Madam Shen îi plăcea să lucreze la Observatorium, de preferat 
printre tableaux. Îi plăcea în mod deosebit „Brian Tate și Michael 
Kearney uitându-se într-un monitor în 1999.” Ed, enervat de privirea 
fixă şi expresiile rigide ale celor doi oameni de știință antici cărora nu 
le puteai da crezare, se simțea mai bine la recepţia sau la barul 
Motelului Dunelor. 

Tutorele lui se păstra imprevizibil. Uneori venea ea însăși, alteori 
venea în calitate de recepționeră cu sânii Dolly Parton și conversațiile 
tipice ținutului Oort. Uneori ca o hermafrodită lingușitoare, ușor 
irascibilă, pe care o chema Harryette și care purta un fel de maiou 
negru care să-i pună în evidență sfârcurile sânilor mici, adesea 
combinat cu ciorapi colorați din spandex și care se umflau alarmant la 
furca picioarelor. Alteori nu venea deloc, iar Ed se putea întoarce la 
aruncatul zarurilor pe pătură. Deși acum începuse să piardă cu 
regularitate. Nu mai ai dreptul la noroc când începi să încerci să-ți 
vezi viitorul, îi spuseseră bătrânii, râzând pe înfundate în timp ce-i 
luau grămada de bani. Indiferent sub ce formă venea, Sandra Shen era 
scurtă. Purta fuste scurte. Fuma țigarete scurte, autohtone, făcute din 
tutun și găinaţ de lilieci, ovale în secțiune, care te pișcau când le 
fumai. Se străduia să se gândească la ea ca la o ființă umană; niciodată 
nu reuşise să o cunoască bine. Nu mai era tânără, de asta era sigur. 
„Sunt obosită, Ed” obișnuia ea să se plângă. „Fac asta de prea multă 
vreme.” Nu spunea ce anume, dar el înțelegea că se referea la Circul 
Pathet Lao. 

Toanele ei erau la fel de imprevizibile ca şi înfățișarea. Într-o zi, 
mulțumită de progresul lui, îi promitea un spectacol pe care să-l 
susțină singur... „Un spectacol în cortul mare, Ed. Un spectacol 
adevărat” iar a doua zi, dădea din cap, își arunca ţigara și spunea cu 
glas plin de dezgust profesional „Orice puști vede viitorurile mai bine 
ca tine. Nu le pot vinde ce faci tu.” 

Într-o după-amiază, la Dune, ea îi spusese: 

— Eşti un vizionar adevărat, Ed, asta-i tragedia ta. 

Lucrau împreună cam de o oră când Ed se prăbușise epuizat într- 
un colț, gândindu-se că simțea cum alunecă în jos prin podea, că 
trăgea să-și scoată bazinul de pe cap, să poată respira. Afară, păsările 
de mare croncăneau și se roteau deasupra plajei. O lumină violetă și 
dură cădea printre șipcile obloanelor de lemn iar cheongsam-ul lung, 
verde-smarald, din mătase chinezească al Sandrei Shen, brăzdat în 
felii, căpăta coloraţia neliniștită a unui prădător din junglă. Ea linsese 
un fir de tutun de pe buza de jos. Scuturase din cap. 


— Este şi tragedia mea -— recunoscuse ea. Și a mea. 

Dacă Ed sperase să învețe de la ea câte ceva despre procesul 
prezicerii, se înșelase. Ea părea să fie la fel de nedumerită ca și el. 

— Aș vrea să știu ce-i chestia asta în care țin capul. 

— Lasă acvariul, Ed. Nu-i nimic în el. Asta vreau să înţelegi, nu 
este absolut nimic în el. 

Păru încurcată văzând că nu reușește să-l liniștească. Mai demult îi 
spusese „să nu uiţi niciodată, cu ajutorul profeţiilor îți găseşti propria- 
ți inimă în miezul tuturor lucrurilor”. În cele din urmă ea îi 
recomandă: „Trebuie să plonjezi acolo. Este un mediu complet 
darwinist. Trebuie să te mişti repede și să aduci marfa.” 

El chiar nu ştia ce i se întâmplă când era cu capul în acvariu, dar 
ştia că nu există ceva mai agresiv și mai enervant. El credea că aşa era 
temperamentul Sandrei Shen. Acvariul dezvăluia mai mult despre ea 
decât despre profeţii. 

— Oricum - îi spusese el — direcţia a fost totdeauna principala 
dificultate în ceea ce mă privește. Viteza nu a fost niciodată o 
problemă. 

Apoi adăugă fără nici un motiv aparent „Visele mele au fost urâte 
în ultima vreme.” 

— E greu peste tot, Ed. 

— Mulţumesc foarte mult. 

Sandra Shen rânji la el. „Vorbeşte cu Annie”, îl sfătui ea. Câteva 
fire de praf, albe, minuscule, părură să-i iasă din ochi. Nesigur dacă 
asta era o ameninţare sau o glumă, el își vârî capul înapoi în bazin, să 
nu fie obligat să privească. După o clipă o auzi spunând: 

— M-am săturat să tot vând trecutul, Ed. Vreau să încep să vând 
viitorul. 

— Trebuie să spun ceva când sunt aici, în chestia asta? 


Cu cât folosea bazinul mai mult, cu atât visele lui Ed deveneau mai 
urâte. 

Spaţiu, dar nu gol. Un fel de întuneric în stadiu iniţial, înfășurat în 
el însuși ca unda arcuită a deformării Alcubierre dar mult mai rău de 
atât. Apa rece a unei mări nesărate și fără rost, supersubstanța 
informației, substratul unui algoritm universal. Lumini care tremurau 
şi se răsuceau îndepărtându-se de el în grupuri numeroase. Asta era 
treaba pe care i-o dăduse Sandra Shen, profeția sau nereușita ei, nimic 
revelat, o călătorie care continua la nesfârșit și care se oprea pe 
neașteptate pentru a-l lăsa să privească dispreţuitor la chestiunile de 
mai înainte. 

Biți și frânturi de peisaj, dar mai ales o casă. Părea să fie o zonă 


rurală umedă, o gară destul de veche, garduri vii, un câmp cu o pantă 
la un capăt, apoi casa asta, austeră, cu patru faţade, făcută din piatră. 
Exista impresia că elementele astea se adunaseră la un loc, singure, cu 
doar o clipă mai înainte. Dar că existau — sau existaseră — într-un 
anume sens real, el nu se îndoia deloc. Întotdeauna se apropia de casă 
de sus, așa ca acum, și dintr-un unghi de parcă ar fi coborât cu 
avionul. O casă înaltă cu acoperiș din ardezie vânăt-cenușie, cu 
frontoane flamande, grădini mari, întunecate, în care laurii și peluzele 
erau mereu acoperite de zăpadă. Mesteceni albi creșteau puţin mai 
departe. Adesea ploua sau era ceaţă. Era în zori. Era după-amiaza 
târziu. După o clipă sau două, Ed se vedea intrând în casă, dar în acel 
moment era trezit de finalul propriului strigăt de disperare. 

— Șşşt, — făcea Annie Glyph. 

— Mi-aduc aminte de lucruri pe care nu le-am văzut — striga Ed. 

El se agăța de ea, ascultându-i inima care bătea de treizeci de ori 
pe minut sau ceva mai puţin. Inima aceea mare era mereu acolo, să-l 
recupereze, să-l scoată din unda staționară a propriei terori. Reducând 
ritmul, îl calma aproape instantaneu trimițându-l înapoi în starea de 
inconștiență, unde, într-o noapte, visul a continuat iar el a ajuns în 
singurul loc unde nu voia să ajungă. În casă. Vedea scări. „Waraaa!” 
tipa el năpustindu-se din ascunzătoare asupra surorii lui, în hol. Ea 
scăpa tava cu masa de prânz și amândoi priveau tăcuţi la mizeria de 
pe jos. Un ou fiert se rostogolea spre un colț. Era prea târziu să mai 
poată face ceva. Se uita în ochii surorii lui, plini de o furie pe care n-o 
putea numi. Apoi fugea, țipând. 

— După ce ea ne-a părăsit, tatăl nostru a călcat pisoiul, îi spunea 
lui Annie în dimineața următoare. Pisoiul a murit. Tata nu a vrut să se 
întâmple asta. Dar atunci m-am hotărât să plec și eu. 

Ea zâmbea. 

— Să cutreieri galaxia — spunea ea. 

— Să pilotez nave — spunea el. 

— Să ai toţi pisoii pe care-i poţi găsi. 

— Și mai mult de atât — rânjea Ed. 

După ce Annie pleca la lucru, el şedea puţin pe gânduri: 

Pisoiul negru este cel de care mi-am amintit. Dar mai era ceva. 
Înainte de plecarea surorii. Credea că văzuse un râu, o față de 
femeie... Degete lăsând urme pe apă. O voce spunând cu încântare, 
din depărtare „Nu-i așa că suntem norocoși? Nu-i așa că suntem 
norocoși că avem parte de asta?” 

Pe atunci eram împreună, gândea Ed. 


Ed a dat primul său spectacol îmbrăcat în smoching. 


După aceea, din motive evidente, avea să prefere o salopetă 
albastră, ieftină, făcută din materiale ușor de spălat. 

Dar prima dată, îți lua ochii. Construiseră pentru el o scenă mică 
înghesuită între „Brian Tate și Michael Kearney uitându-se într-un 
monitor în 1999” și „Toyota Previa cu Școlarii de la Clapham, 2002”, 
luminată cu reflectoare colorate, antice și câteva efecte holografice 
realizate îngrijit, menite să susţină tema. În centrul scenei, Ed avea un 
scaun simplu de lemn pe care stătea în timp ce folosea acvariul. Și un 
microfon, la fel de vechi ca reflectoarele. 

— Nu este conectat la nimic — preciză Harryette. Sunetul va fi 
tratat ca de obicei. 

Hermafrodita părea nervoasă. Își pierduse timpul pe-acolo toată 
după-amiaza. Se specializase în regie de scenă și întotdeauna descria 
cum își croise drumul la poziția asta pornind de la un post de 
manipulant de scenă obișnuit. Harryette fusese cea care insistase 
asupra smochingului. „Vrem să pară că dai ordine”, spusese ea. Era 
mândră de ideile ei. În particular, Ed credea că frizau prostia. Cu 
capul ei ras, cu tatuajele live și smocurile de păr roșu de la subsuori, 
Ed o considera cea mai puţin atrăgătoare dintre manifestările Sandrei 
Shen. Mereu dorea să spună „Ascultă, ești un monitor, poți adopta 
orice formă ai vrea și-atunci de ce-o iei pe asta?” dar părea să nu 
poată găsi momentul potrivit. Şi nici nu ştia cum ar putea primi un 
algoritm acest gen de critică. Între timp, el trebuia să-i asculte 
explicaţiile și prezentarea tablourilor amplasate de-o parte și de alta a 
minusculei scene. „Ne poziționăm în punctele de inflexiune ca să 
exploatăm sugestiile de nepermanenţă și schimbare perpetuă” spunea 
ea, iar Ed răspundea „înțeleg că am vrea să facem așa”. 

El nu înţelegea de ce trebuia ca în fundalul scenei să fie holograma 
Sectorului Kefahuchi, pâlpâind ca și cum ar fi fost proiectată pe o 
perdea de mătase. Când o întrebase pe Harryette despre asta, ea 
schimbase subiectul imediat, transformându-se în Sandra Shen și 
sfătuindu-l „Ceea ce trebuie să recunoști tu, Ed, este că ei te vor mort. 
Orice profeție este o expediere înainte. Spectatorii au nevoie ca tu să 
mori pentru ei.” 

Ed se zgâia la ea fără să înțeleagă ceva. 

Seara, nu era sigur ce doreau spectatorii de la el. Ei intrau în 
spaţiul spectacolului în șir indian, cu un fel de foșnet, o mostră largă 
din viața de pe New Venusport. Erau angajaţi ai corporațiilor din 
enclave, îmbrăcaţi în imitații îngrijite ale hainelor din tableaux, 
inadaptați plictisitori şi cultivari de pe strada Capului, micuţe 
prostituate de port, perfecte, mirosind a vanilie și a miere, fete-ricșă, 
dependenți de containere, derbedei înarmați, de opt, nouă ani, și 
contabilii lor. Erau și destul de mulți Oameni Noi, cu membrele lor cu 
aspect pliant, etiolate, și cu expresiile faciale nepotrivite. Erau mai 


tăcuți decât ar fi trebuit să fie spectatorii la circ şi aduceau mai puţină 
mâncare şi băutură decât se aștepta Ed. Erau atenți într-un mod 
amenințător. Nu păreau să îl dorească mort. 

El s-a așezat pe scăunelul de lemn, îmbrăcat în smoching, în 
lumina colorată a reflectoarelor și îi privea cu atenție. Îi era foarte 
cald și puţin rău. Își simțea hainele prea strâmte pe el. 

— Ăăâ... — începu el. 

Tuși. 

— Doamnelor şi domnilor - spuse el și rânduri întregi de fețe albe 
se uitară fix la el — viitorul... Ce este viitorul? 

Nu era în stare să mai adauge nimic așa că se aplecă în față, luă 
acvariul. Așezat pe podea între picioarele sale, și și-l puse în poală. 
Datoria lui Ed era să vadă. Să vorbească. Habar n-avea dacă profeția 
era distracție sau serviciu. Madame Shen nu fusese prea limpede în 
această privinţă. 

— Ce-ar fi să-mi pun moaca în chestia asta? — întrebă el auditoriul. 

Ţipari argintii ieşeau din el, ceva ca o scurgere din viaţa lui și Ed 
se scurgea în urma lor ca un curent de apă caldă într-o mare rece. 
Seara aceea nu s-a deosebit de celelalte, exceptând poate o distanțare 
mai mare, cleioasă, faţă de tot ce a văzut. În seara aceea a fost nevoie 
de efort suplimentar. Se trezi pe betonul aeroportului spaţial. Bătea un 
vânt sărat, îi era rău și frig. Annie Glyph era în genunchi lângă el. 
Avea sentimentul că ea era acolo de mai multă vreme. Că era pregătită 
să-l aștepte oricât era nevoie. El tuși și vomită. Ea îl şterse la gură. 

— Liniștește-te. 

— Isuse, cum ţi s-a părut? 

— A fost un spectacol scurt. De îndată ce ţi-ai pus bazinul pe cap, 
ai avut un fel de spasm. Cel puţin așa părea. Annie zâmbi. „N-au fost 
convinși — continuă ea - până ce nu te-ai ridicat de pe scaun. Se 
ridicase de pe scaun, îi spunea ea, stătuse în picioare în lumina 
tremurândă, cu faţa la public, cam un minut, timp în care tremurase și 
urinase pe el. A fost cu adevărat un moment de transformare, Ed, am 
fost mândră de tine. După aceea ieşiseră niște sunete înăbușite din 
substanța aceea fumurie care este în bazin. La un moment dat ţipase, 
zbătându-se să-şi scoată bazinul de pe cap. Apoi leșinase și căzuse cât 
era de lung peste rândul întâi. „N-au fost prea încântați și am avut 
ceva probleme cu ei. Ştii, ăştia erau angajații unor corporații și 
plătiseră pentru locuri speciale, iar tu ai vomitat pe hainele lor cele 
bune. Doamna Shen a vorbit cu ei, dar erau dezamăgiţi. A trebuit să te 
scoatem de acolo pe ușa din spate.” 

— Nu-mi amintesc asta. 

— N-a fost cine ştie ce. Ţi-ai stricat smochingul, rostogolindu-te în 
urina ta. 

— Dar am spus ceva? 


— Ooo, ai prezis viitorul. Da, asta ai făcut. 

— Ce-am spus? 

— Ai vorbit despre război. Ai spus lucruri pe care nimeni nu voia 
să le audă. Prunci albaștri plutind în vid lângă nave avariate. Prunci 
înghețaţi în spaţiu. Pe ea o trecu un fior. „Nimeni nu vrea să audă 
lucruri din astea”. 

— Dar nu-i nici un război — sublinie Ed. Nu încă. 

— Asta ai spus, „Război!” 

Asta nu însemna nimic pentru Ed. După ce trecuse de partea cu 
țiparii, în loc să-și vadă copilăria într-o casă cu acoperiș cenușiu, el se 
văzuse ieșind din prima lui navă stelară - un transportor micuţ și 
rotunjor, cu flux reversibil, numit Kino Chicken, Puiul de Cinema, ieşind 
pe solul arid al primei sale planete extraterestre, cu o uitătură chiorâșă 
lățită pe toată faţa lui de șaisprezece ani. Era pasionat de concepte 
precum călătoria infinită și spaţiul gol. Mereu mai mult. Mereu și mai 
mult. Stătea în picioare pe rampa transportorului și striga „Planetă 
străină!” Atunci și acolo își promisese să nu regrete nimic, niciodată. 
Să nu dea niciodată înapoi. Să nu mai vadă niciodată mamele, taţii și 
surorile care te abandonează. Nu era nici o diferență față de momentul 
morții lui Dany Lefebre, întâmplare care-l rănise atât de tare. Totul 
conducea inexorabil de la Kino Chicken, la navele de explorare și la 
containerul pentru avatari. 

Îi povesti toate acestea lui Annie, pe când traversau zona betonată 
în drum spre camera ei. 

— Pe atunci aveam alt nume. 

Deodată își dădu seama că o să-i fie din nou rău. Se lăsă pe vine și- 
și puse capul între genunchi. Își drese vocea. Annie îl atinse pe umăr. 
După puţin timp, se simți mai bine și putu să se uite-n sus, la ea. „I-am 
dezamăgit pe toți în seara asta”. Ea îl făcu să simtă, așa cum făcea 
întotdeauna, răbdarea ei calmă și masivă. Se aruncă spre această 
răbdare, deoarece asta era tot ceea ce avea. 

— Dacă eu prezic viitorul — zise el cu disperare — de ce văd mereu 
trecutul? 


22.Entităţi persistente 


Era târziu. Oamenii se grăbeau să intre sau să iasă din 
cinematografe sau restaurante, cu capul plecat în noaptea umedă și 
vântoasă. Metrourile încă circulau. Michael Kearney își trase 
fermoarul până sus. În timp ce mergea, luă telefonul și încercă să-l 
sune pe Brian Tate, mai întâi acasă la el, apoi la birourile Sony din 
Noho. Nu răspundea nimeni - la Sony un robot a încercat să îl 
ademenească în labirintul răspunsurilor corporatiste automate — așa că 
a pus telefonul deoparte. Cu Anna s-a întâlnit de două ori. Prima oară 
la Hammersmith, unde a trebuit să-și cumpere un bilet. 

— Poţi să te ţii de mine cât poftești — i-a spus Kearney. 

— Nu-ţi va fi de nici un folos. 

Fa i-a aruncat o privire îndărătnică, a trecut prin bariera de la 
bilete şi a coborât pe peronul estic unde, sub lumina unor tuburi 
fluorescente clipind uzate, l-a provocat: „La ce e bună viaţa ta, 
Michael? Sincer, la ce a folosit?” 

Kearney a apucat-o de umeri ca pentru a o zgâlţâi, dar s-a limitat 
doar să o privească. Porni să spună ceva urât dar se răzgândi. 

— Eşti ridicolă. Du-te acasă. 

— Vezi? Nu poţi răspunde. Nu ai răspuns la întrebare. 

— Du-te acasă. O să fie totul bine. 

— Așa spui mereu. Nu-i așa? Uită-te la tine. Uită-te cât ești de 
speriat și întors pe dos. 

— Nu mi-e teamă -— răspunse el ridicând din umeri și pornind mai 
departe. 

Râsul ei neîncrezător l-a urmărit pe tot peronul. Când a venit 
trenul, ea s-a străduit să se poziționeze cât mai departe de el. A 
scăpat-o din priviri în aglomeraţia de seară din staţia Victoria dar ea l- 
a ajuns iar din urmă, luptându-se să răzbată printr-un grup numeros 
de adolescenţi japonezi. A strâns din dinţi, a coborât cu două staţii 
mai devreme și a mers doi sau trei kilometri cât de repede era în stare, 
prin agitația și luminile din West Croydon și apoi din nou prin străzile 
de suburbie din cealaltă parte. Ori de câte ori privea în spate o vedea 
departe în urma lui dar ea reușea cumva să se ţină după el așa că 
atunci când el bătu la ușa lui Brian Tate, ea îl ajunsese din urmă. Părul 
ei era lipit de ţeastă, fața era îmbujorată și exasperată, clipea să 
scuture picăturile de ploaie de pe gene și-i zâmbea strălucitor, 
tensionat, de parcă ar fi vrut să-i zică „vezi?” 

Kearney bătu în ușă și rămaseră în picioare acolo, într-un fel de 
armistițiu furios, cu bagajele în mână, așteptând să se întâmple ceva. 
Kearney se simțea ca un prost. 


Casa lui Brian Tate era amplasată pe o stradă liniștită, deluroasă, 
mărginită de pomi, cu o biserică la unul din capete și cu o casă pentru 
pensionari la celălalt capăt. Avea patru etaje, o alee scurtă pietruită 
mărginită de dafini, tâmplărie în stil Tudor pe o temelie din piatră. 
Vara, în grădina din spatele casei se puteau vedea vulpi amușinând 
printre merii cu tulpini acoperite de licheni. Avea aerul unei case 
utilizate cu blândețe pe toată durata ei de existență. Copiii crescuţi 
aici fuseseră trimiși la școli pe măsura casei și urmaseră cariere de 
succes în brokeraj și avuseseră copii la rândul lor. Era o casă modestă 
şi îmbibată de succes, dar acum plutea ceva sumbru în jurul ei, ca și 
cum preocupările lui Brian Tate ar fi tulburat-o. 

Pentru că nu venea nimeni să deschidă ușa, Anna și-a lăsat geanta 
jos şi s-a dus, printre flori, la una dintre ferestre. 

— Este cineva înăuntru. Ascultă! 

Karney ascultă, dar nu auzi nimic. Se duse în spatele casei și trase 
și acolo cu urechea, dar toate ferestrele erau întunecate și nu se auzea 
nimic. Ploaia cădea liniștit peste grădină. 

— Nu-i aici. 

Anna tremura. 

— E cineva înăuntru. L-am văzut cum se uita la noi. 

Kearney răpăi pe geamul ferestrei. 

— Vezi? — îl atenționă Anna agitată — S-a mișcat! 

Kearney își scoase celularul și formă numărul lui Tate. 

„Du-te și bate iar la ușă”, îi ceru Annei în timp ce ducea telefonul 
la ureche. Îi răspunse un model vechi de robot telefonic. „Brian, ridică 
receptorul, dacă ești acolo. Sunt afară, în fața ușii tale și am nevoie să 
stăm de vorbă.” Banda casetei robotului mai merse jumătate de minut 
şi se opri. „Brian, pentru numele lui Dumnezeu, te văd, ce faci?” 

Kearney forma iar numărul lui Tate când acesta deschise, în sfârșit, 
ușa și privi nesigur la ei. „Nu mă descurc cu robotul. Ţin telefonul în 
altă parte”. Purta un fel de hanorac foarte gros, argintiu, direct peste 
tricou și pantaloni cargo. Un val de căldură venise dinspre el atunci 
când deschisese ușa. Gluga hanoracului îi ascundea fața dar Kearney 
putu observa că avea obrajii supți, nebărbieriți și că arăta foarte 
obosit. Tate privea când la unul când la celălalt. 

— Vreţi să intraţi? 

Vocea lui era neconvingătoare... 

— Brian... 

— Nu intra acolo - se repezi Anna la Kearney, de pe stratul cu flori 
de sub fereastră. 

— Nu trebuie să vii cu mine — îi răspunse Kearney. 

— Ba da. 


Era mânioasă. 

Înăuntru, casa mustea de umezeală şi de căldură. Tate îi conduse 
într-o cameră mică, din spatele casei. 

— Vrei să închizi ușa după tine? Se păstrează căldura. 

Kearney privi în jur. 

— Brian, ce dracu faci aici? 

Tate transformase camera într-o cușcă Faraday, întinzând plasă de 
cupru pentru colivii, pe pereţi și pe tavan. Fereastra era acoperită cu 
folie de aluminiu pentru păstrarea alimentelor. Nimic electromagnetic 
nu putea ajunge la el, nimic nu putea ieși. Nimeni nu ar fi putut spune 
ce făcea sau dacă făcea ceva. Cutiile de la cuie, resturile de plasă și 
ambalajele de la folie erau împrăștiate peste tot. Încălzirea centrală 
era dată la maximum. Două sobe cu gaz erau și ele în funcțiune, în 
mijlocul încăperii, lângă o masă și un scaun de bucătărie Formica. Pe 
masă, Tate pusese șase servere G4, într-un rack, și le conectase în 
paralel. O tastatură, un monitor, câteva periferice, un ibric electric, 
cafea solubilă, pahare de plastic... Cartoane de la mâncare acopereau 
podeaua. Camera puţea. Era nespus de deprimantă. 

— Beth m-a părăsit — le explică Tate. Tremura. Își puse mâinile 
lângă una dintre sobele cu gaz. Faţa nu i se vedea din cauza glugii de 
la hanorac. S-a întors la Davis. A luat copiii. 

— Îmi pare rău. 

— Te cred. Te cred. Dar tu ce vrei? Ştii, ţin telefonul în altă, 
cameră. Aici lucrez. 

În acest timp Anna Kearney privea de jur împrejur de parcă nu i-ar 
fi venit să creadă ceea ce vedea. Din când în când, privirile ei se 
intersectau cu ale lui Tate, cu calmul înțelegător al unui nevrotic 
pentru alt nevrotic. 

— Ce-i asta? 

Pisica albă ieşise precaută de sub un dulap, privise în sus la 
Michael Kearney și fugise câţiva paşi spre el. Apoi se arcuise cu un soi 
de mândrie și pornise să defileze pe acolo, torcând. Părea să se bucure 
de căldură. Anna se lăsă pe vine și întinse o mână spre ea. 

— Ce faci tu puiule? Puișor... 

Pisica o ignoră, sări cu ușurință pe rack şi de acolo pe umărul lui 
Kearney. Arăta și mai slabă ca de obicei, capul ei semăna și mai tare 
cu lama unui topor, urechile erau transparente, blănița era ca o 
aureolă de lumină. 

— Locuiesc doar în camera asta — spuse Tate. 

— Ce s-a-ntâmplat, Brian? — întrebă Kearney cu blândeţe - spuneai 
că apăruse o distorsiune. 

— M-am înșelat. Tate ridică mâinile a neputinţă. 

Scotocind prin talmeş-balmeșul de cabluri, periferice şi pahare de 
cafea, Tate scoase la iveală un hard portabil de 100 GB în carcasă de 


titan. ÎI oferi lui Kearney care îl cântări prudent în mână. 

— Ce-i asta? 

— Rezultatele ultimei rulări. A fost liberă de decoerență un minut 
întreg. Am avut q-biți care au supraviețuit un minut întreg până să 
apară interferența. Asta echivalează cu un milion de ani pentru noi. 
Principiul indeterminismului suspendat! Scoase un râs nefiresc. Ce 
crezi, ne este de ajuns un milion de ani? Apoi însă... Nu știu ce s-a 
întâmplat după aceea. Fractalii... 

Kearney considera că nu aveau să ajungă nicăieri în acest mod. 
Considera că rezultatele de acest fel erau, probabil, niște erori și 
oricum, nu ar fi putut explica ceea ce văzuse în laborator. 

— Brian, de ce ai spart monitoarele? 

— Pentru că aia nu mai era fizică. Fizica fusese dată la o parte. 
Fractalii începuseră să... - nu găsea cuvântul potrivit, nu fusese 
pregătit pentru o astfel de eventualitate — . ...iasă la iveală. Și pisica a 
intrat acolo după ei. Pur și simplu a pășit prin ecran direct în datele 
algoritmului-privi la Anna și la Kearney, râzând — și nu mă aştept să 
mă credeți. 

Mai presus de toate — de frica inexplicabilă, de ciudățenii, de vina 
de a fi vândut proiectul mai întâi lui Meadows, apoi la Sony — era un 
adolescent talentat la fizică. N-ar fi dezvoltat o frizură hippie și nici 
ideea că talentul îi dăduse un scop și o poziţie în viață dacă nu ar fi 
fost mereu iertat de adulți. Acum, nevastă-sa îi spulberase această 
prejudecată. Mai mult, mai rău, se pare că și fizica ajunsese să i se 
prezinte într-un fel de nepătruns, greu de suportat. 

Kearney simțea milă pentru Brian și i se adresă precaut: 

— Pisica e aici, Brian, e chiar pe umărul tău. 

Tate privi la Kearney apoi la propriul umăr. Părea să nu fi observat 
pisica albă cățărată acolo, torcând și trăgând de materialul 
hanoracului. Negă din cap, cu repulsie... 

— Nu, ea s-a dus. 

Anna privi la Tate, apoi la pisică și iar la Tate: 

— Eu plec. Am să chem un taxi, dacă nu deranjez. 

— Nu poți să suni de aici — îi explică Tate, adresându-i-se ca unui 
copil - camera asta e o cușcă. Nu credeam că Beth era atât de 
supărată. 

— Brian, de ce ai nevoie de cușcă Faraday? Ce s-a-ntâmplat? 

Tate începu să plângă: 

— Nu știu. 

— Brian, de ce ai nevoie de cușcă Faraday? — insistă Kearney, 
întorcându-l pe Tate cu faţa la el — te temi să nu intre ceva aici? 

— Nu, mă tem să nu scape afară. Se cutremură și făcu o jumătate 
de întoarcere să se îndepărteze de Kearney, ridicând mâna să închidă 
fermoarul la gâtul hanoracului. Mișcarea îl adusese față în față cu 


Anna. Tresări surprins de parcă nu ar fi știut că era şi ea acolo. „Mi-e 
frig” șopti el. Pipăi aerul din jurul lui cu o mână, găsi scaunul de lângă 
masă, îl trase și se aşeză greoi pe el. În tot acest timp, pisica albă - se 
menținuse pe umărul lui, ținându-și echilibrul fluent, neoprindu-se din 
tors. Tate privi în sus la Kearney, de acolo de pe scaun, și-i spuse: 

— Îmi este frig tot timpul... — tăcu o clipă apoi continuă — eu nu 
sunt aici cu adevărat. Nici unul dintre noi nu este. 

Lacrimi grele curgeau pe ridurile de lângă gura lui. 

— Michael, nici unul dintre noi nu este cu adevărat aici. 

Kearney păși iute în față și înainte ca Tate să poată reacționa, trase 
gluga de pe capul lui. Lumina neonului cădea neîndurătoare pe faţa 
nebărbierită, extenuată, îmbătrânită, jupuită în jurul ochilor de parcă 
ar fi lucrat fără ochelari sau ar fi plâns toată noaptea. Probabil că Tate 
le făcuse pe amândouă. Ochii erau apoși, uşor injectaţi, cu iriși de un 
albastru palid. Nu era nimic ciudat la ei exceptând cele două șuvoaie 
de lacrimi izvorând din colțurile interioare ale ochilor. Erau prea 
multe lacrimi. Fiecare lacrimă era constituită din lacrimi similare care 
la rândul lor erau constituite din lacrimi similare. În fiecare lacrimă 
era câte o imagine minusculă. Oricât de departe ai fi mers cu 
detalierea, o regăseai acolo. La început presupuse că era propria lui 
reflexie, dar când văzu ce era de fapt, o apucă pe Anna de braţ și 
începu să o tragă afară din cameră. Anna s-a zbătut fără încetare, 
pocnindu-l cu poșeta și privind îngrozită la ce i se întâmpla lui Tate: 

— Nu. Nu. Uită-te. Trebuie să îl ajutăm. 

— Dumnezeule, Anna, haide! 

Și pisica albă plângea. Își întorsese capul subțire și sălbatec spre 
Kearney în timp ce lacrimile ei se revărsau în cameră asemenea unor 
puncte de lumină. Se revărsau fără încetare până ce însuși pisica 
începu să se dizolve și să se verse peste umărul lui Tate ca un lichid 
lent, strălucitor, până pe podea, în timp ce Tate se legăna în față și în 
spate scoțând un sunet ca un tors de pisică. 

Şi el se topea. 


O oră mai târziu, stăteau în cel mai strălucitor loc pe care-l 
găsiseră deschis în centrul Londrei, un bar lângă circul Cambridge, la 
capătul străzii Old Compton. Nu era cine știe ce, dar era tot ce 
putuseră găsi mai deosebit față de suburbiile reci cu străzile lor 
decente de brokeri de succes, cu o cameră vizibilă printre 
rododendroni și dafini. Barul avea și câte ceva de mâncare, 
semipreparate, şi Kearney încercase să o determine pe Anna să 
mănânce ceva, dar ea se uitase la meniu și refuzase tremurând. Nici 
unul nu vorbea, stăteau amândoi cu privirile spre stradă, bucurându- 


se de căldură, de muzică şi de prezența altor oameni. Soho era încă 
treaz. Cupluri, majoritatea de homosexuali, treceau grăbite prin faţa 
ferestrei, mână în mână, râzând și vorbind însufleţit. Exista o anume 
doză de căldură umană în starea aceea în care ţineai paharul cu 
ambele mâini și priveai în jur. 

Într-un final, Anna își goli paharul și spuse: 

— Nici nu vreau să ştiu ce s-a întâmplat acolo. 

— Nu sunt sigur că s-a întâmplat ceva cu adevărat. Cred că a fost 
un fel de iluzie. 

— Și ce facem acum? 

Kearney aștepta de mult să fie întrebat. Scoase hardul portabil pe 
care îl luase de la Tate, îl cântări o clipă în mână și-l puse apoi pe 
masă, între ei. Stătea acolo lucind moale în lumina colorată, un obiect 
frumos proiectat și executat, nu mai mare ca un pachet de ţigări. 
Titanul are ceva specific, gândi el. Astăzi este cel mai popular metal. 

— Ține asta. Dacă nu mă întorc, du-l la Sony. Spune-le că este de 
la Brian Tate și vor şti ce au de făcut. 

— Dar chestia aia e aici, înăuntru. 

— Cred că nu are nicio legătură cu datele de pe hard. Cred că Tate 
s-a înșelat. Cred că de fapt pe mine mă vrea chestia aia și cred că este 
aceeaşi chestie care mă vrea de atâta timp. Pur și simplu a găsit un 
nou mod de a comunica cu mine. 

Ea scutură din cap și împinse hardul către Kearney: 

— Nu te las să pleci nicăieri. Unde-ai putea să te duci? Și ce să 
faci? 

Kearney o sărută și îi zâmbi. 

— Mai sunt unele treburi pe care le-aș putea încerca. Eu am salvat 
toate datele. 

— Bine, dar... 

EI își împinsese taburetul în spate și se ridicase. 

— Anna, pot să ies din situaţia asta. Vrei să mă ajuţi? 

Ea deschisese gura să răspundă, dar el îi puse un deget pe buze. 

— Vrei să te duci acasă, să pui hard-ul într-un loc sigur și să mă 
aștepți? Te rog! Până dimineaţă voi fi înapoi. Promit! 

Ea îi aruncă o privire grea și strălucitoare. Se întinse și atinse 
prudentă hardul apoi îl luă și-l puse repejor în buzunarul hainei. Dădu 
din cap ca omul care le-a încercat pe toate și se lasă păgubaș. 

— Bine. Dacă așa vrei tu... 

Kearney simţi o enormă ușurare. 

Ieși din bar și luă un taxi spre Heathrow unde-și cumpără bilet la 
primul zbor către New York. 

Aeroportul era amorțit de ora târzie. Kearney luă loc pe un rând 
gol din sala de aşteptare. Căsca, privea prin geamul de sticlă la 
uriașele stabilizatoare ale avioanelor care efectuau manevre și dădea 


cu zarurile Shrander-ului. Avea geanta pusă pe scaunul alăturat. 

Pleca în America nu pentru că ar fi dorit, ci pentru că așa îi 
indicaseră zarurile. Habar nu avea ce să facă la sosire. Se văzu 
conducând un automobil prin inima Americii și încercând să 
descifreze o hartă AAA. Se văzu privind pe fereastra unui tren, ca în 
povestea lui Richard Ford, un tip a cărui viață pivotase de mult pe 
partea cea rea și era țintuit de propriile-i fapte. Toate strategiile lui 
fuseseră falimentare, fuseseră săpate dinăuntru de un soi de panică 
interioară persistentă. Orice i se întâmpla acum era ceva nou și 
stârnea un sentiment de maximalitate. Urma să fugă iar și probabil să 
fie prins și poate să afle la ce fusese bună propria-i viaţă. Tot ce-i 
spusese Annei erau minciuni... 

Probabil că ea se așteptase la așa ceva pentru că, puţin mai înainte 
de cinci dimineaţa, se trezi cu ea lângă el, sărutându-l și închizându-și 
mâinile peste ale lui, să nu mai poată da cu zarurile. 

— Ştiam că te voi găsi aici. 


23.Stele încrucișate 


Comandantul Atingerii Neantului încercase să ia legătura cu Seria 
Mau prin spectru. 

Ceva era în neregulă cu semnalul lui. Se pierdea o parte din el sau 
poate se combina cu cine știe ce din materia barocă a universului 
înainte de a ajunge la Seria Mau. Înainte să dispară, spectrul pâlpâise 
în fața containerului ei timp de un minut întreg. Era mult mai mic 
decât își amintea ea din întâlnirile anterioare, o aureolă de flăcări 
gălbui, puţin mai mare decât un cap omenesc, ghemuit în ceva 
asemănător unei băltoace de lichid vâscos. Pielea lui avea lucirea 
puiului fript şi ea se întreba dacă nu cumva se întâmplase ceva, nu 
doar cu semnalul, ci cu însuși comandantul. Ceru părerea 
matematicilor. 

— Legătura este întreruptă. 

— Pentru Dumnezeu, asta puteam să văd și singură! 

În următoarele două zile, proiecția comandantului apăru la 
intervale de un minut sau două, prin toate colțurile navei, înregistrată 
de camerele de supraveghere ca o scânteiere subliminală. Monitorii o 
îngrămădeau pe la colțuri, speriați, într-un târziu, semnalul se 
stabiliză în faţa containerului Seriei Mau, o imagine încă prea mică 
dar mult mai clară. O privea răbdătoare pe Seria Mau, cu ochii 
întredeschiși și încercă de mai multe ori să vorbească. 

Seria Mau îl urmărea cu antipatie. 

— Care-i treaba? 

În cele din urmă, spectrul reuşi să se facă auzit. 

— Seria Mau G... eu... Apoi se auziră interferenţe. Paraziţi. Ecouri 
ale neantului. „... important să te avertizez asupra poziţiei tale.. 
Semnalul scăzu apoi izbucni din nou, cu tărie. „... modificat pachetul 
dr. Haends” şi iar tăcu. Imaginea s-a mai agitat pentru un timp, apoi a 
dispărut într-un nor de fum maroniu. Încercase să mai spună ceva dar 
nu s-a mai auzit nimic. 

După ce a dispărut, Seria Mau consultă matematicile: 

— Ce fac ei acolo? 

— Nimic nou. Stolul navei Moire a pierdut ceva teren. Atingerea 
Neantului continuă să fie calată pe faza unei nave K. 

— Poţi să înţelegi ceva? 

— Nu, recunoscură matematicile. 

Cum gândește un extraterestru? Cum folosește el universul? De 
îndată ce ajungeau pe o nouă planetă, rasa Nastic punea populaţia 
băștinașă la excavații. Aveau nevoie de silozuri, late de o milă și 
adânci de vreo cinci. După ce împânzeau litosfera cu astfel de 
structuri, planau cu milioanele în aerul de deasupra lor, întinzându-și 


aripile ce semănau cu niște piepteni de prins părul, nou-nouțţi, din 
plastic de proastă calitate. Nimeni nu știa de ce, dar accepţia generală 
era că ar fost o chestie religioasă. Dacă încercai să ai o conversaţie 
mai elevată cu un Nastic, îți debita chestii de genul „Munca dă greș 
numai când muncitorul lasă roata” sau „dimineața, ei se privesc 
asemeni Lunii”. 

Coloniile Nastic, destul de numeroase, erau răspândite de la 
marginea galaxiei către centru, în forma unei felii de tort. Motivul era 
evident, erau originari din afara universului nostru. Cu toate că acest 
aspect era clar, nimeni nu ar fi putut spune cum străbătuseră 
distanţele acelea uriașe. Miturile lor, în care Primul Stol călătorise fără 
nave, dând din aripi pe o fractură luminată a continuului, încălzit și 
înghețat alternativ de radiaţii, nu prea puteau fi luate în considerare. 


N-au mai fost alte încercări de comunicare. Pisica Albă zbura prin 
spaţiul gol, în timp ce urmăritorii ei se țineau de ea ca niște dulăi 
vicleni. Nu era ușor să le faci față. 

Între timp, Billy Anker umplea nava. Cele mai banale lucruri, el le 
făcea într-un fel aparte, la scară mare. 

Seria Mau, atrasă și scârbită în același timp, îl urmărea 
îndeaproape cu ajutorul camerelor ascunse, în timp ce acesta se spăla, 
mânca, se scărpina pe la subsuori, așezat în fața chiuvetei cu costumul 
depresurizat și lăsat în jos până la genunchi. Billy Anker mirosea a 
piele, a transpiraţie și încă a ceva ce nu putea să identifice dar ar fi 
putut fi miros de ulei pentru motoare. Nu-și scotea niciodată mănușa 
fără degete. 

Nici în somn nu-și găsea liniștea. Visele îi ridicau buza de sus într- 
un mârâit înspăimântător. Dimineaţa, când se trezea, se uita chiorâș la 
imaginea lui din oglindă. Ce vedea el acolo? Ce puteri interioare avea 
el, pornit în viață atât de nebăgat în seamă? Creat și adus la viaţă ca o 
extensie a propriului tată, Billy Anker se năpustise în neant ca și cum 
așa s-ar fi putut afla, defini, pe sine însuși. Făcuse chestia aia smintită, 
printre multe alte chestii smintite, și după ce fusese alungat, se târâse 
mai departe încercând vreme de zece ani să se regăsească, timp în 
care războiul se apropiase, marile secrete se îndepărtaseră și mai mult, 
galaxia mai slăbise puțin și toate se dispersau și mai mult. 

„Lasă-te păgubaș, Billy Anker”, voia ea să-l avertizeze. „Dacă 
trăieşti numai pentru marea descoperire, îi dai apă la moară 
grăsanului de taică-tu. El profită din tot ce descoperi tu.” voia să-l 
implore „Renunţă, Billy Anker, și vino cu mine.” 

Oare de ce îi venea ei să facă așa? Ce putea să însemne asta? Ce 
voia să-i spună de fapt? Ea era o navă spaţială, iar el era un om. Seria 


Mau se gândea la asta. Se uita la el când dormea și își visa propriile 
vise. 

Când visa, Seria Mau îl vedea pe Billy Anker îngenuncheat 
deasupra ei, zâmbindu-i neîncetat, în timp ce îi zâmbea și ea, dar 
visele erau neclare, asemenea amintirilor din extensia de memorie 
senzorială a Pisicii Albe. Era îndrăgostită, dar nu prea știa ce voia. 

Tulburată de ceea ce simțea, se imagina într-o amețeală în care îi 
apărea goală dinainte. voia să-i simtă privirea intensă și se imagina în 
mijlocul unei camere pline de lumina unei după-amiezi de vară. 
Uneori, o versiune umbrită a acestor clipe îi tulbura imaginaţia și 
vedea tot felul de absurdităţi: frig în casă, mâncare sleindu-se într-o 
farfurie, camere fără mobilier, că era mult mai mică decât el. Se 
simţea stânjenită şi se enerva. În încercarea de a descoperi cum să se 
poarte, privise secvențele înregistrate cu clona Mona în timp ce făcea 
sex cu partenerii ei ocazionali, înainte ca ea să-i arunce pe toți afară. 
De aici, învățase să spună cu un fel de nerăbdare furioasă: „Vreau s-o 
fac. Vreau să fac sex”. 

Dar până la urmă, Seria Mau nu mai avea nici un chef să fie 
penetrată ba, mai degrabă, era iritată de absurditatea unei astfel de 
idei. 


Şi Monei îi plăcea să se examineze în oglindă, degajată sau 
neliniștită, după toane. Era interesată de fața și de corpul ei, mai ales 
de păr, pentru care făcuse un fel de obsesie și care, pe vremea când îl 
salvaseră pe Billy Anker de pe Redline, era o coamă rozalie cu reflexe 
blonde mirosind permanent a șampon mentolat. Și-l strângea de pe 
ceafă într-un mănunchi răsucit în sus, spre creștetul capului și îl privea 
când dintr-o parte, când din cealaltă, până când, scârbită, îi dădea 
drumul spunându-și „îmi vine să mă omor!” 

— Hai drăguță la masă, hai să mâncăm, îi spuneau monitorii 
nepăsători. 

— Chiar am s-o fac!, amenința Mona. 

Ea și Billy Anker locuiau în sectorul pentru oameni și erau ca două 
specii diferite de animale care locuiau în același teritoriu. N-au avut 
nimic să-și spună când s-au întâlnit. Și a devenit evident încă din 
prima zi de la apariţia lui la bordul navei. Mona obținuse de la 
monitori o jachetă din piele gen tunică, asortată cu fusta plisată, 
scurtă până la jumătatea coapselor, la care ei mai adăugaseră câteva 
accesorii, o centură subţire aurie și sandale cu toc ortopedic, din 
poliuretan transparent. Arăta bine şi era conștientă de asta. Gătise 
biban de mare cu lămâie, un fel de mâncare pe care-l învățase în 
enclavele de middle-manageri de pe Motel Splendido. La desert, pe 


când savurau zmeură văratică, confiată în sirop, îi povestea despre ea. 
Povestea ei era simplă, zicea ea, dar una de succes. La școală excelase 
la înot sincron. Locul ei în corporație fusese stabilit datorită priceperii 
ei deosebite în a lucra cu ceilalți. Niciodată nu fusese complexată de 
originea ei, niciodată nu fusese geloasă pe sora-mamă din care fusese 
creată. Viaţa ei era pe calea cea bună, mărturisi ea, plus că era abia la 
început. 

L-a întrebat dacă ar fi putut pilota Pisica Albă. 

Billy Anker păru să nu înţeleagă. Își scărpină barba țepoasă. 

— Ce fel de viață-i asta, copilă? 

La un metru unul de celălalt, păreau că se află în camere diferite. 
„Aici trăiesc eu”, l-a informat Mona a doua zi, „și aici trăieşti și tu”. 

Îi pusese pe monitori să-i amenajeze partea ei de sector ca pe un 
snack bar din trecutul îndepărtat al Pământului, pardosit cu parchet în 
zig-zag și cu shakere antice de care nu era nevoie să fie funcţionale. 

Billy Anker își lăsase jumătatea lui neschimbată, așa cum fusese, și 
în fiecare dimineață se așeza dezbrăcat, în mijlocul dușumelei, cu 
corpul vânos, puţin fleșcăit de anii care trecuseră, și făcea exercițiile 
unei complicate proceduri satori. 

Mona, în partea ei de cameră, se uita la holograme. 

Billy îşi petrecea mare parte din zi cu ochii spre spaţiu și trăgând 
pârțuri. Dacă erau prea zgomotoase, Mona venea până în pragul ușii 
care îi despărțea și spunea, pe un ton dezgustat: „Of, Isuse”, ca și cum 
l-ar fi prezentat unei terțe persoane. 

Seria Mau urmărea toate aceste ciocniri domestice cu un fel de 
îngăduință amuzată. Era ca și cum ai fi avut două animăluțe. 
Prostioarele lor reușeau adesea să-i alunge migrenele, stările de 
proastă dispoziție și istericalele, atunci când medicamentele 
hormonale din arsenalul Pisicii Albe nu puteau s-o facă. Se liniștise în 
ceea ce îi privea pe Mona și pe Billy. Nu se mai aștepta la nimic nou 
din partea lor. 

Cu atât i-a fost mai mare surpriza atunci când, la 4 sau 5 zile 
depărtare de Linia Roșie, i-a surprins în dormitorul Monei. 

Lumina imita strălucirea soarelui de după-amiază, strecurându-se 
printre jaluzelele pe jumătate închise, din zonele temperate de pe 
Pământ. Domnea o atmosferă cinq à sept, când moţăi și n-ai chef de 
nimic. Lângă pat se afla un vas cu apă de trandafiri, pentru Billy 
Anker, să-și înmoaie degetele, în caz că i-ar fi venit prea repede. 

Mona purta un furou cenușiu mulat în jurul taliei și era rujată 
strident de parcă și-ar fi mușcat buzele. Se prinsese cu amândouă 
mâinile de barele cromate de la capul patului. Avea gura deschisă și 
privirea pierdută în depărtări. Un sân îi ieșise de sub corset. 

— Oh, da, trage-mi-o, Billy Anker! 

Billy Anker, aplecat deasupra ei protector și agresiv totodată, părea 


mai tânăr decât era în realitate. Antebraţele lungi și încordate arătau 
bronzate în lumina aurie. Părul vâlvoi îi atârna în jurul feței. Purta 
mănușa fără degete. 

— Oh, trage-mi-o prin perete, spuse Mona. 

Surprins pentru o clipă, Billy săltă din umeri, sclipirea aceea 
apatică îi dispăru din priviri şi continuă ceea ce începuse. Mona se 
îmbujoră și scoase un strigăt ușor, puţin gâtuit. Asta a fost ultima 
picătură pentru Billy. După o serie de spasme, oftă zgomotos și se 
prăbuși peste ea. Se depărtară imediat unul de celălalt și începură să 
râdă. Mona își aprinse o ţigară, trase un fum, apoi el i-o luă fără să 
ceară voie, și ea îl lăsă. El se sprijinea cu spatele de capul patului și-și 
ținea o mână în jurul umerilor ei. Fumară o vreme, apoi Billy Anker, 
căutând ceva care să-i stingă setea, bău apa de trandafiri din vasul de 
lângă pat. 

Seria Mau îi urmărea în tăcere gândind „oare așa ar face și cu 
mine?” 

Apoi preluă controlul asupra sectorului uman. Reduse temperatura 
cu zeci de grade. Ridică intensitatea luminilor, până ce acestea 
căpătară strălucirea lămpilor dintr-un spital. Dădu drumul la 
dezinfectante în sistemul de aer condiționat al navei. Clona Mona își 
ridicase braţul pieziș în dreptul ochilor, apoi, când și-a dat seama ce se 
întâmplase, îl împinse pe Billy Anker departe de ea. 

— Cară-te până nu e prea târziu. Cară-te! Dumnezeule! 

Sări din pat într-un colț al camerei, prinzându-se zdravăn cu 
amândouă mâinile de cel mai apropiat obiect bine fixat, tremurând 
îngrozită și șoptind „n-am fost eu, n-am fost eu”. 

Billy Anker se holba la ea nedumerit. Îşi șterse dintr-o mișcare 
stropii de dezinfectant care i se condensaseră pe faţă. Își privi mâna. 
Râse. 

— Ce se-ntâmplă? 

Seria Mau îl studie cu atenţie. În lumina aceea semăna cu un pui 
jumulit. Carnea devenise cenușie ca și părul. Oare ce găsise la el? 

Seria Mau vorbi cu vocea navei: 

— Până aici, Billy Anker. 

Clona tremura și mai tare. Se prinsese strâns de suportul găsit ad- 
hoc și strângea din ochi cât putea de tare. 

— Şi pentru tine. 

Apoi conectă matematicile. 

— Deschide trapa, ordonă ea. 

Apoi ezită un moment. 

— Nu, așteaptă. 


Două minute mai târziu, ceva porni din senin, pe o curbură 
distantă a Plajei, către marginea unui sistem căruia nimeni nu se 
îngrijise să-i dea un nume. 

Spaţiul se curba spasmodic. Grupuri de particule deveneau, pentru 
o milisecundă ori două, focuri de artificii pe fundalul liniilor urâte ale 
unei nave K, Pisica Albă, luminându-i cu flacăra lor arzătoare 
contururile hidoase; nava însăşi devenise o torță arzândă, care se 
îndrepta cu o viteză fantastică spre sistem, căzând în unghi ascuţit pe 
ecliptică și lăsând în urmă o dâră brutal de dreaptă de combustibil de 
fuziune. 

Rapoartele despre sistem, realizate la cincizeci de ani după ce 
omenirea ajunsese pe Plajă, relevaseră un singur corp solid dansând în 
împletitura de orbite mișcătoare cu giganticele gazoase ale sistemului. 
Deşi cam prea mare, era totuși doar un satelit. Fluxul de căldură care 
radia dinspre miezul său făcuse ca temperatura de la suprafață să 
atingă valori termice aproape terestre, dând de asemenea naștere și 
unei atmosfere rarefiate şi stratificate, în care se găseau și gazele care 
susțin viaţa. 

Deasupra orizontului arcuit, de o culoare verzuie neobișnuită, se 
înălța, ca un balon, globul uriaș, roz ca pielea de somon, al celei mai 
apropiate gigantice gazoase. 

Planeta era acoperită în întregime de o singură structură fractalică. 
Chiar dacă de la depărtare semăna a vegetaţie, nu era nici vie, nici 
moartă. 

Era doar un program vechi care o luase razna și care, după ce 
scăpase prin gura de aerisire a unui sistem navigaţional, se răspândise 
cu sălbăticie şi apoi pătrunsese în materia brută. 

Drept urmare, apăruseră nenumărate pene de păun, într-un milion 
de mărimi, un desen inteligent, tridimensional. 

Matematici încercând să se salveze de la pieire. 

Pluș și catifea, înconjurate de o aureolă tremurătoare de ceață 
proprie, structura provoca ochiul la orice scală. Avea un efect straniu, 
absorbant, asupra luminii. Zăcea fragilă și exfoliată, fărâmiţată într-un 
praf viral provenind din ea însăși, o ecuație matematică veche și fără 
nici un rost, care din întâmplare devenise mediu înconjurător. Un 
biom. 

Printre bracteele și tulpinile ei ciudate, formele de viață locală se 
strecurau pe furiș, fără nici o noimă. Logica ecologiei locale era 
neclară iar fauna efemeră. În zori sau la asfinţit, ceva care părea 
combinaţia dintre o pasăre și o maimuţă mică putea fi văzut, 
strecurându-se cu greutate până în vârful vreunei pene uriașe de păun 
ca să privească temător la giganticul astru gazos înainte de a-și 
închide ochii sau de izbucnirea luptelor pentru teritoriu. Nimeni nu 
stătuse aici îndeajuns pentru a descoperi mai multe. 


Pisica Albă îşi arsese loc printre penele de păun, plutise puțin 
deasupra luminișului și cobori încet pe sol. Un minut sau două nu se 
mai întâmplă nimic. Apoi se deschise o trapă și două siluete fură 
scuipate afară. După o pauză, în care cele două se întorseseră către 
navă și păreau să se certe cu nava însăși, se grăbiră să coboare de pe 
rampa care începuse să se ridice și rămaseră în picioare, nemișcate. 
Erau dezbrăcate și aveau între ele, pe jos, ceva ce părea să fie niște 
haine de petrecere și partea superioară a unui costum jerpelit de pilot. 
În timp ce ei priveau, Pisica Albă se poziționă vertical, țâşni spre cer și 
dispăru, conform procedurii îndelung exersate. 

Clona Mona își plimbă privirea neajutorată de jur împrejur. 

— Ar fi putut cel puţin să se lase pe lângă un oraș. Căţeaua. 


Aruncată într-o goană la care, de această data, matematicile nu 
aveau nici o contribuţie, Seria Mau Genlicher, pilot al căilor spaţiale, 
visa că avea din nou zece ani. O clipă își închipui mama, zâmbitoare și 
încântată, apoi o văzu moartă, într-o fotografie, care imediat după 
aceea se destrămă ca un fum cenușiu în aerul umed de după-amiază. 

Tatăl nu suporta nimic din ceea ce i-ar fi adus aminte de soție. 
Fotografia aceea era prea greu de suportat, zicea el, mult prea greu de 
suportat. Cât era iarna de lungă, se încuia în biroul său și când fata îi 
aducea tava cu mâncarea de prânz, o atingea pe obraji și plângea. 
„Mai stai o clipă”, o rugă el o dată. „Fă pe mama doar pentru o clipă”. 
Ea rămăsese mută de stânjeneală, când auzi asta. Se uită la duşumea, 
dar asta a făcut ca totul să fie și mai rău. El o sărută cu blândeţe pe 
creştet, apoi cu un deget pe sub bărbia ei, îi întoarse blând fața spre 
el. „Semeni cu ea”, spuse el. „Ești leit mama ta”. Apoi icni scurt. 

„Așază-te aici, nu acolo, așa.” Îşi strecură degetele jos, între 
picioarele Seriei Mau, apoi icni din nou și izbucni în lacrimi. Seria 
Mau luă tava și ieşi afară. „De ce a făcut asta?” Fata se simțea 
înţepenită şi ciudată, ca un copil care învaţă să meargă. 

„Waraaaaa!”, strigă frate-su, îmbrâncind-o. Ea scăpă tava din mână 
şi cei doi se holbară tăcuţi la mizeria de pe jos. Un ou fiert se rostogoli 
până ce se opri într-un colț. 

Toată iarna aceea motoarele navelor K bubuiseră deasupra râului 
Perla Nouă. Câteodată, brăzdau cerul cu dâre arcuite, de un alb 
murdar. Tatăl îi ducea pe amândoi, pe ea și pe frate, la bază, să vadă 
navele care soseau. Era război. Era pace. 

Cine putea ști ce avea să mai fie acolo, departe, la marginea 
galaxiei, cu rasa Nastic care se apropiase la doar trei sisteme solare 
distanță și în general, cu furnicarul acela de obiecte necunoscute, 
semănând cu niște sloiuri de gheață murdară, gravitând în Centura 


Kuiper? Copiilor le plăceau vremurile alea. Au fost cele mai frumoase 
şi cele mai urâte vremuri, marcate de parade și marșuri, de falimente 
economice, de discursuri politice, răsturnări ale unor paradigme 
ştiinţifice și știri noi în fiecare zi. 

Atunci s-a hotărât și Seria Mau. Atunci a început să-și facă 
propriile planuri. Colecţiona holograme - mici cuburi negre pline de 
stele, nebuloase trandafirii, benzi de gaz plutitor — așa cum alte fete de 
vârsta ei colecționau cosmeticale. „Asta e Eridon Omega, explica ea 
fratelui, se află în sudul constelaţiei White Cawl”. Acolo conduce stolul 
Vittor Neumann. „Numai să încerce Nastic să le facă ceva și-or să vadă 
ei!” Ochii îi străluceau. 

„Au armament inteligent, auto progresiv, care se perfecționează 
din generaţie în generaţie într-un mediu exterior navei. Nici o rasă nu e 
în siguranță aici, toate lumile sunt în pericol.” Pe când spunea toate 
astea se privea în oglindă, neștiind de ce avea sclipirea aia sălbatică în 
priviri și de ce era atât de pornită. 

În dimineaţa când împlinea 13 ani, s-a înrolat. 

EMC era mereu în căutare de recruți, iar pentru navele K erau 
admiși cei mai tineri și mai iuți. 

— Ar trebui să te mândrești cu mine!, îi zise ea tatălui. 

— Eu sunt mândru!, făcu fratele și izbucni în plâns. Și eu vreau să 
fiu o navă spaţială. 

Pe atunci, Saulsignon era o tabără de antrenament. Era înconjurat 
de garduri electrice. Gara micuță își pierduse aspectul de gară 
pământeană; nu mai erau nici rigolele pentru flori și nici pisica pe 
care se supărase fratele fiindcă-i amintea de micul lui pisoi negru. 

Stăteau toți trei în picioare, în ultima ei zi printre ei, trei arătări 
ciudate udate de ploaie și bătute de vânt. 

— Nu vrei să renunti? întrebă tatăl. 

— Niciodată! râse ea triumfătoare. 

De îndată ce vorba asta îi ieșea din gură, începea să se trezească și 
visul se estompa până ce dispărea cu totul, ca luminile care pâlpâie și 
apoi se sting. Când luminile reveneau, reveneau în vitrina magazinului 
cu minunăţii. Buze sângerii din plastic. Pene uriașe, intens colorate în 
verde și portocaliu. 

Mănunchiuri de eșarfe colorate care urmau să intre în pălăria 
lucioasă a magicianului și aveau să se transforme în porumbei albi. 
Tot felul de lucruri care, deşi drăgălașe câteodată, erau totdeauna 
niște falsuri menite să te păcălească și să te tulbure. Seria Mau stătea 
un timp în fața vitrinei dar scamatorul nu se arăta. Tocmai pe când se 
întorcea să plece auzea un clinchet gingaș de clopoțel și o voce 
şoptind: „Când o să vii după mine, dr. Haends?” Se uita surprinsă de 
jur-împrejur, dar strada era pustie. Nu era nimeni, fără nicio îndoială. 
Vocea fusese a ei. 


Când se trezi, avu impresia că era cineva aplecat peste ea și 
instantaneu se văzu pe ea însăși părăsindu-i pe Mona și pe Billy Anker 
în umbra giganticei gazoase. Amintirea unei acțiuni atât de proaste nu 
putea să i se pară decât absurdă. 

— De ce m-ai lăsat s-o fac? 

Matematicile prezentară echivalentul lor pentru o ridicare din 
umeri: 

— Nu erai dispusă să mă asculti. 

— Du-ne înapoi. 

— Nu aş recomanda o astfel de mișcare. 

— Du-ne înapoi! 

Pisica Albă își opri motoarele și începu să cadă tăcută, ca o epavă, 
printre gigantele gazoase. Schimbările de curs erau executate 
progresiv folosind minusculele dar cumplitele motoare psi care 
funcționau cu ajutorul oxigenului explodat în mase poroase de silicon. 
Între timp, detectorii de particule şi rețelele solide expandate ca 
nervurile unei frunze, cerneau vacuum-ul în căutarea urmelor stolului 
Khrisna Moire. „Măreşte puterea”, ordonau calm matematicile. 
„Micșorează puterea”. 

Ceea ce mai rămăsese din corpul Seriei Mau se mișca nerăbdător în 
containerul ei. Simţea o nevoie de a-l vedea pe Billy Anker pe care 
oricine ar fi descris-o ca fizică. Dacă și-ar fi amintit cum se 
procedează, și-ar fi mușcat buzele. „De ce-oi fi făcut asta?”, se întrebă 
ea. Monitorii navei clătinau semnificativ din capete „Mai devreme sau 
mai târziu tot s-ar fi întâmplat și așa ceva”. 

În cele din urmă, Pisica Albă se apropie îndeajuns pentru a permite 
examinarea planetei. Ceva se mișcă printre frunze. Putea să fie ceva 
care trăia acolo. Putea să fie un program matematic vechi 
transformându-se în pulbere. 

— Ce e asta? întrebară matematicile. 

— Nimic, răspunse Seria Mau. „Continuă. Am mai văzut așa ceva.” 

Îi găsi pe Billy Anker și pe Mona zăcând cu jumătatea superioară 
ieşind din umbrele lungi de cobalt. Mona murise deja, cu căpşorul ei 
blond și drăgălaș sprijinit pe partea de sus a pieptului lui Billy. El își 
trecuse un braț în jurul umerilor ei. Cu cealaltă mână încă îi răsfira 
părul. În timp ce murea, ea îl privise intens în ochi și își băgase un 
picior într-ale lui, încercând să se simtă bine pentru o ultimă oară. 
Urmând instrucţiunile vechiului algoritm care se pricopsise pe 
neașteptate cu o mulțime de material brut numai bun pentru 
multiplicările lui nesfârșite, formațiunile de deasupra coborâseră 
hoțeşte spre ei, învăluindu-i și transformându-le celulele în pene. 
Picioarele lui Billy Anker semănau acum cu ale unui satir, unul ciudat, 
cu pene de păun în loc de blană. 

Mona dispăruse deja până la diafragmă și devenise un mănunchi 


de pene prăfuite, negre-albăstrui, care păreau că se schimbă mereu, 
crescând și transformând lumina într-un mod straniu. 

Spectrul Seriei Mau, mai mică acum chiar decât însăşi umbra ei, se 
agită nervoasă deasupra și în fața îndrăgostiților. 

„Oare cum am fost în stare de așa ceva?!”, gândi ea în timp ce 
spunea cu voce tare: 

— Billy Anker, aș putea să te ajut cumva? 

— Nu, răspunse Billy Anker fără să-și întoarcă privirile de la Mona 
sau să se oprească din răsfiratul părului ei. 

— Doare? 

Billy Anker zâmbi pentru sine. 

— Puştoaico, e mai plăcut decât crezi. Ca un drog bun. Râse. Știi, 
gaura aia de vierme a fost grozavă, a fost cel mai mare spectacol. Știi? 
Asta îmi tot vine în minte. Așa mă așteptam să mor. Tăcu pentru o 
clipă, trăind amintirea. N-am cuvinte să-ți descriu cum a fost acolo. 
Cred că aud cum numără drăcovenia asta. Sau mi se pare? 

Seria Mau se apropie de el cât putu. 

— Eu n-aud nimic, Billy Anker. Îmi pare rău. 

Auzind-o, el își mușcă buza și, într-un sfârșit, își luă ochii de la 
Mona. 

— Bine, las-o. 

Apoi avu o convulsie. Praful se ridica de pe suprafața schimbătoare 
a corpului său. Algoritmul îl transforma în totalitate. Pentru o clipă, 
ochii lui se umplură de groază. Nu se așteptase la așa ceva. „Mă 
mănâncă”, urlă el. Dădu din braţe, se prinse de femeia moartă, parcă 
sperând în ajutorul ei. Se întinse apoi spre Seria Mau și voi să se 
prindă de ea, uitând că era doar o proiecţie, apoi îşi recăpătă 
controlul. „Puștoaico, cu cât te zbați mai mult, cu cât negi mai tare 
forțele tale interioare, cu atât te lași controlat de ele”. Mâna lui trecu 
prin ea ca prin fum. Privea fix la ea, surprins. „Chiar se întâmplă?”. 

— Billy Anker, ce să fac? 

— Nava aia a ta. Du-o cât mai departe. Duceţi-vă în Sector. 

— Billy, eu... 

Deasupra lor, torente de ionizare violetă brăzdau fața giganticei 
gazoase. 

Aerul dislocat bubui șuierător. O dată și încă o dată. O minge 
uriașă de foc verzui ca smaraldul apăru undeva pe orbită, semn că 
Pisica Albă începuse să se apere împotriva „atenţiei” navei Krishna 
Moire. Brusc, Seria Mau se simţi ruptă în două, jumătate sus, cu Pisica 
Albă, jumătate jos, cu Billy Anker. Alarmele urlau și semnalizau 
intermitent în continuum-ul dintre aceste două stări, iar matematicile 
încercau să dezactiveze spectrul ei. 

— Lasă-mă! Vreau să stau cu el. Cineva trebuie să stea cu el. 

Billy Anker zâmbi și clătină din cap. 


— Fugi de-aici, fato. Acolo sus e Unchiul Zip. Fugi cât mai poţi! 

— Billy Anker, eu i-am adus peste tine. 

El părea sfârșit, sleit de puteri. Își închisese ochii. 

— Eu i-am adus peste mine, fato. Cară-te de aici! Du-te cât mai 
departe. 

— Rămas bun, Billy Anker! 

— Hei, puștoaico... 

Dar când ea se întoarse să-i răspundă, el era deja mort. 

„Începuseră să-mi placă” își spuse ea disperată. „Chiar şi sexul şi 
certurile permanente. În ciuda a tot ceea ce mi-am jurat, începuseră 
să-mi placă”. 

Apoi își aminti de Unchiul Zip. Groaza o paraliză pentru că îl 
subestimase atât de mult pe omul cel gras, îi subestimase inteligenţa și 
puterile. Îi picase în plasă chiar din clipa când începuse să facă afaceri 
cu el. 

Oare ce-ar trebui să facă în continuare? 


24.Zaruri înșelătoare 


— Dacă sunt prezicător, de ce văd oare numai trecutul? 

Când Ed îi puse Sandrei această întrebare, aceasta nu ştiu ce să-i 
răspundă, așa cum nu știuse nici Annie Glyph. Ridică doar puţin din 
umeri. 

— Cred că trebuie să mai exersăm, Ed. 

Sandra Shen își aprinse o ţigară și începu să privească atentă într- 
un colț al camerei. „Cred că trebuie mai multă muncă.” 

Niciodată Ed nu fusese în stare să-i priceapă uitătura aia distantă. 
Orice s-ar spune, ea părea încântată de nebunia din cortul cel mare. Îi 
dădea o stare de bună dispoziție, se simțea plină de energie. Toate 
celelalte trecuseră pe planul doi și se mai ocupa de ele doar pentru 
treburile de zi cu zi. Îi scosese afară pe moșnegii care-și făceau veacul 
în barul de la Motelul Dunelor. Într-o zi o găsise cărând în bar 
echipament pus în lăzi neinscripționate. Erau toate niște vechituri. 
Cabluri electrice izolate, carcase din bachelită, cadrane cu ace micuţe, 
care se ridicau și cădeau. Părea un fel de amplificator cu valve. 

— Isuse, e unul adevărat! 

— Distractiv, nu-i aşa?, spuse Sandra Shen. Vechi de vreo 450 de 
ani, plus sau minus. Ed, e timpul să lucrăm împreună. Să ne punem 
mintea la contribuţie, împreună. Tot ce trebuie să fac este să-ți 
potrivesc legăturile astea în jurul încheieturilor. 

Ed trebuia să stea așezat, cu braţele și picioarele legate de un 
balansoar de lemn, care sosise o dată cu celelalte echipamente, în timp 
ce Sandra se auto conectase la amplificatorul cu valve. Apoi puse 
acvariul pe capul lui Ed și începu să-i pună întrebări până primi un 
răspuns care-i convenea. Vocea ei ajungea la el de aproape, intim 
chiar, avea impresia că ea era acolo, lângă el, cu capul în acvariu, 
alături de ţiparii din adâncurile Mării Alcubiere și așteptând cu 
nerăbdare o revelație inoportună din tinerețea lui. 

Întrebările ei nu aveau nici un înțeles pentru Ed. „Viaţa asta e 
ticăloasă ori nu, Ed?” sau: „Poţi să numeri până la 12?” 

El nu-și auzea niciodată răspunsurile. Partea aceea din el care era 
în bazin era deconectată de exterior, dar nu putea să descrie clar 
senzația. Tejgheaua barului de la Motelul Dunelor zăcea cufundată în 
întunericul crepuscular, brăzdată doar de o rază singulară de lumină 
solară albă. Femeia orientală, sprijinită de tejghea, fuma și clătina 
aprobator din cap. Când îi plăcea răspunsul lui, trăgea de o manetă a 
aparatului. Fulgere scurte de lumină albăstruie țâșneau ciudat din 
catozi. Bărbatul de pe scaun se crispa și striga. 

Spectacolul se repeta seară de seară. Ed era epuizat. Iar spectatorii 
erau din ce în ce mai puţini. Uneori, Madame Shen, îmbrăcată într-o 


rochie de seară de un verde smarald, cu decolteu îndrăzneţ, era 
singurul spectator. Ed începu să creadă că nu audiența era ţinta. 
Habar nu avea ce voia Sandra Shen de la el. Într-o seară, înainte de 
spectacol, când încercă să abordeze subiectul, ea îi spuse să nu-și facă 
griji, atâta doar, să nu îşi facă griji. „Mai mult exercițiu, Ed, asta-i tot 
ce-ţi trebuie!”. Ocupa cel mai bun loc din sală, fumând și bătând ușor 
din palmele ei micuţe și puternice. „E bine, Ed, e foarte bine!” După 
două sau trei reprezentații din astea era terminat. Dacă Annie era din 
întâmplare prin apropiere, îl pescuia cu blândețe amuzată și-l căra 
apoi până în camera ei. 

„De ce te chinuiești în halul ăsta, Ed?”, îl întrebă Annie într-o 
noapte. 

Ed tuşi, apoi scuipă în chiuvetă. 

— E un fel de-a trăi. 

— Ah, da, tipic pentru un entradista, pentru un explorator. Mai 
povestește-mi, Ed, mai spune-mi despre navele alea pentru explorare 
şi despre cât de grozavi eraţi voi cu ele. Mai zi-mi o dată cum ai făcut 
sex cu cea mai tare femeie-pilot. 

— Nu-nţeleg ce vrei să spui. 

— Ba-nţelegi. 

Annie părea peste măsură de enervată și ieși val-vârtej din cameră, 
temându-se că nu s-ar fi putut abține să spargă ceva. 

— Ce ştii tu despre Sandra Shen? l-a întrebat când a intrat înapoi 
în cameră. Nimic. De ce te pune să faci ce faci? Ce așteaptă să vezi! 
Cum el tăcea în continuare, ea continuă. E doar o altă formă de 
container. Voi, avatarii, acceptaţi orice fel de mizerii numai să nu 
înfruntați lumea reală. 

— Ei, ai uitat că tu mi-ai făcut cunoștință cu ea? 

Annie se făcu că nu aude. După o vreme, schimbă tactica. 

— Este o noapte frumoasă. Hai la o plimbare pe nisip. Cred că ar 
trebui să mai faci câte o pauză. Hai să te scot în oraș, Ed. O să vin mai 
devreme într-o seară și-o să te scot în oraș. Am putea vedea un 
spectacol. 

— Eu sunt un spectacol. 


Cu toate astea, îi dădea dreptate. Începu să iasă seara în oraş. leşea 
noaptea, ocolind străzile Capului și Tensiunii. Nu voia să se mai 
întâlnească cu Tig sau cu Neena. N-o voia pe Bella Cray înapoi în viaţa 
lui. Își pierdea timpul hoinărind prin cartierul numit East Dub, 
strecurându-se pe străzile înguste, sufocate de ricșe și containere și 
reclamele lor sonore și luminoase care-l atenționau la tot pasul. Ed 
trecu pe lângă ele, văzându-și de drum. În schimb, se lăsa antrenat în 
„jocul navei”, pe stradă, în mirosul falafel şi de transpirație de la 
avatarii de două ori cât el cu care ajungea să arunce zarurile jocului. 


Tipii ăștia erau mereu la limita violenței dacă norocul le scotea în 
cale pe cineva care să aibă ceva de pierdut. Zarurile cădeau și se 
rostogoleau. Și Ed pierdea întotdeauna. 

Scăpa nevătămat de acolo, dar curățat de bani și le mai și 
mulțumea pentru asta. Îl priveau cum se retrage şi rânjeau înfiorător, 
invitându-l să revină. „Oricând, omule, oricând”. 

Când a aflat, Madame Shen l-a privit curioasă: 

— E bine oare ce faci? 

— Oricine are dreptul la o pauză. 

— Totuși, Ed, nu uita de Bella Cray! 

— Ce ştii tu de Bella? 

Când ea ridică din umeri și el făcu la fel. 

— Dacă ţie nu ţi-e frică de ea, nici mie nu mi-e. 

— Fii atent, Ed, fii atent. 

— Sunt atent. 

Dar Bella Cray îl găsise deja. Într-o noapte fu urmărit de două 
namile, îmbrăcate cu pulovere de culoarea caiselor, înnodate lejer. Îi 
purtă pe urmele lui vreo jumătate de oră pe alei întortocheate și pe 
sub arcade dărăpănate, și scăpă de ei într-o intersecţie plină de tarabe 
cu falafel de pe Foreman Drive, Drumul Brigadierului. 

Oare chiar scăpase? Nu era prea sigur de asta. Crezu că-i vede pe 
tipi a doua zi, pe platforma de beton a spațio portului necorporatist. 
Era în miezul zilei și betonul reflecta din plin căldura albă, iar cei doi 
pretindeau că admiră unul dintre containerele cu extratereștri, 
căscând gura în fața vizorului și simulând interesul pentru ceea ce 
vedeau înăuntru. Se dăduseră de gol prin faptul că în orice moment 
unul dintre ei supraveghea zona. 

Ed încă era la vreo douăzeci de metri de ei când se întoarse și se 
pierdu în mulțime. Probabil că-l văzuseră însă, pentru că în noaptea 
următoare, pe când hoinărea iar prin cartier, o gașcă de puști înarmaţi 
autointitulată Șperaclul Ploii, a încercat să-l omoare cu o grenadă de 
tip nova. 

N-a avut prea mult timp de gândire. S-a auzit specificul zgomot 
înăbușit și în același timp, tot ce era în jur păru să se lumineze și să se 
decoloreze și jumătate din stradă dispăru din fața ochilor lui fără ca el 
să fie atins în vreun fel. 

„Dumnezeule”, murmură Ed, ascunzându-se într-un grup de 
prostituate croite să arate ca niște japoneze de 16 ani de pe site-urile 
porno de la finele secolului 20. 

„Pentru ce era nevoie de așa ceva?” își trecu o mână peste faţă. O 
simțea arzând. Prostituatele se bălăbăneau chicotind nervoase, cu 
hainele zdrențuite, cu pielea arsă de soare. De îndată ce îşi recăpătă 
cumpătul, Ed o luă la goană. Alergă până nu mai știu unde se află. Ştia 
doar că era târziu, mult după miezul nopții. Sectorul Kefahuchi 


umplea aproape toată bolta, crescând pe măsură ce îl priveai mai 
mult, asemeni duhului ieșit din lampa fermecată, dar parcă niciodată 
mai mare. Se spunea că este o singularitate fără orizont evenimenţial, 
o fizică eronată pierdută în univers. Orice ar fi putut să iasă de acolo, 
dar nimic nu ieșea cu adevărat. Doar dacă, gândea Ed, tot ceea ce 
există aici este deja o consecință a ceea ce se întâmplă acolo... Privi 
cerul și se gândi îndelung la Annie Glyh. Tot așa fusese și noaptea în 
care o întâlnise, lumină slabă clipind peste maidanele cu resturi 
tehnologice, într-un fel, el o readusese la viață doar strigând-o pe 
nume. lar acum era răspunzător pentru ea. 

Se întoarse la circ și o găsi dormind. Camera era plină de căldura 
ei moale și liniștită. Ed se întinse lângă ea și își îngropă faţa între 
umărul și gâtul ei. După câteva clipe, ea se trezi pe jumătate și îi făcu 
loc în curbura propriului corp. Ed își puse mâna peste a ei și Annie 
gemu de plăcere. Trebuia să plece din New Venusport înainte ca ea să 
păţească ceva din cauza lui. Trebuia să o lase aici. Dar cum să-i 
spună? Nu știa. 

Probabil că Annie îi ghicise gândurile, deoarece, după vreo două 
nopți, veni la el: 

— Ce se întâmplă, Ed? 

— Nu știu — minţi el. 

— Dacă nu știi, trebuie să afli. 

Se uitau debusolați unul la celălalt. 


Lui Ed îi plăcea să facă o tură în jurul circului, în dimineţile reci și 
strălucitoare, trecând de la mirosul sărat al dunelor la mirosul de 
beton prăfuit și cald care plutea în aer pe lângă corturi și pavilioane. 

Se întreba de ce alesese Sandra acel amplasament. Aterizai aici 
dacă nu aveai scrisori de acreditare corporatiste. Dacă-ţi luai zborul de 
aici, nimeni nu îți ura „drum bun”. Era o zonă de tranzit unde EMC 
înregistra refugiații buni de muncă înainte de a-i muta în mine. 
Birocraţia te putea lăsa în zona necorporatistă chiar și un an de zile, 
an pe care propriile-ți alegeri greşite puteau să-l mărească de zece ori. 
Nava îți ruginea, viaţa îți ruginea și ea. Dar te puteai duce oricând la 
circ. Acest aspect îl îngrijora pe Ed. Oare ce însemnau toate acestea 
pentru Madame Shen? Era şi ea prinsă în capcană? 

— Calabalâcul ăsta se mută vreodată de aici? o întrebă într-o zi. 
Adică asta face un circ, nu? În fiecare săptămână se mută în alt oraș, 
nu? 

Sandra Shen îi aruncă o privire bănuitoare, fața modificându-i-se, 
întinerind și apoi îmbătrânind din nou în jurul ochilor, ca și cum 
aceștia ar fi fost centrul personalităţii ei — în măsura în care acest 


cuvânt are vreun înțeles atunci când vorbeşti despre un algoritm. Erau 
ca niște ochi ce priveau dintr-o pânză de păianjen. Avea o băutură 
răcoritoare lângă ea. Corpul ei micuţ era aplecat pe spate, cu coatele 
rezemate de tejghea, cu toc înalt de culoare roșie, agăţat de șina 
metalică a barului. Din țigara-i aprinsă se ridica o dâră subțire de fum 
care se încolăcea brusc în cerculeţe din ce în ce mai mici. 

Râse. 

— Deja plictisit, Ed? 

În seara următoare, Bella Cray era printre spectatorii de la 
reprezentaţia lui. 

Ed o căută din priviri pe Sandra Shen dar ea era plecată cu vreo 
altă treabă. Ed era blocat acolo între strălucirea vechilor reflectoare de 
teatru și sclipirea de gheaţă a zâmbetului lui Bella Cray. 

Şedea acolo, în rândul întâi, la nici doi pași de el, cu genunchii 
lipiţi, cu poșeta în poală. Bluza ei albă de secretară avea două pete 
mici, gălbui, de transpiraţie sub fiecare subsuoară, dar rujul îi era 
proaspăt și strălucitor, iar ea mormăia ceva ce el nu reușea cu nici un 
chip să înţeleagă. Și-o aminti spunând, chiar înainte ca el să-i împuște 
sora: „Ce putem face, Ed? Suntem cu toţii ca niște peștişori.” Ca să 
scape de ea, îşi băgă capul în acvariu. În timp ce lumea din jur 
dispărea, o auzi strigându-i „Hai, Ed, succes!” 

Când s-a trezit, ea plecase. Capul îi era plin de un țârâit puternic și 
clar. Annie Glyph îl târî printre dune, unde se culcă cu el în aerul rece 
şi în sunetul îndepărtat al valurilor care se spărgeau la țărm. Și-a 
odihnit capul în poala ei și a ţinut-o de mână. Ea i-a spus că din nou 
prezisese război și chiar mai rău. El nu i-a spus că a văzut-o pe Bella 
Cray printre spectatori. Nu dorea să o sperie. Nici că petrecuse o oră 
istovitoare în acvariu, că văzuse lucrurile mamei lui moarte aruncate 
în foc, că o văzuse pe soră plecând în alte lumi, că îl urâse pe tată că 
fusese un om mediocru și slab care plecase și el spre alte lumi și că 
după aceea fusese dincolo de propriul trecut, într-o stare complet 
nouă. Era istovit. 

— Ce bine că ești aici. 

— Ar trebui să te opreşti, Ed. Nu merită. 

— Crezi că mă vor lăsa? Crezi că ea mă va lăsa să mă opresc? Cu 
toţii, în afară de tine, vor să mă omoare sau să se folosească de mine. 
Sau poate și una și alta. 

Annie zâmbi: 

— E ridicol. 

Apoi se uită înspre mare. După câteva clipe, zise cu vocea 
schimbată: 

— Ed, n-ai vrea câteodată pe cineva mai mic? Spune drept! Cineva 
drăguţ și mic căreia să i-o tragi, şi nu numai atât: cineva cu care chiar 
să fii? 


El o strânse de mâna uriașă. 

— Ești-ca o stâncă. Toate se sparg de tine. 

Ea îl împinse-ntr-o parte și se duse spre apă. 

— Pentru Dumnezeu, Ed, strigă ea în briza mării, avatarul naibii ce 
ești! 

Ed o urmări cu privirea, îi urmări pașii ei mari în susul și în josul 
țărmului, în timp ce culegea bolovani și bucăți de lemn aduse de 
curenți și pe care le azvârlea mai apoi, departe, în ocean. Se ridică 
apoi cu grijă și plecă, lăsând-o acolo cu demonii ei. 

Spaţio portul era gol. Toţi plecaseră acasă de multă vreme. Se 
auzea doar șuieratul vântului și o voce care striga într-o cameră de 
motel, iar în aer plutea mirosul apei sărate, aduse de briză. Lămpile cu 
vapori de mercur îmbrăcau totul într-o lucire stranie, ireală. Refugii 
goale, trafic ocazional. Era o noapte ca multe altele. Nu s-a întâmplat 
nimic ore în şir, apoi patru nave în 20 de minute: două nave 
comerciale burdușite au aterizat venind dinspre Nucleu; tenderul unei 
nave imense din clasa Alcubiere plutea undeva deasupra zonei de 
andocare, ca un asteroid; o navă de tracţiune, de tonaj mic, se furișa 
în căutare de afaceri necurate. Flăcări portocalii precum părul 
Oamenilor Noi. Apoi întunericul și vântul rece, până dimineaţa. Ed n- 
avu chef să revină în cameră înainte ca Annie să adoarmă. A hoinărit 
aiurea, printre hangarele rachetelor, uitându-se în sus la navele uriașe 
şi bucurându-se de mirosurile de metal trecut prin multe și de 
combustibil psi ars. 

După o vreme, a observat o persoană care împingea încet un 
container de gunoi, pe roți, de-a curmezișul platformei de beton, în 
direcția lui. Era Bella Cray. De când îi murise sora, purta fuste mai 
strâmte. Era machiată strident, cu mai multe nuanțe de fard pentru 
ochi și cu ruj puternic, care îi scotea buzele în evidență, făcându-le să 
semene cu un boboc de trandafir gata să înflorească. Buzele astea erau 
primul lucru care îţi atrăgea atenția când o priveai. Când mergea, îi 
remarcai fesele uriașe și geanta ei plină cu arme. 

— Hei, Ed, ia uite-aici! 

Containerul era aproape cât ea de mare. Iar înăuntru, aruncați 
grămadă, cu picioarele lungi  bălăngănindu-se peste gura 
containerului, zăceau Tig și Neena Vesicle. Aveau fețele stâlcite. Erau 
morți. Dinăuntrul containerului se ridica un miros de fluide 
extraterestre, amar și lipsit de speranță. Ochii Neenei erau încă 
deschiși și priveau în sus spre Sectorul Kefahuchi. Era aceeași privire 
ca atunci când făceau sex, în adăpost, şi Ed avu impresia că o aude 
râzând sacadat şi gâfâit și șoptind „Oh, sunt atât de adânc în tine!”. 
Tig nu mai semăna deloc cu Tig Vesicle. 

Bella Cray chicoti. 

— Îţi place, Ed? Asta o să păţești și tu! Dar mai întâi așa o să 


păţească toți cei pe care tu îi cunoști. 

Picioarele lungi ale  Neenei Vesicle spânzurau în afara 
containerului. Bella Cray, ca să-şi facă de lucru, începu să le îndese 
înapoi în container. 

— De-aş putea să-l înghesui pe ticălosul ăsta mai bine... Se aplecă 
peste container până ce picioarele i se ridicară de la pământ, apoi se 
dădu bătută. Sunt la fel de ciudaţi ca și atunci când trăiau. 

Trase și apoi răsuci fusta și bluza până când le așeză cum trebuie. 

Apoi își netezi părul. 

— Ei bine, Ed? 

Ed o urmărea cu gura căscată. ÎI trecură deodată fiori; nu mai ştia 
ce să creadă. Annie ar fi putut fi următoarea victimă, era mai mult 
decât evident. Ea era singura persoană în viață care-i era apropiată. 

— Acum aş putea să-ți înapoiez ceva bani. 

Bella scoase afară din geanta-i imensă o batistă cu marginile 
dantelate, să se șteargă pe mâini. În timp ce făcea asta, se privea în 
oglinjoara unei pudriere. 

— Uau! Oare asta sunt eu? Mi s-a șters rujul. Ştii, Ed, acum banii 
nu te vor mai ajuta cu nimic. 

Ed înghiți în sec. Se mai uită o dată în container. 

— Nu trebuia. 

Bella chicoti din nou. 

În clipa aceea, Annie Glyph, care se liniștise după ce aruncase cu 
pietre în valurile mării, apăru deodată din întuneric, strigându-l pe Ed: 
„Ed? Ed, unde eşti?” ÎL văzu stând acolo. „N-ar trebui să stai afară pe 
așa un frig”. Apoi observă conținutul containerului și rămase cu 
privirea pironită, neînțelegând situația. Apoi își mută privirea de la 
container la Bella Cray și apoi la, Ed, cu un fel de mânie înăbușită pe 
cale să răbufnească. În sfârșit, îi spuse Bellei: 

— Oamenii ăștia n-au pe nimeni să le apere interesele, locuiesc 
într-un adăpost și au parte de toate resturile. Nu aveai dreptul să-i 
arunci așa, la gunoi. 

— Nu aveai dreptul! o imită Bella amuzată. 

Se uită cu atenţie, de jos în sus, la Annie, care era aproape de două 
ori mai înaltă decât ea, apoi continuă să se rujeze în oglindă. 

— Ed, cine-i mârţoaga asta? Lasă-mă să ghicesc! Pariez că faci sex 
cu ea! Pariez că faci sex cu mârțoaga asta! 

— Ascultă — spuse Ed — tu pe mine mă vrei. 

— Ce deștept ești să-ți dai seama de asta. 

Bella își băgă oglinda în poşetă și începu să tragă fermoarul. Apoi 
păru să-și amintească ceva. 

— Stai! Trebuie să vezi asta! 

Scosese pe jumătate pistolul Chambers, când mâinile lui Annie 
Glyph -— uriașe, noduroase și tăbăcite după cinci ani de muncă la trasul 


ricşei, tremurând puțin după atâta consum de „cafea electrică” — se 
încleștară pe el. Ed iubea aceste mâini, dar niciodată nu văzuse partea 
lor rea. A urmat o luptă scurtă, de-abia simțită, apoi Annie i-a dat 
pistolul luat de la Bella. Ed a verificat încărcătura care semăna cu un 
lichid uleios de culoare neagră dar care, în realitate, era formată dintr- 
un coșmar de particule înșelătoare ţinute laolaltă de câmpuri 
magnetice. Verifică împrejurimile după punkiști înarmați — în general 
se uita după haine de ploaie, pantofi cu talpă groasă, tipi cu tunsori 
ciudate sau purtători de grenade nova. În acest timp, Annie o ţinea pe 
Bella de mâini cu o singură mână uriașă și folosindu-se doar de 
această priză, o ridică pe Bella de la podea. 

— Acum putem să stăm de vorbă faţă în faţă. 

— Ce-i asta? Asta-i mișcarea ta cea mare? Crezi că o să scapi 
nevătămată? 

Începu să tipe: 

— Hei, Ed, crezi că am venit singură? 

— S-ar putea să aibă dreptate, îi spuse el lui Annie. 

— Nu e nimeni afară! E doar noaptea! 

Apoi își încolăci mâna rămasă liberă în jurul gâtului Bellei și 
strânse până ce se auzi un sunet gâtuit. Faţa Bellei se înroșise și ea 
începuse să dea din mâini ca un copil mic. Unul dintre pantofi căzuse 
jos. 

— Pentru Dumnezeu, Annie, spuse Ed. Las-o și hai să plecăm de- 
aici. 

Adevărul era că îl speria s-o vadă pe una dintre surorile Cray 
tratată aşa. Ajunsese în halul în care era tocmai pentru că fusese una 
dintre victimele Bellei. Bella era peste tot. În orașul ăsta, cel puţin, ea 
era tartorul. Îi exploata pe toți cei cu care venea în contact. Îşi avea 
partea ei de câștig din fiecare gram de heroină de pe Pământ și din 
fiecare afacere care se punea la cale pe aici. Cumpăra punk-iști asasini 
și sclavi-băieţei. Asta era femeia care jurase să se răzbune după ce Ed 
îi omorâse sora. Dacă acum fusese așa de ușor de dat pe brazdă, ce 
însemna oare asta pentru Ed? Pe de altă parte, nimeni, și era sigur de 
asta privind la „dovezile” din containerul de gunoi, nimeni nu-și 
bătuse joc de Bella fără să plătească. Începu să tremure. 

— Se ridică ceața, Annie, spuse el. 

Annie tocmai ce explica Bellei: 

— Dacă nu te gândești la consecinţele faptelor tale, s-ar putea ca și 
tu să ajungi într-un container pentru avatari. O obligă pe Bella să 
privească în container. Vreau să înţelegi ce ai făcut când ai făcut asta, 
spuse ea. Ce ai făcut cu adevărat! 

Bella încercă să râdă. Dar se auzi doar un măcăit înăbușit. 

Annie o strânse și mai tare de gât. Fața Bellei începu să se 
înnegrească. Mai scoase un măcăit, apoi se înmuie. Annie îi dădu 


drumul pe dușumea și îi apucă în schimb poșeta. 

— Hei, Ed, ia te uită! E plină de bani. Înşfăcase banii cu amândouă 
mâinile ridicate și râdea ca un copil. 

Când era încântată de ceva, Annie știa să se manifeste din plin. 
Era, doar o fată-ricșă. Orice ar fi făcut, o făcea din toată inima. În alte 
vremuri, s-ar fi spus despre ea că era o fată „simplă”, dar în realitate 
nu era deloc așa. 

— Ed, n-am văzut niciodată atâţia bani! 

În timp ce Annie număra banii, Bella Cray se adună de pe beton și 
şchiopătă repejor departe de ei, în ceață. 

Ed ridică pistolul Chambers, dar era prea târziu s-o împuște. Bella 
fugise. Oftă. 

— N-o să iasă nimic bun din asta. 

— Oh, ba da, replică Annie. Răsfoi banii. Mai bine să stea la mine 
decât la vaca aia. Ai să vezi. 

— N-o să se lase până n-o să te omoare şi pe tine. 

Spre dimineaţă, împinseră amândoi containerul de gunoi de-a 
lungul platformei de beton, până la dunele de nisip unde Ed îi îngropă 
pe Tig și pe Neena și înfipse indicatorul pe care stătea scris „Plaja 
Monstrului” în nisipul de deasupra lor. 

Annie stătu nemișcată în ceață, pentru o clipă, apoi spuse: 

— Îmi pare rău pentru prietenii tăi, Ed, şi apoi merse la culcare, 
dar Ed rămase până ce se ridică ceața, cu gândul la Neena Vesicle și la 
cum spunea ea pe când o pătrundea adânc: „Împinge mai tare, Ed! Oh, 
Doamne!”, păsările marine începând să ţipe, iar vântul dinspre țărm să 
răsfire iarba înaltă. 

Din noaptea aceea, ceva s-a schimbat la Ed. 

În următorul spectacol, visă drept prin copilăria lui, spre alte 
locuri. 


25. Înghițit de Dumnezeu 


Michael și Anna Kearney au plecat din nou din New York, cu 
maşina, înspre nord, cu tot cu accentul lor britanic, cu hainele îngrijite 
şi cu aerul lor de ușoară zăpăceală. De data asta nu se mai grăbeau. 
Kearney închiriase un BMW micuţ și cenușiu de la un dealer de la 
periferie şi pentru început și-au pierdut timpul prin Long Island, au 
revenit apoi au mers de-a lungul coastei spre Massachusetts. 

Se opreau să admire orice le atrăgea atenţia, orice li se sugera prin 
panourile de pe marginea autostrăzii că ar fi interesant. Nu erau prea 
multe, dacă luai în calcul și oceanul. 

Kearney, cu aerul unui om dispus, pe neașteptate, să-și asume 
trecutul, cutreiera toate halele cu vechituri și magazinele cu marfă la 
mâna a doua din orașele prin care treceau, dezgropând cărți și casete 
video vechi, CD-uri cu înregistrări remixate ale unor albume care îi 
plăcuseră odinioară, dar nu putuse recunoaște public. Aveau titluri 
precum Focul de neuitat şi Haita dragostei. Anna îl privea oblic, 
amuzată, debusolată. Mâncau de trei ori pe zi, de cele mai multe ori în 
restaurante pescărești de pe mal și cu toate că Anna se îngrășase, nu se 
mai plângea de asta. Stăteau o noapte aici, una colo, evitând 
motelurile, căutând în loc ofertele de cazare-și-masă pitorești, oferite 
de lesbiene machiate strident sau de brokeri de vârsta a doua alungați 
de efectele Marii Piețe de Ovine. Marmeladă britanică originală. 
Pescăruşi, valuri care se sparg, bărcuțe cu pânze ridicate. Locuri 
curate la malul oceanului. 

În acest traseu întortocheat au ajuns și la Plaja Monstrului, unde 
Kearney a făcut rost de o căsuţă din lemn, cu vedere spre ocean, peste 
un drum îngust și nişte dune. În interior era la fel de goală precum 
plaja, ferestre fără perdele, podele dintr-un lemn scorojit, buchete 
ofilite de mentă agățate la colțuri. Afară, câteva urme zdrenţuite de 
vopsea albastră, decolorată, pe pereţii cenușii. 

— Dar avem televizor —- comentă Anna. „Şi șoareci.” Mai târziu, 
întrebă: „De ce ne aflăm aici?” 

Kearney nu știa cum să răspundă la o aşa întrebare. 

— Cred că ne ascundem. 

În timpul nopţii visa încă la Brian Tate și la pisica albă, topindu-se 
precum seul lumânării în căldura fetidă din cușca Faraday, dar acum îi 
vedea din ce în ce mai des în situaţii care nu aveau sens. Adoptând 
posturi ciudate, îi dispăreau din față, rostogolindu-se în întunericul 
primordial. Pisica, deși arăta exact ca un bibelou de pe un raft, era la 
fel de mare cât omul. (Acest detaliu curios, al dimensiunii, 
comentariile visului asupra lui însuși, îi induceau lui Kearney stări 
proaste, mizerabile, de lipsă de putere și goliciune, neînchipuit de 


deprimante.) Încă rostogolindu-se, deveneau din ce în ce mai mici, 
până ce dispăreau, gesticulând fără noimă, pe fundalul stelelor și 
nebuloaselor care explodau lent. 

În comparaţie cu asta, moartea lui Valentine Sprake, deşi în 
amintiri nu-și pierduse nimic din grotesc, începuse să se transforme în 
ceva lipsit de importanță. 

— Ne ascundem - repetă Kearney. 


În timpul celui de-al treilea an la Cambridge, într-una dintre zile, 
înainte s-o cunoască pe Anna sau să ucidă pe cineva, privi în vitrina 
unei papetării în drumul său spre Trinity College. Înăuntru erau 
expuse invitaţii de nuntă tipărite, și pe măsură ce se îndepărta de 
vitrină păreau să se contopească cu biletele de autobuz și chitanțele de 
bancomate care acopereau pavajul de sub picioarele sale. Interiorul și 
exteriorul vitrinei păreau, fiecare, extensii ale celuilalt. 

Îşi mai programa încă excursiile în funcţie de etalările cărților de 
tarot. Două sau trei zile după aceea, undeva între Portsmouth și 
Charing Cross, trenul său a fost întârziat, mai întâi din cauza unor 
reparaţii la calea ferată, apoi din cauza unei defecţiuni la locomotivă. 
Kearney moțăia, apoi se trezi brusc. Trenul stătea pe loc și el habar n- 
avea unde se află, deși trebuia să fie într-o gară. Călătorii ieșiseră la 
ferestre în pofida gerului tăios. Printre ei erau și doi preoţi, cu părul 
lor deosebit de alb, un alb uniform cum nu mai vedeai printre laici. 
Adormi la loc. Visă scurt plăcerile pierdute din Țara Grozamei apoi se 
trezi brusc, îngrozit de faptul că vorbise în timpul somnului și fusese 
auzit de întregul compartiment. Avea 20 de ani, dar viitorul îi era 
trasat deja. Dacă avea să călătorească așa și în continuare, urma să 
devină un tip care vorbește în somn în Expresul londonez, un bărbat 
de vârstă mijlocie, cu dantura stricată şi cu servietă din pânză, cu 
capul sprijinit incomod de spătarul scaunului din spate, cu mintea 
împletită ca un pulover, cu lumea din jur complet indescifrabilă. 

Aceasta a fost ultima lui epifanie. Tarotul, generatorul lui de 
epifanii, părea o capcană. Părea cea mai lipsită de strălucire evoluţie. 
Călătoriile - poate şi numărul lor infinit — rămâneau cuibărite în el 
asemeni dimensiunilor fractale, dar căile deveniseră atât de 
transparente pentru el, precum acea vitrină, încât erau prea ușor de 
descifrat. Avea 20 de ani și nu mai era impresionat de galbenul curat 
al trenului intercity care venea din față, alergând grăbit prin soare, 
către peron. Dormise în prea multe camere supraîncălzite, mâncase în 
prea multe cafenele de gară, așteptase prea multe legături. 

Era pregătit, fără să o știe, pentru următoare mare tranziție din 
viaţă. 


— Ne ascundem? întrebă Anna. 

— Da. 

Venise în fața lui și se așezase atât de aproape că îi putea simți 
căldura trupului. 

— Eşti sigur? 

Poate că nu era. Poate că aștepta încă. În fiecare noapte rămânea 
afară, pe Plaja Monstrului, în timp ce ea dormea. Dacă-și aștepta 
moartea, era dezamăgit: pentru prima dată nu era nici urmă de ea. 
Ceva din relaţia lor se schimbase pentru totdeauna. Pentru prima dată, 
de la prima lor întâlnire, deși Kearney se cutremura la acest gând, 
încuraja Shrander-ul să ţină pasul cu el. Simţise că se oprește? Îşi 
întorsese capul, iscusit ca o pasăre, ca să-l asculte? Se întreba oare de 
ce îşi târâie haina? 

Acolo afară, în noapte, n-avea prea multe de făcut, decât să aștepte 
și să privească valurile oceanului cum se unduiesc sub lumina 
puternică a stelelor. Vânturile reci și puternice de pe țărm ridicau 
nisipul în aer și-l adunau între firele rare de vegetaţie de pe dune. Era 
o lumină tremurătoare. Totul îi părea nesfârşit lui Kearney. Plaja 
devenea metafora unui alt loc sau hotar la fel de schimbător, o plajă la 
marginea căreia se întindea întregul univers. Ce fel de monștri ar fi 
putut să eșueze pe o astfel de plajă? Mai mult decât scheletul putrezit 
al unui rechin; mai mult decât plesiozaurul cu care fusese confundat 
în 1970! 

În multe nopţi se întorcea în cabană și scotea. Din cufăr hardul 
portabil cu ultimele date de la Brian Tate. Îl răsucea în mâini, în 
lumina rece albastră rece a televizorului, după care îl punea la loc. O 
dată şi-a scos laptopul și a conectat hardul la el, dar nu l-a deschis pe 
nici unul, ci s-a dus în dormitor, unde s-a culcat lângă Anna. Îmbrăcat, 
şi şi-a aşezat palma pe sexul ei până ce ea s-a trezit pe jumătate și a 
gemut. 

În timpul zilei asculta discurile vechi sau butona telecomanda 
televizorului căutând știrile științifice. Totul părea că-l amuză. Anna 
nu ştia ce să înțeleagă din asta. O dată, în timp ce luau micul dejun, 1- 
a întrebat: 

— O să mă omori? Ce crezi? 

— Nu, nu cred. Cel puţin nu acum. Nu știu. 

Îşi puse mâna peste a lui. 

— Ştii că o vei face. Până la urmă nu te vei mai putea abține. 

Kearney privea pe fereastră, la ocean. 

— Nu știu. 

Ea îşi luă mâna de pe a lui și tăcu întreaga zi. Echivocurile o 


debusolau întotdeauna și, după cum credea el, o și enervau. Asta i se 
trăgea din trecut. Necazul vieţii ei era asemănător cu al lui. Fără a-i 
acorda prea multă importanţă, căuta ceva mai provocator. Dar era mai 
mult decât asta. leşiseră din limitele relaţiei lor, nu știau cum să se 
poarte unul cu altul. El nu voia ca ea să fie sănătoasă. Ea nu voia ca el 
să fie o persoană de încredere și nici încrezătoare. Se pândeau 
noaptea, căutând breșe, căutând atitudini mai puțin obișnuite pe care 
să și le impună unul altuia. Anna era chiar bună la asta. Îl surprindea, 
invitându-l cu unul din zâmbetele alea cuceritoare şi dezarmante ale 
ei: 

— Vrei să mă penetrezi? 

Luaseră pătura cadrilată de pe pat şi o așezaseră în fața șemineului 
în care cărbunii ardeau până se transformau în cenușă albă. Anna, 
aproape albă, stătea pe jumătate în bătaia focului. Se uita cu atenţie la 
umbrele și unduirile corpului ei. 

— Nu. Nu cred că vreau, îi spuse el. 

Ea și-a mușcat buza și i-a întors spatele. 

— Ce-i rău la mine? 

— Nu ai vrut niciodată cu adevărat — îi răspunse el prudent. 

— Ba am vrut. Am vrut încă de la început, dar era ușor de văzut că 
tu nu voiai. Jumătate din fetele de la Cambridge știau asta. Tot ce 
făceai era să te masturbezi gândindu-te la el, și nici măcar nu ejaculai. 
Inge Neumann - fata cu cărțile de tarot? — era chiar nedumerită în 
privința asta. În acest moment el era atât de palid încât ea a râs. 
„Măcar eu te-am făcut să ai orgasm.” 

Singura lui posibilitate de represalii era să-i povestească de casa 
Grozamei. 

— Niciodată nu vedeai casa din drum. Se aplecă în față, anxios de 
la efortul de a-și aminti iar. Era foarte bine ascunsă. Numai copaci 
acoperiți de iederă, câțiva metri de drum ierbos, plăcuța cu numărul 
casei... Totul era rece și umbros, în afara luminișurilor, unde soarele 
pătrundea şi acoperea totul într-o baie de lumină. Părea atât de real. 
Aceeași lumină intra și într-o cameră de la etajul al treilea, unde, din 
cauza căldurii de sub acoperiș, era întotdeauna după-amiază și auzeai 
un sunet profund, ca respiraţia cuiva care nu mai era conștient de 
sine. Apoi apăreau verișoarele mele și începeau să se dezbrace. Cel 
puţin asta îmi imaginam. 

Când Anna îl privi contrariată, el continuă. 

— Le priveam şi mă masturbam. 

— Dar asta nu-i adevărat, nu? 

— Oh, nu. Era numai o fantezie. 

— Şi-atunci nu... 

— Nu aveam de-a face cu ele în viaţa reală. În realitate nu se 
apropiase niciodată de ele. Păreau prea energice, prea brutale. 


Fantezia din casa grozamei a stricat totul pentru mine. Când am ajuns 
la Cambridge nu mai puteam să fac nimic. 

Ridică din umeri. 

— Nu ştiu de ce. Cred că pur și simplu nu puteam să uit. Era ca un 
târâm promis, pentru mine. 

Ea îl privea fix. 

— Dar asta e de-a dreptul abuziv, să te foloseşti de alți oameni 
numai pentru că e ceva în neregulă cu tine. 

— Totdeauna am fugit de ceea ce îmi doream - încercă el să se 
justifice. 

— Nu. E groaznic. 

Apucă pătura de un colț și-o trase până în dormitor. El auzi patul 
scârțâind atunci când ea se aruncă pe el. Spuse cu un glas deplorabil, 
mai mult ca să se convingă pe sine: 

— Întotdeauna am considerat că Shrander-ul a fost pedeapsa mea. 

— Pleacă. 

— Tu eşti cea care s-a folosit de mine. 

— Nu. Niciodată n-am făcut asta. 


26. 50000 Grade Kelvin 


— E drept că am avut ceva noroc — recunoscu Unchiul Zip - chiar 
dacă... 

Seria Mau se întorsese pe orbită și găsise Krishna Moire cu stolul ei 
în jur, ca un costum ieftin. Le cauzase ceva neplăceri la ieșirea în 
spaţiu iar acum stolul era împrăștiat printre meteoriții și resturile 
adunate de gravitația sistemului intern. Seria Mau vorbea cu Unchiul 
Zip printr-o rețea de transmițători cu comutare aleatorie. Stolul Moire 
acceptase provocarea acestei precauţii, oarecum bucuroși să nu fie 
implicați într-o bătălie pe care Unchiul Zip nu le-ar fi permis să o 
câștige. Își linseseră rănile, își grupaseră matematicile și scanau 
rețeaua de transmițătoare la o rată de zece milioane de încercări pe 
nanosecundă. Între timp, spectrul Seriei Mau îl fixa cu privirea pe 
Unchiul Zip iar Unchiul Zip se uita în jos la el. Din cauza curbei 
stomacului lui, abia îi putea zări forma feței de culoarea lutului ars și 
haina fantezistă, mulată pe talie, încheiată în capse și strânsă cu un 
brâu de piele lat de aproape 20 de cm. Unchiul Zip ţinea într-o mână 
ceva asemănător cu un telescop din alamă iar în cealaltă, o hartă 
veche, pe hârtie, „Galaxia și Stelele ei”. Pe bereta de marinar avea 
scris, de jur-împrejurul capului, cu litere cursive, Kiss Me Quick, 
Sărută-mă repede. 

— ... nu există înlocuitor pentru noroc. 

Iată ce se întâmplase: în graba de a prinde Pisica Albă, Unchiul Zip 
se ciocnise de crucișătorului Nastic Atingerea Neantului, în parcarea de 
lângă Motel Splendido. În momentul coliziunii, vehiculul Unchiului Zip, 
El Rayo X, Raza X, navă de tip K împrumutată ca și stolul Krishna 
Moire prin relaţiile pe care le avea la birocraţii din EMC, atinseseră 
deja 25% din viteza luminii. 30 sau 40 de secunde mai târziu, Raza X 
era îngropată adânc în carena verzuie a Atingerii Neantului căreia îi 
penetrase structurile interne spiralate, până la nivelul camerei de 
comandă. Atingerea neantului absorbise energia impactului în mod 
newtonian transformând-o în căldură, zgomot și o oarecare acceleraţie 
către norul cel mic al lui Magellan. Spărtura din navă era acum 
înconjurată de monitori încercând să  estimeze gravitatea 
stricăciunilor, precum și de o echipă de mașini de reparat minuscule, 
programe inferioare acționând prin intermediul unui substrat de 
adeziv ceramic și care începeau să astupe gaura. 

— Între timp — spuse Unchiul Zip — am descoperit că tipul este de 
fapt mort, că matematicile îl mențin ca pe un fel de spectru. Îi zic 
„Hei, putem să colaborăm în continuare. Faptul că eşti mort nu ne 
împiedică să facem asta”, şi el este de acord. Colaborarea noastră avea 
sens. Lucrul împreună poate fi, uneori, un lucru bun. 


Monitorii Unchiului Zip, evaluând corect că nici una dintre nave 
nu avea cum să plece de una singură, construiseră punți software între 
matematicile navei K și sistemele de propulsie ale noii sale gazde. 
Nimeni nu mai făcuse aşa ceva până atunci, dar după câteva ore 
treaba fusese terminată iar navele urmăreau Pisica Albă, originea, 
poziția și motivele lor fiind ascunse în spatele unei duble semnături 
care o nedumerea teribil pe Seria Mau. 

— Am avut și ceva noroc, asta-i sigur — repetă Unchiul Zip. Părea 
încântat de idee. Se lăsă pe spate, întinzându-se ușurat. Am avut și 
ceva probleme. Dar iată-ne ajunși aici. 

Îşi plecă privirea spre Seria Mau. 

— Seria Mau, şi noi doi ar trebui să lucrăm împreună. 

— Las-o moartă, Unchiule Zip. 

— De ce? 

— De tot ce-ai făcut până acum dar mai ales pentru că ţi-ai omorât 
fiul. 

— Hei, tu ai făcut asta. Nu da vina pe mine! Ce bine e să poți uita 
aşa de repede... 

Seria Mau se văzu nevoită să recunoască adevărul acestei afirmații. 

— Tu mi l-ai băgat pe gât, spuse ea. M-ai provocat și m-ai îndârjit 
să-l caut. Dar de ce ţi-ai mai bătut capul de vreme ce știai unde e 
Billy? Ştiai de la bun început unde este, că altfel nu ai fi avut cum să- 
mi spui mie. Puteai să-l găsești oricând. De ce tot jocul ăsta? 

Unchiul Zip cugetă îndelung cum să răspundă. 

— E adevărat, recunoscu el în final. Nu aveam nevoie să-l găsesc. 
Dar știam că nu-mi va spune niciodată despre sursa aia secretă a lui. A 
stat pe planeta aia ploioasă și de rahat timp de zece ani, sperând că eu 
îl voi întreba iar el va putea profita să-mi răspundă cu „nu”. Așa că i- 
am trimis în schimb ce-i trebuia: i-am trimis o poveste tristă. I-am 
arătat că încă putea face ceva bun pe lumea asta. I-am trimis pe 
cineva care o ducea mai rău decât el şi pe care el l-ar fi putut ajuta. 
Te-am trimis pe tine. Știam că se va oferi să te ducă acolo. 

Ridică din umeri. 

— Am crezut că te pot urmări. 

— Unchiule Zip, ești un ticălos. 

— Au mai spus-o și alții, recunoscu el. 

— Ei bine, Billy nu mi-a spus nimic. Nu l-ai citit cum trebuie. A 
venit la bordul navei mele numai ca să facă sex cu clona Mona. 

— A, spuse Unchiul Zip, toţi vor să facă sex cu Mona. 

Zâmbi când își aduse aminte. 

— Și eu am avut-o, spuse el. Apoi clătină din cap, cu tristețe. 
Lucrurile n-au mers bine între mine și Billy Anker încă din ziua în care 
a ieșit din incubator. Se mai întâmplă uneori și așa cu taţii și cu fii. 
Poate c-am fost prea dur cu el. Știi că niciodată nu s-a descoperit pe 


sine? Păcat, semăna așa de bine cu mine pe când eram tânăr, înainte 
de misiunea aia prea depărtată din care m-am căpătuit cu boala asta a 
grăsimii. 

Seria Mau întrerupse legătura. 


Sunetul alarmelor. Sub lumina schimbătoare, gri-albastră, din 
interior, Pisica Albă se simțea secătuită și bântuită în același timp. 
Monitorii atârnau de tavanul cabinelor din sectorul uman, arătând 
spre Seria Mau și șuşotind între ei ca niște cațe. 

— Pentru Dumnezeu, care mai e problema acum? îi întrebă ea. 

Îşi acoperiră unul altuia buzele vineţii cu degetele. Stolul Moire 
desființase deja majoritatea serverelor de comunicație pe 
radiofrecvență și-i vânau acum pe cei rămași așa cum vânează câinii 
de pe docul Carmody în timpul nopții. „Avem un buffer care ţine 
câteva nanosecunde”, o avertizară matematicile navei. Ori luptăm, ori 
fugim. Se gândi preț de câteva clipe... Dacă luptăm, s-ar putea ca ei să 
câștige. 

— Păi bun atunci, fugim! 

— Unde? 

— Oriunde. Numai să scăpăm de ei. 

— Am putea scăpa de nava K, dar nu și de nava Nastic. Sistemul 
lor de navigaţie nu e la fel de bun ca mine, dar pilotul lor e mai bun 
decât tine. 

— Nu mai vorbi așa! ţipă Seria Mau. După care a începu să râdă. Și 
ce mai contează la urma urmei? Nu ne vor face rău, cel puţin atâta 
timp cât nu vor afla unde mergem. Și poate că nici atunci. 

— Unde mergem? 

— Ai vrea tu să ştii! 

— Nu putem merge nicăieri dacă nu știu încotro... îi reamintiră 
matematicile. 

— Ridică-mă, spuse Seria Mau. Imediat, cele 14 dimensiuni ale 
sistemului de simțuri ale Pisicii Albe se împăturiră în jurul ei și ea 
trecu la timpul real al navei. O nanosecundă și simțea mirosul vidului. 
Două nanosecunde și putea să simtă mângâierea delicată a materiei 
întunecate pe carenă. Trei, se putea adapta la hidoasa viață de fuziune 
a soarelui local, cu sunetele ei specifice nedescrise de cineva vreodată. 
Patru nanosecunde și comenzile stolului Moire, în limbaje modificate 
sistematic, pluteau spre ea ca aluviunile prin apa limpede a sistemului 
de criptare folosit. 

În cinci nanosecunde știa deja totul despre stolul Moire: situația 
propulsorilor, randamentul arderilor, artileriile pregătite. Știa avariile 
din urma coliziunii cu Raza X: scutul navei se subțiase în câteva 


puncte vitale din cauza particulelor scăpate, o parte din arsenal 
devenise inutilizabil. Putea percepe nano-mașinăriile suprasolicitate la 
refacerea structurii interne. Erau prea tineri și prea proști ca să 
înțeleagă gravitatea avariilor. Contrar afirmațiilor matematicilor, 
considera că ar putea să învingă stolul Nastic. Mai rămase acolo 
pentru o nanosecundă, încălzindu-se în noaptea cu paisprezece 
dimensiuni. Sclipiri şi raze de lumină veneau și treceau. Chestii 
depărtate, asemănătoare unor zgomote. Auzi Krishna Moire lăudându- 
se „Am prins-o!” dar știa că nu era adevărat. 

Aici era lumea ei. 

Era locul ideal pentru toţi cei care nu mai știau ce sunt. Care nu 
ştiuseră niciodată. Unchiul Zip o numise „poveste tristă”. Mama ei era 
moartă de mult. Nu-și mai văzuse nici fratele, nici tatăl de 
cincisprezece ani. Lui Mona, clona, îi fusese milă de ea iar Billy Anker 
o compătimise chiar și după ce devenise conștient că ea îl condusese 
spre moarte. Moartea lui o bântuia. Se convinsese că la acest nivel 
toate complexitățile ființei umane erau transparente, că putea să vadă 
prin ele până dincolo de ele, drept la codul simplu de dedesubt. În 
acest spațiu putea să rămână sau să plece, ca și în viaţă. 

Ea era nava! 

— Armează-mă! 

— Eşti sigură că asta vrei? 

— Armează-mă! 

Exact în acel moment, stolul Moire reuşise să descopere ultimul 
transmițător intermediar și se grăbea să se desfășoare amenințător 
către ea. Ea însă, era conectată, iar ei gândeau în milisecunde. De 
fiecare dată când o localizau, ea era de fapt în altă parte. Apoi, în 
clipa în care au înţeles ce se petrece, ea pătrunsese deja în spaţiul lor 
personal. 

Lupta trebuia să se desfășoare în cel mult un minut și jumătate, în 
caz contrar Seria Mau s-ar fi prăjit. În intervalul acela, ea avea să intre 
şi să iasă din spaţiul normal, de cincizeci sau șaizeci de mii de ori. 
Urma să își amintească puţin din toate cele ce urmau să se petreacă, o 
imagine de aici, una de colo... în spațiul navei, o explozie de radiaţii 
gamma generând o căldură de 50000 grade Kelvin timp de 14 
nanosecunde, avea să apară ca floare. Ţintele deveneau și ele niște 
eflorescențe după ce fuseseră transformate în diagrame de către 
sistemele ei de achiziții de date astfel încât să poată fi prezentate în 
şapte dimensiuni. Pentru ţinte, Pisica Albă părea că vine de nicăieri, 
descriind trei sau patru arcuri luminoase care deşi secvențiale, păreau 
simultane, într-o ceață de capcane, semnale false şi limbaje de luptă 
inventate, o spumă de coduri și violență, care nu puteau să aibă decât 
un singur rezultat. „Măi băieți, adevărul este — se căina ea — că nici eu 
nu știu care dintre toate astea sunt eu”. 


Norma Shirike, chinuindu-se să se conecteze, se transformase într- 
un nor de pixeli, ca scânteile unui polizor. Kris Rhamion și Sharmon 
Kier străduindu-se să nu se ciocnească una de alta în graba lor de a se 
degaja din luptă, se ciocniseră în schimb de un asteroid. Brusc, 
rămaseră numai biți nemarcați și componente, plutind imponderabil 
în neant. Cu muchii zdrențuite. Nici una nu avea aspect uman, 
indiferent de scala utilizată. Spaţiul local se răcea, dar încă semăna a 
cuptor zbârnâind de lumină și căldură, sclipind de particule exotice și 
stări de fază. Minunat. 

— Îmi place la nebunie aici — spuse ea. 

— Mai ai doar trei milisecunde — o avertizară matematicile. Și nu i- 
am prins pe toți. Cred că unul dintre ei a părăsit sistemul. Nici pe 
Moire nu îl văd. Încerc să-l găsesc. 

— Lasă-mă aici. 

— Nu pot face asta. 

— Lasă-mă aici că oricum avem de pierdut. Și-a folosit echipa ca 
paravan și a intrat în timpul navei mai târziu. Trebuia să câștige o 
milisecundă sau două ca să mă poată prinde atunci când voi încetini. 
Era o tactică de manual și ea căzuse în capcană. „Moire, ticălosule, știu 
ce pui la cale!” Prea târziu însă, revenise deja la timpul normal. 

Lichidul proteomic din container, îmbogățit cu substanțe 
hrănitoare şi tranchilizante hormonale, începuse să o repare. Seria 
Mau abia dacă-și mai putea ţine ochii deschiși. „La naiba”. Se auzeau 
râsete pe frecvențele radio. Krishna Moire îşi prezentă spectrul, pentru 
scurt timp, chiar în fața ei, îmbrăcat cu uniforma lui militărească, 
azurie, de campanie. 

— Salut, Seria, ce spuneai? Ei bine, pentru tine e vremea să-ți spun 
„noapte bună”. O noapte a dracu” de bună! 

— E pe noi — raportară matematicile. 

Nava Moire ţâșni spre ea dintre resturi. Arăta ca o fantomă. Arăta 
ca un rechin. Nimic din ceea ce ar fi putut face nu era suficient de 
rapid. Pisica Albă se zvârcoli panicată, asemeni victimelor ei, căutând 
o cale de scăpare. Apoi, totul se lumină precum un brad de Crăciun iar 
Krishna Moire dispăru într-o explozie. În același timp, Seria Mau 
deveni conștientă de ceva uriaș care se materializase în spatele ei. Era 
crucișătorul Nastic Atingerea Neantului, imens, ca un taifun într-o 
livadă bătrână, cu carena verzulie invadată de mașinăriile de reparații. 

— Isuse, spuse ea. El l-a lovit. Unchiul Zip și-a lovit partenerul. 

— Nu cred că a fost Unchiul Zip. Comanda a venit de undeva din 
navă. Parcă ar fi o personalitate dublă acolo - matematicile emiseră 
un fel de râs amar. 

Seriei Mau îi veni să plângă. 

— A fost comandantul navei Nastic. El m-a plăcut totdeauna. Și eu 
pe el. 


— Tu nu placi pe nimeni — subliniară matematicile. 

— Așa este de obicei. Dar azi sunt bulversată. Nu-mi dau seama ce 
e cu mine. Unde-i ticălosul ăla de Moire? 

— Este jos, în păturile de gaz din jurul stelei gigante. A scăpat 
surfând pe valul creat de explozie. Are ceva avarii dar motoarele lui 
încă funcționează. Vrei să mergem după el? 

— Nu. Arde-l. 

— Poftim? 

— Arde-l pe ticălos. 

—? 

— Când vrei să faci ceva, ţipă Seria Mau, trebuie să te descurci de 
unul singur. 

Piese de artilerie se desprinseră de pe structurile exterioare ale 
Pisicii Albe, şi vizibile pentru o clipă, până la lansarea loviturii, 
dispărură în atmosfera gigantei gazoase. Gravitaţia le prinsese în 
cleștele ei distrugător, dar de aici până acolo, fuseseră glasul lui 
Dumnezeu. Ceva ca un fulger trecu prin faţa gigantei gazoase. 

Unchiul Zip deschise un canal de comunicare spre Pisica Albă. Îşi 
umfla nervos obrajii. 

— Nu era nevoie. Știi? Am plătit bani buni pentru tipii ăștia. Și nu 
i-aș fi lăsat să-ți facă vreun rău. 

Seria Mau nu-l băgă în seamă. 

— Mai bine fă lumină - ceru matematicilor, căscând — mergem 
acolo. Chiar nu voiam să mai am de-a face cu ticălosul ăla vreodată. 
Eram sătulă. 

Când părăsiră sistemul o nouă stea începea să ardă în spatele lor. 


Seria Mau a dormit pentru mult timp, la început, fără vise. Apoi 
începu să vadă imagini. Văzu râul Noua Perlă. Văzu grădina, 
strălucind în ploaie. Se văzu pe ea însăși, de la mare depărtare, foarte 
mică, dar foarte clar. Avea 13 ani. Plecase să se înroleze pentru nave 
K. Spunea la revedere fratelui și tatălui. Scena se prezenta cam așa: 
stația de la Saulsignon era încă frumoasă sub cerul acelor vremuri de 
război, asemănător cu cerul de pe vechiul Pământ la vreme de război, 
albastru, agitat, brăzdat de nori dar plin de speranță; ea făcea semn cu 
mâna și-l vedea pe tată salutând la rândul lui, cu mâna ridicată. 
Fratele refuzase să o salute. El nu voia ca ea să plece, așa că refuzase 
până și s-o privească. Scena se ștergea lent. După aceea, a avut o 
străfulgerare cu ea însăși, în ultima ei zi de formă încă umană, 
tremurând pe marginea unui pat, vomând într-un lighean de plastic, în 
timp ce încerca să-și țină împrejurul corpului halatul din bumbac care- 
i lăsa mereu spatele descoperit. 


Te înscriai pentru nave K în camere albe, sterile, foarte reci, în care 
indiferent ce ai fi făcut, nu te puteai încălzi. Nu trebuia să mănânci 
înainte. Oricum, îți dădeau vomitive. Îţi făceau injecția. Îţi făceau 
analizele dar numai ca să treacă timpul până ce injecţia își făcea 
efectul. Cam trei zile. Până atunci, sângele îți era invadat de agenți 
patogeni selectaţi, de paraziți artificiali și de enzime fabricate. Aveai 
simptomele caracteristice sclerozei multiple, lupusului și schizofreniei. 
Te legau şi-ţi dădeau un căluş cauciucat, să muști din el. Astfel, 
monitorii funcționând pe substraturi nanotehnologice la nivel sub- 
micrometric, aveau cale liberă la sistemul simpatic pe care-l făceau 
bucăţi într-un timp foarte scurt. Reziduurile erau eliminate continuu 
prin colon. Îţi injectau o pastă albă cu particule de maximum zece 
micrometri pe care urmau să se dezvolte proteine exotice. Monitorizau 
permanent indicatorii interni. Îți conectau şira spinării în patru 
puncte. Pe tot parcursul procesului erai conștient, exceptând scurtele 
momente în care te conectau la codul K. Mulţi dintre recruți nu 
puteau trece de acest stadiu. Dacă treceai, te închideau într-un 
container. Până atunci aveai majoritatea oaselor rupte și multe organe 
interne scoase definitiv. Erai surd și orb și conștient doar de un fel de 
rău de mare care avea să te bântuie pentru totdeauna. Neocortexul era 
tăiat astfel încât să accepte puntea către codul K, punte numită ironic 
„Crucea lui Einstein” din cauza formei pe care o vedeai la prima 
utilizare. Din acel moment nu mai erai singur. În scurt timp erai 
capabil să procesezi conştient miliarde şi miliarde de biți pe secundă. 
Dar nu mai puteai să mai mergi vreodată. Nu mai puteai să mai râzi 
vreodată sau să mai atingi pe cineva sau să te lași atins sau să faci sex. 
Urma să nu mai faci nimic pentru tine. Niciodată. Nici măcar nevoile. 
Erai conectat. Te decideai într-o clipă să urmezi calea asta și 
niciodată, nici în ruptul capului, nu mai exista cale de întoarcere. 

În timpul visului, Seria Mau se vedea de undeva de sus. În toți 
aceşti ani plânsese pentru ceea ce își făcuse atunci. Pielea ei era 
precum a unui pește. În container tremura ca un cobai stricat. Şi în 
ziua aia fratele nu voise nici măcar să-și fluture mâna în chip de salut. 
Ar fi fost de ajuns. Cine ar vrea o lume în care trebuie să fii mamă tot 
timpul iar fratele nu vrea nici măcar să te salute? 

Brusc, Seria Mau se uita la o fotografie cu un perete interior gol, 
acoperit de mătase cenușie cu volănașe. După un timp, vedea 
trunchiul unui om înalt, slab, îmbrăcat cu frac negru și cu cămașă albă 
apretată, cu mănuși albe. Într-o mână ţinea un joben, iar în cealaltă un 
baston din abanos. Se înclina ușor, intrând în rama fotografiei. Seria 
Mau avea instantaneu încredere în el. Avea ochii veseli cu o privire 
albastră, pătrunzătoare, o mustață neagră și subțire ca vârful unui 
creion și părul negru dat cu briantină și lipit de ţeastă, își dădea seama 
că făcea o plecăciune. După ce se aplecase cât putea de mult fără să 


fie nevoit să pășească afară, îi zâmbea și-i spunea cu voce blândă: 

— Trebuie să te ierți pentru toate astea. 

— Dar... 

Seria Mau se auzea cum începe să răspundă. 

În acest moment mătasea de pe perete era înlocuită de trei ferestre 
arcuite deschizându-se către strălucirea aspră a Sectorului Kefahuchi. 
Camera părea că se rostogolește prin spațiu cu viteză cumpătată, 
relativistă. 

— Trebuie să te ierți pentru tot — îi spunea scamatorul. 

Saluta încet cu ajutorul pălăriei şi se îndrepta până ce ieșea din 
fotografie. Înainte să dispară cu totul îi făcea semn să îl urmeze. 

Seria Mau se trezi brusc. 

— Trimite-mi monitorii — ordonă navei. 


27. Breșa Alcubiere 


Viziunea lui Ed o arăta iar pe sora lui cum îi părăsea. 

„Dar o să te întorci, nu-i așa?”, o implora taică-său. Nici un 
răspuns. „O să te întorci, da?” 

Ed își răsuci capul în jurul gâtului atât cât putu, fără să fie atent la 
ceva în mod special — rigolele cu flori, norii cumulus albi, pisicuța. Ea 
nu-l săruta la plecare. El nu îi flutura din mână la despărțire. Ea își 
mușca buza de jos, se întorcea și pleca. Ed știa că asta era doar o 
amintire. Şi-ar fi dorit să poată aduna laolaltă toate frânturile de 
amintiri care-i străfulgerau memoria și să și le așeze într-o ordine care 
să dea un sens retrospectivei acesteia nenorocite a vieții sale. 

Dintr-odată, imaginea chipului ei se tulbură ca și cum s-ar fi aflat 
sub apă, decoerentă şi stranie, apoi se văzu trecând prin ea, de 
cealaltă parte. 

Totul devia brusc pe parcursul trecerii lui până ce nu mai rămânea 
nimic în jur decât un întuneric adânc și senzaţia unei viteze enorme. 

Câteva punctișoare de lumină firavă. Un atractor haotic, 
spumegând și clocotind în culori palid irizate care aminteau de arta 
realizată pe calculator din urmă cu patru secole. Ca o rană pe 
firmament. 

„Tu crezi prostia asta?” 

Ed auzi ecoul propriei voci. Apoi se trezi și dincolo de vârtej, 
rostogolindu-se într-un spațiu gol pe vecie, unde putea să audă 
murmurul cadențat al cântecelor universului, cuibărindu-se una într- 
alta asemeni unor dimensiuni fractalice... 

... descoperind că este încă pe scenă. 

Nu i se mai întâmplase niciodată. Probabil că fusese trezit de 
zgomotul acela neașteptat, într-un crescendo șocant și care penetrase 
coma lui profetică, lovindu-i timpanele asemenea valurilor care se 
sparg pe plaja Monstrului. Deschise ochii. Publicul, ridicat în picioare, 
îl aplauda deja de trei minute pline. Dintre toți spectatorii, doar 
Sandra Shen nu se ridicase în picioare. Așezată în primul rând, îl 
țintuia cu un zâmbet ironic şi aplauda încetişor cu „lăbuţele” ei 
orientale, aproape fără să le depărteze una de cealaltă. Ed se aplecă în 
față, încercând să distingă zgomotul făcut de acestea, dar fără succes. 
Apoi leșină. 

Se trezi mai târziu, cu miros de sare în nări. Cocoașa uriașă a 
dunelor de nisip se înălța neagră în faţa lui. Iar deasupra ei, bolta 
cerească își etala stelele sclipitoare în noaptea adâncă, ca un gât de 
femeie împodobit cu un colier de pietre false. Dar, oricare dintre 
umbrele care-l înconjurau era mult mai plăcută la vedere decât silueta 
proprietarei circului și mirosul de ambră roșie, care emana din ţigara 


de excrement de liliac, pe care o fuma aceasta. Ea părea să fie 
încântată. 

— Ed, te-ai descurcat foarte bine! 

— Ce am spus? Ce s-a întâmplat? 

— Ce să se întâmple? Le-a plăcut la nebunie, Ed! Ai nimerit-o! 
Cred că ai fost „omul lor” în seara asta. Râse. Aș zice că ai fost și 
„omul meu”, nu doar al lor! 

Ed încercă să se ridice. 

— Unde-i Annie? 

— Annie a trebuit să plece undeva. Eu sunt însă aici. 

Ed o privea cu ochi pierduţi. Ea îngenunchease la capul lui și se 
aplecase ca el să-i poată vedea faţa. 

Chipul ei se apropiase de el, palid, pătat cu pistrui. Câteva firicele 
vioaie săriră din ochii ei și dispărură în bătaia brizei marine. 

Zâmbi mângâindu-l pe frunte. 

— Tot plictisit, Ed? Nu mai e cazul! Tot circul e la picioarele tale. 
Poți de-acuma să spui care este prețul tău. Putem începe să vindem 
viitoruri. Oh, Ed, mai este ceva... 

— Ce-i? 

— Plecăm în două săptămâni. 

Ed se simțea ușurat. Dar și condamnat. Nici nu ştia cum să-i spună 
lui Annie. Zilele următoare a băut prin barurile de pe coastă — ceea ce 
nu-i stătea în fire — sau a făcut exerciții cu acvariul. Ar fi jucat Jocul 
Navei dar bătrânii plecaseră de mult de la Motelul Dunelor. S-ar fi 
drogat dar îi era frică să meargă în centru. În acest timp, Annie nu mai 
era prezentă în viaţa lui. 

Muncea toată noaptea și se întorcea pe furiș, atunci când credea că 
Ed era deja adormit. Când se întâlneau ea era preocupată, tăcută, 
retrasă. 

Aflase? Când el îi zâmbea, ea își muta privirile în altă parte. Asta l- 
a întărâtat suficient cât să-şi ia inima-n dinți și să-i spună: 

— Trebuie să stăm de vorbă. 

— Chiar trebuie, Ed? 

— Atâta vreme cât ne mai amintim unul de celălalt, da. 

La o săptămână după ce dăduse lovitura, ea nu a mai venit acasă 
deloc. 

Lipsea de trei zile. În acest timp Madame Shen făcea pregătiri de 
plecare. Părăseau New Venusport. Exponatele fuseseră strânse. 
Curiozităţile care de obicei atrăgeau lumea erau împachetate. Fusese 
strâns și cortul cel mare. 

Nava ei, Flacăra Perfectă, coborî de pe orbita de parcare într-o 
dimineaţă albastră, strălucitoare. Era un cargou de dimensiuni reduse, 
bondoc, cu flux reversibil tip HS-SE, de culoarea bronzului. Veche de 
vreo 40 sau 50 de ani, construită cu bani puţini dar simpatică, cu 


botul ascuţit și cu aripioare lungi și curbate în spate. 

— Ei bine Ed, ce zici de racheta mea? întrebă Sandra Shen. 

Ed se uită la ea cu ochii mari, admiră forma geometrică ce-i 
amintea de fructul copt de avocado, înnegrită de multele aterizări de 
la Motel Splendido până în Nucleu. 

— E un jaf, îi răspunse el. Tu mi-ai cerut părerea. 

— Tu ai vrea o supernavă de explorare! Ţie ţi-ar place să fi din nou 
la bordul Ocaziei Franceze IV, trecând dintr-o gaură de vierme într- 
alta, alături de Liv Hula, într-o carenă deșteaptă din carbon. Ea n-ar fi 
reuşit fără tine, Ed. A declarat mai târziu că „s-a străduit din greu 
pentru că se temea să nu i-o iei tu înainte”. 

Ed ridică din umeri. 

— Am făcut de toate, zise el. Dar acum aș vrea să rămân cu Annie. 

— Oho ho! Acum că poate să plece, nu se mai poate decide. Annie 
are treabă acum. 

— Ceva pentru tine? 

A fost rândul Sandrei Shen să ridice din umeri. Ea făcu o grimasă 
în timp ce continua insistent să-și privească nava. După o clipă, 
întrebă: 

— Nu vrei să afli de ce le-a plăcut spectacolul tău? Nu vrei să știi 
de ce și-au schimbat părerea despre tine? 

Ed se cutremură. Nu era sigur că ar fi dorit să știe. 

— Pentru că n-ai mai bătut câmpii despre război și nici n-ai mai 
pomenit de ţiparii de lumină. Le-ai arătat în schimb viitorul. Le-ai 
arătat Sectorul, scânteind în fața lor ca o investiţie realizabilă. I-ai dus 
acolo, le-ai arătat ce ar putea găsi acolo și ce ar putea să le aducă. Nu 
le-ai mai oferit chestii retro, Ed. Le-ai arătat că nu s-a făcut deja tot ce 
se putea face. 

Le-ai spus „Daţi-i înainte”. Asta doreau şi ei să audă. Într-o zi, cât 
mai curând, o să părăsească în sfârșit plaja și o să se arunce în mare. 

Ea râse: 

— Ai fost foarte convingător, Ed, apoi ţi s-a făcut rău. 

— Dar eu n-am fost niciodată acolo, strigă Ed. Nimeni n-a fost 
vreodată acolo. 

Sandra Shen își linse un fir de tutun local de pe colțul buzei 
inferioare. 

— Ai dreptate, spuse ea. Ei n-au ajuns acolo, nu-i așa? 


Ed o aştepta pe Annie, dar ea nu venea. A trecut o zi, apoi două. A 
făcut curat prin cameră. I-a spălat costumele lycra. A căscat gura la 
pereți. Și deodată, în timp ce n-avea chef să meargă nicăieri, căci nu 
era chiar nicăieri vreun loc pe care să vrea să-l vadă, în port s-a pornit 


o vânzoleală grozavă. Jeturile strălucitoare ale rachetelor luminau 
dunele toată noaptea. Ricșele transportau pasageri spre și dinspre 
port. Tot circul fusese îmbarcat, doar creaturile extraterestre, expuse 
în raclele de sticlă, minuţios decorate, rămăseseră pe platforma de 
beton și puteai să le vezi de la distanță, după ce se lăsa întunericul, 
scoase la plimbare şi hoinărind de colo colo, în urma dresorilor. 

În cea de-a treia zi, Ed a scos afară un șezlong din aluminiu și s-a 
așezat la soare cu o sticlă de rom Black Heart în mână. Era 10 și 
jumătate dimineaţa, când o ricșă de pe strada Capului a intrat în port 
pe partea dinspre oraș și a oprit brusc. 

Ed sări în picioare. 

— Annie, hei, Annie. 

Scaunul se răsturnase, dar salvase sticla cu rom. 

—Ed! 

Ea râdea. A auzit-o strigându-l pe nume prin toată gălăgia aceea de 
pe platformă. Dar când ricșa s-a oprit în fața lui, învăluită într-un nor 
publicitar de lumini și fumuri colorate, nu Annie era cea care o trăgea, 
ci doar o altă fată, necunoscută, cu picioare mari, care îl privea de sus 
în jos și zâmbea ironic. 

— Hei, zise el, tu cine ești? 

— Nu ești pregătit să afli, răspunse fata-ricșă. Apoi şi-a ridicat 
degetul mare de la mână și a arătat peste umăr, în spate: 

— Grija ta e acolo! 

În clipa aceea Annie Glyph ieşi din ricşă şi păși pe betonul 
platformei. 

În cele trei zile cât lipsise, pusese la bătaie toţi banii luaţi de la 
umilita de Bella Cray şi-i investise, fără știrea acesteia, în ea însăși. Se 
schimbase total. Carnaţia îi strălucea de curățenie și înflorise ca prin 
minune în containerul croitorului. 

Vechea Annie dispăruse cu totul. Iar ceea ce vedea Ed acum, arăta 
ca o fată nu mai mare de 15 ani. Ea purta o fustă scurtă, satinată, de 
culoare roz, cu un pliseu despicat la spate și un bolero din lână de 
angora, galben-verzui, care i se mula provocator pe sfârcuri. 

Asortase toate acestea cu o curelușă metalică de zale din aur, iar în 
picioare purta sandale cu toc înalt, ortopedic, din poliuretan 
transparent. Părul ei, o coamă blondă, era ridicat și prins cu panglici 
asortate. Cu tot cu pantofi, nu era mai înaltă de 1.70 m. 

— Salut, Ed. Îţi place? O cheamă Mona. 

Se privi de sus în jos apoi își întoarse privirile către Ed. Râse. 

— Îţi place? 

Reluă, îngrijorată și puţin speriată: 

— Îţi place, nu-i așa? Oh, Ed, sunt atât de fericită! 

Ed nu mai știa ce să spună. 

— Te cunosc de undeva? făcu el nedumerit. 


—Ed! 

— Am glumit doar! zise el. Văd acum asemănarea! E drăguţ, dar 
nu înțeleg de ce ai făcut toate astea. Îmi plăceai așa cum erai. 

Lui Annie îi pieri zâmbetul. 

— Pentru Dumnezeu, Ed. N-am făcut-o pentru tine, am făcut-o 
pentru mine. 

— Nu pricep. 

— Ed, am vrut să fiu mai mică. 

— Asta nu înseamnă mai mică. Acum ești una de pe strada Capului. 

— Grozav. La naiba, asta sunt Ed, sunt de pe strada Capului. 

Se urcă înapoi în ricșă și ceru fetei-ricșă „Du-mă departe de 
tolomacul ăsta” apoi coborî din ricșă și bătu din picior: „Te iubesc, Ed, 
dar trebuie spus că ești un avatar prost. Ce dacă doream să fiu iubită 
și regulată de unul mai mare ca mine? Ce dacă aveam nevoie de asta ca 
să scap de aici? Tu nu pricepi chestiile astea și de aia ești un avatar 
prost.” 

Ed se holba la ea: 

— Mă cert cu cineva pe care nici măcar nu-l recunosc, se plânse el. 

— Atunci uită-te bine la mine, Ed. M-ai ajutat când eram căzută dar 
mi-am dat seama prea târziu că trebuia să plătesc fiindu-ți doică. 
Avatarii au totdeauna nevoie de o doică. Ce dacă n-am mai vrut să fiu 
doică? 

Suspină. Îşi dădea seama că el nu înțelege nimic. 

— Ce-nseamnă viața mea pentru tine? M-ai salvat și nu voi uita. 
Dar am și eu ideile mele. Am și eu visurile mele. Vreau să ajung 
cineva. Mereu am vrut. Oricum, tu pleci cu racheta doamnei Shen. Oh, 
da! Credeai că nu știu? Am fost aici dinaintea ta. Numai un avatar ar 
putea crede contrariul. Ne-am salvat deja unul pe altul, e timpul să ne 
salvăm și singuri. Ştii că am dreptate. 

Un val de mohoreală, lung și curbat, gonea direct spre țărmul lui 
Ed. Era breșa Alcubiere, spuma întunecată a gravitaţiei, o spirală de 
spaţiu gol care pulsează și absoarbe eveniment după eveniment din 
viaţa ta și dacă nu fugi din calea ei, rămâi acolo secat, fără amintiri, 
cu ochii pierduţi în gol, așteptând mereu ceva și neștiind ce anume. 

— Cred că da. 

— Hei, uită-te la mine. 

Se apropie și-l obligă pe Ed să o privească în ochi. 

— Ed, o să-ţi fie bine. 

Feromonii ei ajustaţi îl făcură pe Ed să-și piardă capul. Numai 
auzindu-i vocea și simţea că intră în erecție. Ed o sărută. 

— Mmm... Fain. Curând o să zbori iar alături de femeile alea pilot, 
faimoase. Trebuie să-ți spun că sunt geloasă pe ele. 

Ochii ei erau de culoarea florilor de șopârliță de pe pajiștile 
orașelor corporatiste de pe Venusport. Părul ei mirosea a șampon de 


mentă. Cu toate acestea, părea complet naturală. Era artă, nu făcătură. 
N-ai fi bănuit niciodată că trecuse pe la un croitor de clone. Era plină 
de sex-appeal, clona Mona, porno-portabila. 

— Am obținut ce am vrut, Ed... 

— Mă bucur, se forță Ed să spună. Mă bucur într-adevăr și sper că 
și tu vei fi mulțumită. 

O sărută pe creștetul capului. 

— Ai grijă de tine, Annie. 

Ea îl lăsă să-i vadă zâmbetul. 

— Așa voi face. 

— Bella Cray... 

Annie ridică din umeri. 

— Nici tu nu m-ai recunoscut, Ed. Cum o să mă recunoască ea? 

Se depărtă de el cu blândeţe și se urcă din nou în ricșă. 

— Eşti sigură? întrebă fata-ricșă. Ai mai urcat și apoi ai coborât. 

— Sunt sigură, zise Annie. lartă-mă! 

— Hei, făcu fata-ricșă, n-are de ce să-ți pară rău. Când lucrezi în 
port eşti obligat să fii aspru. 

Annie râse. Pufni din nas și apoi își flutură genele. 

— Și tu să ai grijă de tine, Ed! 

Şi dusă a fost. Ed urmări cu privirea cum ricșa se făcea tot mai 
mică, pe măsură ce trecea de bariera de beton spre poarta spațio 
portului, însoțită de aureola ei publicitară ca un norișor de eșarfe 
multicolore și de fluturași în soare. 

Mânuţa lui Annie se arătă pentru o clipă, făcând semn de „la 
revedere” lui Ed, tristă și vioaie în același timp. 

O mai auzi strigând ceva ce abia mai târziu reuși să înţeleagă. Ceva 
de genul „Să nu petreci prea mult timp în viitor, Ed”. Apoi ricșa dădu 
colțul spre oraș şi el n-a mai văzut-o niciodată în viața asta. 


În după-amiaza aceea, Ed merse şi se îmbătă la Caf-Surf, apoi, 
după ce se întunecă, fu târât spre casă de foștii lui parteneri de jocuri 
de la Motelul Dunelor. 

Acolo o găsi pe Madame Shen așteptându-l cu acvariul sub braţ. 
Bătrânii care-l căraseră au râs și au suflat în mâini ca și cum s-ar fi 
fript: 

— Ai dat de belea, omule. 

Toată noaptea, până în zori, scânteieri albe și palide au licărit în 
întuneric, în fosta cameră a lui Annie și apoi, mai târziu, deasupra 
dunelor de afară. 

În ziua următoare se trezi, epuizat, la bordul Flăcării Perfecte. Era 
singur şi nava se pregătea de decolare. I-a simțit mugetul motoarelor 


prin structură. I-a simțit trepidațiile din vârful aripioarelor. Legănatul 
moale premergător lansării datorat motoarelor cu flux reversibil venea 
de undeva de jos, iar părul de la ceafă i s-a zbârlit pentru a nu știu 
câta oară pentru că era viu în acest loc și în acest timp și pentru că 
pleca numai ca să găsească altceva, acolo, departe. 

Mereu mai mult. Și mai mult după aceea. 

Micuța navă de transport tremura și ea, excitată. Se echilibră 
grijuliu deasupra unei coloane de flăcări și se avântă, dolofană, spre 
cer. 

— Hai, Ed -— se auzi vocea uscată a Sandrei Shen, după un minut 
sau două — privește aici! 

Orbita de parcare a New Venusportului era plină de nave K. Reţele 
şi super-rețele se întreţeseau cât vedeai cu ochii, cu sutele, în formații 
mereu schimbătoare. 

Apăreau și dispăreau în spațiul local, făcând paradă de arme, 
pândindu-se între ele asemeni animalelor, cu carenele forfotind 
încetișor într-o supă groasă de particule. Străluceau din cauza 
câmpurilor navigaționale, câmpurilor defensive, a câmpurilor pentru 
stabilirea țintelor și controlul artileriei, câmpuri care emanau de la 
radiaţii X slabe până la lumină grea. Spaţiul local se modifica și se plia 
în jurul lor. Vânau fără să se miște. Aproape că putea să audă pulsul 
otrăvitor al motoarelor. 

„Război!” gândi el. 

Flacăra Perfectă, primind permisiunea de a decola, țâșni printre ele 
și părăsi zona. 


28.Scântei în toate 


După cearta cu Anna, Kearney s-a îmbrăcat și a plecat la Boston. 
Bău bere și mâncă burgeri. Acceleră deliberat în susul și în josul 
coastei, intrând și ieşind din valuri de ceață. 

Oceanul, atunci când putea fi văzut, era ca o dungă argintie, 
dunele de la capătul sudic al golfului îngrămădindu-se întunecate 
peste ea. Pescărușii ţipau deasupra plajei chiar și pe întuneric. 

Kearney parcă automobilul, opri motorul, ascultă vântul prin 
frunzişuri. Se strecură printre dune şi se aşeză pe nisipul jilav 
tulburând cu tocul unuia dintre pantofi pietrișul aliniat de valuri. 

După câteva clipe avu impresia a ceva uriaș străbătând golful către 
el. Monstrul revenind la plaja lui. Sau poate că nu monstrul, ci acel 
ceva care era în spatele lui, o anumită stare a lumii, a universului, a 
tuturor lucrurilor, întunecată, revelatoare, până în cele din urmă 
alinătoare, ceva ce nu vrei să știi dar în mod pervers te bucuri de 
confirmarea ei. 

Venea spre el dinspre est, direct dinspre orizont. Trecu peste el sau 
poate prin el. 

Înfiorat, plecă de pe plajă târşâindu-și picioarele spre automobil și 
amintindu-și de femeia din Midlands și de ideea de atunci pentru 
începutul jocului: „Cum te vezi petrecând primul minut al noului 
mileniu?” 

Contrar celor spuse, atunci dorise să poată răspunde altfel. Dorise 
să poată rosti cuvinte decente și optimiste așa cum făceau ceilalți. 
Amintindu-şi acele momente văzu limpede cum îşi sărăcise propria 
viață, cum şi-o limitase la el însuși. 

Pe drumul de înapoiere, aruncă ambalajele de hamburgeri pe 
fereastra laterală a automobilului. 


Când reveni la cabană, aceasta era cufundată în tăcere. 

— Anna? 

O găsi în camera din față. Televizorul funcționa cu sonorul oprit. 
Anna luase iar pătura de pe pat și stătea pe ea, în fața focului, cu 
picioarele încrucișate și cu brațele odihnindu-i-se pe picioare, cu 
palmele în sus. Plusul de kilograme pe care-l pusese pe ea de vreo lună 
îi făcea coapsele, pântecele și fesele să arate netede și tinere. Cu toate 
acestea, coastele tot i se vedeau ca la cai. Avu sentimentul că exista 
acolo o semnificaţie profundă dar de care nu era atât de aproape încât 
să o înțeleagă. Încheieturile ei erau atât de albe că venele din ele 
semănau cu nişte răni. Așezase lângă ea cuțitul de bucătar din oțel- 


inox pe care-l cumpăraseră la primul lor drum în Boston. Lama lui 
scânteia de la lumina cenușie și îndoielnică cu care televizorul umplea 
camera. 

— Încerc să adun tot curajul pe care îl mai am - îi spuse ea fără să- 
și ia privirile de la flăcările focului; vocea suna prietenos - știu că nu 
mă mai vrei dacă mă simt bine. 

Kearney luă cuțitul și-l puse undeva unde să nu fie la îndemână 
nici pentru ea, nici pentru el. Se aplecă peste ea și o sărută pe ceafă. 

— Ba te vreau. Îi pipăi încheieturile. Erau fierbinți dar lipsite de 
sânge. De ce faci asta? 

Ea râse fals ridicând din umeri. 

— E o măsură luată în ultimă instanță. Un vot de neîncredere. 

Laptop-ul lui Kearney stătea pe televizor, în funcțiune, afișând 
wallpaper-ul. Anna cuplase la el hard-ul portabil de la Brian Tate. 
Dintre toate gesturile ei, ăsta era probabil cel mai periculos. Îi spuse și 
lui gândul ei. 

— Ceea ce urăsc cel mai mult este faptul că nici măcar nu mai ai 
nevoie să mă omori. 

— Asta dorești? Eu, să te omor pe tine? 

— Nu! 

— Şi-atunci? 

— Nu ştiu. Trage-mi-o ca lumea... 

A fost dificil și penibil pentru amândoi. Anna, încălzită 
instantaneu, s-a prezentat cu determinare. Kearney nu prea știa cum 
să procedeze. Când în sfârșit a reuşit să o penetreze, nu-i venea să 
creadă cât de fierbinte putea fi. Au început ca de obicei, dar curând, 
ea l-a obligat să o privească drept în față și-l îndemna „Așa. Așa. 
Vreau să te văd! Vreau să-ți văd chipul!” Apoi, „E bine? Sunt mai bună 
ca ele?” Pentru o clipă el a auzit râsetul verişoarelor lui, a simţit Casa 
Grozamei deschizându-i-se, pentru ca imediat să dispară pentru 
totdeauna. A râs. „Da! Da!” Nu a ţinut mult dar la sfârșit ea l-a 
îmbrățișat şi l-a sărutat mai fierbinte ca niciodată până atunci. Au mai 
stat împreună în faţa focului un timp, apoi ea l-a încurajat să mai 
încerce o dată. 

— Dumnezeule ești atât de înfierbântată... 

— Știu, da... 

În întunericul de deasupra lor, televizorul bâzâia abia auzit, doar 
pentru sine. La un moment dat, reclamele care defilau pe ecranul lui 
au fost întrerupte de sigla unei emisiuni științifice înlocuită și ea de 
imaginea unui nor mare şi rozaliu de gaze și praf, țintuit cu stele 
actinice învăluite de eșarfe de întuneric catifelat, plin de claritatea 
falsă a unei imagini prin telescopul Hubble. „Sectorul Kefahuchi, 
numit astfel după descoperitorul lui, poate să răstoarne toate...” 
spunea vocea de la televizor și brusc, televizorul păru să se umfle, să 


dea pe de lături. Scântei de lumină începură să curgă și să umple 
camera, săltând și înspumându-se tăcute peste podelele goale, spre 
foc, unde o întâlniră pe Anna Kearney care-și mușca buza inferioară și 
dădea din cap, înainte și înapoi, într-un fel foarte interiorizat. De pe 
capul ei curgeau peste obrajii îmbujoraţi, către stern. Considerându-le 
parte a ceea ce simțea ea, se mângâia cu ele pe față și pe gât, 
murmurând „Scântei. Scântei în toate cele”. 

Auzind-o, Kearney deschise ochii și se îndepărtă de ea, terorizat. Se 
repezi, luă cuțitul de bucătar și rămase în picioare, dezbrăcat și 
nesigur de ce ar fi trebuit să facă. 

— Anna! Anna! 

Lumina fractalică se revărsa din televizor ca o coadă decolorată de 
păun. 

Alergă dezorientat prin cameră în căutarea zarurilor Shrander-ului. 
După ce găsi punguţa de piele moale cu zarurile în ea, se opri privind 
când la Anna când la cuțitul de bucătar. Crezu că o aude cum încearcă 
să îl avertizeze: „Vine, fii atent, vine! Omoară-mă. Repede.” Dezgustat 
definitiv de el însuși, aruncă cuțitul jos și fugi din cabană. 

De undeva de deasupra lui, ceva uriaş mugea din noapte către el, 
ceva ca o umbră din cer. 

În urmă, putea fi auzită Anna râzând: 

— Scântei. Scântei în toate. 


În dimineața următoare, Anna se trezi la cinci și jumătate. Constată 
că era singură. Focul se stinsese de mult și în cabană era frig. 
Televizorul, rămas pe CNN, bâzâia doar pentru el şi prezenta imagini 
ale evenimentelor curente: război în Orientul Mijlociu, privaţiuni în 
Orientul Depărtat, în Africa, Albania... Război și privațiuni peste tot în 
lume. Își frecă fața cu mâinile apoi, dezbrăcată şi tremurând de frig, 
își culese, amuzată, hainele de prin cameră. „În sfârşit am reușit să-l 
determin s-o facă” își spuse în gând cu toate că amintirea nopții 
trecute era cam neclară. 

— Michael? 

Cabana avea o ușă la intrare pe care el o lăsase deschisă, 
permiţând, unei pale de nisip alb strălucitor să pătrundă înăuntru. Își 
trase blugii și puloverul și ieși să îl caute. 

— Michael? 

Afară, pe plajă, aerul deja strălucea agitat. Pescăruși se năpusteau 
şi se luptau pe ceva dintr-o grămadă de deşeuri lăsate pe mal de 
retragerea apelor. Sus pe dune, Anna găsi iarbă turtită, urme de miros 
de la ceva chimic și o adâncitură alungită ca și cum ceva foarte mare 
ar fi căzut acolo peste noapte. Privi în jos către Plaja Monstrului dar 


nu zări nici o urmă. 

— Michael? 

Se auzeau numai țipetele pescărușilor. 

Un timp, se lăsă învăluită de briza rece a oceanului apoi se întoarse 
în cabană unde prepară niște ouă și nişte cârnaţi pe care îi înfulecă 
rapid. 

„N-am mai fost atât de flămândă de când...” rosti către imaginea ei 
din oglinda băii, neștiind însă ce să adauge pentru că fusese cu foarte 
mult timp în urmă. 

L-a așteptat pe Kearney trei zile. 

Se plimba pe dune, se ducea cu mașina la Boston, făcea curățenie 
în cabană. Mânca. Cel mai adesea stătea pe un fotoliu, cu picioarele 
strânse sub ea, ascultând bătaia ploilor de după-amiază pe ferestre și 
amintindu-și tot ce putea în legătură cu el. Din când în când pornea 
televizorul, dar cel mai adesea îl lăsa nepornit și, cu ochii la ecran, se 
străduia să pună cap la cap evenimentele nopţii în care plecase el. 

În dimineaţa celei de a treia zi stătu în ușă, ascultând pescărușii 
cum ţipau încoace și-ncolo pe deasupra plajei. „Tu nu mai vii”, își 
spuse ea și intră în cabană și se apucă să-și strângă lucrurile. „O să-mi 
lipseşti. Chiar că o să-mi lipseşti”. Deconectă hard-ul portabil de la 
laptop și-l ascunse sub un teanc de haine. Apoi, nesigură în ceea ce 
privește controlul de la vamă, îl puse în poşetă. Avea să-l declare la 
vamă, nu avea nimic de ascuns. Urma să-l caute pe Brian Tate în 
speranța că - indiferent de ce i se întâmplase - el ar fi putut să 
continue munca lui Michael. Dacă nu-l găsea, urma să sune la Sony. 

Încuie ușa cabanei de pe plajă şi puse bagajele în BMW. Aruncă o 
ultimă privire către dune. Acolo, cu vântul tăindu-i răsuflarea, își 
aminti o scenă de pe vremea când erau la Cambridge, aveau douăzeci 
de ani și el îi spunea cu un soi de uimire imperioasă „Informaţia ar 
putea fi o substanță. Îţi poţi imagina?” 

Râse în gura mare. 

— Of Michael, of. 


29.Chirurgie 


Monitorii zburau spre Seria Mau din toate colțurile navei. Părăseau 
colțurile întunecate ale sectoarelor umane unde atârnaseră în jurubițe 
temporare, ca nişte pânze de păianjen adunate în faldurile unei 
draperii vechi, întristați de pierderea lui Billy Anker și a prietenei lui. 
Abandonau  hublourile pe lângă care stătuseră mușcându-și 
încheieturile subțiri, osoase. Ieşeau la iveală din punţile software și 
din hărțile virtuale, de pe suprafeţele de plastic ale echipamentelor 
etajate unde stătuseră asemenea unui strat gros de praf. Schimbul 
reciproc de date fremăta între ei, scânteind în culori argintii, la 
întâmplare. 

Spuneau: „A acceptat ea...” 

Spuneau: „Să ne încumetăm oare...” 

Spuneau: „Chiar o să iasă cu el?” 

Seria Mau îi privi un timp, simțindu-se tot atât de străină ca și 
spațiul însuși. Apoi ordonă: 

— Croiți-mi cultivarul pe care mi l-ați dorit mereu. Monitorii abia 
de-şi puteau crede urechilor. 

Crescuseră cultivarul într-un container aproape la fel cu cel al 
Seriei Mau. Într-un lichid proteic special numit „supa croitorului”, 
adaptat, conținând substraturi anorganice, coduri nici umane nici de 
echipament, inserţii de DNA extraterestru și de matematici active. 

Au uscat cultivarul și l-au privit critic. „Arăţi foarte bine, dragă — 
spuneau ei către cultivar — numai să-ți ștergi somnul din priviri. Într- 
adevăr frumos!” L-au adus în camera în care era păstrat pachetul Dr. 
Haends. 

— Iat-o. Nu-i așa că e drăguță? Nu-i așa că e fermecătoare? 

— Puteam să-l folosesc și fără rochie, comentă Seria Mau. 

— Vai dragă, dar trebuie să poarte ceva. 

Era ea însăși, la vârsta de doisprezece ani. Decoraseră mâinile 
palide cu spirale de perle minuscule și îi îmbrăcaseră corpul cu o 
rochiță lungă până la podea, din satin alb ca de gheaţă, împodobit cu 
panglici de muselină și drapat cu dantelă. Trena ei era ţinută, la 
fiecare colț, de câte un băieţel, perfect, plutind în aer. Privea timidă în 
sus, la camerele din colțuri, șoptind: 

— Ceea ce a fost abandonat, revine. 

— Puteam să mă descurc și fără asta. 

— Dar trebuie să ai o voce, dragă.... 

Nu a mai avut timp de argumentări. Brusc, a dorit să facă parte din 
acel corp așa că ordonă: 

— Conectaţi-mă! 

Au conectat-o. Din cauza impactului, cultivarul își pierdu controlul 


psihomotor şi căzu pe un perete despărțitor, aflat în spate. În timp ce 
cultivarul luneca spre podea, se întreba nedumerită „Asta sunt eu?” 
privind mâinile palide. „Nu vreţi ca eu să fiu eu?” Continuă să 
privească în sus și în jos, frecându-se puternic la ochi. „Nu sunt sigură 
unde mă aflu...” Apoi se înfioră și se ridică în picioare ca Seria Mau 
Genlicher. 

— Daaa..., este mult preafrumoasă - murmurară monitorii, 
încântați. 

Reflectoare ambientale realizară în încăpere o lumină perlată, cu 
intensitate progresivă, șovăitoare şi totuși triumfantă, în timp ce aerul 
era umplut cu lucrări corale de Janacek și Philip Glass. Seria Mau 
privea de jur împrejur. Nu se simțea „mai vie” decât atunci când era 
în container. De ce se temuse atâta? Corpurile nu erau ceva nou 
pentru ea iar acesta nici măcar nu fusese vreodată al ei. 

— Aerul nu are nici un miros, aici. Nici unul. 

Pachetul Dr. Haends era așezat pe podea, în faţa ei, închis în cutia 
ornată cu roșu și cu verde a Unchiului Zip, care, acum vedea și ea, era 
un fel de metaforă pentru actualul mecanism de creare a unui cultivar 
pe care-l utiliza croitorul de gene. Studie cutia câteva clipe ca și cum 
ar fi fost posibil să arate altfel privită prin ochi umani adevărați apoi 
îngenunche și îndepărtă capacul. Instantaneu, o spumă albă și 
cremoasă începu să se reverse în încăpere. Fotograful, aparținând unui 
compozitor din secolul douăzecișidoi, Onotodo Ra, revizuit pe baza a 
cinci note care supraviețuiseră pe un disc optic, fu înlocuit de 
programe Muzak. Peste ele, se auzi o sonerie și vocea unei femei, „Dr. 
Haends. Dr. Haends la chirurgie vă rog.” 


În acest timp, cu toate că în conformitate cu propriile definiri era 
mort în urma coliziunii cu nava Unchiului Zip, comandantul navei 
Nastic Atingerea Neantului licărea înlăuntrul și în afara spectrului 
vizibil într-unul din cele mai întunecate colțuri. Arăta ca o cușcă 
făcută din piciorușe de gândac și atât timp cât nava lui exista, se 
mențineau și responsabilitățile lui — printre care, el o indusese pe Seria 
Mau Genlicher. Îl impresionase ca o ființă capabilă de un 
comportament și mai de neînțeles decât la cele mai multe dintre 
fiinţele umane. O văzuse ucigându-și semenii cu o ferocitate care trăda 
o nemulțumire profundă. Dar era o ființă care se lupta cu viața mai 
chinuitor decât ar fi fost cazul — iar el respecta, ba chiar admira o 
astfel de atitudine. Era o calitate Nastic. Din cauza acesteia, 
descoperise cu surprindere că se simțea dator să o protejeze. Si de 
când murise, se străduia să scape de datorie. Făcuse tot ce se putea să 
o protejeze de Krishna Moire. Şi mai important, încercase să îi spună 


ceea ce știa el. 

Nu reușea să își amintească tot. De exemplu, nu îi era deloc 
limpede de ce cooperase cu Unchiul Zip chiar dacă bănuia că Unchiul 
Zip i-ar fi promis să împartă cu el descoperirea lui Billy Anker: o 
întreagă planetă, neumblată, cu artefacte ale culturi K-tech. În ajunul 
unui alt război cu fiinţele umane, o astfel de propunere părea foarte 
atractivă. Dar începuse să-şi piardă din atractivitate după încercarea 
de recroire a pachetului Dr. Haends. Unchiul Zip reușise mult prea 
puţin. Tot ceea ce reuşise să facă era să trezească ceva existent în 
pachet. Ce era acest ceva, nici el, nici croitorii Nastic nu aveau habar. 
Era ceva mult mai inteligent decât în descoperirile precedente. Era 
conștient de sine într-un mod a cărui înțelegere ar fi putut dura ani de 
zile. Dacă fusese vreodată ceea ce afirma Unchiul Zip — un pachet de 
programe suficient de puternic pentru a desface în condiţii de 
siguranță, puntea dintre operator și cod — acum nu mai era așa ceva 
nici pe departe. 

Era activ, viu, şi căuta un alt cod K cu care să converseze. 


— Dacă este un fals, există o singură cale de a afla. 

Seria Mau, în genunchi, se aplecă în față și își întinse mâinile cu 
palmele în sus. Monitorii ridicară cutia cu roșu și cu verde şi o 
poziționară pe brațele ei apoi se retraseră care-ncotro, sclipind ici și 
colo, ca peștișorii dintr-un acvariu. 

— Să nu mă-ntrebaţi dacă știu ce fac îi avertiză ea — pentru că nu 
știu! 

Se ridică în picioare și cu trena fâlfâind în urmă se îndreptă încet 
către cel mai apropiat perete. 

Spuma continua să se reverse din cutie. „Dr. Haends...” 

— Du-ne sus — ordonă Seria peretelui. 

Acesta se deschise, lumina albă o cuprinse și o duse, cu tot cu 
pachet, în spaţiul navigațional. Seria Mau intenţiona să facă ce trebuia 
de mult făcut şi anume să deschidă pachetul către matematicile navei. 
Monitorii, puși pe gânduri de această decizie, o urmară sfioși, ca un 
nor dantelat. Zidul se închise în urma tuturor. 

Comandantul Nastic veghea din colțul lui. Încercă iar să atragă 
atenţia. 

— Seria Mau şopti el — trebuie neapărat să asculti... 

Dar sedusă și concentrată așa cum numai o ființă umană poate fi 
atunci când e prinsă într-o idee, ea nu dădu nici un semn că l-ar fi 
observat și doar monitorii se agitară. Să-l alunge. Se temeau că ar 
putea deteriora trena rochiţei, ceea ce ar fi stricat totul. 

„Urăsc să fiu atât de slab și fără de folos” își spuse comandantul 


Nastic. 

La scurt timp surveniră o serie de evenimente de pe propria-i 
punte. Unchiul Zip, nedumerit de ceea ce se petrecea, bănuitor, îl 
atacase direct. Un comando de acțiune în timp real care-și tăia drum 
direct prin nava Nastic şi care începuse nemiloasa operație imediat 
după coliziune, pătrunsese în forță în secțiunea de comandă și control 
şi ardea totul cu laserele gamma. Pereţii se topeau și se scurgeau. 
Computerele cădeau unul câte unul. Comandantul Nastic simțea cum 
se stinge și el. Era un sentiment insuportabil de sfârşeală, de frig. 
Păstră echilibrul încă o nanosecundă cu ajutorul unei frânturi de 
amintire. Structurile de hârtie ale casei sale, un bâzâit moleșit, câteva 
gesticulații complexe care îi plăcuseră cândva, prea fugare să le mai 
poată reține. Curios, ultimul lui gând a fost pentru Seria Mau 
Genlicher, înlănțuită pe nava ei oribilă și totuși luptându-se să rămână 
umană. Se amuză constatând că gândește astfel. La urma urmelor, ea 
era inamicul. 


Două ore mai târziu și la o distanță de vreo mie de kilometri, 
învăluit în lumina albăstruie de la display-urile din sectorul uman al 
navei lui, Raza X, Unchiul Zip croitorul-de-gene, așezat pe un scăunel 
cu trei picioare pe care-l adusese de pe Motel Splendido, încerca să 
înţeleagă ce se petrece. 

Atingerea Neantului era sub controlul lui. Nu avea de ce să-și mai 
facă griji din partea ei. Nimic nu mai era nimic viu în mărul ăla copt 
cu excepția oamenilor lui. 

Ca o echipă de avocaţi buni, ei începuseră să-l detașeze cu tăieturi 
de laser gamma, de contractul ocazional cu nava Nastic. Acolo jos se 
desfășura un adevărat proiect de inginerie civilă, cu toate izbiturile și 
flamele de rigoare. Lucrătorii deschideau din când în când o linie de 
comunicații să-i ceară una sau alta. Se întreceau să îi atragă atenţia. 
Se străduiau să extragă nava Unchiului Zip din îmbrățișarea 
crucișătorului Nastic. Unchiul Zip vedea îmbrăţișarea asta ca pe una 
moale, umedă, de putreziciune şi era nerăbdător să scape. Șuviţe de 
particule licăreau prin carena Razei X, scăpate din puntea în demolare 
a navei Nastic. Acolo jos frigea tare de tot. Băieții trebuiau să fie bine 
plătiți, lucrau într-un mediu foarte periculos, deja compromis. Încă 
două ore și aveau să înceapă să moară. 

Atingerea Neantului era a lui. 

Dar ce se petrecea pe Pisica Albă? Liniştea radio era totală. Navele 
K nu au ceva similar traficului de comunicaţii interne, dar se poate 
observa dacă este ceva viu în ele. Nu și acum. La treisprezece 
nanosecunde după moartea comandantului Nastic, pe Pisica Albă se 


oprise tot. Motoarele cu fuziune erau oprite. Motoarele cu flux 
reversibil erau oprite şi ele. Nava nu vorbea nici măcar cu ea însăși. 
„N-am timp de așa ceva, am afaceri în altă parte” se plângea Unchiul 
Zip continuând însă să vegheze. Nu se întâmplă nimic încă o oră. 
Apoi, foarte încet, o incandescență palidă și fluctuantă învălui Pisica 
Albă. Era ca un câmp magnetic schițat de carenă. Sau ca imaginea 
vreunui efect de super cavitaţie. Avea culoare violet. 

— Ce-i asta? — se întrebă Unchiul Zip. 

— Radiaţie ionizantă — răspunse pilotul lui cu glas plictisit. Ei, dar 
avem comunicaţii interne! 

— Cine te-a întrebat pe tine? Ce fel de comunicaţii? 

— Nu știu, n-am idee. 

— Isuse! 

— S-a oprit. Gata. Ceva, acolo în ea, producea materie întunecată. 
Parcă umpluse carena timp de o secundă. 

— Atât de mult? 

Pilotul consultă displayurile... 

— În majoritate, particule fotino. 

După dispariția radiației ionizante, nu s-a mai întâmplat nimic 
timp de alte două ore. 

Apoi Pisica Albă sări de la starea de repaos total la cea de activitate 
totală. Fără nici o fază intermediară. 

— Isuse! — ţipă Unchiul Zip. Scoate-ne de aici! 

Credea că Pisica Albă explodase. Pilotul trecu la timpul navei și 
ignorând tipetele firave acum, ale lucrătorilor demolatori rămași 
captivi, extrase cei câțiva metri de navă care mai erau blocaţi în 
resturile crucișătorului Nastic. Era un pilot bun. A eliberat Raza X și a 
poziționat-o pe direcția bună la timp ca să vadă cum Pisica Albă 
accelera de la zero la 98% din viteza luminii în mai puțin de 
paisprezece secunde. 

— Ţine-te de ei — îi spuse Unchiul Zip pe un ton calm. 

— France Chance, dragă, Ocazia Franceză. Asta nu e motor cu 
fuziune... 

Unde de șoc circulare într-un mediu pe care nu-l puteau detecta în 
niciun fel se revărsau de-a lungul carenei Pisicii Albe. Aveau culoarea 
mercurului. Un moment mai târziu, nava atingea starea în care 
universul Einsteinian nu mai avea nici o treabă cu ea și dispărea. 

— ... Şi-au construit un motor nou. Și un sistem de navigaţie nou. 
Poate chiar o teorie generală nou nouță. Nu știu ce să fac cu așa ceva. 
Cred că suntem terminați. 

Unchiul Zip rămase pe taburetul lui încă treisprezece secunde lungi 
apoi, frecându-şi fața cu mâinile, decise: 

— Merg spre Sigma Terminus. Du-ne acolo în cel mai bun timp al 
tău. 


— Am pornit. 


Sigma Terminus, fostul teren marcant al lui Billy Anker, era un 
mănunchi de staţii de cercetare vechi și sateliți părăsiți de entradistas, 
situați în şi în jurul discului de acreţie al Radio RX-1. Aici, totul era 
sau părea abandonat. Orice noutate atrăgea atenţia ca un foc de 
tabără, noaptea, pe țărm. Era amplasată în fundul Golfului Radio. 
Astfel de locuri erau dincolo de influența Pământului. Logistica era la 
pământ. Liniile de aprovizionare, secate. Oricine putea captura orice. 
Energia smintită a discului de acreție acoperea totul. Gaura neagră 
mesteca încontinuu material smuls de la steaua însoţitoare, V404 
Stueck-Manibel, o super gigantă albastră aproape de sfârșitul 
existenței. Aceste două obiecte cosmice erau strâns legate de câteva 
miliarde de ani. Se apropiau de final. Ca și cum totul se sfârșise pentru 
ele. 

— ... aşa și este, îi spuse pilotul Unchiului Zip. Înţelegi? 

— Nu ţi-am cerut opiniile tale religioase. Unchiul Zip privea către 
discul de acreţie și un zâmbet palid se strecură pe fața lui. Ceea ce 
privim noi aici este cel mai eficient sistem de transfer de energie din 
univers. 

Discul era un banc de aluviuni supus legilor Einsteiniene. Devierea 
gravitațională exercitată de RX-1 însemna că poţi vedea tot discul, 
chiar dedesubtul, indiferent de unghiul sub care te apropiai. La fiecare 
zece minute era cutremurat de stările de tranziție generatoare de 
impulsuri în banda radio și de uriașe flame iluminând structurile 
experimentale din Sigma Terminus și generând, și ele, ecouri radio. 
Dacă te apropiai suficient, lumina aceea smintită permitea vederii 
ciorchinele de nave presurizate, ca niște tuburi de scurgere, 
adăpostind sere hidroponice şi câțiva pământeni, cu privirile rătăcite, 
nebărbieriți și cu ulcere de la radiații. Se puteau zări planete cu multe 
motoare de masă prăbuşite pe ele, abia ținându-se pe ultima orbită 
stabilă înaintea cercului Schwarzchild. Se putea trece pe deasupra 
unui grup de opt obiecte din nichel, perfect sferice, fiecare de 
mărimea lui Motel Splendido și ale căror relaţii orbitale păreau să 
definească un soi de motor. Dar premiul cel mare, spunea Unchiul Zip, 
trebuia dat următoarei realizări: cu douăzeci de milioane de ani 
înainte să apară umanitatea pe acolo, un nesuferit dăduse cep la o 
milionime dintr-un procent din energia emisă de RX-1 şi perforase o 
gaură de vierme chiar acolo, spre o destinaţie necunoscută. Nu 
lăsaseră în urmă nici un fel de arheologie. Nici un indiciu despre cum 
ar fi fost posibil aşa ceva. Doar gaura. 

— Hei — îl întrerupse pilotul — i-am prins... La dracu! 


— Ce-i? 

— Intră în gaură. Uite! Privește! 

Era dificil să izolezi gaura de vierme de semnalele discului de 
acreție, dar Raza X avea echipamentele necesare, așa că Unchiul Zip 
putea să vadă pe ecrane, în vârtejul gravitațional, în imediata 
apropiere a ultimei orbite stabile, o vulvă fragilă de lumină, în care 
putea fi zărită Pisica Albă, ca o minusculă așchie de gheaţă cu acele 
ciudate unde circulare continuând să se propage pe carena ei și apoi 
în urma ei, laolaltă cu coada strălucitoare de produse de fuziune. 


30.Radio RX-1 


În zilele care au urmat, Flacăra perfectă şi-a croit drum prin halou. 
Era toată un freamăt, carena fiind încărcată la capacitate maximă. Un 
mugure de umanitate, fierbinte, mirositor, zburând printre dinţii 
vastului rânjet newtonian al spaţiului. Prevala spiritul scopului 
propus. Conștienți de statutul lor și competitivi în toate mărunţișurile, 
circarii erau permanent nemulțumiți de condiții și își mutau copiii și 
animalele de povară dintr-un colț al navei într-altul. Ed se strecură 
printre ei timp de câteva zile, apoi rămase cu o dansatoare exotică pe 
nume Alice. 

— Nu vreau complicaţii — o avertiză el. 

— Adică? — răspunse ea căscând... 

Alice avea picioare bune și ochi strălucitori și inexpresivi. Stătea cu 
coatele pe patul lui, privind afară prin hublou, în timp ce el i-o trăgea. 

— Ce faci? 

— Uite colo! Ce-i aia? 

Afară, în spațiu, la optzeci de metri distanță de hublou, era un 
obiect ciudat, de vreo 2 metri lungime, un container ornat cu alămuri, 
înflorituri metalice și himere, cu prova de forma unui cap topit și 
profilat de trecerea timpului. Ed recunoscu unul dintre extratereștrii 
Sandrei Shen. Nu erau niciodată aduși la bordul navei. În ziua când 
Flacăra Perfectă şi-a luat zborul de pe New Venusport, au pornit și ele, 
propulsate de motoare proprii care produceau o ceață albăstruie și 
pulsuri de energie, lunecoase și care generau în gură un gust, un miros 
şi un sunet specifice, dând astfel un nou înțeles cuvintelor „navă de 
reținere”. De atunci, urmăreau Flacăra Perfectă cu un soi de liniște 
implacabilă, deplasându-se după tipare complexe în jurul direcției de 
mers sau în jurul navei, atunci când ea se oprea. 

— Ce vor? Știi, mă întreb uneori cum gândesc ei. Pentru că ei nu 
sunt ca noi. Așa cum nici ea nu este. 

Alice își mută atenţia către lumea în jurul căreia orbitau și care 
putea fi zărită dacă lungeai puţin gâtul și-ți lipeai fața de hublou. O 
umflătură lunguiață, aureolată de atmosfera proprie. 

— Uită-te la gunoiul ăsta. Planeta Osândiţilor. 

Avea dreptate. Cursul Flăcării Perfecte fusese, din punctul de vedere 
al circului, la fel de nemulțumitor pe cât de impredictibil. Din start, 
ocoliseră planetele rentabile — Polo Sport, Anais, Motel Splendido — în 
favoarea unor aterizări pe părțile înnoptate ale unor planete agricole, 
Weber II și Șlițul lui Perkins. Spectacole foarte puține. După un timp, 
Ed observă scăderea echipajului navei. Fără să afle de ce. Pe Sandra 
Shen nu putea să o întrebe. O văzuse de câteva ori, din depărtare, 
argumentând și negociind vreun conflict între circari dar când reușise 


să se apropie, ea era deja plecată. Bătuse și la uşa camerei de comandă 
dar nu primise nici un răspuns. „Dacă nu mai dau spectacole de ce 
oare m-o fi antrenat atât de dur?” Ed revenea la patul lui de metal și 
transpira împreună cu Alice în timp ce materia întunecată își trecea 
degetele slăbite pe exteriorul carenei. 

— A mai plecat un lot — i-a spus Alice, îmbufnată, după ce au 
terminat partida de sex. Nava se golește pe zi ce trece. 

La următoarea oprire, a plecat și Alice. 

„Nu avem de lucru — spunea ea - nu mai dăm spectacole. Ce rost 
mai are să rămâi aici? Am relaţii de aici și până în Nucleu...”, „Ai 
grijă” îi răspundea Ed... 

Ziua următoare, privind în jurul lui, observă că circul dispăruse. 
Alice fusese ultima părticică din el. Stătuse de dragul lui? Mai degrabă 
din cauza lipsei de nerv: era drum lung de acolo până în Nucleu. 

Exponatele lui Madame Shen încă mai umpleau una dintre 
magaziile navei. Toate celelalte dispăruseră. Ed stătea în faţa lui 
„Michael Kearney și Brian Tate privind într-un monitor, 1999”. Era 
ceva funebru și înspăimântător în privirile lor. Ca și cum și-ar fi 
utilizat toate resursele să scoată duhul din lampa fermecată și 
începeau să se întrebe dacă vor fi în stare vreodată să-l convingă să 
intre înapoi. Ed se înfioră. În celelalte magazii găsi un costum lycra cu 
paiete, o șosetă de copil... Culoarele încă mai miroseau a mâncare, 
sudoare și rom Black Heart. Pașii lui Ed păreau să umple carena și să 
stârnească ecouri dincolo de ea, în spațiu. 

Ca oricare altă navă, Flacăra Perfectă avea propriii monitori. 
Atârnau pe la colțuri ca niște pânze de păianjen prăfuite. Păreau nu 
atât neutilizați cât intimidaţi și neliniștiți. O dată sau de două ori, în 
timp ce Ed cutreiera prin nava pustie, se desprinseseră și zburaseră în 
urma lui, în stoluri, ca şi cum ceva i-ar fi urmărit. Se grămădeau în 
jurul hublourilor, șoptindu-și și pipăindu-se unul pe altul și privind la 
Ed de parcă ar fi intenţionat să îi trădeze. 

Când Ed a intrat în camera de comandă, ei i-au luat-o înainte şi s- 
au aliniat la perete. 

— Hei, e cineva aici? 

Percepând vocea lui Ed, echipamentul a pornit singur. Trei ferestre 
holografice s-au deschis către motorul cu flux reversibil, cenușii și 
neinteresante. Recunoscând un pilot, conexiunile directe s-au 
prezentat singure, către motoare, către comunicațiile cu exteriorul și 
către matematicile Tate-Kearney. 

—Nu. 

Stătea în fotoliul pilotului privind șnururile de particule photino 
curgând spre trecut. Nu era nici un semn despre vreo destinație. Nu 
era nici urmă de Sandra Shen. Jos, lângă fotoliu, găsi acvariul ei, 
familiar şi descurajant, cu reziduuri de amintiri, profeţii, aplauze... 


Ceva părea să se modifice în interiorul lui. Și în același timp percepu 
modificări în câmpul motoarelor cu flux reversibil. Fu executată o 
corecție a cursului navei. Ţâșni din scaun ca și cum l-ar fi mușcat. 

— Madame Shen? E cineva? 

Nimic. Apoi soneriile de alarmă încetară, iar Sectorul Kefahuchi 
umplu toate trei ecranele ca un ochi rău. Era foarte aproape. „La 
dracu”. Ed reveni în scaunul pilotului. Ordonă conectare directă. Ceru 
hărțile virtuale. Studie ecranele. Lumina izvora din ele. „Am mai fost 
aici dar nu... Acolo! Rotește. Iar. Isuse, e Golful Radio.” 

Dar era mai rău de atât. Era pe vechiul lui drum marcat, aleea 
gravitațională către Radio RX-1. Discul de acreţie mugea deasupra lui, 
împungându-l periodic cu pulsuri moi de raze X. Se năpustea în el sub 
un unghi abrupt, cu motoarele de fuziune la maximum. 
Comunicatoarele lui detectau doar semnalele de identificare de la 
navele de cercetare abandonate acolo, Ușuraticul, Moscar 2, Poetul, și 
foarte slab, de la legendara Staţie de Transsubstanţiere a lui Billy 
Anker, semnale vechi precum rugina. Trecutul lui Ed, năvălind înapoi 
la el, parţial, decoerent, scânteind. În orice clipă putea să fie prins în 
valul Schwartzschild, sortit să danseze un boogie al Găurii Negre într- 
un mare hârdău. „Scoate-ne de aici” ordonă el, dar nu se întâmplă 
nimic. „Pot să dau comenzi sau ce?” întrebă monitorii. „Puteţi vedea 
mişcarea buzelor mele?” Monitorii însă nu mai priveau la el. Își 
acoperiseră fețele cu mâinile. Apoi prinse în vizor o deformare firavă 
de lumină la marginea internă a discului de acreție. 

Începu să râdă. „A dracului treabă”. Era gaura de vierme 
descoperită de Billy Anker. „Hai Billy, spune-mi ce să fac”. Vorbea de 
parcă Billy ar fi fost în scaunul de alături și nu mort de zece ani în 
exact aceeași situație ca acum. 

Ceva pătrunsese în matematicile navei. Chiar în interiorul 
transformărilor Tate-Kearney și se împăturise fractalic printre 
algoritmi. Ceva uriaș. Când Ed încercă să comunice cu acest ceva, 
totul se opri și ecranele se înnegriră. Monitorii, care percepuseră 
intruziunea cu câteva zile în urmă, se agitau panicaţi și se frecau de 
fața lui Ed ca niște resturi de muselină. „Noi nu am vrut asta” șopteau 
monitorii. „Noi nu te-am vrut aici”. Ed se străduia să îi alunge cu 
ambele mâini. Apoi ecranele se luminară iar gaura de vierme se oferi 
privirii, foarte limpede și foarte aproape, un lujer de neant pe fondul 
grimasei lui RX-1. 

În acest timp, spaţiul local al Flăcării Perfecte se transformase într- 
un soi de nor purpuriu prin care se puteau vedea containerele 
extratereștrilor șerpuindu-și orbitele haotice ca suveicile unui război 
de țesut și din ce în ce mai repede. Puteai simţi structura navei cum se 
cutremura apropiindu-se de un eveniment catastrofic, o schimbare de 
fază ori saltul pe următoarea orbită stabilă. 


„A dracului situaţie. Ce se petrece acolo, afară?” 

Se auzi un râs moale și o voce de femeie răspunzându-i: 

— Ei sunt motorul care ne propulsează. Ce credeai că sunt? 

În liniştea care a urmat, Ed avu halucinaţia unei pisici la picioarele 
lui, dar păcălit să se uite în jos, văzu o revărsare de lumină izvorând 
ca o spumă strălucitoare din acvariul Sandrei Shen și prelingându-se 
spre el. 

Sări din scaunul pilotului, țipând. Monitorii, cuprinși de teroare, se 
împrăștiară care-ncotro spre zonele pustii și întunecate ale navei. 
Lumina continua să se reverse din acvariu, un milion de puncte 
luminoase grămădindu-se în jurul picioarelor lui Ed, într-un dans 
fractalic și rece, multiplicându-se într-o formă ce i se părea cunoscută. 
Fiecare punct urma să adopte aceeași formă. Și Ed știa că fiecare 
dintre punctele cuprinse într-un punct urmau să adopte aceeași formă 
şi aşa mai departe, la infinit. 

— Întotdeauna mai mult, auzi pe cineva zicând. Întotdeauna mai 
mult după asta. 

Vomită. 

Entitatea care-și spunea Sandra Shen începu să se alcătuiască în 
faţa lui. 

Orice ar fi fost, avea energie. Mai întâi se prezentă ca Tig Vesicle, 
cu smocul lui de păr roșu, înfulecând un Muranese Fish Curry cu o 
furculiță de unică folosință, din plastic. „Salut Ed. Suntem daţi 
dracului, înțelegi?”, spunea Tig. Dar ea nu se mulțumi cu asta, așa că 
se transformă în soția lui Tig, Neena, pe jumătate dezbrăcată în 
penumbra adăpostului. Ed, fu atât de uimit că rămase fără grai. Neena 
dispăru cu iuțeală fiind înlocuită de surorile Cray. „Ce porcărie” 
spuneau ele. Râdeau. Între fiecare versiune a sa, Sandra Shen umplea 
camera de comandă cu licurici de lumină, ca într-unul dintre tableaux- 
urile de la circ, „Spumă de detergent într-un lighean de plastic, 1958”. 
În cele din urmă se prezentă ca la prima lor întâlnire, cea de pe strada 
Yulgrave, o femeie asiatică, scundă, plinuță, cu un cheongsam ornat 
cu frunze aurii, despicat până la coapse, îndreptându-se spre el printre 
fulgii de zăpadă, cu fața ei orientală într-o schimbare continuă, când 
tânără când bătrână, cu privirea sexy și de neînțeles, cu carisma a 
ceva inuman. 

— Salut, Ed! 

Ed privea tulburat: 

— Tu ai fost toți! Nimic nu a fost real. Tu ai fost fiecare dintre cei 
pe care i-am întâlnit în acea parte a vieții mele. 

— Mă tem că așa este, Ed. 

— Nu ești doar un monitor. 

— Nu, Ed. Nu sunt. 

— Nu a fost nici un Tig. 


— Nici un Tig. 

— Surorile Cray nu au existat. 

— Teatru, Ed, în fiecare clipă. 

— Nu a fost nici Neena... 

— Hai, cu Neena a fost distractiv. Nu-i așa? 

Ed nu mai știa ce să spună. Se simţea mai folosit, mai manipulat și 
mai dezgustat de el însuși ca niciodată până atunci. Scutură din cap și 
se întoarse cu spatele. 

— Dureros, nu-i așa Ed? 

— Du-te dracului. 

— Asta e o atitudine care mă dezamăgește Ed, chiar și din partea 
unui avatar. Nu vrei să știi restul? Nu vrei să afli de ce? 

— Nu. Nu vreau. 

— Ti-a adus capul în acvariu... 

— Asta ce a mai fost? Ce se întâmpla când aveam capul în el? Ce 
era chestia aia în care-mi băgăm capul? Știi cred, ce dezgustător a fost 
să fac asta atâtea zile în șir. 

— Ah, da, eram eu. Am fost totdeauna cu tine acolo, Ed. Nu erai 
singur. Eu eram medium-ul. Ca lichidul proteic din container, înţelegi? 
Înotai spre viitor prin mine. 

Sandra Shen îşi fuma gânditoare ţigara. Continuă: 

— De fapt nu chiar așa. Te-am indus în eroare într-o anumită 
măsură. Te antrenam să vezi viitorul dar nu până acolo încât să fi acel 
viitor. Cum ţi se pare ideea asta, Ed? Să fii viitorul. Să-l poți schimba 
în întregime. Să poţi schimba orice, totul. 

Scutură din cap ca și cum ziua aceea nu ar fi fost potrivită pentru 
astfel de explicaţii. 

— Să-ţi spun altfel. Când te-ai angajat, spuneai că ai pilotat toate 
tipurile de nave cu excepția uneia, da? Care este acest tip de navă? 

— Cine ești tu? Şi unde ai de gând să mă duci? murmură Ed. 

— Ai să afli în curând. Priveşte! 

O peliculă contorsionată de lumină, un zâmbet palid, vertical, de 
vreo şapte sute de kilometri lungime, atârna deasupra lor. Flacăra 
Perfectă tremura și răsuna pe măsură ce forțele care țineau deschisă 
gaura de vierme interacționau cu elementele motorului ad hoc al 
Sandrei Shen. 

— Aici funcționează mai multe fizici decât au visat toți filozofii 
voştri — îl informă Sandra pe Ed. 

Afară, extratereștrii îşi dublaseră efortul, oscilând și mai iute și în 
modele și mai complexe. Dintr-o dată, ochii lui Madame Shen se 
umplură de emoție. 

— Nu sunt mulți care să fi reușit așa ceva. Eşti în fața ei, Ed. 
Trebuie să accepţi acest succes. 

Ed rânjea contrar voinței lui. 


— Priveşte-o numai! Cum crezi că au reușit să o facă? 

— În ceea ce priveşte reușitele... — Ed scutură din cap negând 
afirmaţia Sandrei — este meritul lui Billy Anker, el a fost primul. L-am 
văzut când a intrat aici, cu zece sau doisprezece ani în urmă. L-am 
văzut. Dacă e să îmi amintesc ceva, asta îmi amintesc. Billy nu s-a mai 
întors niciodată și nu mai iei premiul dacă nu te întorci. 

Ceva din această filozofie o determină pe Sandra Shen să 
zâmbească. Câteva momente privi atent la imaginea de pe ecrane. 
Apoi se adresă lui Ed cu voce moale: 

— Hei, Ed. 

— Poftim. 

— Nu am fost și Annie. Annie a fost adevărată. 

— Mă bucur. Gaura de vierme se deschise să îl primească. 


În timpul trecerii Ed a dormit. Nu a înțeles de ce dar chiar și așa, 
în somn, bănuia că fusese aranjamentul lui Madame Shen. Zăcea în 
fotoliul pilotului, cu capul lăsat pe o parte, respirând zgomotos, pe 
gură. În spatele pleoapelor lăsate, ochii lui tremurau în mișcări REM, 
un cod simplu dar foarte important. 

Visa astfel: 

Era înapoi în casa familiei. Era toamnă, aerul era pâslos și ploua. 
Sora lui venea dinspre biroul tatălui cu tava pentru mâncare în mână. 
Ed pândea din umbră și sărea la ea strigând „Warraaa!”. În lumina 
umedă de la ferestre, tava pentru mâncare scăpa din mâinile ei, un ou 
fiert se rostogolea în arcuri excentrice, tot mai mici, în jos, pe scări. Ed 
fugea după el strigând „ioi, ioi, ioi”. Sora lui era tulburată. Nu vorbea 
cu el. Ştia de ce e tulburată, văzuse scena pe când stătea ascuns. leșise 
cu tava într-o mână, cu cealaltă așezându-și hainele la loc. Aproape că 
plângea, iar mâinile i se muiaseră. „Nu vreau să fiu mama” îi spunea 
ea cu glas sugrumat. 

A fost momentul de când toate cele din viața lui Ed au mers prost. 
Nimic după asta nu a fost la fel de rău, nici chiar atunci când tatăl a 
călcat pisoiul negru. Și oricine ar fi spus că treburile se stricaseră de 
mai înainte, greșea. 

Se auzi o voce spunând „E timpul să-ţi ierți toate acestea”. 

Ed, adormit pe jumătate, simțea cum interiorul moale al găurii de 
vierme atingea carena, contractând-o. Zâmbi vag, se şterse la gură cu 
dosul mâinii și adormi la loc, de data asta fără vise. 

Protejat de incandescenţa violentă a motoarelor extraterestre, 
învăluit și dezmierdat de zâmbetul ironic şi motivele necunoscute ale 
entității care își spunea în acele momente Sandra Shen, era purtat cu 
graţie și fără incidente pe un canal de naștere vechi de un milion de 


ani. Sau mai mult. La capătul căruia, lumina profundă avea să 
explodeze asupra lui în feluri pe care nici unul dintre noi nu le poate 
imagina. 


31.Am fost aici 


După ce ieșise în fugă din cabană, Michael Kearney a fost aruncat 
în propriile amintiri, pentru o ultimă dată. 

Se văzu la douăzeci de ani, revenind din ultima lui călătorie 
inocentă și întâlnind, la întoarcere, o femeie scundă, prost îmbrăcată, 
mergând în susul și în josul rândului de taximetre de lângă stația 
Charing Cross, staţie la care-l conduseseră cărțile de Tarot. Femeia 
ținea o scrisoare în mâna dreaptă și striga „Hârtie blestemată, hârtie 
blestemată”. 

Şuviţe de păr cenușiu se răsfirau pe o față turtită și înroșită de 
efort. O haină castanie, din lână, groasă ca o carpetă, îi strângea sânii 
mari. „Hârtie blestemată” striga ea. Ca şi cum ar fi căutat varianta 
perfectă de strigăt, schimba accentuarea cuvintelor până ce ajunse să 
scoată în evidenţă, scurt, pe fiecare dintre ele. Se putea simți obligația 
de a exprima forțele din lăuntrul ei. Pentru ea era ca o muncă, o 
muncă dintre cele mai grele, scoasă de undeva din profunzime. 

Kearney nu își putu stăpâni un fior. Nimeni altcineva nu părea să 
fie deranjat. Era privită cu un amuzament prudent și oarecum 
afectuos, în special când era întoarsă cu spatele. Când Kearney ajunse 
lângă ea, aceasta i se opri drept în față, străduindu-se să-i prindă 
privirea. Era scundă şi viguroasă. Mirosul care se ţinea de ea îi 
amintea de case pustii, haine vechi, șoareci. Nu a fost enervat nici de 
atitudinea ei teatrală și nici de nepriceperea netratabilă a emoţiilor ei. 
„Un petic de hârtie” strigă ea către Michael, care putu să observe că 
scrisoarea era veche, lucioasă de atâta pipăit, flendurită la îndoituri. 
„Hârtie blestemată”. Femeia i-o întinse lui. Kearney rămase cu 
privirile aţintite înainte, stingherit până la durere. Bătu din picior. 

„Petic blestemat de hârtie scrisă”. 

Refuză cu o mișcare din cap, credea că femeia vrea bani, „Nu, 
eu...” 

Un taxi zgomotos traversă piaţa și se opri în apropierea lui, în 
scrâșnet de frâne. Orbit pentru scurt timp de lumina soarelui reflectată 
de capota taxiului, scăpă femeia din priviri. Într-o clipită, ea se 
apropie și-i îndesă scrisoarea într-unul din buzunarele hainei. Când își 
reveni, femeia dispăruse. 

Pe hârtie nu găsi o scrisoare, ci o adresă din Cambridge, scrisă cu 
cerneală albastră, decolorată. O apropie de ochi. Citirea adresei păru 
să îl obosească. O mototoli și o aruncă. Renunţă la taxi, luă alt tren și 
plecă spre casă. Aici, abătut, stors, incapabil să se convingă să 
despacheteze, sesiză că fără să vrea, memorase adresa. Încercă să 
lucreze ceva dar în loc de asta, dădu în cărți până la lăsarea 
întunericului după care, încercând probabil să-şi reamintească lipsa de 


însemnătate a tot ce făcea, colindă bar după bar, bând fără odihnă și 
sperând să o întâlnească pe Inge Neumann și s-o audă cum îi spune „E 
doar puţină distracție”. 

După-amiaza următoare, pe ploaie, ajunse la adresa de pe hârtie. 
Stătea în fața unei case masive de suburbie, izolată, cu trei sau patru 
etaje, amplasată într-o grădină pe jumătate ascunsă de un gard 
atractiv, din cărămidă roșie. 

Habar nu avea cum de ajunsese acolo. 

Stătu acolo până ce hainele i se udară de tot, fără să facă însă vreo 
încercare de a pleca. Copii alergau încolo și încoace pe stradă. La 
16:30 a fost o ușoară intensificare a traficului. Când ploaia s-a oprit — 
lumina după-amiezii se mutase spre vest —- cărămizile gardului 
căpătară o culoare portocalie, caldă iar gardul păru să se retragă, ca și 
cum strada ar fi devenit mai largă. Concomitent, gardul păru că se 
dilată, că se înalță și se lungește. Puțin mai apoi, femeia cu haina de 
lână apăru bălăbănindu-se, respirând greu și ștergându-se pe faţă. 
Traversă drumul și dispăru direct prin zidul gardului. 

— Stai — icni Kearney repezindu-se după ea. 

Avu senzaţia că penetrează ceva membranos care se lipea, elastic, 
de faţa lui. Auzi o voce care spunea „A fost uluitor pentru ei să 
descopere că fuseseră tot timpul în grădină fără să înțeleagă.” și 
înțelese că în mod cert, interiorul și exteriorul a orice era același 
mediu, unic, continuu. În acel moment a crezut că poate să se 
deplaseze oriunde ar vrea. Cu un strigăt de exaltare, încercă să se 
repeadă în toate direcţiile posibile, simultan, dar descoperi cu 
consternare în chiar momentul exercitării acestui privilegiu că alesese 
una dintre ele. 

În casă rămăseseră unele piese de mic mobilier, ca și cum unul 
dintre chiriași încă nu ar fi abandonat-o. Era frig. Kearney merse din 
cameră în cameră, oprindu-se să examineze o veche apărătoare de foc 
la gura sobei, din alamă, o planșetă întărită cu metal, strânsă într-un 
colț, ca o insectă. Crezu că aude glasuri în camerele de deasupra, un 
râset curmat de o inspirație neașteptată. 

Shrander-ul îl aștepta în dormitorul stăpânului casei. O putea 
vedea limpede prin ușa deschisă, stând la fereastră. Lumina izvora în 
jurul siluetei ei îngroșate, monolitice, transfigurând podeaua 
neacoperită, revărsându-se către picioarele lui Kearney, iluminând 
rotocoalele de praf. Pe o masă încrustată, amplasată în spatele ușii, se 
vedeau frumos aranjate programe de meciuri, prezervative în 
pliculețele lor pătrate, fotografii Polaroid, o pereche de zaruri 
supradimensionate inscripționate cu niște simboluri pe care nu le 
recunoștea. 

— Poţi să intri — spuse Shrander-ul — poţi să pășești înăuntru. 

— De ce m-ai adus aici? 


O pasăre albă zbură prin dreptul celor trei ochiuri ale ferestrei. 
Shrander-ul se întoarse cu faţa spre el. 

Capul ei nu mai era uman. (De ce se gândise că ar fi? De ce toți cei 
din staţia de taximetre consideraseră că este?) Era craniul unui cal. Nu 
capul unui cal, ci scheletul unui cap de cal, un enorm cioc din os, 
curbat, ale cărui două jumătăţi erau unite doar în partea de sus și 
care, de fapt, nu semănau deloc a cap de cal. Ceva mare, pervers, 
inteligent, fără un scop anume și care nu putea vorbi. De culoarea 
tabacului. Nu exista gât. Câteva șuviţe, zdrenţuite, colorate, de care 
erau înnodate monede și medalioane - probabil că fuseseră șnururi 
roşii, albe și albastre — atârnau din zona unde ar fi trebuit să fie gâtul, 
formând un fel de pelerină. Obiectul se înclina inteligent spre 
Kearney, privind în sus și-n jos, ca o pasăre. Din interiorul lui se putea 
auzi o respirație. Corpul din spate, acoperit cu haina din lână maronie, 
pătată și mirosind a mâncare, își ridica brațele durdulii într-un gest 
posesiv și generos. 

— Priveşte - ordonă Shrander-ul cu vocea lui copilărească, 
limpede, de contra tenor - privește aici! 

Când se conformă ordinului, totul dispăru vederii fiind înlocuit de 
o întunecime completă, de sentimentul unei viteze enorme și de 
câteva puncte de lumină. După câteva clipe, un atractor haotic se 
auto-generă, învolburat și clocotitor, în culorile sărace ale graficii de 
pe computer din anii '80. Sângele lui Cristos — gândi Kearney — 
curgând pe firmament. Se clătina, vertiginos și îngrețoșat, și întinse o 
mână să se salveze dar era prea târziu. Cădea deja. Unde era? Habar 
nu avea. 

— Adevăratele acțiuni se petrec aici — spuse Shrander-ul. Mă crezi? 
Puteai să ai toate acestea. Ea ridică din umeri ca și cum oferta ar fi 
fost mai puțin atractivă decât ar fi putut ea dori. Totul, înţelegi? 
Numai să fi dorit! Ah, voi oamenii... $mecheria este, evident, să știi 
să-ți găseşti calea. Mă întreb dacă ai habar cât de aproape ești. 

Kearney aruncă o privire iute spre fereastră „Poftim?” Nu auzise 
nici un cuvânt. 

Fractalii se învârtejeau. Ieși din cameră alergând. În drum se 
împiedică de masa încrustată și sprijinindu-se de ea să nu cadă, 
observă că apucase zarurile Shrander-ului. Propria lui panică umplu 
încăperea, un lichid atât de consistent că trebui să se răsucească și să 
înoate prin el până la ușă. Braţele băteau cu înverșunare în timp ce 
picioarele abia de se mișcau. Se împletici pe scări în jos - plin de 
teroare și extaz — cu zarurile în mână... 


Erau iar în mâna lui ca atunci când își croise drum prin tufărișurile 


de pe coastă, sus, pe dunele Plajei Monstrului. Dacă s-ar fi uitat înapoi 
ar fi putut vedea cabana și lumina blândă, lăptoasă, din spatele 
ferestrelor ei. Cerul era negru și plin de stele strălucitoare. Oceanul 
argintiu, prins în brațele golfului, cădea pe plajă cu un zgomot slab, 
șoptit. Kearney, care nu era un atlet, făcu probabil cam un kilometru 
și jumătate înainte ca Shrander-ul să-l prindă. De data asta era mult 
mai mare chiar dacă păstrase vocea de contra tenor care îi conferea un 
aspect copilăresc. 

— Nu mă cunoşti? - șopti Shrander-ul în timp ce se profila 
deasupra lui acoperind stelele. Mirosea a pâine veche, uscată, și a lână 
udă. Ţi-am vorbit destul în vise. Acum poți să fii copilul care ai fost. 

Kearney căzu în genunchi și-și îngropă fața în nisip unde, nu doar 
că putu vedea firele de nisip, dar putu să vadă și formele interstițiilor. 
Arătau atât de clar și distinct şi detaliat că se simţi din nou ca în 
copilărie. Plânse pentru acea pierdere definitivă, pierderea lui însuși. 
„N-am avut o viaţă a mea -— gândi el — și pentru ce? Pentru uciderea a 
zeci de oameni? Pentru a se însoți cu un nebun împreună cu care să 
facă niște grozăvii?” Nu avusese copii. Nu o înţelesese niciodată pe 
Anna. Gemând atât din milă pentru el însuși cât și din cauza efortului 
de a evita vederea propriei pedepse, cu fața încă înfiptă în nisip, cu 
braţul stâng ținut rigid în spate, îi oferea Shrander-ului punguța cu 
zarurile furate. 

— De ce eu? De ce tocmai eu? 

Shrander-ul păru o clipă nedumerit. 

— E ceva care mi-a plăcut la tine de prima dată. 

— Mi-ai distrus viaţa! 

— Tu ești cel care ţi-a distrus viața — răspunse Shrander-ul cu un 
fel de mândrie. Ca fapt divers, de ce ai omorât toate femeile alea? 

— Ca să te ţin departe de mine. 

Shrander-ul păru surprins. 

— Vai dragă, nu ţi-ai dat seama că nu are rost? N-a prea fost viață 
pentru tine. De ce ai fugit așa din răsputeri? Voiam doar să-ți arăt 
ceva... 

— Ia zarurile şi lasă-mă-n pace — se rugă Kearney. 

Shrander-ul însă îl atinse pe umăr. Kearney se simţi ridicat și dus 
deasupra valurilor care se spărgeau pe plajă, îşi simți membrele trase 
şi îndreptate ferm dar grijuliu, ca de un maseur priceput. Se simți 
răsucindu-se în aer ca acul unei busole. 

— Așa? — întrebă Shrander-ul — Nu. Așa. Acum poți să te ierți. 

O senzaţie curioasă, ca un îngheţ cald, ca prima atingere a unor 
aerosoli anestezici, se propaga pe pielea lui, apoi, penetrându-l prin 
fiecare por, alerga prin interiorul lui deblocând fiecare fundătură în 
care se băgase în cei patruzeci de ani de viață, relaxând eul conștient, 
atât de suferind și de împletit cu durere, frustrare si dezgust, relaxare 


dusă până acolo unde nu mai vedea, auzea și simțea decât 
întunecimea catifelată. Întunecime în care se lăsă purtat fără să se 
gândească la ceva anume. După ceva timp păru că se ivesc câteva 
puncte de lumină. Curând se înmulțiră. Apoi deveniră și mai 
numeroase. Scântei, își aminti el de extazul sexual al Annei. Scântei 
peste tot. Străluceau, se adunau, se răsuceau deasupra lui, apoi se 
instalau în volburarea furioasă a straniului atractor. Kearney simți 
cum cade în el, cum se desface în bucăţi, cum începe să se piardă. 
Devenea nimic. Devenea totul. Dădea din mâini și din picioare ca un 
sinucigaș trecând de al treisprezecelea etaj. 

— Şşşt. Să nu-ți mai fie frică. 

Shrander-ul îl atinse iar pe umăr, zicându-i: 

— Poţi să deschizi ochii, acum. 

Kearney se înfioră. 

— Deschide ochii! 

Kearney deschise ochii. 

— Prea strălucitor. 

Totul din jurul lui era prea strălucitor pentru a putea fi văzut. 
Lumina vâjâia pe el fără nici un fel de limitare. O simţea pe piele, o 
auzea ca pe un sunet. Era ca o substanţă fără greutate. Era lumină 
adevărată. Pereţi înalți și arcuri şi petale din ea, atârnau și sclipeau, se 
îngreuiau, durau o clipită, se răsturnau și cădeau spre el și cumva 
treceau prin el și dispăreau în mai puţin de o secundă. Doar ca să fie 
înlocuite. Habar n-avea unde se află. Se simțea extraordinar, simţea 
cea mai grozavă surpriză, uimire și încântare. 

Râse. 

— Unde mă aflu? Sunt mort? 

Vidul din jurul lui mirosea a lămâi. Arăta a trandafiri. Îl simțea 
cum plânge, în ele și pe el. Exista și un orizont, dar era prea curbat, 
prea apropiat. 

— Unde sunt toate acestea? Chestiile alea sunt stele? Chiar există 
undeva, în realitate? 

Acum râdea și Shrander-ul. 

— Așa e peste tot. E ceva nu? 

Kearney privi în jos și observă Shrander-ul cum stătea pe umărul 
lui, ceva mic și rotunjor, în forma unei femei, cu haina castanie de 
iarnă strânsă pe corp, cu ciocul uriaș din os ridicat să înfrunte cerul 
care se rostogolea mugind. 

Avu senzaţia că dacă ar fi avut ochi în orbite, ar fi orbit. 

— Asta-i ceea ce se pare că niciodată nu obținem. Cât de legate 
sunt toate, unele de altele. 

Panglici colorate fluturau şi se scurgeau de pe umerii lui într-un 
vânt complet invizibil în timp ce poala hainei se târa prin praful unei 
antice suprafeţe pietroase. 


— Oriunde te-ai uita, se desfășoară la infinit. Ce cauţi, aia găseşti. 
Şi voi, oamenii, ați putea s-o stăpâniți. În întregime. 

Generozitatea acestei oferte îl nedumerea pe Kearney așa că se 
hotărî să o ignore. Oricum era de neînțeles. Apoi, privind la turnurile 
de lumină continuu prăbușindu-se și continuu fiind înlocuite, se 
răzgândi și începu să se întrebe ce ar putea să dea în schimb. Nu găsea 
nimic potrivit. Brusc își aminti de zaruri. Încă le mai avea. Le extrase 
grijuliu din săculeţul lor din piele și le oferi Shrander-ului. 

— Nu știu de ce le-am luat. 

— Și eu mă întrebam... 

— Asta e. Uite-le. 

— Sunt doar niște zaruri. Oamenii le folosesc la unele jocuri. Dar 
iată, am ce să fac cu ele. De ce nu le pui jos? 

Kearney privi de jur împrejur. Suprafaţa pe care stăteau, prea 
strălucitoare pentru a te putea uita la ea mai mult timp, presărată cu 
praf, se curba în depărtare. 

— Pe sol? 

— Da, de ce nu? Pune-le pe sol. 

— Aici? 

— Sau în altă parte. Oriunde pot să fie văzute. 

— Visez, nu-i așa? Sau sunt mort? 

Puse grijuliu zarurile pe roca prăfuită. După câteva clipe, zâmbind 
de sperieturile eului lui dispărut, le aranjă astfel încât simbolul pe care 
îl numea „Marele Dragon” să fie deasupra. Apoi se depărtă câţiva pași 
de ele, se opri cu fața în sus, către cerul unde își închipuia că ar putea 
vedea, printre norii de stele și gaz incandescent, imaginea a tot ce se 
petrecuse în viața lui. Era conștient că aceste lucruri nu se găseau 
acolo dar nu era rău dacă și le imagina. Văzu pietricele pe o plajă. 
(Avea trei ani. „Vino fuga!” striga mama lui. „Vino fuga!” Într-o 
găleată era apă înnourată cu nisip.) Văzu un iaz la vreme de iarnă, cu 
trestii maronii ţâșnind prin gheața subțire de la mal. „Sosesc 
verișoarele tale” (Le vedea cum alergau râzând către el de-a 
curmezișul peluzei unei case obișnuite.) Îl văzu până și pe Valentine 
Sprake, arătând aproape uman, într-un vagon de metrou. Nu văzu cu 
nici un chip Casa Grozamei, dar avu impresia că, peste toate, zăreşte 
chipul Annei, puternic, decis, ghidându-l prin vadurile vieților lor, 
spre autocunoaștere. 

— Înţelegi acum? 

Shrander-ul, care amabil păstrase tăcerea până atunci, venise din 
nou lângă Kearney și-l privea prietenos. 

— În univers, întotdeauna va fi ceva mai mult, ceva în plus. Apoi, 
şi mai mult... Nu te mai pot ține multă vreme în viață, știi da? Nu aici. 

Kearney zâmbi. 

— Bănuiam. Nu trebuie să îţi faci griji. Vai, priveşte! Priveşte! 


Văzuse splendoarea dezlănţuită a luminii. Simţi cum alunecă în ea, 
acolo, în locul acela fabulos. Era atât de uluit... Dorea ca Shrander-ul 
să știe. Dorea ca Shrander-ul să fie sigur că el înțelesese. 

— Am fost aici și am văzut asta, zise el. Am văzut-o. 

Simţi cum vidul îl absoarbe. 

Ah Anna, am văzut. 


32.Peste tot și nicăieri 


Iar în Pisica Albă se petrecuseră următoarele: 

Seria Mau trecuse în spaţiul matematic unde codul K rula fără 
substrat, într-un domeniu propriu. Restul universului părea să se fi 
retras la o foarte mare distanță. Evenimentele se acceleraseră și 
deceleraseră în același timp. O lumină albă, actinică — fără sursă și 
totuși direcționată - rotunjea marginile fiecărui corp în mișcare. Era 
un spaţiu pe cât de lucid și intens pe atât de fără noimă - ca oricare 
dintre visele lui Seria Mau. 

— De ce te-ai îmbrăcat așa? au întrebat-o Matematicile cu voce 
nedumerită. 

— Vreau să știu ce-i cu cutia asta. 

— Este foarte periculoasă aici, în starea asta și pentru noi și pentru 
tine. — ... foarte periculoasă, repetară monitorii precum un ecou. 

— Nu-mi pasă. Priviţi. Și o înălță cu ambele braţe cât de sus putea. 

— Este foarte periculoasă dragă, repetară monitorii mușcându-și 
gheruţele și batistuţele. 

Codul ţâșni din cutia Unchiului Zip și fuzionă cu codul Pisicii Albe. 
Totul - cutie, ambalaj și toate celelalte — se topi dizolvat în puncte, 
fluxuri și lumini întunecate ca materia non-barionică și explodă 
dincolo de faţa lui Seria Mau cu viteze aproape relativiste. În aceeași 
clipă ea a simţit cum rochia ei de nuntă a luat foc iar îngerașii ei dragi 
s-au făcut cenușă. Monitorii își acoperiseră ochii cu mâinile și zburau 
ca frunzele uscate pe un vânt înghețat, cu vocile tensionate și 
deformate de efecte necunoscute ale dilatării spațio-temporale. 

Brusc, tot conţinutul cutiei se regăsi în afara ei. Toate ideile pe 
care le avuseseră unii sau alții despre univers erau prezente, 
accesibile, funcționale. Conexiunile fuseseră încrucișate. Sistemele 
descriptive se prăbușiseră într-o stare apriorică lor. Legăturile interne 
ale super substanței informaţionale se rupseseră. Era un moment al 
reinventării. Era un moment de vertij maxim. Matematicile înseși erau 
desfăcute și nimic nu mai putea să fie la fel. 

S-au auzit bătăi moi de orologiu. 

— Dr. Haends, vă rog - a spus o voce blândă și competentă de 
femeie. 

Acesta ieși, ivindu-se din substratul universal, cu mănușile sale 
albe şi cu bastonul cu mâner aurit. Fracul avea guler de catifea și 
manşete cu cinci butoni iar pantalonii negri și strâmţi aveau pe partea 
exterioară o bandă lată din mătase. Jobenul era pe cap. Pantofii, pe 
care Seria Mau nu îi mai văzuse vreodată, erau din cei pentru sala de 
bal, din piele, lăcuiţi, croiți pe picior. Jobenul, pantofii, costumul, 
mănușile și bastonul erau făcute din numere. Acum vedea și ea. Erau 


făcute din numere apărând atât de iute și lipite unele de altele că 
păreau o suprafață concretă. Întreaga lume o fi fost așa? Sau numai 
Dr. Haends? 

— Seria Mau, i se adresă în timp ce întindea mâna către ea, 
dansezi? 

Seria Mau dădu îndărăt. Gândul îi fugi la mama ei, la cum o lăsase 
să înfrunte atâtea de una singură, fără o vorbă de ajutor. Și la tatăl ei 
şi la chestiile sexuale pe care el o punea să le facă. Și la fratele ei, la 
refuzul lui de a o saluta cu toate că știa că nu avea să o mai vadă 
vreodată. 

— Nu am învăţat să dansez. 

— Și cine e de vină? Dr. Haends râdea. Cum ai putea să câştigi fără 
să participi? 

El făcu niște semne cu mâna și Seria Mau observă că se aflau în 
vitrina magazinului cu obiecte magice, o fetiță — cultivar în rochie de 
nuntă şi un bărbat înalt și slab cu mustață fină și ochi vioi, albaștri. În 
jurul lor erau stivuite lucrurile pe care le văzuse în vise — lucruri 
vechi, lucruri de-ale scamatorului, lucruri de copil. Bluze de plastic 
roșu. Pene viu colorate în portocaliu și verde. Ghemuri din eșarfe de 
mătase care să intre în joben să poată ţâșni de acolo porumbei albi, 
vii. Jurubițe cu imitații de lemn dulce. O inimă de Valentine's Day 
luminată cu diode care se aprindeau în prezenţa iubitului. Spectre de 
raze X și papuci elevatori, cătușe pe care nu le mai puteai scoate și 
inele de scamator. Erau acolo toate lucrurile pe care le-ai fi dorit când 
erai copil, pe când lumea părea să ofere întotdeauna și mai multe și 
încă mai rămâneau o mulțime. 

— Alege orice vrei tu, o invită Dr. Haends. 

— Toate sunt false, răspunse Seria Mau cu încăpățânare, iar Dr. 
Haends râse. 

— În același timp sunt şi adevărate. Asta e partea minunată. 
Dăduse drumul mâinii ei şi dansa singur, elegant. 

— Puteai să ai orice ţi-ai fi dorit. 

Seria Mau știa că este adevărat. Înspăimântată, fugise de ideea asta 
în toate direcţiile posibile, fugise ca de cel mai tare câmp de ionizare 
din univers. „Lăsaţi-mă-n pace!” ţipă ea. 

Matematicile navei - care fuseseră Dr. Haends dintotdeauna sau 
cel puţin jumătate din el - o expediară la somn, aruncară o scurtă 
privire la unele dintre celelalte părți ale proiectului ei care implica 
unele călătorii în spaţiul cu zece dimensiuni spaţiale și patru 
temporale şi după ce reorganizară Pisica Albă mai pe gustul lor, 
aleseră cel mai scurt traseu către Sigma Terminus şi se aruncară în 
gaura de vierme. 

Rămăseseră o mulțime de făcut. 


Sigma Terminus. 

Unchiul Zip veghea cu ochii mijiți. 

— Urmărește.-i. 

— Prea târziu Unchiule. Au intrat deja. Unchiul Zip rămăsese 
tăcut. 

— Sunt morţi, comentă pilotul. Murim și noi dacă intrăm acolo. 
Unchiul Zip săltă din umeri. Aștepta. 

— Asta nu e un loc pentru ființe umane, continuă pilotul. 

— Şi nu vrei să afli? Nu pentru asta ai venit aici? îi răspunse 
Unchiul Zip cu voce moale. 

— La naiba, asta așa e. 


Pisica Albă se rostogolea în tăcere, ca o navă - fantomă, către 
celălalt capăt al găurii de vierme. Motoarele erau oprite. 
Comunicaţiile tăceau. Nimic nu mișca în interiorul ei. Afară rămăsese 
doar o lumină albastră, de semnalizare, folosită de obicei pe orbitele 
de parcare, clipitoare în pustietate. Carcasa, plină de cicatricile 
contactului cu un mediu indescriptibil, ca și cum călătoria printr-o 
gaură neagră ar fi semănat cu o mie de ani într-o râșniță de cafea într- 
un mod newtonian precum călărirea unui tren scăpat de sub control, 
se răcise rapid de la roșu aprins la vineţiu apoi la griul ei banditesc. 

Ieșirea din gaura de vierme, o peliculă răsucită, alburiu luminoasă, 
rămase în urmă. Două sau trei ore, nava se rostogoli prin spațiu fără 
nici un control. După aceea arzătorul ei cu fuziune se aprinse scurt și 
ca în urma unei comenzi nerostite, se trezi şi se poziţionă pe o orbită 
în jurul primului obiect mai mare din zonă. 

La scurt timp se trezi şi Seria Mau Genlicher. 

Era din nou în containerul ei. Era întuneric. Era frig. Era 
dezorientată. 

— Afişare, comandă ea. 

Nici un efect. 

— Sunt singură aici? Ce-i? Liniște. Se mișcă stânjenită în 
întunericul din container. Lichidul proteic era nemișcat, lipsit de viaţă. 

— Afişare! 

De data asta apăru un canal de comunicare și câteva imagini 
vizuale, deformate, intermitente, suprapuse,  împestrițate de 
interferenţe. 

Se putea vedea un obiect mare, alb, întins pe podeaua punţii 
rezervate oamenilor care, pe măsură ce creștea rezoluția aparatelor, 
devenea o ființă umană parțial dezmembrată. 


Hainele smulse de forțele gravitaționale zăceau ghem prin colțurile 
camerei. Era și unul dintre brațe acolo. Pereţii de deasupra fuseseră 
înroșiți. 

A doua imagine era cu Unchiul Zip cântând la acordeon în timp ce 
nava lui se rostogolea la nesfârșit prin gaura de vierme. Printre 
sunetele muzicii se auzeau bombănelile pilotului: „Ce porcărie, 
Dumnezeule, ce porcărie”. 

A treia imagine era tot cu Unchiul Zip, mai bine zis cu un prim 
plan al buzelor lui repetând „Putem ieşi de aici numai dacă ne 
păstrăm mintea limpede”. — De ce-mi arătaţi astea? 

Nava continuă să tacă apoi, brusc, rosti: 

— Toate acestea se petrec acum, simultan. Sunt semnale în timp 
real. Orice s-ar fi petrecut acolo, continuă să se petreacă. Și va 
continua la nesfârşit. 

Unchiul Zip privea, din afișor, direct către Seria Mau. 

— Ajutor! 

— Este interesant, comentară Matematicile. 

Seria Mau mai privi câteva clipe apoi comandă: 

— Scoate-mă de aici. 

— Unde vrei să te duci? 

Ea se foi neajutorată în container: 

— Nicăieri, vreau doar să ies de aici. Și neprimind nici un răspuns, 
continuă: „A mers nu? Ce-ai pus la cale înainte de a mă trimite la 
somn. Credeam că l-am văzut pe scamator dar era doar alt vis, cred...” 
Era ca o puștoaică de treisprezece ani încercând să fie indiferentă. Ca 
un răspuns, fluidul din rezervor se învârteji în jurul ei iar ea și-l 
imagină ca o scuipătură spălând ceea ce mai rămăsese din corpul ei. 
Asemănător cu cinsprezece ani de disperare. „Ei bine, ce contează 
gândurile mele? Acum chiar că sunt obosită. Nu-mi mai pasă. M-am 
săturat. Vreau să merg acasă și să nu se fi petrecut nimic din toate 
acestea. Îmi vreau viaţa înapoi.” — Pot să spun și eu ceva? interveniră 
Matematicile. 

— Ce? - Afișaţi, comandară Matematicile și Sectorul Kefahuchi 
explodă în capul ei. Asta este realitatea. Dacă tu crezi că timpul navei 
este realitatea, te înşeli. Dacă tu crezi că timpul navei înseamnă ceva, 
te înșeli. Nu înseamnă nimic. Vezi astea? Nu sunt doar o stare exotică 
ci ani lumină de văpăi albastre și roșii ivindu-se din nimic și 
rostogolindu-se în timp real, în timp uman. Așa arată lumea. Așa este 
în tine. 

— Foarte poetic, râse Seria Mau cu amărăciune. 

— Priveşte focul, ordonară Matematicile. 

Şi ea privi. Sectorul vâjâia și suspina deasupra ei. 

— Nu îţi pot înapoia corpul, continuară Matematicile. Doreai cu 
furie să trăieşti și în același timp îţi era teamă să o faci. Ceea ce ţi s-a 


făcut este ireversibil. Înțelegi? — Da, răspunse ea șoptit. 

— Bine. Să continuăm. După o clipă, Sectorul păru să se încadreze 
singur în trei mari ferestre arcuite dintr-un zid acoperit cu volănașe de 
mătase gri. Ea era iar în vitrina magazinului cu obiecte magice și în 
același timp în containerul de la bordul Pisicii Albe. 

Aceste locaţii, vedea ea acum, fuseseră dintotdeauna unul și același 
loc. Putea să vadă containerul, ideea corporației EMC despre ce și-ar fi 
putut dori o puștoaică de treisprezece ani: un coșciug decorat cu 
ornamente turnate și aurite imitând elfi, unicorni și dragoni, toți 
sacrificându-se eroic, în repetate rânduri, ca și cum moartea nu ar fi 
fost o stare permanentă iar chinurile ar fi putut fi depășite 
întotdeauna. Avea un capac subțire cu două articulații — imposibil de 
deschis dinăuntru ca și cum ei s-ar fi temut că ar putea ieși afară — și 
un mănunchi de conducte de racord. 

În acelaşi timp ea era în container, în spatele lui şi deasupra lui. 
Era şi în minusculele camere de supraveghere strălucind precum 
praful în razele de lumină. 

În timp ce privea ferestrele, partea superioară a Dr. Haends se 
înclina lent prin fereastra din mijloc. Cămașa lui albă fusese proaspăt 
scrobită. Smocul de păr negru lucea de la briantină. După ce s-a 
înclinat cât a putut de mult, Dr. Haends i-a făcut cu ochiul și în loc să 
se redreseze își aduse un picior lung și elegant în cameră apoi sări și el 
cu totul, în încăpere. 

— Nu, spuse Seria Mau. 

— Ba da. 

Şi din doi pași ajunse la container și deschise capacul. 

— Nu, repetă Seria Mau. 

Ce mai rămăsese din ea se zbătea și urla atât de tare încât fluidul 
în care fusese suspendată — subțire și inert ca o mucoasă, să poată 
absorbi șocurile forțelor newtoniene pe care până și o navă tip K 
trebuia uneori să le suporte — se revărsă și stropi pantofii din piele 
fină, fără însă ca Dr. Haends să observe, în timp ce o trăgea afară. 

Prin camerele de supraveghere ea se văzu pentru prima dată în 
cincisprezece ani: ceva mic, dezarticulat, galben, cu membrele în 
unghiuri nefirești, agitându-se spasmodic împotriva durerii aerului 
liber. Ceea ce ea auzi ca pe un urlet de groază și disperare era în 
realitate doar un geamăt slab. Pielea era tăbăcită și întinsă ca la o 
mumie. Nu era nici un fel de carne între piele și oase. Buzele ofilite se 
retrăseseră deasupra dinților mici și netezi. Ochii priveau din adâncul 
orbitelor întunecate. Fu cuprinsă de amorțeală și dezgust când văzu 
cablurile stufoase atârnând de coloana vertebrală deformată de 
scolioză. Fu cuprinsă de o imensă milă apoi de cea mai crâncenă 
rușine. La început se împotrivise pentru că pur și simplu nu voia ca el 
să o vadă apoi se împotrivise şi pentru că nu era de acord cu ce făcuse 


el. 

El aterizase nava. Rampa cargoului era coborâtă. El o scotea afară. 
Teroarea cădea asupra ei precum lumina Sectorului Kefahuchi. Ce ar 
mai fi putut ea să facă dacă nu mai era Pisica Albă? Ce ar mai fi putut 
ea să fie? 

— Nu! Nu! Sectorul Kefahuchi pulsa deasupra ei. 

— Nu este aer acolo, spunea ea cu voce jalnică, nu este aer acolo. 

Cerul luase foc de la radiații. 

— Nu putem trăi aici! Nu putem trăi! Dar lui Dr. Haends nu părea 
să îi pese. 

Acolo afară, pe suprafața aceea, printre movile stranii și joase și 
artefacte îngropate, el se pregătea pentru intervenţia chirurgicală. 
Mănușile albe și manșetele cu cinci butoni dispăruseră. Din ochii și 
din gura lui se revărsa spuma albă a codului K, să formeze uneltele 
trebuincioase din praful de acolo. 

Dr. Haends privi în sus ținând o mână cu palma în sus ca și cum ar 
fi vrut să verifice dacă plouă. „Nu este nevoie de mai multă lumină”. 

Seria Mau plângea. 

— Mor! Cum poţi să-mi dai un corp nou aici? — Uită de corpul tău. 
Trebuiau să țipe unul la altul pentru a se putea înţelege. Vântul de 
particule făcea să fâlfâie coada fracului lui. „Nu-i așa că este minunat 
să fi viu?” râdea el. În spatele lui monitorii ţâșneau din navă ca un 
banc de peşti entuziasmați, sclipind și dansând. 

— Ea va fi bine din nou, strigau unii la alții, ea va fi bine din nou. 
Dr. Haends își ridică instrumentele. 

— Uită de tine. Acum poți să fi ceea ce ești. — O să doară? — Da. Ai 
încredere în mine? 

—Da. 


Mai târziu - minute sau ani — dr. Haends și-a șters numerele de pe 
frunte ca și cum și-ar fi șters sudoarea și s-a dat câțiva pași în spate, 
să-și poată admira opera. Costumul și manșetele erau mânjite cu 
sânge. Instrumentele lui care la început păreau să fie de cel mai înalt 
nivel, își pierduseră luciul şi nu mai păreau folosibile. Scutură din cap. 
Fusese un efort considerabil, chiar și pentru el. Din punct de vedere 
termodinamic, realizase cea mai costisitoare operație din activitatea 
lui. Şi existase și un risc mare. Dar ce poți câștiga fără să riști? 

— Acum poți să fii ceea ce ești. 

Ființa pe care o realizase se săltă ușurel și își flutură aripile 
nesigură. „E greu” spuse ea. „Trebuie să fiu chiar atât de mare?” 
încercă să se privească dar fără succes. „Nu pot să văd ce sunt” și 
fâlfâi iarăşi. Evenimente electromagnetice colaterale stârniră praful. 


Praful rămase atârnând acolo unde fusese ridicat și nimic altceva nu se 
mai întâmplă. 

— Cred că dacă vei continua să exersezi..., o încurajă Dr. Haends. 

— Sunt îngrozită. Și mă simt atât de prost... Râse. Cum arăt? Sunt 
încă aici? — Şi da și nu. Întoarce-te să văd cum arăţi. Aşa. Arăți bine. 
Frumos. Numai să exersezi ceva mai mult... 

Seria Mau continuă să se învârtă. Simțea lumina cum îi cuprinde 
aripile. 

— Astea sunt pene? 

— Nu tocmai. — Nu știu să le folosesc. — își vor menţine forma pe 
care o vei dori, o asigură dr. Haends. Poţi să fii așa sau în întregime 
altfel. Poţi să fii iar o pisică albă care se năpusteşte printre stele. Sau 
poți să încerci ceva nou. Eu sunt complet satisfăcut de ceea ce am 
realizat. Da! Priveşte! Vezi? Asta e! Ea se ridică si se roti cu stângăcie 
deasupra capului lui. 

— Încă nu știu cum să procedez... 

— Fă câteva întoarceri. Mai fă câteva. Vezi? Ea se conformă. 

— Da, mă descurc. Cred că voi fi destul de bună... 

Monitorii zburară către ea. 

Se îngrămădiră în jurul ei șușotind încântați și aplaudând cu 
mâinile lor osoase și tăbăcite de muncă. 

— Ai reuşit atât de bine, îl felicită ea. Apoi privi în jos, către Pisica 
Albă. 

— Toţi acești ani... se minună ea. Asta am fost eu? Si slobozi ceva 
ce ar fi putut fi lacrimi dacă un organism atât de bizar, atât de mare și 
totuși atât de fragil, atât de dependent de dorințele ei, ar fi putut 
plânge. 

— Vai dragă, nici nu știu cum mă simt. Râse cu bruschețe, râsul ei 
umplând vacuumul. Era un râset de particule. Ea râdea în orice regim. 
Încercă pe rând ce putea să fie. Oricât de multe posibilităţi avea, încă 
mai rămâneau o mulțime. „Asta îţi place?” striga ea de sus, eu cred că 
o prefer pe ultima. 

Aripile ei își pierduseră aspectul de pene iar lumina Kefahuchi 
luneca pe ele de la un vârf la altul, ca un foc sălbatic. Seria Mau 
Genlicher râdea fără oprire... 

— La revedere, strigă ea de sus. 

Şi se înălță iute, mai iute chiar și decât ar fi putut ochii Dr. Haends 
să o urmărească. Umbra ei trecu scurt pe deasupra Dr. Haends și 
dispăru. 

După ce a dispărut, Dr. Haends rămase acolo pentru un timp, între 
nava K, goală acum și rămășițele fizicianului Michael Kearney. Era 
extenuat dar nu părea să dorească să se așeze. Se aplecă și culese de 
jos zarurile pe care Michael Kearney le adusese acolo. Le răsuci 
gânditor apoi le puse jos la loc. „A fost obositor” își repetă sieși. „Pot 


fi mai obositori decât îţi poți imagina”. 

După un timp își permise să revină la o formă în care se simțea 
confortabil și rămase pe loc, mult timp, privind la Sectorul Kefahuchi: 
ceva mic, îndesat și durduliu, cu un uriaș cioc osos și o haină castanie 
de lână pătată de la mâncare, ridicând din umeri în timp ce-și spunea 
„Ei bine, restul trebuie să fie făcut de acum înainte”. 


33.Ultima aruncare a lui Ed Chianese 


Flacăra perfectă se ivi din călătoria ei prin gaura de vierme. 

Motorul ei își micșoră singur elanul apoi se dezmembră în părțile 
sale componente. Un minut sau două păru să analizeze opţiunile 
posibile, apoi îşi făcu loc cu grijă prin spațiul local, până în apropierea 
unui asteroid de unde se putea vedea întregul Sector Kefahuchi. 

În scaunul pilotului, Ed Chianese se întinse cât putu, căscând și 
respirând zgomotos. Cu excepția mâinii care i se odihnea pe organele 
genitale, semăna cu „Moartea lui Chatterton” și nu se putea observa 
dacă visa sau nu. O femeie orientală, micuță, în cheongsam auriu 
despicat până la coapse, privea în jos la el, cu o expresie maternală și 
ironică în același timp. Îşi aprinsese o țigară din care trăgea între două 
mișcări ale capului. Ochii ei nu-l slăbeau nici o clipă. Dacă ar fi fost o 
femeie reală, ai fi putut zice că voia să îl facă din ochi. 

— Hai Ed, e timpul să treci la treabă. Câteva firicele alburii părură 
să iasă din ochii ei. „Știi, ar trebui să o facem pe muzică. Una pe 
măsură”. 

Își ridică o mână și Ed fu ridicat şi el cu grijă din scaunul lui de 
acest simplu gest și propulsat cu viteză moderată spre cea mai 
apropiată trapă care, odată deschisă, lăsă atmosfera din întreaga navă 
să țâşnească afară și odată cu ea și corpul lui Ed. Părea să nu fie 
conștient de această mișcare, probabil spre binele lui. Câteva clipe mai 
târziu, stătea în aer, perfect orizontal, cu picioarele lipite, cu mâinile 
încrucişate pe piept, ca pentru înmormântare, la aproape un metru de 
suprafaţa asteroidului. 

— Frumos. Arăţi bine, Ed — rosti Sandra Shen. 

Își întoarse fața către sclipirile Sectorului Kefahuchi din cauza 
cărora silueta Flăcării perfecte abia de se putea distinge. 

— Nu mai am nevoie de tine, se adresă Sandra către navă. 

Câteva secunde nava efectuă unele manevre scurte lăsând vederii, 
pentru puțin timp, extratereștrii și containerele lor ciudate, luminaţi 
de izbucnirile intermitente ale motoarelor după care extratereștrii 
aprinseră Norul Purpuriu din nou și duşi au fost. 

Sandra Shen rămase privind în urma lor. Pentru un moment sau 
două păru să fie plină de remușcări și fără nici un chef de a lua vreo 
decizie. „Vreau altă ţigară?” se adresă ea lui Ed după care își răspunse 
singură „Nu, cred că nu!” Era agitată, nu era în apele ei. Umbra ei 
deveni la rândul ei agitată. Mâinile își făceau de lucru cu hainele. 
Doar atât să fi fost? Poate mai mult? Câteva clipe scânteile izbucniră 
de peste tot. Oftă exasperată și se relaxă. 

— Ed, trebuie să te trezești. 


Ed se trezi în picioare, pe curba unei lumi mici aflată sub 
iluminarea teribilă a Sectorului Kefahuchi. 

Coloane de foc se ridicau și cădeau asupra lui, suite de culori, 
culori necorelate, culori murdare. Ceva mai încolo, luminată într-un 
mod pe care nu îl putea descrie, zăcea o navă K. Motorul era oprit iar 
carcasa vibra din cauza efortului de menţinere a armamentului. Și 
scheletul complet al unei ființe umane, maroniu, cu bucăți de haine și 
de cartilaje încă ţinându-se de oase. 

Pe umărul scheletului, ciudată și cu imaginea neclară din cauza 
luminii violente, ceva mai puțin amenințătoare decât în apariţiile de 
început, stătea entitatea cunoscută uneori sub numele de Sandra Shen, 
alteori sub numele Dr. Haends, dar cel mai des, pentru majoritatea 
colaboratorilor ei temporari, sub numele Shrander. 

Ed o privi cu atenţie observând figura bondoacă, haina de lână 
castanie, fără nasturi, capul ca un schelet de cal, ochii ca două 
jumătăţi de rodie. 

— Uau. Ești ceva real? 

Se pipăi cu mâinile. Să știe ce e cu el înainte de orice altceva. 

— Eşti real? Te-am mai văzut. Nu primi nici un răspuns, își frecă 
fața cu mâinile. Știu sigur că te-am mai văzut. Toate astea... 

— Uimitor, nu-i așa? Și așa e peste tot. 

Dar Ed nu la asta se referise, el se gândea că ajunsese mai departe 
decât își dorise vreodată. 

— Nu sunt sigur că știu unde ne aflăm... 

— Să ştii că nici eu - Shrander-ul avea un aer de mulțumire — e 
atât de mult din el aici! 

— Ei, dar tu ești Sandra Shen. 

— Şi ea. Da. 

Ed renunță. Pentru moment trebuia să aibă grijă de el însuși. Să 
înțeleagă. Shrander-ul părea să fie prietenos și amabil așa că relativ 
repede, Ed se simți mai în siguranță decât la trezire. Ceea ce îl 
determină să considere că trebuia ceva mai mult efort din partea lui. 
După o clipă de meditaţie, continuă: 

— Provii din cultura K, nu-i așa? Voi n-aţi murit. Asta era 
explicaţia. 

O privi cu respect. 

— Ce fel de lucru ești? 

— Nu sunt sigur că ai putea să înţelegi răspunsul. Indiferent ce 
sunt, în mod cert sunt ultimul. Oftă. Toate lucrurile bune au un sfârşit, 
Ed. 

Ed nu ştiu ce să mai spună... 

— Și cum te împaci cu situația asta? 


— Bine. E în regulă. 

— Nu te simţi singur? Părăsit? 

— Ah, ba da. Singur. Puțin marginalizat. Oricine s-ar simţi la fel. 
Dar am avut zilele noastre de glorie, și au fost nişte vremuri tare bune! 
Privi către el, înviorată. Îmi doresc să ne fi văzut. Arătam tot așa doar 
că aveam mai multe panglici. Râse. N-am să-ți arăt ce e sub haină. 

— Pariez că arăţi foarte bine. 

— Fi, nu-s chiar ca Neena Vesicle. Rămase pe gânduri... Ce 
spuneam? 

— Că aţi avut și vremurile voastre bune. 

— Da, am avut. Am avut. Viaţa era bună pentru noi, așa cum a fost 
şi pentru tine, poate chiar mai bună. La un moment dat impunătoare 
ca un dans al ceaiului în paradis, apoi iute, halucinantă, pe muchie de 
cuțit, fără timp de meditaţie. Ştii cum e, iadul absolut. Am avut ceva 
reuşite. Ar fi trebuit să vezi realizările noastre. Cu ele am pus lumea în 
mișcare. Am dovedit codul. Am găsit toate răspunsurile pe care le 
vreţi și voi... 

Se opri. Arătă către cer. 

— Apoi am ajuns aici. Ca să-ți spun adevărul adevărat, ne-a oprit și 
pe noi ca pe toți ceilalți. Chestia asta era deja bătrână când am ajuns 
noi aici. Cei care ajunseseră aici înaintea noastră erau deja bătrâni pe 
când noi încă nu apăruserăm. Le-am preluat ideile cât de repede am 
putut, așa cum faceţi și voi acum. Și am încercat și noi, la rândul 
nostru... - Shrander-ul păru să ridice din umeri - și am eșuat. Ar fi 
trebuit să ne vezi atunci, Ed. Erau vremuri captivante. Aveam un 
oarece control asupra lucrurilor. Dar degeaba. Se lăsă pe spate 
aţintindu-și ciocul mare și osos către Sector. 

Apoi își coborî privirile către picioare, către praful de la picioare. 
Ei, nu mă plâng. Chiar și atunci a fost bine. Vreau să spun că a fost o 
aventură adevărată. Aventura noastră. Era o parte din noi. E ceva să fi 
ajuns aici. Să fii cu totul ceea ce ești. 

— Se pare că te-ai cam pierdut. 

— Așa este. Ne-am pierdut. Așa se întâmplă când ajungi aici. Cazi. 
Îți rupi gâtul de ea. Îţi pierzi inima. Ne-a înfrânt. A înfrânt inteligența 
noastră, a înfrânt capacitatea noastră de înţelegere. În cele din urmă 
nu am mai ajuns la miez. 

Urmă o pauză în care fiecare dintre ei rămase cu gândurile la 
limitele proprii, ceea ce pentru Ed nu era o problemă de vreme ce 
toată viaţa se străduise să le depășească. Când consideră că pauza 
fusese suficient de lungă, întrebă: 

— Și ce s-a mai întâmplat? 

— Ne-am străduit să mergem mai departe. Trebuia să admitem că 
ne lipsea ceva. Și așa ne-a venit și ideea unei posibile soluții, ideea cea 
mare. Noi nu puteam să aflăm ce e cu Sectorul așa că am decis să 


construim ceva care să poată. Eu sunt ultimul din stirpea mea Ed, așa 
este, dar eu am fost lăsat să asigur continuarea proiectului. 

Shrander-ul tăcu. 

— Eu sunt demult perimat. 

Ed putea simți greutatea acestei afirmaţii. Putea simți singurătatea 
din spatele ei. Ce poţi face pentru o entitate extraterestră? Îţi pui un 
braţ pe după ea? Ce spui? Spui „Îmi pare rău că ești învechit”? 

Probabil că Shrander-ul simţise ceva: 

— Lasă Ed, nu-ți bate capul. 

După o clipă, își adună forţele și gesticulă într-un fel care înglobă 
ruinele din jurul lor, artefactele inexplicabile din praful de pe jos, 
nava K care stătea ca un demon trist al ingineriei, cu sistemele coapte 
din cauza radiațiilor și cu armele pregătite pe măsura posibilelor 
evenimente amenințătoare ce se petreceau până la o sută de lumini 
distanță, în susul și în josul Plajei. 

— Am trăit printre aceste ruine, am folosit aceste obiecte. Și altele, 
peste tot prin halou. Era în toate o părticică din mine. Și fiecare 
părticică eram eu pe de-a-ntregul. După ce EMC a descoperit cultura 
K, am trăit în spaţiul navigaţional al acestei nave. E furată. Din 
interiorul matematicilor ei, acționam pe paisprezece dimensiuni din 
care patru temporale. Eram cât haloul. Eram înainte și înapoi în timp 
ca un yo-yo. Puteam să intervin. 

— Pentru ce? 

— Pentru că noi v-am construit pe voi. Din aminoacizi. Am stabilit 
ce ne lipsea și am construit strămoșii voştri astfel încât să evolueze în 
ceea ce noi nu puteam fi. Era un proiect pe termen lung ca de altfel tot 
ce este aici pe Plajă. Ok, poate nu chiar atât de vizibil ca unele 
inginerii solare. Dar spune-mi te rog, mai funcționează vreuna? Uită-te 
în jur, eu zic că nu. Am considerat că investiția noastră are o șansă. 
Era de nivel tehnic scăzut și în același timp elegantă. Mai mult, am dat 
universului o mână de ajutor lăsând câte ceva pe ici pe colo. În tot 
acest timp, eu am vegheat acest proiect! 


Sectorul Kefahuchi. 

O singularitate fără orizont de evenimente. Un loc al tuturor 
regulilor nerespectate, al jucăriilor scamatorului, al magiei care ar 
putea să meargă sau nu, chestii nedemne de încredere din fereastra 
unui magazin retro. 

Nu puteai folosi nimic dar nici nu te puteai opri din încercări. Nu 
te puteai opri din încercarea de a le folosi. 

Cortexul vizual al lui Ed, excitat ca o pereche de ioni într-un 
dispozitiv Tate-Kearney, halucina simbolurile zarurilor pe cerul 


scânteietor. Văzu Gemenii, capul de cal, clipperul cu vele, pe fondul 
unor nori ca de fum. Dedesubtul acestor simboluri pentru noroc/ 
nenoroc, se întindea suprafața aproape netedă a asteroidului - dacă 
asta era obiectul da la picioarele lui — acoperită cu praf alb, fin. Ici și 
colo se puteau zări rămășițele unor structuri rectangulare, fundații 
reduse la niște cioturi de trei centimetri înălțime de cine știe ce forțe 
de ablaţiune provenind din Sector. Împrăștiate în jurul lor, în acest 
paradis al descoperitorilor, se vedeau formele unor artefacte de mici 
dimensiuni, cu muchiile estompate de praful depus, fiecare valorând o 
mică avere în laboratoarele de dezmembrări de pe Motel Splendido. 

Încercă să se gândească la sine ca la un artefact. 

Se aplecă și-și puse urechea pe suprafața asteroidului. Putea auzi 
codul K nu mult dedesubt, cântându-și ca un cor. 

— Încă eşti acolo — șopti el. 

— Acolo jos și peste tot. Şi ce vrei să mai faci, Ed? 

Ed reveni în picioare. 

— Să fac? 

Shrander-ul râse. 

— Nu te-am adus aici doar ca să te uiţi. Dacă ai ști ce costuri, în 
termeni termodinamici, are menţinerea ta aici, în viață, în acest loc... 
- se opri ca și cum nu și-ar mai fi găsit cuvintele - ... fabulos, ai fi 
renunțat. Sincer. Pe bune, mi-ar fi plăcut să te aduc aici doar așa, dar 
ar fi fost o risipă foarte mare. 

— Bine. Și? 

— Nu fi naiv, Eddy Cuminţelul. Nu poţi să stai pe loc. Mergi înainte 
sau cazi. Ce urmează? 

Ed rânji. Acum știa ce vrea ea. Chicoti. 

— Rita Robinson. Pariez că ai fost şi Rita Robinson. 

Se duse la schelet, îngenunche în praf și mângâie oasele maronii. 
Trase o fâșie de cârpă albită lipită de cutia toracică și o lăsă să cadă 
privind la cum era trasă în jos de gravitația slabă. 

— Care-i povestea lui? 

— Ah, da, Kearney. 

— Kearney? Isuse, acel Kearney? 

— A fost cineva care a fugit de sine. Fusese atât de promițător la 
început şi totuși atât de speriat... L-am văzut cum s-a aprins din nimic 
pentru ca mai apoi să se stingă brusc, ca o lumânare. Da, știu ce ai 
vrea să spui. Fl și cu Brian Tate v-au adus în spațiu. Fără ei nu ați fi 
avut mașinile cuantice. Nu aţi fi avut procesare masivă în paralel. Și 
fără asta nu v-aţi fi descurcat niciodată pe aici. În final însă, el a fost o 
dezamăgire. Crede-mă Ed, era prea speriat de ceea ce știa. Nu ar fi 
trebuit să îl aduc aici dar simțeam că îi datorez asta. Râse. Chiar dacă 
a furat ceva de la mine și fugea ori de câte ori încercam să cer acel 
ceva înapoi. Se aplecă și răscoli praful cu mâinile ei mici și grăsuțe. 


— Priveşte. 

— Ei, Jocul Navei. 

— Astea sunt originalele, Ed. Priveşte ce măiestrie. Nu am aflat 
niciodată cât de vechi sunt. Privi la zarurile din palma ei grăsuţă. Erau 
deja vechi când le-am găsit noi. 

— Şi ce fac? 

— Nici asta nu am aflat. Le-am păstrat pentru valoarea lor 
sentimentală. Poftim. Ia-le. 

— Pentru mine sunt doar un joc. 

Luă zarurile și le întoarse astfel încât zarurile să prindă lumina 
Sectorului Kefahuchi. Înţelesese că aşa trebuie privite. Erau un alt 
mecanism care să ajute la înțelegerea locului unde nu existau reguli. 
Imaginile familiare pâlpâiau și tânjeau de parcă ar fi vrut să sară de pe 
feţele zarurilor și să se gătească în lumină. Ed consideră că este dator 
pentru această înțelegere: 

— Ce ar trebui să fac? 

— Să iei nava K și să pătrunzi în Sector. Adânc. Să faci drumul 
până la capăt. Este un Kefahuchi Boogie, Ed. Punct ochit punct lovit. 

— De ce eu? 

— Tu eşti primul dintre ei. Tu ești ceea ce am sperat să realizăm. 

— Kearney a fost creierul, nu eu. 

— Ed, nu vreau să îl înţelegi, vreau să-l surfezi. 


Ed dădu gânditor cu zarurile. 

Apoi dădu iar. 

— Am dorit dintotdeauna să zbor pe o chestie ca asta. Ce se va 
întâmpla dacă intru acolo? 

—Ţie? 

Ed dădu iar cu zarurile. 

— La tot ce-i aici — și făcu un gest care păru să includă întreg 
universul. 

Extraterestrul săltă din umeri. 

— Cine știe? Lucrurile se vor schimba pentru totdeauna. 

Ed aruncă zarurile încă o dată. Sectorul Kefahuchi se dezlănțuia în 
tăcere deasupra lui. Războiul izbucnea peste tot de-a lungul Plajei. 
Privi la zarurile zăcând în praful iradiat. Ceva ce văzu acolo, ceva 
legat de felul în care căzuseră, părea să îl amuze. 

— Bine. La naiba. Se ridică rânjind. Va fi distractiv? 

— Va fi. 

— Unde trebuie să semnez? 


Ceva mai târziu, paraplegic, cateterizat și umplut până la limitele 
sistemului nervos cu medicamente noi nouţe, Ed Chianese, avatar, 
simți crucea lui Einstein luminându-i creierul și preluă controlul navei 
K Sandra Shen îl antrenase bine. Navigarea este un act similar 
profeţiei, câteva presupuneri cu capul într-un bazin cu gelatină 
profilactică. Poţi să lași algoritmilor masivele calcule în paralel. Poţi 
să le lași uneltelor cuantice. 

După „semnare”, matematicile s-au retras în spaţiul lor si Ed le găsi 
acolo, așteptându-l. 

— Hei... 

— Ce este? 

— Vreau ceva. Un singur lucru. Am avut o soră, știi doar, și am 
făcut prostia să mă depărtez de ea. Aș vrea să o mai văd. Doar o dată. 
Ce zici? 

— Nu este posibil, Ed. 

— Atunci vreau să dăm alt nume navei. Se poate? 

— Bineînţeles. 

Ed reflectă la viața lui aiurită... 

— Suntem Pisica Neagră. De acum înainte suntem Pisica neagră. 

— Este un nume bun, Ed. 

— Bine atunci. Sus! 

Matematicile au fost încântate să facă asta. Ed trecu în timpul 
navei. Zece dimensiuni spaţiale se desfășurară ca niște picioare. Și 
patru temporale. Materia întunecată porni să fiarbă și să se dilate. 
Afară, într-un ultim loc din lumea obișnuită, Pisica Neagră se ridică de 
pe suprafaţa unui asteroid. Vibră ca un ac de busolă apoi se întoarse 
lent până ce ajunse în poziție verticală. Timp de treizeci de 
nanosecunde, ceea ce înseamnă un milion de ani acolo, jos, la 
suprafață, nu se întâmplă nimic. Apoi produsele de fuziune izbucniră 
din pupa ei. Ţâșni înainte într-o linie de lumină albă și în scurt timp 
făcu o gaură în neant. 

— Ei bine, motoarele sunt pornite. Spre ţintă! 

— Hai s-o facem, Ed. 

— Care din butoanele astea e pentru muzică? 


Asteroidul era acum pustiu, exceptând zarurile din os și fizicianul 
mort. Zarurile rămăseseră așa cum căzuseră pentru Ed Chianese, iar 
praful începea să le acopere. Oasele lui Michael Kearney se mai 
întunecaseră puțin. Seria Mau reveni de câteva ori, uneori veselă 
alteori ca o iarnă geroasă — privea în jos şi pleca mai departe. 

Anii trecură. Veacurile trecură. 


Apoi cerul începu să-şi schimbe culoarea, încet și subtil la început, 
apoi din ce în ce mai repede și mai sălbatic decât ar fi putut visa 
cineva. 

